
Könyvem története. 

Levesek. 

Közönséges husieves. 
Bama-leves. 
Tyúk leves. 
Tiszta borsos-leves. 
Gulyáshús. 

Gulyáshús másképpen. 
Rák- leves. 
Kaszás lé. 

A rákba való töltelék. 

Pörkölt-, vagy "Arva"-levesek. 

Rák- leves. 

Tüdő-táska-leves. 

Gombaleves. 

Zöldségleves. 

Darával töltött tésztaleves. 

Gombóczleves. 

Paradicsomleves. 

Káposztaleves. 

Turbolya-leves. (Tavaszi étel) 

Paszuly-leves 

Borleves bojtosén. 

Burgonya-leves. 

Savanyu tojás-leves. 

Borkő-leves. 

Köménymagos-leves. 

Tört májleves. 

Levesbe valók. 

A gyúrt tészták. 

Csiga tészta készítése. 

A rákba való felvert-galuska. 

Rákleves, rákhússal. 

Tejgaluska. 

Dara (Griz) koczkák. 

A májgaluska. 

Olasz-borsó. 

Gyöngykása fokhagymával. 
Gyöngykása gombával 
Rizskása gombával. 
Rák- vaj - vagy rák-zsir. 
Vegyes zöldség. 
Tüdő-táska. 
Liszt-koczkák. 

Zsemlyekása (griz) gombócz. 
Liszt-galuska. 

Hus körül való ételek. 

Rizskása gombával. 
Csiperke gomba. 
Többféle használható gomba 
készítése. 

Rizskása hagymával. 
Házi makkaroni. 
Vizes galuska. 
Turos-gombócz. 
Burgonya-törve. 
Reszelt-tészta. 
Sárga-répa. 
Káposztasaláta. 



Mártások. 

Tatár-mártás. 

Mandulás tormamártás. 

Metélőhagyma- mártás . 

Eczetes tormamártás. 

Halakra való mártás. 

Majonéz. 

Szárdella-vaj. 

Paradicsommártás. 

Hagymamártás. 

Tejfeles ugorkamártás. 

Tejfeles tormamártás. 

Szárdella-mártás. 

Kapornya-mártás . 

Zsemle-mártás. 

Kapormártás. 

Fokhagyma-mártás . 

Ugorkamártás. 

Pöszméte (Piszke) mártás. 

Sóskamártás. 

Egres mártás. 

Meggymártás. 

Ribizli mártás. 

Alma-mártás. 

Leves utáni ételek. 

Főtt marhahús párolva. 
Főtt marhahús vagdalva. 
Kirántott sonka. 
Velős szeletek. 
Vese-velővel. 
Sonkás-omlett. 

Liba, vagy más szárnyas májból 

vagdalék. 

Földi csiga. 

Borju-láb és borju-fej kirántva. 

Agyvelő kirántva. 

Tüdő savanyú-lével. (Becsinált) 

Tüdő rizskásával. 

Töltött tojás. 

Keserü-gomba. 

Főzelékek. 

A tavas káposzta. 

Töltött-káposzta. (Valódi kolozsvári 
módon.) 

Közönséges töltött-káposzta. 

Hússal összerakott káposzta. 

Kelkáposzta töltve. 

Zöldkáposzta töltve. 

A lucskos káposzta. (Erdélyi étel.) 

A székely-gulyás. 

Töltött karalábé. 

Töltött zöld paprika. 

Töltött paradicsom. 

Töltött burgonya. 

Töltött ugorka. 

Tökkáposzta. 

Paprikás káposzta. 

Babéros savanyu burgonya. 

Szemes paszuly. 

Száraz borsó. 

Tojásos és sonkás burgonya. 



Szilva-lével. 
Szilva tálbafőtt. 
Zöld-paszuly. 
Vegyes zöldség. 
Kárfiol. 
Spárga-tök. 
Spárga. 
Komlóhajtás. 
Láboda vagy spenót. 
Szemes zöldborsó. 
Lencse bőjtösen. 
Ludas-kása. 
Kucsmagomba töltve. 
Aszalt lengyel gomba. 

Becsináltak. 

Rák "kokó"-val. 
Borjú agyvelő czitrommal. 
Sárga-répa sertés-hussal. 
Tárkonyos bárány. 
Köszmétés bárány. 
Bárány czitrommal. 
Köszmétés-csirke. 
Karalábés-csirke. 
Zöldborsó csirkével. 
Paradic somo s -c s irke . 
Mazsolás és gesztenyés nyelv. 
Paczal. 

Borju-láb és fej tojással. 

Debreczeni mazsolás csirke. 

Bosporus. 

Rák rizskásával. 

Pecsenyék. 

A "Luby" sült. 
Beafsteak. 
Marhahús paprikás. 
Vetrecze. 

Zöldséges pecsenye. 

Lengyel rostélyos. 

Vereshagymás rostélyos. 

Tejfeles rostélyos. 

Fehér pecsenye. 

Savanyu vesepecsenye. 

Szalonnával tűzdelt vesepecsenye. 

Töltött fehérpecsenye. 

Szénen, illetve rostélyon sült (Fleck.) 

Marha-pecsenye-gombócz. 

Vagdalt marha-pecsenye. 

Borju-szelet. 

Borju-vesés. 

Borju-pörkölt. 

Borju-tokány. 

Borju-czomb. 

Rántott borjú. 

Töltött borjuszegy. 

Borjú fehérpecsenye töltve. 

Borjú máj . 

Borju-nyelv. 

Rántott csirke. 

Töltött csirke. 

Paprikás-csirke. 

Pörkölt-csirke. 

Kappan-sült. 

Szalonnával sütött kappan. 

Kacsa sülve. 

Szelíd kacsa vad módra. 

Pulyka sült. 

Pörkölt pulyka. 

Pulyka vagdalt hússal. 

Libasült. 

Libamell fojtva. 

Sült libamáj . 

Az angol sült. 

A marhahús tejfeles mártással. 

A paprikás-szelet. 

Serpenyős rostélyos. 

A főtt marha-nyelv. 

Marha pecsenye zöldséges mártással. 

Erdélyi tokány. 

Malaczsült. 

Pörkölt-malacz. 

Malacz pecsenye tordaiasan. 

Paprikás sertés fejből. 

Sertés-gerincz. (Karmanádli) 

Sertés-gerincz. (másképen) 

Sertés-szelet. 

Sertés-czomb. 

Vad-husok. 

Az őz derék páczolva. 
Páczolt nyul. 
Nyul pácz nélkül. 
Nyul-paprikás. 
Nyul babérral. 
Vad-liba. 
Vad-kacsa. 

Szalonka és szalonka-bél. 
Fenyő-madár belestül. 
A verebek. 

Halak. 

A szegedi halpaprikás. 

Tejfeles halpaprikás. 

A rántott harcsa. 

Az egészben megsütött apró hal. 

Csuka fűszeresen. 

Süllő, vagy csuka töltve. 

Hal- leves. 

A hering melegen. 

A szárított tőkehal. 

Marinirozott-hal. 

Rántott békaczomb. 

A pisztráng hidegen. 

Saláták és díszítések. 

Ászpikk. 

A magyar házimustár. 
Öntött saláta. 
Hideg saláta. 

A zeller és a burgonya saláta. 
(Vegyes saláta.) 
A hering-saláta. 
Vegyes saláta. 

A tészták. 

A fánk. 
A bába- kalács. 
Az egyszerű kalács 
A kürtös kalács. 



A király-kalács. 

Az arany-galuska. 

Csorgatott czukros tészta. 

A darázslép tészta. 

A cseh-fánk. ("Talkerli") 

Az élesztős-sodralék. 

A mákos-gubó. 

Az élesztős-lepény. 

Az élesztős palacsinta. 

A túrós koczka-tészta. 

A paraszt-béles 

A réteges (élesztős) pogácsa. 

A tepertős pogácsa. 

A tepertős vakarcs. 

Az élesztős, irós-tészta. 

Az irós-tészta. 

A félirós tészta. 

A toló-fánk. 

A rétes tészta. 

A rétesbe való töltelékek. 

Krém töltelék. 

Az alma töltelék. 

A túrós rétes. 

A máktöltelék. 

A dió töltelék. 

Csiga rétes. (Régi erdélyi tészta.) 

Császár morzsa. 

A debreczeni béles. 

A székely-béles. (Erdélyi tészta.) 

A burgonya-rétes. (Szepesi étel). 

A palacsinta-tészta. 

A levelen-sült. (A legrégibb magyar 

tészta.) 

A zsemlye pudding. 

Bor mártással. (Bor sató) 

A puddingokra és tálba főttekre való 

tejmártás. ("Chaudeo") 

A bor mártás. 

A csokoládé mártás. 

A tálba főtt eper. 

A dara tálbafőtt tojássárgával. 

A dara (vagy griz) tálbafőtt 

másképen. 

A csokoládé tálbafőtt. 
A tejfel tálba főtt. 

A keményítő tálbafőtt. (Tojás nélkül) 

A rizskása tálbafőtt. 

A zsemlye-morzsás darakoczkák. 

Csörege kétféleképpen. 

A rózsa- fánk. 

A tejfel-koczka. (Tojás nélküli 
tészta.) 

A hájas pogácsa. 
Az uti-pogácsa. 
Kisütött zsemlye. 
Az alma-fánk. 
A zsiros lepény. 

Túrós lepény. (Hódmezővásárhelyi 
tészta.) 



A fahajas fánk. 

A málé-lepény. (Erdélyi tészta.) 

A gyúrt tészták. 

Juh túrós-tészta. 

A tehén turós-tészta. 

A sodrott tészta. (Nudli) 

A szilva izes derelye. 

A káposztás koczka-tészta. 

A sonkás tészta. 

A tejbefőtt laska. 

A darával készült tészta. 

A mákos tészta. 

A tehénturós gombócz. 

A bánáti gyümölcskenyér. 

A gyümölcs-kenyér. (Német 

csemege.) 

A vaníliás perecz. 

Vanília hajtás. 

A czukor perecz. (Téa tészta.) 
A rácz pite. 

A pozsonyi mákos (diós) patkó. 

Libazsíros sütemény. 

A porhanyó kis kifli. 

A mézes lepény. 

A diós sütemény. 

A diós rudak. 

A habos tészta. 

A fűszeres édes tészta. 

Vajas torta. 

A morzsa-torta. 

A csokoládés édes tészta. 

A csokoládé-torta. 

A sodrott torta-lepény. 

A dió-torta. 

A pörkölt torta. 

A dalauzi. (Erdélyi, örmény 

csemege.) 

A czukros tört dió. 

A mogyoró csemege. 

Az édeske. (Téa tészta.) 

A mandula csókocska. 

Tojásos perecz. 

A gyümölcsös csókocskák. 

A mandula kártya. 

A bazár csókocskák. 

A vanília fagylalt. 

Kávé fagylalt. 

Csokoládé fagylalt. 

Gyümölcs fagylaltok. 

A madártej. 

Tejhab krémekhez és kávéba. 

A krémek. (Csokoládéból vaníliából 

és mandulából.) 

Baraczk krém. 

Az ostya sütés. 

A kozmás ételekről. 

Különlegességek. 

A disznótor. 
A disznó ölés. 
A kolbász. 

A tüdös-hurka készítése. 
A véres hurka. 

A májas készítés. 

A kásás hurka. 
A hájszeles. 
A gömböcz. 
A disznófősajt. 
Bőrsajt. 

A kocsonya-készítés. 

A királyhus. (Kaiserfleisch.) 

A paprikás szalonna. 

Az alta készítése. 

A komlós kenyér sütése. 

A komlós korpa készítése. 

A bálmos. 

A must kolbász. (Bánáti csemege.) 

A puliczka. (Erdélyi étel.) 

A "debreczeni" kolbász készítése. 

A sonka és a marha-nyelv páczolás. 

A "virsli" készítés. 

A zsír olvasztás. 

Meleg és hideg italok 

Csokoládé. 

Az édes ürmös készítése. 

Dió pálinka. 

Puncs. 

Meleg limonádé. 
Hideg puncs. 
Almabor. 

Vegyes gyümölcs-pálinka. 
Vaníliás pálinka. 
Narancs pálinka. 
Köménymagos vagy (Ánizsos) 
pálinka. 



Eczet készítés. 

Birs-alma sajt. 

Birs-alma sajt más módon. 

Télére eltett zöld paszuly. 

A czitrom és a narancs eltartása. 

Hogy kell a szilvát eltartani? 

Hogyan kell a tojást eltartani? 

A dinnye eltartása. 

Hogy kell az avas zsirt jóvá tenni? 

Kovászos ugorka télre. 

Kovászos ugorka más módon. 

Az ugorka saláta. 

Eczetes ugorka üvegben. 

Paprikás piros káposzta. 

Tök-káposzta üvegben. 

Sóska mártás üvegben. 

Hagyma eczetbe téve. 

Édes zöldpaprika eczettel. 

Eczetes ugorka-saláta. 

Vegyes zöldség saláta. 

Aszalt körte. 

Aszalt zöld kukoricza. 

Zöld paszuly aszalva. 

Aszalt paradicsom. 

Tinód (vagy hiriba) gomba aszalva. 

A szappan-főzés. 

Hogyan lehet az égési sebet gyorsan 
enyhíteni? 

Hogyan lehet a kéménytüzet 

eloltani? 

Mosdószer 

Befőttek. 

Többféle, egyformán elkészíthető 
befőtt. 

Sárga dinnye haj befőtt. 
A görög dinnye befőtt. 
A czukorba főtt baraczk. 



Kajszin baraczk befőtt. 
Magolt ribizli. 
A körte befőtt. 
Birsalma befőtt. 
Hámozott dió befőtt. 
Rendes dió befőtt. 
Zöld ringlót. 

Rummal eltett vegyes gyümölcs. 

Meggy eczettel. 

Birsalma sürü czukorban. 

Magolt meggy czukorban. 

Apró arany alma czukorban. 

Birsalma eczettel. 

Kajszin baraczk eczettel. 

Sárga-dinnyehéja eczettel. 

Az elromlott befőttek értékesítése. 

Őszibaraczk-iz. 

A czukros (jegeczes) gyümölcsök. 
Paradicsom üvegben. 

Ünnepi ebédek. 

Az asztal terítés. 
Nagy ebéd. (Télen.) 
Nagy vacsora. (Télen.) 
Nagy ebéd. (Tavasszal.) 
Nagy vacsora. (Tavasszal.) 
Nagy ebéd. (Nyáron.) 
Nagy vacsora. (Nyáron.) 
Nagy ebéd. (Ősszel.) 
Nagy vacsora. (Ősszel ) 

Utóirat 



Könyvem története. 



Több éve már, midőn egy hangtalan, puszta nyári délután belépett hozzám - Nagyváradon - gróf. 
Teleky Sándor, a vitéz, a hires honvédezredes. 

Mint egy tavaszi napsugár ugy hatott komor lelkivilágomra a gróf ur nyájas biztató szava. 

Mert látva küzködő életem s tudva, hogy értek a főzéshez - kérdé: mért nem irok egy eredeti magyar 
szakácskönyvet? - Nincsenek-e leirott jegyzeteim, valami különlegesebb ételekről? 

- Igen, vannak felelém. 

- Ugyan kérem adja ide, hadd nézem át. 

Nagy szégyenkezve elő is álltam egy szakadozott füzetecskével. 
Amint érdekkel lapozgatta, időnként megszólalt: 

- No lám ezt sem ismerem, ezt sem, ezt sem, pedig milyen jól hangzik a leírása, milyen ízletesnek 
képzelem e holmikat. 

- írja le kérem egy könyvbe ezeket az ételeket és még sok mást, a mi valószínűleg még a fejében van. 
Hiszen tárczákat is irt már, tehát ne féljen, jól fog az a szakácskönyv sikerülni. Egész életemben 
szerettem volna egy olyan szakácskönyvet látni, a melyet olyan egyén irt, a ki irni és főzni is tudott. Ha 
kegyednek egy ilyen szakácskönyvet irni sikerül, még szerencsés lehet általa. 

Némileg reménykedve, hálásan és fellelkesedve fogadtam e jóságos szavakat. Aztán azonnal 
hozzáfogtam egy újkori szakácskönyv megírásához. És két hónap alatt meg is írtam azt. De hiába 
kerestem reá kiadót - 8 kerek esztendeig nem találtam könyvemnek jóságában hivő lelket. Végre a 
véletlen, az annyiszor megénekelt véletlen segített engem is. 

Most már itt van előttem a nemes gróf Teleky Sándor ezredes ur levele, mely igy hangzik: 

Nagy-Bányán Deczember 3-án 1891. 

Igen tisztelt asszonyom! 

Nagyon szépen köszönöm a könyvet; jól ettem és jóllaktam belőle. Mondhatom, hogy 
élvezettel olvastam leirását azoknak a jó magyar ételeknek, a melyeket olyan jóízűen 
élveztem mig gyomrom volt, annyira nélkülöztem a számkivetésben s most már, vén 
koromban, csak villa és kanálhegyen ehetem. 

Én is konyítok valamit a szakácsság művészetéhez. Nagy mesterem volt, ki titkaiba 
bevezetett: az öreg Dumas, aki Canem, Soyer magaslatán állott és Brant Savarin 
tudományát tökélyesitette. 

Okos dolgot cselekedtem, amikor nagysádnak tanácsoltam, hogy irjon "Szakácskönyvet;" 
valóban sikerült s olyan, mint egy pirosra sült, pompás pulykapecsenye. 

Isten áldja, üdvözlettel: 

Teleky Sándor gróf. 

Könyvem hét hónap alatt megérte a második bővített kiadást. 

Mindezekért tehát hálás köszönetem és üdvözletem szálljon a nemes gróf felé és a tisztelt közönséghez, 
a mely oly kegyesen kitüntetett. 

* * 
* 

Könyvem első kiadásának előszavát, a bevezető négy sor kivételével, mely szerencsémre tárgytalanná 
lön, czélszerünek tartom ismét közleni: 

"Rendkívül változatos élettapasztalat után irtani le e szakács-könyvet, kizárólag a saját 
emlékezetemből összeszedve. Nincsen e könyvben egyetlen étel sem, melyet magam - legalább párszor 
- el ne készítettem volna. 

Egyszerű, középosztálybeli háztartás keretébe illők ezek mind; de azért válogathat belőlük, vagyonnal 
biró nagyobbmérvü háztartást vezető nő is éppen ugy, mint a legszegényebb család, vagy azok a 
hivatalt teljesítő nők, kik egyszerű cselédek gondjaira kénytelenek háztartásaikat bizni, mert e 
szakácskönyvből könnyen és olcsón lehet igen jó ételeket főzni, vagy főzetni. 

Én gazdag földbirtokos családból származtam, gazdasszonyságom alapját hazulról szereztem. Később 
mint katonatisztné bejártam az ország majd minden vidékét; mindenütt megtanultam a mi jót és 
takarékosat csak észlelhettem. Szenvedélyes főzőné létemre gyönyörűséggel és rögtön megkészítettem 
a nekem tetsző ételeket. - így gyűlt fel évek során át az én szakácsnői tudásom. 

Soha életemben másnak a házánál nem főztem és mind e mai napig saját háztartásomban dolgozom, 
de mert nagy csapások értek, megismerkedtem az anyagi küzdelmekkel is. így lassan megtanultam 
miképen kell és lehet az elképzelhetlenségig kevés anyagból a lehető legjobb ételeket előállítani. 

Egészen magyar vagyok, ízlésre, szokásokra s minthogy Erdélyben születtem, főzési modorom 
túlnyomóan erdélyies. 

Most már évek óta a főzési tudományom adja kenyeremet. 

Mindezeket előre bocsátva - ugy hiszem - van okom remélni, hogy a tisztelt közönség bizalmát 
megnyerem. " 

Zilahy Ágnes. 



6 



Levesek. 



Alig ismertem egyént - különösen a férfiak között, a ki a levest csaknem minden étel fölé ne helyezné. 
Mégis aránylag kevés gazdasszony tud jó levest készíteni. Ennek okát csak abban lelem, hogy a leves 
készitése igen könnyűnek látszik s ezért kevés gondot szoktak reá forditani. Pedig a ki azt hiszi, hogy 
könnyű, téved. Ahhoz, hogy valaki kevés húsból jó levest tudjon csinálni, valóságos művészet kell. 
Általánosan ismert dolog, hogy a leghitelesebb nagyvendéglőkben sincsen jó leves. Hja mert azoknak 
a jól fizetett szakácsok és szakácsnéknak sehogyse tetszik a leves jó elkészítésével járó sok apró 
babrálás. Pedig egy kis vegyes zöldség zsirba pirításával és többféle fűszer használatával együtt 
bámulatosan meglehet a leveseket javítani. Természetesen az ilyesmiket csak gyakorlat után szemmel 
látott példából lehet megtanulni. A kissebb családok számára, lehet leirás után is legízletesebb 
leveseket készíteni. 

Közönséges husieves. 

Vegyünk egy kiló marhahúst, felsárt vagy hátszint. (Ezekből tisztább a leves.) Tegyünk egy hibátlan 
mázzal ellátott vasfazékba 5 liter vizet. Hajó forró, akkor tegyük a megmosott hust, félmarék sóval a 
vizbe. Hol a gyakorlat még kevés a főzéshez, minden személyre egy fél kávéskanál sót kell számítani. 
Öt liter vizből lesz 8-10 személynek való leves. Ha 4 liternyire főzzük le, főzésközben töltögetni kell, 
mert a hus igen sok főzést kiván, a viz pedig elpárolog. A legkeményebb hus is megfő 2 és fél óra 
alatt, ha mindég forrhat. Gyöngébb hus másfél óra alatt is elkészül. Ha már egy óráig főtt a hus, 
tegyünk hozzá: két középnagyságú sárgarépát, két petrezselyem gyökeret, fél zellert, egy egész 
vereshagymát, fél karalábét, két czikk fokhagymát és tiz szem borsót; mindezt jól megtisztítva és 
mosva. Ezekkel is addig kell főzni a levest, a mig leszűrhetjük. Ha sertés vagy borjú pecsenyénk van 
délre, az abból ki szedett nyers csontokat is rakjuk a levesbe. Minél többféle friss husfajta van, a leves 
annál jobb. Közbe habszedő (lyukas) kanállal le-le habozzuk. Ha készen van, sürü drótszitán egy tálba 
átszűrjük és néhány perczig otthagyjuk, hogy teljesen leülepedjék. így arany tiszta levest nyerünk. 
Aztán gondosan be kell a levest a tálból a fazékba tölteni s egy kis késhegynyi lisztfinomra törött 
sáfránt kell beletenni: ekkor újra forraljuk fel és tegyünk belé, ízlésünk és módunk szerint, a levesbe 
való dolgokból. 

Barna-leves. 

Egy lapos vasedénybe tegyünk egy kanál zsírt. Ha meleg, adjunk hozzá egy jókora felvágott 
vereshagymát, zellert, sárgarépát, petrezselyem gyökeret, mind karikára vágva (két-két szál elég). 
Sózzuk meg és tegyük gyors tűzre hogy sötétbarnára megpiruljon. Kavarás közben egy pár darabka 
marhamáját is lehet közé tenni. Ha egészen barna lett, akkor a fent leirt, de még le nem szűrt, hus lébe 
öntsük bele. Fél óráig avval főzzük; akkorra igen szép barna lesz az egész tömeg. Egy kis koczka 
czukrot is adjunk bele ebbe a levesbe; sáfrány nem kell hozzá. Különben éppen ugy használjuk, mint a 
fehér levest; bármit lehet bele főzni. 

Tyúk leves. 

Ha a tyúk fiatal, akkor együtt kell forró vizbe főni tenni mindenféle zöldséggel: répa, zeller, kalarábé, 
petrezselyem-gyökér, vereshagyma és néhány szem fekete borssal, sóval. Egy jó nagy kövér tyúkhoz 
vegyünk 4 liter vizet; ha a hus gyenge, töltögetni nem kell, csak csendesen, de folyton forralni; ha öreg 
a tyúk akkor ugy járjunk el vele, mint a marhahússal; csak egy órai főzés után kell a zöldséget 
hozzáadni. Ha megpuhult a hus, le kell ezt is sürü szitán szűrni és kevés sáfránt, késhegynyi 
szerecsendió-virágot adjunk bele. Főzzünk e levesbe vékony tojással gyúrt laskát, vagy háznál 
készített "csiga" tésztát. 

Tiszta borsos-leves. 



Két kis csirkét szépen megtisztítva vagdaljunk fel részeire; a czombját, szárnyát, mellét, hátát, külön 
csinos darabkákba. Két liter jó meleg vizbe tegyünk bele sót és a következő zöldséget: 15 darab apró 
burgonyát nyersen, egy koczkára vágott kissebb zellert, egy nem nagy sárga répát, ezt is koczkára 
vágva, kevés petrezselyem gyökeret, egy marok gyönge zöld borsót, 20 szem egész fekete borsót, egy 
kis fej vereshagymát igen apróra vagdalva és kevés zöld petrezselyem levelet apróra vágva; mindezt 
egy fél óráig főzzük, de vigyázzunk hogy szét ne menjen, azután egy diónyi zsírral egy bádog kanál 
lisztet gyenge piros rántásnak készitünk: ezt a leves közé öntjük és akkor egy fél tojásnyi zsirba egy 
egész tojással, két kanál lisztből felvert galuskát keverünk s kávés kanállal bele rakjuk a forró húsos 
zöldséges levesbe; evvel is legalább 6 perczig főzzük, aztán fellehet tálalni. 

Gulyáshús. 

Egy kiló felsár-szélt jó nagy falatokba vágunk, egy tojásnyi zsirt lábasba teszünk és a felvágott hust 
bele tesszük sóval, egy nagy fej apróra vágott vereshagymával és egy kávéskanál paprikával; fél óráig 
fedő alatt pároljuk, akkor öntsünk reá 3 liter forró vizet és főzzük másfél óráig: ha a hus puha lesz, 
tegyünk hozzá még egy tányér nyersen megtisztított felnégyelt burgonyát; ha az is megfőtt, fel lehet 
tálalni. 

Gulyáshús másképpen. 

Egy kiló hust falatokba vágva 2 liter forró vizbe tesszük sóval és egy kávéskanál törtborssal. Ha forr, 
lehabozzuk és egy órai főzés után teszünk hozzá mindenféle zöldségbűi koczkára vágva egy-egy 
darabot; vereshagymát, karalábét, zellert, petrezselyem-gyökeret, sárgarépát, zöldborsót és a mi épen 
idényszerű; kevés burgonyát is tegyünk bele és ha ezeket mind puhára megfőztük, egy pár marok 
csipegetett, keményre-gyurt tésztát is adjunk hozzá és igy együtt találjuk fel: - estére igen kedvelt 
leves. 

Rák-leves. 

A rák tisztitás módját nem mindenki ismeri, sőt félnek is tőle, pedig könnyen ellehet vele bánni a 
következő módon: a rákot bal kezünkbe fogjuk és a két ollóját jól összeszorítjuk, a bajuszos felét 
tenyerünk felé fordítva, a farkát meg kifelé; a farkának középső uszószárnyát jobbra-balra 
megcsavarjuk és csendesen kihúzzuk azt a kis vékony, fekete fonalforma belét, mely végigfut a farkán. 
A még mindig élő és mozgó rákot a fent irt módon erősen tartva, (ti. a hátánál fogva felül) ujunkkal 
váltsuk le a farkát és szedjük ki a hátában levő belét. Az oldalrészekről és nyaka körül késsel kaparjuk 
le a tisztátalan részeket, az apró lábakat vágjuk le; csak az olló és a torok maradjon összefüggve a 
háttal. Hogy ezek szét ne hulljanak, arra különös gondot fordítsunk, mert másképpen nehéz elbánni a 
töltéskor vele. 

A rákokat igen sok vizben, kefével addig mossuk, mig csak a mosó viz tiszta nem marad; akkor töltsük 
meg rizskásával, vagy felvert galuskával. Az apró lábait tegyük mozsárba és jól törjük össze a 
mennyire a szívós, héjas rész engedi. Tegyünk egy kis lábasba, egy kanál zsirt, vagy vajat; ha a zsir 
forró lesz, rakjuk hozzá a tört ráklábakat és mindig keverve süssük addig, mig szép piros lesz a vaj és 
száraz a rák törmelék, azután vegyük le a tűzről, mert könnyen megég és elbarnul s akkor nem lesz 
szép piros a leves; öntsünk hozzá egy nagy kanál husievest, aztán tálaláskor finom szitán szűrjük át a 
kész ráklevesbe. 

Kaszás lé. 

Egy négy literes fazékba tegyünk három liter vizet és a vizbe rakjunk egy kilo fris disznóhúst, az 
"tarjából" vagy a lábszár részéből, a hust vagdaljuk fel porcziokba a vizbe, tegyünk sót és három, négy 
czikk megtisztított fokhagymát. Ezt lehet füstös húsból is készíteni sokan épen füstölt disznó lábbal 
szeretik a kaszás lét. Ha a hus jó puhára megfőtt, szűrjük le a levest szitán keresztül, azért hogy a 

húsból kihullott apró csontokat eltávolítsuk a léből, azután a hust újra tegyük a tiszta lébe és 
készitsünk hozzá habarást. Egy tálba tegyünk négy fakanál lisztet, hat fakanál igen jó savanyu tejfelt, 
egy pár egész tojást, ezeket keverjük jól el a liszttel együtt, ha a habarás sima lesz lassankint öntsük a 
tálba a habarás közé a forró húsos levet; azután forditsuk megint vissza a fazékba a levest, és öntsünk 
közé annyi eczetet, hogy jó savanyu legyen. Ha valaki ugy szereti, hogy a fokhagyma jól megérezzék 
benne, az elkészités után is lehet a lébe fokhagymát tenni, jól össze vagdalva. Tálalásig meleg helyen 
tartsuk, de ne forraljuk sok ideig, mert össze turosodik. 

A rákba való töltelék. 

Minden személyre kell legalább két nagyobb, vagy három kisebb rákot számitani; egy rákhoz egy 
bádogkanál rizskását vegyünk, tegyünk hozzá egy késhegynyi tört borsot, egy késhegynyi zöld 
petrezselyem levelet apróra vágva, kevés sót és minden személyre egy mogyoró nagyságú zsirt. Ezeket 
keverjük jól össze és a rákok hátát félig töltsük meg; tele azért nem kell tömni, mert ha fő, kidagad és 
ha helye nincsen, kemény marad a rizs, meg a farkát is nehéz lenne akkor visszadugni, mert avval kell 
elzárni a tölteléket, hogy főzés közben ki ne fusson. Ha jó félóráig fő, akkor a töltelékből kimaradt 
fűszeres rizskását is a levesbe kell tölteni, hogy avval is főjjön, mig szépen megpuhul, de igen lágy ne 
legyen. Ha készen van: a rákvajat hozzá kell szűrni. 



9 



Pörkölt-, vagy "Árva" -levesek. 



Rák-leves. 

Három személyre egy liter vizet számítsunk és adjunk hozzá sót, fekete tört borsot egy jó késhegynyit; 
továbbá mindenféle zöldséget, u.m.: répát, petrezselymet, vereshagymát és zellert; egy fél óráig 
főzzük, akkor készitsünk egy kanál zsirból egy kanál liszttel szép, hig, gyenge piros rántást, öntsük ezt 
a forró zöldséges lébe, - ha kevés ideig együtt főtt, szűrjük át sürü szitán, adjunk kevés sáfránt bele és 
a készen megtöltve levő rákokat főzzük benne fél óráig, azután öntsük bele a rákvajat, ekkor készen 
van. 

Tüdő-táska-leves. 

Gyúrjunk jó tojásos tésztát, nyújtsuk el vékonyra, nagy levelekbe és szórjuk be az egész tésztát a 
következő módon készült tüdővel: fél kiló borjú, vagy sertés-tüdőt főzzünk meg jól; ha megfőtt, 
vagdaljuk meg vágókéssel apróra, tegyük egy kanál forró zsirba, fél fej apróra vágott vereshagymával 
és apróra vágott zöld petrezselyem-levéllel, tört borssal és sóval keverjük jól össze. Ha kihűlt, hintsük 
be a fenn leirt anyaggal a tésztát; egy másik épen olyan levél behintetlen tésztával pedig boritsuk le a 
behintett tésztát és derelye metszővel vágjuk két ujjnyi szalagokba az összehajtott tésztát, azután 
szabjunk belőle csinos, rézsutas koczkákat. Zöldséges vizbe tegyünk kevés zsiros rántást, sáfránt és 
borsot, szűrjük át szitán, aztán tegyük újra forrni a levest; ha forr, főzzük bele a tüdőstáskát. Tálaljuk 
gyorsan, mert hamar szétázik. 

Gombaleves. 

Egy fazékba tegyünk forrni annyi vizet, a mennyire szükségünk van: három személyre mindenkor egy 
liter vizet számithatunk. Tegyünk a vizbe mindenféle zöldséget, sót és borsot; azalatt mig a viz forr, 
egy lábasba tegyünk egy kanál zsirt rántásnak, három személyre egy fakanál lisztet számítva. A rántást 
öntsük a zöldséges lébe és ha a leves a rántással együtt jól felforrt, szűrjük át szitán, tegyünk bele 
sáfránt és apróra vágott zöld petrezselyem levelet, azután újra forraljuk fel. Ha fő, tegyünk bele szépen 
megmosott és felvágott csiperke gombát; mindezt negyedóráig főzzük. Tálaláskor tegyünk a tányérra 
zsirban piritott zsemlyekoczkákat. 

Zöldségleves. 

Három személyre egy liter vizet tegyünk a fazékba forrni; adjunk bele sót és borsot. Egy kanál zsirba 
piritsunk lisztet, ugy, hogy a rántás inkább zsiros, mint lisztes legyen; ha szép vörösre pirult, öntsük a 
rántást a forró fűszeres vizbe; forraljuk mindezt kevés ideig és ha a rántás csomósán maradna a lében, 
szűrjük át szitán. A fazékba tegyünk kevés sáfránt is; továbbá tegyünk hozzá és főzzünk bele laskára 
vágott zöld babot, sárga répát, zellert, petrezselyemgyökeret, koczka burgonyát zöld borsót és bombát. 
Ha mind megfőtt, feltálalhatjuk. 

Darával töltött tésztaleves. 

Két tojással és két tojáshéjba öntött vizzel gyúrjunk levesbe való tésztát, nyújtsuk ezt elég vékonyra, 
de ügyelve, hogy ki ne szakadjon a tészta, mert akkor kifoly belőle a töltelék. Száradni egy perczig se 
hagyjuk a kinyujtás után, hanem azonnal töltsük meg a következő töltelékkel: egy jó kanál zsirt 
tegyünk lábasba és ha forró lesz öntsünk bele annyi bádogkanál nagyszemü darát, a hány személyre 
levest főzünk. Kissé pirítsuk ezt meg, de csak igen halvány rózsaszínre. Ha piros már a dara, öntsünk 
reá negyed liter vizet (például 6 személyre) tegyünk kevés sót is bele és azonnal vegyük le a tűzről. Ha 
az anyag kissé hült, akkor szórjuk a kinyújtott levél tésztára egyenlően elsimitva, de nem vastagon; 
azután hajtsuk fel a tésztát ugy, hogy kétszer legyen egymáson és ugy nézzen ki, mintegy gömbölyű 

rudacska, vagyis olyan vastag legyen, mint a kis ujjunk és végül derelye-metszővel vágjuk végig a 
tésztát, hogy a nagyobb résztől elváljon. Az egész tésztából pedig hosszú, gömbölyű szallagokat 
csináljunk. Ha mind összesodortuk és szépen készen vannak a töltött tészták, vagdaljuk el jó arasz 
hosszúságú darabkákba, a két elvágott végét nyomjuk ujjunkkal össze, hogy a főzéskor a dara ki ne 
hulljon belőle. Ehez a levest a következő módon készitsük: három személyre vegyünk egy liter vizet, 
tegyünk bele mindenféle zöldséget, kevés borsot; egy kanál zsirban egy kanál liszttel gyenge 
rózsaszínű rántást készitsünk; ezt tegyük a zöldséges lébe; ha aztán együtt jól felfőztük, szűrjük át sürü 
szitán és újra tegyük forrni kevés sáfránnal; ha felforrt, főzzük belé a fent leirt tésztát és gyorsan 
tálaljuk fel, mert igenhamar szétázik. 

Gombóczleves. 

Két személyre egy zsemlyét számitsunk s a szükséghez arányitsuk a szaporitást. A zsemlyét vagdaljuk 
apró koczkákba, pirítsuk meg lábasban, forró zsirban; ha megpirult, vegyük el a tűzről, hogy hűljön ki. 
Tegyünk egy tálba minden személyre egy tojást számitva, minden tojáshoz egy diónyi zsirt és fél 
tojáshéj vizet; ezeket keverjük jól el s tegyünk még bele annyi finom lisztet és kevés sót, hogy jó 
kemény, de kanállal felverhető tészta legyen belőle; ha negyedóráig kevertük, tegyük bele a pirított 
zsemlye-koczkákat, kavarjuk jól össze a tésztával, azután lisztes deszkán gömbölyitsük ki apró 
gombóczkákba, főzzük be forró rántásos és zöldséges lébe; öntsünk tálaláskor reá hagymás-, 
petrezselyem-leveles, paprikás zsirt és néhány kanál édes tejfelt. 

Paradicsomleves. 

Egy liter, szitán áttört paradicsomléhez mindig vehetünk félliter vizet, de a vizbe előbb főzzünk 
mindenféle zöldséget; akár télben akár nyárban, mert ha paradicsommal együtt tesszük a tűzre a 
zöldséget, ez soha sem fő meg kellő időre, sőt teljesen kemény marad és izét sem adja ki. A zöldséges 
lébe tegyünk zsiros rántást, szűrjük át szitán s akkor adjuk hozzá a kész paradicsomlevet; sót, czukrot 
és borsot is tegyünk bele; főzzük negyedóráig tarhonyával, minden személyre egy kanál tarhonyát 
számitva. 

Káposztaleves. 

A káposzta-levest nyáron kovászoskáposzta-léből is lehet készíteni. Egy személyre fél liter káposzta- 
levet veszünk és ezt porczellános edényben forrni tesszük füstöskolbász darabkákkal, vagy sovány 
oldalas falatokkal. Ha a hus megfut, szép piros rántást és - tálaláskor - kevés tejfölt is tegyünk bele. 

Turbolya-leves. 

(Tavaszi étel) 

Egy tojásnyi forró zsirba tegyünk egy nagy fakanál lisztet és pirítsuk azt meg szép zsemlyeszinüre. 
Egy fazékba tegyünk két liter vizet, egy kávéskanál sót, egy fél fej vereshagymát és egy jó marék igen 
apróra vágott friss turbolya levelet, a forró rántásba öntsünk fél pohár hideg vizet és borítsuk bele a 
turbolyás vizbe, főzzük fel tiz perczig, aztán tegyük félre tálalásig. Mikor tálalni akarjuk, pirítsunk 
meg néhány zsemleszeletet zsirba, vagdaljuk fel apró koczkákba és ugy öntsük reá a turbolya-levest. 

Paszuly-leves 

Fél liter apró, tiszta fehér paszulyt tegyünk négy liter hideg vizbe főni. Ebből 8 személynek elégséges 
készülhet. Ha a paszuly jól megfőtt készitsünk hozzá egy tojásnyi zsirban egy fakanál liszttel szép 
barna rántást; mikor jó forró a rántás, öntsünk bele egy pohár hideg vizet és ugy borítsuk a forró 
paszulyba. A paszuly-levesbe tegyünk fél kávéskanál tört borsot, fél fej apróra vágott vereshagymát, 
egy kávéskanálnyi apróra vágott zöld petrezselyem levelet és elegendő sót. - Eczetet a paszuly-levesbe 
nem kell tenni. Ha valaki szereti, szokás még bele keményre gyúrt tésztából, csipegetett tésztát is 
tenni, de csak kevés tésztát ajánlok beletenni, mert rendkivül hamar megsüriti a levest. Különben ha 

igen sürü lenne a paszulyleves, ebbe nem árt, ha forró vizet öntünk akkor sem, ha már készen van, 
csak hogy a kellő fűszerrel lássuk el. 

Borleves bőjtösen. 

Jó ó-bort, féllitert számitva egy személyre tegyünk tiszta porczellán edénybe; czitromhéjat szegfüvet 
és fahéjat kevés borssal tegyünk hozzá. Forraljuk fel s Ízlésünk szerint, czukrot és tojást is adjunk 
hozzá; minden személyre számitsunk egy tojássárgáját. A tojássárgát tálban verjük jól fel egy kevés 
czukorral és a tálba csendesen öntsük hozzá a forró bort, mert különben a tojás összeturósodik. 
Tálaláskor tegyünk a tányérokba néhány koczka vékony piritott zsemlét. 

Burgonya-leves. 

Minden személyre két darab nagyobb fajta burgonyát vegyünk, tisztitsuk azt meg nyersen, aztán 
vágjuk fel szép egyenlő koczkákba. Tegyünk egy fazékba mindenféle zöldséget és az árva levesekhez 
szükséges mennyiségű vizet: három személyre egy liternyit. Egy kanál zsirt lábasba téve, pirítsunk 
meg benne egy kanál lisztet; tegyük ezt a zöldséges lébe kevés tört borssal; a levet szűrjük át szitán és 
ha újra forrni kezd, kevés sáfránnyal és apróra vágott zöldpetrezselyem-levéllel együtt a felvágott 
krumplikat tegyük a lébe. Ha a krumpli megfőtt, tegyünk pár kanál tejfelt is tálaláskor bele. 

Savanyu tojás-leves. 

Forró, eczetes, és sós vizbe üssünk bele annyi tojást, a hány személyre főzünk. Vizet 3 deczit kell 
számítani egy személyre, mert ezek a pörköltlevesek nem párolognak el a hosszas főzés miatt, mint a 
hus leves. Egy kanál zsírban vagy vajban tegyünk egy fakanál lisztet pirulni rántásnak; ha szép piros 
lesz a rántás, öntsünk bele egy pohár hideg vizet, azután gyorsan öntsük hozzá a megfőtt tojás levet is; 
kevés tört borssal fűszerezzük; apróra vágott zöldpetrezselyem levelet és néhány kanál tejfelt is 
tegyünk bele. Ezekkel együtt öt perczig főzzük fel újra, azután tálalhatjuk. 

Borkő-leves. 

Ha a szokottnál több pecsenyét kell sütnünk és annak sok hulladék csontja van, főzzünk belőle 
többféle zöldséggel, sóval és borssal rendes módon levest. Mikor gondoljuk, hogy már elég jó izü a 
leves, szűrjük le s ha meghiggad, tegyük újra forrni; ezalatt habarjunk minden személyre számitva egy 
tojás sárgájából, egy kanál lisztből egy kanál tejfelből habarást; ezenkívül személyenként számitsunk 
egy kávéskanál szép fehér borkőport. Ezeket egy mély tálban simára habarjuk jól el s a forró hus 
levest lassan öntsük közé. Többet ne tegyük tűzre, mert a tojás összetúrósodnék; de tálaláskor tegyünk 
bele zsirban piritott zsemlyekoczkákat. 

Köménymagos-leves. 

Vegyünk egy fazékba 6 személyre két és fél liter vizet, tegyünk bele két kávéskanál köménymagot, 
egy fej vereshagymát, egy kevés sót és tegyük forrni. Amig forr, készítsünk egy tojásnyi zsírból, egy 
jó nagy fakanál lisztbál szép barnapiros rántást. Mikor a rántás a legforróbb, öntsünk bele egy pohár 
hideg vizet és mindjárt gyorsan öntsük közé a forró, köménymagos vizet is; keverjük jól el és öt 
perczig hagyjuk újra főni, akkor vegyük le és szitán szűrjük át, hogy egészen tiszta legyen a leves; 
tálaláskor tegyünk bele tejfelt és piritott zsemlyeszeleteket. 

Tört májleves. 

Negyedkiló finomra megvagdalt nyers borj urnáját törjünk át szitán. Ha áttörtük, habarjunk bele két 
tojássárgáját, két késhegynyi tört borsot és kevés sót. A forró zöldséges levest tegyük félre az erős 
tűztől és csendesen keverve, öntsük a tálban lévő májhabarékra. Tovább főzni nem szabad, mert a máj 

és tojás, ha igen forró helyen hagyjuk, összeturósodik. Koczkába vagdalt és zsirban megpirított 
zsemlyét kell tálaláskor e levesbe tenni és gyorsan tálalni, hogy el ne ázzon a zsemlye. 

Levesbe valók. 



A gyúrt tészták. 

Egy deszkára tegyünk egy kiló lisztet, a közepébe szúrjunk lyukat és abba tegyünk annyi egész tojást, 
amennyit akarunk, minél tojásosabb a gyúrt tészta, annál jobb, de lehet igen kevés tojással is gyúrni, 
nagyon jó tésztát. Ha vizet teszünk a tésztába, soha se tegyünk meleget, mert az meglágyitja a tésztát 
és ez a nyújtáskor igen kellemetlen. Csak kemény, alig elnyújtható tésztát kell gyúrni, főleg a túrós 
csuszába és az eféle kifőtt tésztákba. Nem czélszerű nagyokra szakítani a kinyújtani való tésztát, mint 
egy jó nagy ökölnyire. Ha igen jól el gyúrtuk a tésztát, ugy, hogy egész sima lön és ha egy késsel 
megvágtuk s az belől lyukacsos, akkor jó gyúrt tészta. Ha kinyújtjuk, nem kell igen vékonyra nyújtani, 
mert akkor a fövés közben elázik és soha se olyan jó, mintha kissé vastagra hadjuk. 

Csiga tészta készítése. 

Fél liter lisztet deszkára kell tenni, a közepébe lyukat kell kotorni és abba egész tojásokat kell 
kiüriteni, lehet egy kevés vizzel is szaporítani, de minél tojásosabb a levesbe való tészta, annál jobb - 
A tojással a lisztet össze kell egyenlíteni és azután jól meg kell gyúrni, ugy, hogy a tészta szép sima 
legyen és olyan keménységű, a melyet nyujtófával kissé nehéz de mégis el lehessen nyújtani, fél liter 
lisztből két darabba szakitsuk a tésztát, azután nyújtsuk ki szép vékony levelekbe, először csak az 
egyik tésztát kell kinyújtani, mert a mig a csigát készitjük egészen elszáradna a kinyújtott tészta, mig 
az egyik tésztát elkészítjük a másikat fedjük be egy tállal a kinyujtásig. 

A csiga készítésnél gyorsan kell eljárni mert rendkívül hamar elszárad és akkor lehetetlen csigának 
sodorni. 

Az egész kinyújtott levél tésztát nyújtó deszkára terítsük ki, és vagdaljuk fel koczkákba. Ha apró 
csigát akarunk készíteni kissebb koczkákba szabjuk fel a tésztát, ha kevesebb az idő e nehéz és 
szaporátlan munkához nagyobb koczkákba is lehet vagdalni, például mint egy négykrajczáros, ha 
szögletre vesszük, az ilyen nagyságú a legrendesebb. Egy darab úgynevezett "bordát" kell valami 
takácsmester embertől venni; mert csak ezen lehet csigát készíteni - egy orsót vagy egy irótoll forma 
tiszta fehér fapálczikát szerezünk még e czélra, ha ez a két szerszám meg van, a bordára tegyünk egy 
koczka tésztát és azt a szegletnél kezdve, sodorjuk a fapálczika végére, de egyúttal nyomjuk jól a 
bordához a tésztás pálczikát, mert csak igy lesz a tészta szép reczés, csak igy ragad össze és csak igy 
alakul szép kis kürtő formába. A ki gyors, ügyes kezű egy óra alatt eltud készíteni néhány egyén 
számára levesbe való csiga tésztát. Ez igen jó régi magyar étel tyúkhús levesbe téve. 

A rákba való felvert-galuska. 

Vegyünk minden személyre 1 tojást, egy tojásnyi zsirt, kevés sót, egy késhegynyi borsot, egy tojásnyi 
vizet; ezeket jól elhabarván, adjunk bele annyi fehér lisztet, hogy jó kemény, de kezelhető tészta 
legyen belőle. Evvel is ugy bánjunk a rák töltéskor, mint a rizskásával, de kevesebb ideig főzzük, mert 
a gombócz könnyen szét-hull. A hus-lébe külön is kell galuskákat főzni; a mi tészta kimarad a rák 
hátának töltéséből, azt is be kell főzni és a rák zsirt, vagy vajat reá kell erre is önteni. 

Rákleves, rákhússal. 

A rákoknak ollóit és farkait leszedjük, sós vizben negyedóráig főzzük, akkor késsel gondosan, hogy a 
hus épen maradjon, kiszedjük a héjból, azután huslébe tesszük, hogy el ne barnuljon és száradjon. A 
rákot belétől kitisztítva minden csontos részét, a hátát kivéve, összetörjük jól egy mozsárban 
rákvajnak. A hátát megtöltjük a fentebb leirt mód szerint; jó huslébe megfőzzük, kevés liszttel pirított 
rántást adunk hozzá és a megtisztított olló és farkak húsát is hozzáadjuk és a rákvajjal együtt tálaljuk 
fel Ez a mód nem jobb, sőt fáradságosabb s ezért ritkábban szokás igy készíteni. 

Tejgaluska. 



Egy félliter jó édes tejben nyolcz egész tojást és kávéskanál szitált sót habarjunk föl jó erősen. E 
keveréket tegyük a tűzhely szélére s tartsuk ott, a mig meg nem alszik. Mikor föl akarjuk tálalni, a 
legnagyobb vigyázattal rakjuk , érczkanállal gombócz alakban egyenesen arra a tányérra, a melyben 
asztalra fogjuk adni; egy személyre két gombóczot kell számítani. A kész forró fekete levest a 
szobában, az asztalon öntsük meritő kanállal reá és pedig azért nem előbb, mert könnyen összefut. 

Dara (Griz) koczkák. 

Hat személyre való daraleveshez vegyünk 3 tojást; adjunk hozzá félpohár vizet, egy diónyi zsirt és 
keverjük jól el annyi nagyszemű darával, hogy csorgós hig legyen. Egy palacsinta tésztasütőbe 
tegyünk egy kávéskanálnyi zsirt; ha a zsir jó forró lesz, öntsük bele a darafolyadékot; nem igen gyors 
tűzön pirítsuk meg mind a két oldalát és ha már megpirult, tegyük deszkára. Mikor kihűlt, vágjuk apró 
koczkára, két czentiméteres nagyságban. E koczkákat forró huslébe rakjuk bele; de sokáig ne ázzék, 
mert széthull. Ez a tészta fehér és fekete levesbe egyformán alkalmazható. 

A májgaluska. 

Hat személyre vegyünk egy negyed kiló marha-, sertés-, vagy borju-májat és vagdaljuk fel deszkán 
jól, hogy ugy nézzen ki, mintha össze lenne törve. Az eres részeket, ha ilyen van benne, ki kell közüle 
dobni. Tegyük a megvagdalt májat tálba, adjunk hozzá fél fej apróra vágott veres hagymát, egy kis 
kávés-kanálnyi tört borsot, sót, egy kávés-kanálnyi apróra vágott zöldpetrezselyem-levelet, egy 
tojásnyi zsirt, három egész tojást és három tojáshéjnyi vizet. Ezt a vegyüléket habarjuk jó össze, 
azután tegyünk bele 6 kanálnyi mozsárban összetört, száraz, fehér kenyér-morzsát és annyi lisztet, 
hogy a vegyülék keményecske legyen. Mikor a májgaluskát a levesbe akarjuk főzni, bádog-kanállal 
szakítsuk diónyi nagyságú darabokba s egymásután rakjuk a forró huslébe. Tiz percznyi főzés után 
készen van és félre lehet tenni tálalásig. 

Olasz-borsó. 

Egy negyed liter tejhez vegyünk 5 tojást és egy késhegynyi sót; adjunk hozzá annyi lisztet, hogy a 
tészta jó csurgós legyen. Egy lábasba tegyünk annyi zsirt, hogy ha megolvad, félig legyen; mikor a 
sütő forróvá lesz, tartsunk felébe egy kis fajta reszelőt, a reszelős részével a zsir felé forditva és öblébe 
tegyünk 3 kanál hig tésztát. A tészta ilyenformán mind borsó nagyságú formába csepeg át és gyorsan 
pirosra sül. Hab-szedő, lyukas kanállal szedjük ezután leveses tálba és rendre süssük ki. A tálaláskor 
öntsük csak reá a levest. 

Gyöngykása fokhagymával. 

Vegyünk tetszésünk szerint apró vagy nagyobb gyöngykását, egy személyre egy tele kanállal 
számítva; - főzzük meg kevés vizben, de tiszta porczellános edényben, mert a vasedénytől 
megfeketedik könnyen. Minden személyre számitsunk két czikk fokhagymát is és azzal együtt főzzük 
meg a gyöngykását és azután tegyük a leszűrt hus-lébe; a fokhagymája hadd úszkáljon a levesben, 
mert sokan éppen ezt szeretik. Sáfrányt és kevés zöld petrezselyem levelet is tegyünk tálaláskor bele. 

Gyöngykása gombával 

A jól megmosott, apró gyöngykását tegyük főzni néhány aszalt lengyel gombával együtt. Ha a kása és 
a gomba jó puhára megfőtt, szedjük ki a gombát deszkára és vagdaljuk fel laskákra; ekkor újra tegyük 
a gyöngykása közé és a husievest szűrjük reá együtt és főzzük tizpercznyi ideig. Tálaláskor hintsünk 
tetejére apróra vágott zöldpetrezselyem-levelet. 

Rizskása gombával. 



A jól megmosott finom rizst tegyük főzni néhány aszalt lengyel-gombával forró vizbe; annyi vizet 
öntsünk reá, hogy négy ujnyira ellepje a rizst. Ha e vizet mind elfőtte, vegyük el a tűztől, a gombát 
szedjük ki a rizs közül és vágjuk fel apró koczkákba; újra tegyük a rizs közé, öntsünk reá husievest, 
főzzük együtt tiz perczig; tálaláskor tegyünk a tetejére apróra vágott metélő-hagymát. 

Rák-vaj - vagy rák-zsir. 

A szépen, tisztán megmosott rákok apró lábait szedjük le gondosan, hogy a nagyollója és farka a rák- 
testtől szét ne hulljon, ha leves előtt vagy leves után használni akarjuk. (Csak e haszontalan apró 
lábakból gazdaságos a rák vajat késziteni.) Ha tehát leszedtük az apró lábakat, tegyük mozsárba és 
törjük meg azon nyersen, a lehető legjobban, mig csaknem péppé válnak azok a csontos kis részek; 
akkor tegyünk tiszta kis lábasba egy kanál vajat - vagy zsirt; hajó forró lesz, tegyük az összetört rák- 
lábakat a zsirba. Kavarjuk egy negyed óráig, mig jól megveresedik és egészen megszárad a rák héjas- 
része, mert akkorra a zsir szép vörös lesz; szűrjük át szitán e zsirt - vagy vajat - és tegyük félre 
használatig. Levesekbe, és némely hal- vagy rák-ételbe kitűnő szolgálatot teszen, igen jó ize és szép 
szinével. 

Vegyes zöldség. 

Sárga-répát, karalábét, petrezselyem-gyökeret, és egy pár burgonyát szépen tisztítsunk meg és 
vagdaljuk fel csinos, egyenlő, hosszúkás darabkákba; ha éppen van, kevés gombát és zöldborsót is 
tegyünk közé. Mindezekből nem kell sokat felaprítani, mert akkor igen édes és tul sürü lesz a 
husieves; ha megmostuk e kevert zöldséget, tegyük forró hus-lébe és főzzük addig, a mig jó puha lesz; 
de nehogy összetörjön, mert akkor rossz kinézésüvé válik. Tálaláskor ebbe is apróra vágott 
zöldpetrezselyem-levelet tegyünk. 

Tüdő-táska. 

Gyúrjunk két egész tojással egy kis tésztát, nem nagyon keményre, hogy el lehessen nyujtófával 
nyújtani egy szép kerek levélnek. De mig a tésztát meggyúrjuk, az alatt legyen készen a következő 
tüdő töltelék: egy fél borjú vagy sertés tüdőt főzzünk meg és jól vagdaljuk össze igen szép apróra, 
akkor tegyük lábasba egy már forró kanálka zsirba; egy késhegynyi tört borsót sóval, kevés 
zöldpetrezselyem apróra vágott levelével, keverjük pár perczig a tűzön, akkor vegyük le és rakjunk kis 
csomócskákat, fél kávés kanálnyit, a kinyújtott levél-tésztának felére, az üresen hagyott féltésztát 
pedig borítsuk a tüdő csomócskákra, melyeket egymástól egy jó ujnyi távolságra egyenes vonalba 
rakosgassunk, hogy minden felé soros legyen; igy aztán ha beboritottuk tésztával a tüdőt, a dombos 
helyeket nyomkodjuk körül le ujunkkal és derelye metsző aczél-csillaggal vágjuk ki lehetőleg apró 
koczkákba. Forró hus lébe főzzük és gyorsan tálaljuk fel, mert ha szét ázik, mind kihull a tüdő belőle. 

Liszt-koczkák. 

Vegyünk három tojást, keverjük jól el tálban; öntsünk hozzá félpohár tejet és kevés sót; keverjünk 
közé annyi lisztet, hogy hig, csorgós tészta legyen; ha ez készen van, tegyünk palacsinta-sütőbe egy 
kávéskanál zsirt. Ha a zsir forró lesz, öntsünk bele annyi tojásos-tésztát, hogy háromszor olyan vastag 
legyen, mint egy palacsinta. Láng-tüzön szép pirosra süssük meg mind a két felet, tegyük deszkára és 
vágjuk fel nagyocska koczkákba és ha a forró hus lébe bele tettük, azonnal tálalhatjuk is, mert ha 
sokáig áll a levesben, elázik. Apróra vágott zöldpetrezselyem-levelet is tegyünk tálaláskor a levesbe. 

Zsemlyekása (griz) gombócz. 

Egy jó tojásnyi zsirt keverjünk tálban egy negyedóráig; mikor már habzik, üssünk közé 3 egész tojást. 
Ha a zsirral elkevertük a tojást, tegyünk még közé egy késhegynyi tört borsot, egy késhegynyi apróra 
vágott zöldpetrezselyem-levelet és annyi durvább féle zsemlye kását (darát), hogy jó kemény tészta 

legyen e vegyülékből. Mikor a husieves forr, főzzük bele egy bádog kanállal kiszaggatva, diónyi 
nagysága darabkákba; hagyjuk negyedóráig csendesen forrni és tálalásig tegyük félre a tűztől. 

Liszt-galuska. 

A gombócz-fé léket mindig ugy készitsük, hogy két személyre számitsunk egy tojást; tegyünk tálba 
egy tojásnyi zsirt, keverjük azt jól elhabzásig, akkor üssünk közé három egész tojást, kevés sót és 
kevés tört borsot is tegyünk bele és annyi finom lisztet, hogy jó kemény tészta legyen belőle. Mikor a 
husié forr, főzzük bele bádog kanállal kiszakitva kis tojásnyi nagysága darabokba. Tálaláskor hintsünk 
a levesbe apróra vágott metélőhagymát. 

Hus körül való ételek. 



Rizskása gombával. 

Fél kiló finom rizst mossunk meg jól vizzel. Egy lábasba tegyünk egy jó kanál zsirt forrni; akkor 
tegyük bele a rizst, kavargassuk erős tűzön mig forró lesz a rizs is, de nehogy megpiruljon, mert akkor 
más ize lenne. Ha forró a rizs, öntsük tele a lábast, mely másfél literes lehet, forró vizzel; sót 
tegyünk bele és a már puhára főtt és apró koczkákra vágott aszalt lengyel-gombát is vessük a fövő rizs 
közé. Mikor a vizet mind elfőtte a rizs és mégse elég puha, lehet még hozzá forró-vizet önteni, de 
ügyelni kell, nehogy a szemek teljesen szét főjjenek. Ha meleg helyre tesszük tálalásig, fedő alatt, egy 
óra hosszáig is eláll hiba nélkül. 

Csiperke gomba. 

A csiperke gombákat jól meg kell mosni és ha igen kifejlettek, a külső héját is le kell hántani és 
szeletekbe felvagdalni. A vizet kézzel jól ki kell a gombából csavarni, mert még akkor is levet ereszt, 
ha kicsavarjuk. Egy lábasba egy kanál zsirt kell tenni; ha a zsir nagyon forró, erős tűzhöz kell állítani 
és a gombát ugy beletenni; kevés zöld petrezselyem levelet apróra vágva is tegyünk hozzá és gyors 
tűzön párszor kavarjuk meg; igen kevés sót is tegyünk hozzá. Tálalás előtt kell hirtelen késziteni, mert 
ha áll, sok levet ereszt és semmivé válik. Egy pár tojást is kell felverve közé önteni, pár kanál tejfelt és 
gyorsan tálalni. 

Többféle használható gomba készítése. 

A gombát egy jó gazdasszony csak akkor vegye meg és készitse el, ha biztosan ismeri, mert ha nem 
ismeri, igazi veszedelem támadhat a mérges gombák evéséből. Ehetők: a tinór-gomba, a keserű 
gomba, a sárga (csirke) gomba, a szegfű-gomba, a tőke-gomba, a kenyér-gomba, a májusi-gomba, a 
kucsma-gomba; - de ezeknek nevei a vidék szerint változnak, valamint a gomba fajtája is nagyon 
változó, és pedig a talaj szerint. 

Minden ehető gomba elkészítése igen egyszerű. Forró zsírba kell jól kicsavarva a mosás után tenni, 
gyors tűzön hirtelen sütni, tojást és tejfelt téve rá, fel lehet tálalni. 

Rizskása hagymával. 

Másfél literes lábasba tegyünk egy tojásnyi zsirt forrni. Ha meleg a zsir, tegyünk bele fél kiló 
megmosott rizskását; ha forró lesz a rizs, öntsük fel buzgó forró vizzel és ugyanakkor tegyünk a rizs 
közé: egy fej apróra vágott vereshagymát, egy jó kávéskanál apróra vágott zöld petrezselyem levelet 
és sót; hadjuk fedő alatt főni, a mig szépen megpuhul a rizs; néha kavargassuk is; ha aztán készen van, 
tegyük meleg helyre; fedő alatt egy óráig se romlik el - ha nem lehet gyorsan tálalni. 

Házi makkaroni. 

Fél kiló szép fehér lisztből tiszta vizzel gyúrjunk olyan kemény tésztát, a milyet csak össze tudunk 
állítani. Ha jól elgyurtuk, kezünk között formáljunk a deszkán belőle hengeralaku tésztát; késsel 
vagdaljuk fel apró darabkákba és az apró darabkákat nyújtsuk el lisztes deszkán vékony makkaroni- 
formába; két araszos hosszúságban szétvagdalva, főzzük forró vizbe egy negyedóráig, nehogy nyers 
maradjon e tömör tészta; akkor szedjük ki a vizből szűrőkanállal forró zsirba vagy vajba; ugy tegyük a 
hus mellé. 

Vizes galuska. 



Fél kiló fehér lisztet tegyünk tálba, öntsünk hozzá annyi hideg vizet, hogy nehezen keverhető, 
kemény es tészta legyen belőle, de a fakanállal azért még is lehessen jól elkeverni egy negyedóráig, 
akkor bádog kanállal, - buzgó forró vizbe - galamb tojásnyi nagyságuakra szakitsuk ki; nem igen sok 
ideig főzzük, mert szétfő, ha nem ügyelünk reá. Aztán szűrőkanállal szedjük ki lábasba, forró zsirba 
vagy vajba. Ha gyorsan kezeljük és sokáig nem hagyjuk pangani, ez igen jó izű étel. 

Turos-gombócz. 

Egy tálba üssünk 3 egész tojást, egy fél pohár vizet és fél kilónyi jó édes tehéntúrót össze gyúrva, 
hogy darabos ne legyen, kevés sót, egy tojásnyi fagyos zsirt, és annyi lisztet, hogy a kéz között 
elkészíthető keményecske gombócz tésztát keverhessünk belőle. Ha a túrót, lisztet és tojást jól 
összekevertük, kanállal rakjuk ki tetszésünk szerinti nagyságukba, legjobb egy tyuktojásnyi 
nagyságura szakítani; kezünkkel hengergessük meg a lisztben és buzgó forró vízben főzzük meg 
gyorsan, nehogy szét főjjön. Tálaláskor vajba pirított zsemlye-morzsával hintsük be. 

Burgonya-törve. 

Néhány nagy burgonyát főzzük meg hajába, tisztítsuk meg és törjük össze forró fakanállal; egy 
lábasba tegyünk egy kanál zsirt; ha ez forró lesz, tegyünk bele egy bádog kanál lisztet. Egy perczig 
hagyjuk a lisztet forró zsirban, akkor tegyük az összetört burgonyát közé, öntsünk reá egy meritő- 
kanál forró vizet és kellőleg sót, kavarjuk jól el, egy pár kanál édes tejfelt is tegyünk bele, aztán fedjük 
be és tálalásig hagyhatjuk jó meleg helyen, mert nem romlik el. 

Reszelt-tészta. 

Gyúrjunk jó kemény tésztát kevés vizzel és egy pár tojással, reszeljük meg bádog reszelőn, egy kanál 
zsirt tegyünk lábasba forrni, a kissé megszáradt reszelt tésztát tegyük a forró zsirba (ha igen nyers a 
tészta nagyon nehezen pirul meg) piritsuk meg szép sárgára, tegyünk bele sót; akkor eresszük fel forró 
vizzel, annyit öntve reá, mig omlós és nem nagyon puha. Ezt is lehet fedő alatt több ideig jól eltartani, 
ha szükséges. 

Sárga-répa. 

Néhány szép szinű sárga-répát megtisztitva vagdaljunk fel csinos laskákba, egy lábasba tegyünk egy 
kanál zsirt; ha forró, tegyük bele a sárga répát egy pár czikk megtisztított fokhagymával, sóval, és egy 
pár kanál czukor-porral együtt; fedjük be fedővel és figyeljünk reá; nehogy elégjen, egy-egy kevés 
vizet mindég öntsünk reá. Ha levét elfőtte és megpuhult, félre tehetjük tálalásig. 

Káposztasaláta. 

Veres vagy fehér nyers káposztát, ha szép fejes, vagdaljuk szép laskára össze, sózzuk jól meg, egy 
lábasba tegyünk egy kanál zsirt, mely ha forró lesz, a káposztát lehető jól csavarjuk ki a sósléből és 
tegyük a forró zsirba erős tűzre, hogy újra levet ne ereszthessen. Egy pár kanál jó erős eczetet öntsünk 
közé és egy kanál czukor port is tegyünk belé; gyorsan keverjük jól össze ezeket a káposztával és ha a 
káposzta jó forró lesz, ne hagyjuk megpuhulni, hanem vegyük el a tűztől tálalásig, mert igy jobb, mint 
ha puha. 

Mártások. 



E rovatban hideg és meleg mártásokat irok le, melyek gyümölcsből és fűszerekből készülvén halakra, 
vadhúsokra és hideg marha-husra valók. Semmi czifra, megkészithetetlen összetételű nincsen itt 
előadva: csak a leggyakorlatiasabb mártások ezek. A mértékeket a mennyiségben mind könnyen 
eltalálható módon igyekeztem megjegyezni. A jó izü mártással sokszor a kevéssé sikerült hust is 
helyre lehet hozni. 

Tatár-mártás. 

Négy tojás sárgáját nyersen tegyük tálba, és folytonos kavarás közben cseppenként adjunk hozzá 4 
kanál finom tábla-olajat; egy órai keverés után, hajó habos, tegyünk bele 4 evő kanál franczia mustárt 
és fél pohár langyos meleg ászpikot, (finom kocsonya-lé) és egy kávéskanál czukorport is keverjünk 
közé. Ezeket együtt újra csendesen, de folyton egy fél óráig keverjük még össze, akkor aztán 
használhatjuk csészében asztalra tálalva, vagy hideg halat diszithetünk vele. 

Mandulás tormamártás. 

Minden személyre vegyünk egy evőkanál jó tejfelt, egy kávéskanál lisztet; ezeket tegyük egy tálba; 
keverjük jól össze e habarást; tegyünk bele minden személyre egy kávés kanál, héjától megtisztított és 
apróra megtört mandulát; továbbá minden személyre egy kávés kanál tiszta reszelt tormát és egy kevés 
czukrot. Ha ezeket a habarással jól össze-kevertük, öntsünk reá a tálba nyolcz személyre egy liter 
buzgó forró hus-levet, tegyük főni pár perczig, akkor vegyük el a nagy melegről tálalásig. 

Metélőhagyma-mártás. 

Nyolcz személyre vegyünk négy tojást, főzzük meg egész keményre, tisztitsuk meg héjától és tálba 
reszeljük jól meg, adjunk hozzá négy kanál boreczetet, keverjük jól el fakanállal, tegyünk lassanként 
bele négy kanál tejfelt, kevés sót és négy kanál igen apróra vágott zöld metélő-hagymát. Ezeket jól 
össze vegyitve, hidegen adjuk asztalra. 

Eczetes tormamártás. 

Egy személyre egy jó nagy kanál tiszta reszelt tormát tegyünk a mártás-tartó edénybe, öntsünk reá 
annyi eczetet, hogy jól ellepje a tormát; egy kevés sót, egy kis czukrot és egy személyre számitva egy 
kávéskanál jó tejfelt is tegyünk még bele. Ez egy-két napig is jól eláll készen, hideg helyen tartva. 

Halakra való mártás. 

Négy tojás sárgáját keményre megfőzve szitán áttörünk, igen apróra metélt vereshagymát és 
zöldpetrezselyem-levelet egy-egy kávés-kanállal közé keverünk; 3 kanál finom olajat és egy kanál 
czukor-port, két czitromnak a levét sót és fél pohár fehér bort is adunk hozzá; ezeket jól el kell 
dörzsölni, hogy sürü mártás legyen belőle; többféle hideghalra igen jól lehet használni. 

Majonéz. 

Fél liter átszűrt fris hal levet vegyünk, tegyünk hozzá 9 tojás sárgáját, tegyük a tűzre és egy habverővel 
folytonosan verjük mindaddig, mig jól felforr. Hajói forrt, vegyük le a tűztől és kavarjuk a habverővel 
folytonosan, a mig ki nem hül; ha meghűl, olyan kemény lesz mint a máj és akkor be lehet az egész 
halat vele boritani, csak a fejét és a farkát kell kihagyni és felül főtt tojással, aszpikkal, ugorkával és 
czéklával igen szépen diszithetjük. 



20 



Szárdella-vaj. 



Néhány szárdellát jól megmosva, össze kell vágni, szitán át kell törni és ugyanannyi vajjal össze 
keverni és ha szükség van reá, hosszas tálban, apró kenyér szeletekkel kell feltálalni, vacsorakor vagy 
villásreggelire. 

Paradicsommártás. 

Egy literes edénybe, mely tiszta porczellán vagy cserép legyen, tegyünk minden személyre egy tojás 
nagyságú paradicsomot számitva, annyi paradicsomot, a hánynak mártást kell főznünk. Tegyünk a 
vizbe még együtt főni a paradicsommal fél fej vereshagymát, néhány szál zöld petrezselyem-levelet és 
sót is. Ha a paradicsom jól megfőtt, szűrjük át szitán, törjük jól keresztül, hogy a szitán csak a 
paradicsom héja maradjon, aztán tegyünk egy személyre mindég egy kávés kanál zsirt és ugyanannyi 
lisztet számitva rántáshoz valót egy lábasba. Ha a zsir és liszt szép pirosra megsül, öntsünk a rántásba 
négy kanál hideg vizet és csak azután tegyük közé a paradicsom levet, igy nem lesz csomós; ha szép 
simára elkevertük, tegyünk bele kevés sót és egy liter mártáshoz (ez nyolcz személyre elég) egy kis 
tojásnyi czukrot is. Ha készen van, tegyük félre az erős tűztől, mert ha sokáig igen melegen áll, 
elromlik. 

Hagymamártás. 

Ha hat személyre akarunk mártást főzni, vegyünk elő egy kis kanál fagyos zsirt, tegyük azt lábasba 
forrni; ha forr, adjunk bele egy fa kanál lisztet. Mikor jól megpirult a rántás, akkor tegyünk bele egy 
tojásnyi vereshagymát apró koczkába vágva, a forró rántás közt kavarjuk el jól pár perczig. Akkor 
néhány kanál egészen hideg vizet öntsünk reá és mindjárt utána több vizet is: annyit hogy jó sürü, de 
azért lé maradjon. Tegyünk bele 2 kanál erős eczetet; fél-kanálnyi czukrot és megfelelő sót. Ekkor újra 
tegyük a tűzhöz e vegyüléket főni néhány perczig. Ha nem szép barna a szine, egy koczka czukrot 
perkeljünk meg lábasban barnára, oldjuk fel ezt igen kevés vizben és ezzel a festőanyaggal szép barna 
szint kölcsönözhetünk a hagyma- mártásnak. Ha tálalni akarjuk, szűrjük át szitán, mert e nélkül csomós 
lesz mindég a hagyma daraboktól, de a jó izéért több ideig benne kell hagyni a hagymát; csak 
tálaláskor ajánlom az átszürését. 

Tejfeles ugorkamártás. 

Egy cserép vagy porczellán edényben egy liter vizbe négy közép nagyságú eczetes ugorkát igen apróra 
megvagdalva, sót és kevés eczetet tegyünk; kevés ideig főzzük fel, akkor készitsünk hozzá tejfelből 
habarást igy: minden személyre tegyünk tálba egy kanál tejfelt, egy kávés kanál lisztet; a tejfellel a 
lisztet keverjük addig a tálban, mig egészen szép sima habarás lesz belőle. A forró ugorkát lassan 
öntsük a tálba és ha megegyelitettük, öntsük újra vissza a mártást a fazékba; pár perczig hagyjuk 
forrni; ha igen savanyunak találjuk, kevés czukrot is tehetünk bele. Ezt sem jó sok ideig forró helyen 
hagyni, mert elhigul és akkor nem jó. 

Tejfeles tormamártás. 

Ezt ugy kell késziteni, hogy például nyolcz személyre való mártáshoz fél liter vizet tegyünk forrni 
cserép vagy porczellán edényben, azután reszeljünk meg tisztitott tormát annyit, hogy egy személyre 
egy kanálnyi jusson; tegyük ezt forrni diónyi czukorral és megfelelő mennyiségű kevés sóval forró- 
vizbe. Készitsünk hozzá személyenkint egy kanál tejfelből és egy kávéskanál lisztből habarást; ezt egy 
nagyobbacska edénybe tegyük és keverjük el a forró tormás vizzel; hagyjuk pár perczig forrni, azután 
helyezzük gyenge meleg helyre tálalásig, mert ez is hamar meghigul a forró helyen és akkor elromlik. 

Szárdella-mártás. 

Minden személyre számitsunk egy kávéskanál zsirt és egy kávéskanál lisztet; ebből készitsünk a 
mártáshoz rántást. Ha jó barnára megpirítottuk a rántást, tegyünk bele egy személy részére fél darab 

szárdellát, jól megmosva és igen apróra felvagdalva, akkor eresszük fel hideg vizzel, (nyolcz 
személyre egy liter vizet számitva); tegyünk bele kevés sót és Ízlésünk szerint eczetet. Tálalásig 
vegyük félre a nagy melegtől. 

Kapornya-mártás. 

Vad húsokra igen alkalmas. A hány személyre akarunk mártást készíteni, annyi kávéskanál fagyos 
zsirt tegyünk lábasba s ha a zsir forr, minden személyre egy csapott kávéskanál lisztet tegyünk bele. 
Mikor szép barna pirosra megsült a rántás, tegyünk bele egy fej apróra vágott vöröshagymát, egy 
czitromnak a levét, egy késhegynyi apróra vágott czitromhéjat és egy késhegynyi tört borsot. Ha 
ezeket a rántásba tettük, öntsünk hozzá fél liter tejet, egy kanál eczetet és négy deka kapornyát. Ezeket 
jól össze kell keverni, aztán öntsünk még közé annyi husievet, hogy jó sürü mártás legyen, főzzük még 
5 perczig, akkor vegyük le a tűztől. Tálalásig gyenge-meleg helyre tegyük. 

Zsemle-mártás. 

Ha nyolcz személyre készítünk mártást, tegyünk nyolcz kávés kanál zsirt egy lábasba forrni; ha ez jó 
meleg, tegyünk bele két egész zsemlyét koczkákba vagdalva. Mikor szépen megpirosodott a zsemlye a 
zsírban, öntsünk reá fél liter forró hus-levest és tegyünk bele két czikk apróra vagdalt fokhagymát is; 
néhány perczig főzzük fel, aztán vegyük félre a nagy tűztől tálalásig. 

Kapormártás. 

Egy tojásnyi zsirba tegyünk egy nagy fakanál lisztet, piritsuk azt meg szép pirosra rántásnak. Ha kész, 
tegyünk bele egy fél marék apróra vágott zöld kaprot és keverjük fel jól a rántással, aztán lassanként 
öntsünk hozzá fél liternyi forró vizet, és kevés sót; ügyeljünk hogy csomós ne legyen; kevés ideig 
forraljuk, aztán tegyük a tűzhelynek olyan részére, (pl. a szélére) a hol nincs igen meleg s tartsuk ott 
addig, a mig a tálalás ideje el nem érkezik. 

Fokhagyma-mártás. 

Minden személyre egy kávés-kanál zsirt és ugyan annyi lisztet tegyünk lábasba forrni. Ha szép piros 
lesz a rántás, (csendesen tűzön folytonos kavarás közben) akkor adjunk hozzá egy személyre számitva 
egy czikk apróra vágott fokhagymát. Ha a fokhagymát a rántásba tettük, rögtön eresszük fel huslével. 
Egy pár perczig főzzük, aztán tegyük félre tálalásig. 

Ugorkamártás. 

Ha rántással akarjuk késziteni, ehhez is minden személyre egy kávés kanál zsirt tegyünk forrni és egy 
kávés kanál lisztet rántásnak. Ha szép halvány piros lesz a rántás, tegyünk bele egy személyre fél kis 
eczetes ugorkát apróra összevagdalva, sót és kevés eczetet; eresszük azt fel annyi hideg vizzel, hogy jó 
sürü legyen, főzzük egy kevés ideig s ha igen savanyu, tegyünk egy mogyoró nagyságú czukrot is 
belé. Ha kész, tegyük félre a nagy tűztől, mig tálalni kell. 

Pöszméte (Piszke) mártás. 

Ezt is egy literes cserép vagy porczellán edénybe kell késziteni; 6 személyre egy liter pöszmétét 
megtisztogatva a forró vizbe tegyünk és egy kávés kanál zöldpetrezselyem levelet apróra vágva; sót és 
czukrot is tegyünk bele. Ha a pöszméte megfőtt, ebbe is tejfellel és liszttel készítsünk habarást, minden 
személyre egy bádog kanál jó tejfelt és egy kávéskanál lisztet számitva. Egy nagyobb edénybe 
keverjük fel a habarást és ugy öntsük a habarás közé lassan a forró pöszmétét, ne hogy csomós 
maradjon a liszt közötte. Ezt sem szabad csak pár perczig főzni, mert meghigul és akkor nem jó. 
Tálalásig gyenge meleg helyen kell tartani. 

Sóskamártás. 



Vegyünk hat személyre egy jó marék szép, tiszta sóskát, vagdaljuk meg vágókéssel jó apróra, tegyünk 
egy literes lábasba egy diónyi zsirt, mely ha forr, öntsünk bele egy jó fakanál lisztet; pirítsuk meg szép 
gyenge pirosra, aztán tegyük bele a fentebb leirt apróra vágott sóskát, keverjük jól össze a rántással és 
később lassanként öntsünk közé forró vizet annyit, hogy olyan hig legyen, mint a rendes mártás. 
Tegyünk bele sót és egy negyedóráig főzzük. (Ha finomabban akarjuk készíteni, át is törhetjük szitán; 
sőt ha csomós talál lenni, okvetlenül át kell törni; de ha szép sima, akkor ezen eljárás szükségtelen.) 

Egres mártás. 

Egy literes edénybe, mely cserép, vagy porczellánból való legyen, tegyünk forrni vizet. Ha forr, 
tegyünk bele fél liternyi, csotánjától megtisztított egrest; adjunk hozzá sok czukrot, mert nagyon 
savanyu; továbbá kevés sót és készítsünk hozzá habarást, minden személyre egy kanálnyi tejfelt és egy 
kávéskanál lisztet számítva. Ha egy nagyobbacska tálban a habarást jól elkevertük, öntsük a forró, jól 
megfőtt egrest a habarás közé, de csak lassanként, mert különben csomós lesz. Igen kevés ideig 
forraljuk s ha felforrt, tegyük el a tűztől gyenge meleg helyre, mert meghigul. 

Meggymártás. 

Nyolcz személyre fél liter vizhez egy liter érett magolt meggyet vegyünk; tegyük azt forró vizbe és 
adjunk bele egy tojásnyi czukrot, mert ez igen savanyu; kevés sót hozzá. Ha mindez megfőtt, 
készítsünk egy nagyobb tálba személy enkint egy kanál tejfelből és egy kávés kanál lisztből habarást; a 
forró meggyet öntsük lassanként közé, de ugy, hogy csomós ne legyen. Hajói felegyelitettük, hagyjuk 
pár perczig forrni, de sokáig ne maradjon igen meleg helyen, mert meghigul és akkor természetesen ez 
sem jó. 

Ribizli mártás. 

Egy fél liter vizbe fél liter szépen megtisztított ribizlit tegyünk főzni; ha megfőtt, a mi igen gyorsan 
történik, tegyünk bele kevés sót és több czukrot mint az almába, mert ez savanyu. Ehhez is tegyünk 
minden személyre egy bádog kanál jó tejfelt és egy kávéskanál lisztet. A tejfelt és lisztet habarjuk jól 
össze egy literesnél nagyobb tálban; a forró ribizlit lassan keverjük össze a habarással; tegyük öt 
perczig újra forrni, azután tegyük félre az erős tűztől, mig tálalni kell, mert ha igen melegen áll, 
meghigul és nem lesz jó. 

Alma-mártás. 

Egy literes cserép vagy porczellán fazékba tegyünk forrni vizet. (Porczellánját elveszitett vasedényben 
nem szabad mártásokat főzni, mert megbarnul és rossz ize is lesz.) Minden személyre fél almát 
tisztítsunk meg a héjától és vagdaljuk fél koczkákba, a forró vizbe együtt az almával tegyünk kevés 
sót, czukrot és zöld petrezselyem-levelet egy fél kávés kanálnyit apróra vágva. Ha az alma puhára 
megfőtt, készitsünk bele habarást, igy: minden személyre számitsunk egy bádog-kanál tejfelt és egy 
kávés kanál lisztet; ezeket keverjük jól össze, ha simára elkevertük, a forró almát levével együtt 
lassanként keverjük fel a habarással, ügyelve, hogy kicsi edénybe ne készítsük a habarást, mert akkor 
csomós marad és rossz lesz a mártás. Ha fel vegyitettük, tegyük újra forrni; ha felforrt, vegyük el a 
tűztől, mert ha igen melegen áll meghigul és elbarnul. Tálalásig gyenge meleg helyen álljon. 

Leves utáni ételek. 



Kisebb polgári háztartásban a leves utáni étkekre nem fektetnek nagy súlyt, de mégis egyes 
ünnepélyesebb alkalomra szükséges tudni néhány jó és alkalmas ételt is. 

Főtt marhahús párolva. 

Ha egy szép darab marhahúst megfőztünk leveshez, igen jó izüen készithetjük el a következő módon: 
tegyünk lábasba - 2 kiló húshoz - egy tojásnyi zsirt, egy darabka sárgarépát karikára vágva, egy 
darabka zellert, egy darabka petrezselyem gyökeret, egy fej veres-hagymát, néhány szem tört borsot és 
fél pohár boreczetet; mindezeket a zsirba kavarjuk jól össze, a már megfőtt marhahúst tegyük közé a 
lábasba és állítsuk gyors tűzre. Mikor szépen megpirul a hus és puha lesz a zöldség, vegyük el a tűztől 
és tálaláskor szeletekbe vágjuk fel a hust, köritsük a vele együtt megpuhult zöldséggel vagy akár 
miféle hus mellé való étellel; mártást is adhatunk mellé. De mártás nélkül is használhatjuk, mert 
csalódásig hasonlit a sült marhahúshoz. 

Főtt marhahús vagdalva. 

Ha egy háztartásban nem nagyon szeretik a természetes főt hust, azon esetben készithetjük igy is: 

Ha a husievest leszűrtük, két kiló jól megfőtt marhahúst vagdaljunk igen jól össze deszkán, a kövér 
részeivel együtt; ha majdnem pépszerűen megvágtuk, tegyünk közé: egy késhegynyi tört szerecsendió 
virágot, egy kávéskanál tört borsot, egy tojásnyi fagyos zsirt és két egész tojást. Ezeket jól össze kell 
gyúrni, kellő mennyiségű sót is adva hozzá; ha a fűszerek egyenlően elkeveredtek a hússal, egy tiszta 
asztalkendőt terítsünk ki és a közepét kenjük be jól fagyos zsírral, a hus keveréket tegyük a zsiros 
kendőre és az asztalkendőt fogjuk jól össze szorosan a huscsomó körül, kössük meg fonállal, azonnal 
tegyük egy fazékba buzgó forró tiszta vizbe, egy negyedórai főzés után vegyük ki a kendőből, tegyük 
egy czinnezett czikkes formában, meleg helyre; takarjuk be fedővel, hogy ki ne hűljön. Tálaláskor 
vágjuk fel; köríthetjük burgonya pirével, vagy apró, vajban pirított burgonyával; körül lehet önteni 
csipkelekvárral, vagy tatármártással is. 

Kirántott sonka. 

A rendesen megfőtt sonkát vágjuk szép szeletekre, mártsuk be kevés lisztbe, azután felvert tojásba, 
végül finoman reszelt zsemle-morzsában; forró zsirba gyorsan süssük ki és melegen tálaljuk fel 
ugorkával. 

Velős szeletek. 

Minden személyre egy zsemlét szokás számítani. A zsemlyéket vagdaljuk fel lehetőleg vékony 
szeletekre, áztassuk be gyorsan tejbe; de csak akkor, ha már a velő töltelék készen van hozzá. 
Vegyünk néhány borjú vagy sertésagyvelőt, főzzük meg jól, hártyáját tisztítsuk le és deszkán 
vagdaljuk egészen puhára össze, tegyünk közé sót, tört borsot, apróra vágott vereshagymát és zöld 
petrezselyem-levelet. Tegyük a velőt egy kevés forró zsirba, ha összeforrt, hagyjuk hűlni, és hidegen 
kenjük a tejbe áztatott zsemlyeszeletre. Egy másik zsemlyeszelettel takarjuk be és mártsuk felvert 
nyers tojásba, azután finomra megreszelt zsemlemorzsába hengergessük meg és azonnal süssük ki 
forró, bő zsirba. Diszithetjük zsirban kisült zöld petrezselyem-levéllel. 

Vese-velővel. 

Egy borjú-, vagy sertés-vesét főzzünk meg jó puhára és ugyan akkor agyvelőt is főzzünk és tisztítsunk 
meg szépen hártyájától. A vesét vagdaljuk fel szép vékony karikákba. Egy lábosba tegyünk egy kanál 
zsirt forrni, egy fej vereshagymát apróra vágva tegyünk a zsirba, valamint egy kis zöldpetrezselyem 

levelet is. A vesét és velőt, tört borssal és sóval tegyük a hagymás zsírba, fedjük le és ha gyorsan sülni 
kezd, egy pár kanál vizet kell reá önteni és kavargatni, a mig a velő szétfő a vese között. Kevéssé 
leveses legyen, ha feltálaljuk. 

Sonkás-omlett. 

Minden személyre egy egész tojást számitsunk. Hat tojásból ki kell venni a tálba a sárgáját és négy 
kanál lisztet keverjünk közé; kevés sóval a tojás fehérét verjük habbá és azt is a lisztes tojássárgájához 
kell keverni. Egy lapos bádog tepsit kenjünk be zsírral és arra öntsük ki az omlett-tésztát, aztán 
gyorsan sütőcsőbe kell betenni, mert csak ugy jó, ha hirtelen sül e tészta. Mikor szép piros lett, vegyük 
ki deszkára és a már készen tartott összevagdalt sonkával, - melyet tojássárgájával és tejfellel 
keverjünk össze - kenjük be a tésztát; sodorjuk össze és éles késsel szép kerek szeleteket vágjunk 
belőle. Hosszas tálra, csinos koszorúban tálaljuk fel. 

Liba, vagy más szárnyas májból vagdalék. 

A májakat és a zúzákat tegyük főni sós vizbe; hajói megpuhult, vegyük ki deszkára és vagdaljuk igen 
jól össze. Tegyünk egy lábasba egy kanál zsirt forrni és ha forr a zsir, tegyük a vagdalékot bele; sót, 
kevés tört szerecsendióvirágot, tört borsot egy késhegynyit és egy késhegynyi apróra vágott 
vereshagymát is tegyünk közé. Ezeket jól keverjük el a zsírban, mig forró lesz; akkor félre kell meleg 
helyre tenni; tálalásig nem romlik el fedő alatt. Hagymás rizskásával kell tálalni; a fehér rizst szépen 
koszorúkba rakva, ezt a barna vagdalékot csinosan a tetejére alkalmazzuk. 

Földi csiga. 

(Csak tavaszszal készithető.) 

A csiga csak februártól márcziusig jó, azontúl nyálkás, mert igen kifejlett; szóval nem élvezhető. 

Vegyünk egy csomó csigát, ugy 40 darabot, mossuk jól meg a földtől és holmi, a csigára tapadt 
anyagtól; akkor tegyük főni forró vizbe és erősen főzzük fél óráig, majd vegyük ki a fazékból és 
rakjuk tálba, egészen hideg vizbe. Egy villával szedjük ki a csigahéjából a benne lévő megfőtt 
csigákat; deszkára rakva, vagdaljuk jól össze és tegyünk bele éppen annyi puha zsemlyéből reszelt 
morzsát, mint amennyi a megvagdalt csiga husa; sót és tört borsot is tegyünk bele egy keveset. Egy 
lábasba tegyünk egy jó kanál zsirt forrni és abba egy diónyi nagyságú vereshagymát apróra vagdalva, 
a zsemlyemorzsás csigát tegyük a hagymás zsirba, keverjük tiz perczig erős tűzön, de ne hagyjuk 
megpirulni, csak hajó forró lesz, öntsünk bele 2 deczi igen jó tejfelt. A csiga házába rakjuk késsel bele 
e vegyüléket és tegyük lapos tálban szép sorba a tele töltögetett csigákat; akkor hintsük meg jól 
zsemlyemorzsával és öntsük le félliter tejfellel; tegyük sütőbe gyors tűzhöz és tálastól adjuk asztalra. 

Borju-láb és borju-fej kirántva. 

A szép, tiszta borjúlábat és fejet főzzük meg jól - (levéből mindég készíthetünk szép aszpikot) - 
csontját szedjük ki a legkisebb darabkáig, sózzuk meg és mártsuk lisztbe, azután felvert tojásba. Végül 
szép apró zsemlye, vagy fehér kenyérmorzsába mártsuk és süssük ki forró, fél-bő zsirban; tetejére 
adhatunk zsirban kisütött zöldpetrezselyem-levelet, vagy czitrom szeletekkel is diszithetjük. 

Agyvelő kirántva. 

Több darab bornyu vagy sertés agyvelőt fel kell forralni vizbe, azután a hártyáját el kell szedni és 
megsózni, kevés tört borssal is be kell hinteni, ha a velő nagy darab, akkor fel kell vastag szeletekre 
vágni vagy hogy csinos formája legyen, aztán be kell mártani lisztbe, felvert tojásba, és zsemlye 
morzsába. Egy nagy kanál zsirt forrni kell tenni lábasba, ha a zsir forró lett a velő szeleteket tegyük 
bele és süssük meg szép pirosra; forrón adjuk fel az asztalra leves után vagy vacsorára. 

Tüdő savanyú-lével. 

(Becsinált) 

Egy darab tüdőt tegyünk főni, bornyu, sertés vagy marha tüdő is lehet, ha a tüdő megfőtt, de nem igen 
puhára, vegyük ki a vizből és deszkára téve vagdaljuk fel egy ujnyi hosszú és fél ujnyi széles laska 
forma darabkákba; ha felvágtuk, tegyük a tüdőt, félkilónyit, másfél liter forró sós vizbe, kevés borsot 
is tegyünk közé, azután készítsünk hozzá egy fakanál zsirból jó lisztes rántást ha a rántás szép 
rózsaszínű lett, eresszük fel fél pohár hideg vizzel és ugy forditsuk a tüdő közé; ha a rántással kevés 
ideig forraltuk a tüdőt, tegyünk bele egy egész czitromnak a levét. A héjat és belső részét nem kell a 
czitromnak bele tenni, mert azok meg keserítenék. Lehet jó erős boreczettel is megsavanyitani 

Tüdő rizskásával. 

A rizskását forró zsirba tesszük, jól megmosva; mikor a zsirban egészen átmelegedett, fel töltjük forró 
vizzel, sót is teszünk hozzá és főzzük, mig egészen puha lesz. A borjú vagy marhatüdőt jól megfőzzük 
és gyökerétől megtisztítva, egészen apróra megvagdaljuk; sót, tört borsot, zöldpetrezselyem levelet és 
kevés vereshagymát vagdalva teszünk bele. Ezeket a fűszereket a tüdő vagdalékkal jól össze keverve 
kevés forró zsirba tesszük és tálaláskor a fehér rizskásával teljesen összekeverjük. Ha a rizs kevés a 
tüdőben, ugy mindig jobb, mert határozottabban tüdő ize marad. 

Töltött tojás. 

Különösen tavasszal igen kedvelt falusi étel ez. Vegyünk minden személyre 2 tojást, főzzük azt meg 
jól, egész keményre; tegyük hideg vizbe és azután ha kihűlt, tisztitsuk le a héját, mert csak ugy válik le 
szép simán, Vágjuk kétfelé a tojást, a sárgáját szedjük ki és a fehérét rakjuk lapos porczellán tálba szép 
sorban; a kemény tojássárgáját deszkán vagdaljuk jól össze. Tegyünk hozzá, két tojáshoz, egy 
kávéskanálnyi fagyos zsirt, egy kávéskanálnyi fris zsemlyemorzsát, egy szem tört borsot, sót és annyi 
tejfelt, hogy nagyon kemény ne legyen e töltelék, azután töltsük tele a tojás fehéreket; a kimaradt 
tölteléket keverjük fel édes tejfellel; öntsük ezt a megtöltött tojások tetejére és tegyük gyors tűznél 
sütőbe. Ha gyengén piros a teteje, tálalhatjuk. 

Keserü-gomba. 

Ez a gomba faj főleg Erdélyben, a hegyes erdős vidéken terem és valódi delikát étel, ha jól eltudjuk 
késziteni. 

A szép, gyönge, tiszta gombákat jól meg kell tisztogatni; késsel kell levakargatni a legkissebb 
levéldarabkát is róla és vizzel csak gyorsan le öblíteni szükséges. 

Egy darab sós szalonnát jól össze kell vagdalni és egy nagy csomó zöldpetrezselyem-levelet is jól meg 
kell vagdalni és a szalonnával össze kell keverni és kevés sót is közé tenni. A gombákat felül, a szára 
körül, e szalonna és petrezselyem vagdalékkal egészen be kell kenni, aztán zsiros tepsibe sorba kell 
rakni. Sütő csőbe gyors tűzön pirosra kell sütni és azonnal tálalni. 

Főzelékek. 



Nálunk, Magyarországon, a főzelékek általában igen kedvelt ételek; meg is érdemlik e kitüntetést, 
egészséges és tápláló minőségüknél fogva. Csak jól kell készíteni, a mi igen könnyű dolog; egy kis 
gondoskodással, és jó anyag hozzáadásával azonnal elérhető. 

A tavas káposzta. 

Egy nagy lábast tegyünk láng tűzre, rakjunk bele egy kilonyi kövér és falatokba vágott disznóhúst; 
mikor elkezd sülni, sózzuk meg és egy kávéskanál tört borsot is hintsünk reá. A hust hagyjuk kissé 
pirulni, azután öntsünk reá egy pohár vizet, és ugyanakkor tegyünk a hus közé egy nagy tányér 
savanyu káposztát. A káposztát keverjük jól össze a hússal, azután fedjük be és félóráig pároljuk; 
eközben többször meg kell kavarni. Arra kell ügyelni, nehogy a hus és káposzta igen elszáradjon. Ha 
sok idő van a tálalásig, közbe kell egy pár kanál vizet a káposzta közé tölteni nehogy elszáradjon. 
Minél több a hus az efféle káposztában annál jobb. 

Töltött-káposzta. 

(Valódi kolozsvári módon.) 

Minden személyre számitsunk két tölteléket; minden egyes töltelékhez egy középnagyságú káposzta 
levelet; de nyáron sokkal jobb a töltött káposzta, ha kovászos káposztából készithetjük. A káposzta 
leveleknek vágjuk le végig az ormóját és töltsük meg a következő töltelékkel: 6 személyre vegyünk fél 
kiló sovány marha-pecsenyét és fél kiló kövér sertés hust; ezeket deszkán vagdaljuk jól össze; tegyünk 
bele egy jó kávéskanál tört borsot, sót és 12 deka rizskását; mindezt gyúrjuk, vegyitsük jól össze és 
akkor osszuk el a deszkán annyi csomócskába, a hány tölteléket akarunk készíteni. A káposzta 
leveleket balkezünk tenyerére fektessük és a közepére tegyük a töltelékcsomót, akkor sodorjuk össze a 
káposzta levelet és a két üres végét ujjunk hegyével tömjük befelé a húshoz. így lehető szilárd és 
csinos tölteléket formálhatunk; ha a töltelékek mind készen vannak, egy gömbölyded cserép fazéknak, 
- mely ne legyen nagyobb 3 literesnél, - tegyünk az aljára egy jó nagy marék felvágott savanyu 
káposztát. A töltelékeket rakjuk szép sorba a fazékba és felébe újra tegyünk annyi apró káposztát, 
hogy a töltelékeket elfedje; arra megint tegyünk egy negyed kiló sertés oldalast, negyed kiló marhahús 
dagadót és egy pár darab liba vagy pulyka-aprólékot. Ezeket újra fedjük be apró káposztával, mig a 
fazék tele lesz, akkor öntsünk reá meleg vizet; a káposztáié azért nem ajánlható, mert igen savanyu. De 
a hol a nagyon savanyu káposztát szeretik, alkalmazhatják a levét is reá. Aztán csendes tűzön főzzük 
két óráig, minden negyedórában töltsük tele vizzel és rázzuk fel, a fazék fülénél fogva - egy konyha 
ruhával megfogva a forró fazékot, - mert kanállal keverni nem szabad. Ebbe egy csepp rántást sem 
szabad tenni. Ha jól megfőtt, készen van. Egy hétig is eláll hideg helyen tartva és minden melegités 
után még jobb-jobb lesz; tálalni ugy kell, hogy az apró káposztát a tálba alól rakjuk, a töltelékeket 
pedig szépen koszorúba a tál széle felé, a hust meg felhalmozva a tál közepébe. A levébe kell tejfelt 
habarni; e habarást tálaláskor öntsük reá. 

Közönséges töltött-káposzta. 

Egy gömbölyű cserép fazekat félig kell tenni felvágott savanyu káposztával; 6 személyre vegyünk fél 
kiló sertés hust, melyben kövér rész is legyen; vagdaljuk apróra, tegyünk bele 12 deka rizskását, tört 
borsot és sót; készitsünk belőle - a tul irt módon - töltelékeket. Ha készen vagyunk, tegyük a fazékba 
lévő apró káposztával, de puhán, mert különben főzés közben igen kidagad. Öntsük tele vizzel, vagy 
ha savanyúbban szeretjük, káposztalével; ha vizzel készitjük, sót is tegyünk bele. Mindenkor 
folytonos, de csendes tűzön főzzük 2 órán át, de közben minden negyedórában rázzuk fel a fazékban, 
kavarás nélkül, leapadt levét; folyton töltögetve főzzük, mig jó puha lesz a káposzta, akkor készitsünk 
neki jó zsiros rántást; öntsük közé, s ha felfő evvel is, vegyük el a tűztől és akár négy napig is 
eltarthatjuk hideg helyen. Tálalás előtt mindég megmelegitve, tejfellel vegyitett saját levével tálaljuk. 

Lehet a tál tetejére hirtelen sütött sertés karmanádlit, vagy kolbászt is tenni, a töltelék között csinosan 
elrendezve. 

Hússal összerakott káposzta. 

Tegyünk lábasba egy jó nagy tojásnyi zsirt és ha a zsir forró lesz, tegyünk bele minden személyre egy 
nagy marék savanyu káposztát számítva, annyit, a mennyire szükségünk van. Egy pár kanál zsirt is 
öntsünk reá és fedjük be, egy fél óráig párolva kavargassuk; ezalatt tegyünk deszkára egy kilo kövérrel 
vegyes sertés pecsenyét. Vagdaljuk a hust össze, de nem túlságos apróra; tegyük ezt is kevés forró 
zsirba; tiz perczig pároljuk meg, tegyünk bele sót és sok tört borsot, hogy a bors ize ne vesszen el. Egy 
másik lábasban pároljunk zsiros vizben negyed kilo rizst. Mikor a rizs szemek puhák lesznek, vegyük 
el a tűztől, és a háromféle anyagot felváltva, sorban rakjuk egy zsirral kikent lábasba: legalul 
káposztát, azután kevés hust és rizskását, megint káposztát és húsos rizskását. Miután mind bele 
raktuk, öntsünk a tetejére fél liter jó tejfelt, fél liter édes tejet és pár kanál olvasztott zsirt. Ha ezt 
elkészítettük, tegyük a lábast sütőbe, fél óráig hagyjuk pirulni, aztán tálaláskor borítsuk ki a tálba és 
köríthetjük füstölt kolbásszal, vagy borjuszelettel. 

Kelkáposzta töltve. 

Minden fej kelkáposztát igen jól és gondosan meg kell mosni a homoktól, azután le kell forrázni forró- 
vizzel. így minden levelét szét lehet nyitni anélkül, hogy leválnék a torzsájáról. Készitsünk tölteléket 
egy kiló kövérrel vegyes sertés vagy marhahúsból jól megvagdalva, jól megborsolva és sózva; tegyünk 
a hus közé negyedkiló rizskását. Ha jól összekevertük e tölteléket, tegyünk belőle minden fej 
káposztába néhány levél közé a torzsa felé nyomva laposan a hust, annyit, a mennyi éppen a húsból 
telik egybe. Miután igy megtöltöttük a kelkáposztákat, czérnával kössük össze a csúcsát és tegyük 
lábasba szép sorban, öntsük tele sós-vizzel, főzzük, mig puha lesz (egy óráig); zsiros piros rántást 
tegyünk bele. A rántásba előbb hideg vizet öntve, töltsük a kelre. A czérnát vegyük le a káposzta- 
fejekről tálalás előtt. Tejfellel hintsük meg a tetejét. Sült hus ehez nem szükséges. 

Zöldkáposzta töltve. 

(Csak koratavaszi étel) 

Több zöldlevél-féléből lehet ezt késziteni, úgymint: szőllő-levélből, ribizli-levélből, parti lapuból, és 
főleg legjobb a koratavaszi legelső zöldkáposzta levélből, melyet sok helyen podlupka másutt 
"prokerli"-nek vagyis "brokerli" kelkáposztának neveznek. 

A legnagyobb zöld leveleket válogassuk ki, az aprókat vagdaljuk fel szép laskára, mossuk ki jól a 
homoktól, és azután forrázzuk le a felvágott csomót; tegyük forró vizbe főni. Mig fő, azalatt a 
leveleket töltsük meg. Vegyünk fél kiló sertéshúst, vagdaljuk jól össze és tegyünk bele 12 deka 
rizskását, egy kávéskanál tört borsot és sót; gyúrjuk ezeket jól össze és minden zöld levélbe tegyünk 
annyit, a mennyi belefér; hogy jól össze göngyölhessük s a két végét ujunkkal benyomkodhassuk. A 
levelek aprók lévén, ez szaporátlan munka. De rendkivüli Ízletes étel lévén, megérdemli a fáradságot. 
Ha aztán az apró felvágott káposzta megpuhult, szűrjük le szitán át a zöld levét és tegyük egy erre 
használatos cserép vagy uj vasfazékba. A töltelékeket rakjuk közepére az apró káposztának. Egy kiló 
kövér sertés hust és egy fél kiló marhahús dagadót előbb főzzünk puhára sósvizbe és azt a levet 
húsostól öntsük a töltelékes zöld káposztára; tegyünk még bele egy kávéskanál tört borsot és minden 
személyre egy kanál jó erős eczetet. Tegyük újra főni; ha a töltelék is megpuhult, vegyük el a tűztől 
tálalásig, a midőn az apró káposztát tegyük a tál közepére. A töltelékeket rakjuk körül koszorúba, a 
főtt húsokat szeldeljük szép vékonyra; tegyük csinosan a közepére és a káposzta levét habarjuk jól 
össze tejfellel, aztán öntsük a kitálalt káposztára. 

A lucskos káposzta. 

(Erdélyi étel.) 

Két személyre számítsunk egy fej közép nagyságú rendes káposztát, vágjuk fel czikkekbe, mossuk jól 
meg és tegyük forró vizbe főni. Hat személyre vegyünk egy kiló marhahús "dagadót", tegyük két liter 
sós vizbe főni; másfél órai főzés után készítsünk e húsos lébe rántást. Egy kanál zsírból és egy nagy 
fakanál lisztből szép pirosra sütve, kevés hideg vizet öntsük a rántásba és ugy forditsuk a húsos lébe. 
Ekkor szedjük ki a megpuhult káposztát a vizből és rakjuk a rántásos, húsos lébe; tegyünk bele 6 kanál 
jó erős eczetet; tiz perczig forraljuk fel együtt, tálalásig vegyük el a nagy melegről. Ha asztalra adjuk a 
hust, vagdaljuk fel annyi darabba, a hány személy számára főztünk; e káposztát tálaljuk mély tálban, 
tejfellel a tetejét hintsük be. Kanalat adjunk hozzá, mert ez nem sürü étel. 

A székely-gulyás. 

Egy nagyobb lábasba tegyünk egy tojásnyi zsirt, a zsirba egy fej apróra vágott vereshagymát és egy 
bádog-kanál paprikát; ha ezek már jól felmelegedtek, tegyünk bele falatokba vágott másfél kiló 
kövérrel vegyes, friss sertés hust; kevéssé sózzuk meg, fedjük be és pároljuk kevés vizzel töltögetve, 
fél óráig: akkor tegyünk a hus közé hat tele fakanál savanyu káposztát, keverjük jól össze a hússal, 
főzzük tovább még fél óráig; akkor tegyünk bele négy deczi jó édes tejfelt, főzzük a tejfellel is 5 
perczig; akkor tálalhatjuk mély tálban. 

Töltött karalábé. 

Tavasszal, a mikor még gyönge a karalábé, tisztitsuk meg szépen külső héjától. (Minden személyre 
számítsunk két darabot.) A közepét ássuk ki, hogy egy jó diónyi ürege legyen; készitsünk hozzá 
tölteléket egy fél kiló marha pecsenyéből és negyed kiló sertés húsból - 6 személyre. - A húsokat 
deszkán vágjuk jó meg, aztán - ha nem darabos a hus - tegyünk bele 10 deka rizskását, egy kávés 
kanál borsot és sót; ezeket keverjük jól össze és töltsük meg vele a karalábé üregeit; akkor rakjuk lapos 
lábasba szép sorjába. Egymás tetejére is lehet tenni. Töltsük meg meleg vizzel, hogy jól ellepje; 
tegyünk bele sót és kevés tört borsot. Tegyük tűzre, hogy jól főjjön. Mikor a karalábé puha, készitsünk 
bele egy tojásnyi zsírból és egy nagy fakanál lisztből szép világos piros rántást. Mikor a rántás igen 
forró, öntsünk bele egy pohár hideg vizet, és azonnal forditsuk bele a forró karalábéba. Gondosan 
kavarjuk fel a karalábét a rántással, hogy a töltelék ki ne omoljon belőle. Aztán pár perczig főzzük fel 
a rántással is és tegyük félre az erős tűztől tálalásig. Ehhez nem szükséges pecsenyét sütni, de ha 
akarunk lehet borjú czombot mellé adni. 

Töltött zöld paprika. 

Vegyünk minden személyre 2, lehetőleg nagy édes paprikát; a száránál vágjuk fel és a magvát szedjük 
ki, forrázzuk meg buzgó forró vizzel, hogy ne törjön össze a töltés közben. Vegyünk 6 személyhez egy 
kiló sertés hust; vagdaljuk össze jó apróra a hust deszkán, tegyünk aztán bele 12 deka rizskását, egy 
kávéskanál tört borsot és sót; ezeket gyúrjuk jól össze és a paprikát félig töltsük meg vele. Tele nem 
kell tömni, mert a rizskása, ha megfő szétfeszíti a gyenge paprikát. Ha mind megtöltöttük a paprikát, 
tegyük fazékba egymás végtében lefektetve sorba; akkor öntsünk reá vizben megfőtt és szitán átszűrt 
paradicsom levet. Minél több paradicsom van a levébe főve, annál jobb izü. Tegyünk bele sót és 
czukrot annyit a mennyi Ízlésünknek megfelel. Tegyük aztán újra főni a paprikás paradicsomot, ha a 
töltelék megpuhult. De a zöld paprika ne menjen széjjel. Akkor tegyünk bele egy tojásnyi zsirból és 
egy fakanál lisztből készült világos piros rántást, melyre előbb egy pohár hideg vizet öntöttünk; (akkor 
nem lesz csomós a rántás, ha előbb hideg vizet teszünk bele). E rántással is főzzük néhány perczig, 
aztán tálalásig vegyük félre a tűztől. Tálaláskor borjuszeleteket adjunk hozzá. 

Töltött paradicsom. 

Vegyünk középnagyságú, szép de nem igen érett paradicsomokat, egy személyre 3 darabot számítva. 
A szára felül való kemény részt vágjuk el jó éles késsel, hogy a paradicsom szét ne roncsolódjék. A 

benne lévő magot és leves részt szedjük ki belőle, aztán töltsük meg egy fél kiló kövér sertés húsból, 
és kávés kanál tört borssal és sóval készült töltelékkel, rakjuk lapos lábasban szép sorba, és öntsük reá 
a paradicsomból kiszedett részből, sós vizzel megfőzött, szitán átszűrt paradicsom levét és fél liter 
tejfelt. Tegyük sütőbe hogy fedő alatt szép csendesen párolódjék; jó óra múlva megpuhul benne a hus, 
akkor tálalhatjuk. Sült csirkét adhatunk mellé. 

Töltött burgonya. 

Vegyünk minden személyre 2 nagy sárga burgonyát, nyersen tisztítsuk le, héját vágjuk le felül és alul 
is; itt azért, hogy le tudjuk állítani; a másik vastagabb felét meg szúrjuk ki a lehető ügyesen, hogy 
nagyocska ürege legyen. Mint a karalábénak, ugy készitsünk ennek is egy kiló pecsenyéből, 12 deka 
rizsből és egy kávéskanál tört borsból (sóval) tölteléket. Ezeket vegyitsük jól össze és töltsük meg a 
burgonya üregét, rakjuk lábasba szép sorban, öntsünk reá meleg sósvizet, tegyük csendes tűzre főni, 
tegyünk a levébe is kevés borsot és apróra vágott zöldpetrezselyem levelét. Ha a burgonya és hus jól 
megfőtt, készitsünk neki egy kanál zsirból és egy kanál lisztből piros rántást; hideg vizet öntsünk a 
rántásba és azonnal borítsuk a megfőtt burgonyára és főzzük pár perczig, aztán vegyük el a tűztől, 
mert ha sokáig forr, a burgonya szétomlik. Lehet eczetet is önteni bele s akkor épen marad a burgonya; 
de igy nem olyan jó, mint édesen. Tálaláskor tejfelt tegyünk tetejére és ha tetszik, borjú szeletet is. 

Töltött ugorka. 

Egy araszos hosszúságú zöld ugorkát kell venni, mely jól kifejlődött vastag, de azért szép üde legyen; 
meg kell a héjától tisztítani, azután a derekánál vágjuk kettőbe. Egy személyre egy darab ugorka elég. 
Az ugorka magvas belét vágjuk ki. Vegyünk 6 ugorkához egy kiló sertés vagy marhapecsenyét, 
vagdaljuk jól össze, tegyünk bele sót, egy kávéskanál tört borsot és 12 deka rizskását. Ezeket 
vegyitsük jól össze, azután a kitisztitott ugorka maghelyét töltsük meg a töltelék-hússal, rakjuk a 
megtöltött ugorkákat szép sorba egy nagyobb lábasba, ugy, hogy a hus felül essék; akkor töltsük tele 
meleg sós vizzel és a levébe azonnal tegyünk 6 kanál jó erős eczetet is, mert különben széjjel fő. Ha 
megfőtt, tegyünk bele egy tojásnyi zsirból és egy nagy fakanál lisztből készült szép piros rántást. De 
előbb a rántásba, ha piros és forró, egy pohár hideg vizet öntsünk, hogy csomós ne legyen. Gyorsan 
borítsuk aztán az ugorkára és a rántással is főzzük néhány perczig. Tálalásig félre kell venni a tűztől, 
mert igen elpuhul. Tejfellel és sült felsár szelettel tálalhatjuk. 

Tökkáposzta. 

Egy jó nagy, de gyönge tököt meg kell a héjától és a belétől szépen tisztitani; aztán kézigyalun 
gyaluljuk meg és sózzuk jól be. Ha levet eresztett, kéz között csavarjuk annyira ki, hogy a lehetőleg ne 
maradjon benne vizrész. Amig evvel elbánunk, azalatt készitsünk hat személyre egy tojásnyi zsirból és 
egy nagy fakanál lisztből szép világospiros szinü rántást jó nagy lábasban, hogy a forró rántásba 
azonnal bele tehessük a kicsavart tököt. Keverjük jól el, aztán azonnal öntsünk reá meleg vizet, de ne 
nagyon sokat, csak annyit, hogy jól el lehessen kavarni benne a rántásos tököt. Rögtön tegyünk bele 
sót és hat kanál jó erős eczetet; keverjük evvel is jól össze és tegyük főni, de nem lángra, mert azonnal 
megég és lehetetlenné válik. Ha igen sürü lesz, még vizet is kell bele tenni, de nem sokat, mert ha a tök 
kezd átmelegedni, mindjárt meg is higitja a rántás levet. Mikor a tök elég puha lesz, de még nem főtt 
széjjel, vegyük el a tűztől. Lehet a tököt savanyitva is késziteni. Egy nappal előbb gyalulás után, 
meleg sós vizbe téve, pár szelet kenyérrel, langyos meleg helyen egészen Ízletes savanyu lesz. De a 
fent irt mód szerint jobb a tökkáposzta. A savanyitott tök készítésének is ugyanez a módja; csak eczet 
nem kell bele és víz helyett saját levét öntsük reá. Tálaláskor tejfelt kell tetejére szórni, és forró 
szalonnatepertős zsírt; vagy lehet sertés karmanádlit is sütni reá. 

Paprikás káposzta. 

Egy kilónyi savanyu káposztát mossunk jól ki meleg vizzel. (De jól meg kell mosni, mert télben 
sokszor ehetetlenül savanyu.) Egy lábasba tegyünk egy nagy tojásnyi zsirt; ha forró lesz, vessünk bele 
egy nagy fej apróra vágott vereshagymát és egy bádog kanál szép veres paprikát. Miután ezek kissé 

felmelegedtek, tegyük bele a savanyu káposztát, forgassuk jól meg a zsírban és kevés sót is tegyünk 
bele. Öntsük színig a káposztát vizzel és hagyjuk egy óra hosszáig főni. Akkor készítsünk hozzá mély 
tálban, 3 deczi tejfelből és egy fakanál lisztből habarást. Ebbe a forró káposztát lassanként öntve, 
kavarjuk jól el, nehogy csomós maradjon. Vigyázzunk reá, hogy a káposztának sok leve ne legyen, 
mert akkor fehér, párolt másszerü káposzta lesz belőle. Kevés ideig főzzük még a habarással is, aztán 
félre tehetjük tálalásig. Debreczeni kolbászt szokás a tetejére rakni. 

Babéros savanyu burgonya. 

Tisztítsunk meg néhány darab szép, nagy burgonyát; vagdaljuk fel karikákba; sóval és 6 kanál eczettel 
együtt tegyük 3 liter forró vizbe. Ha a burgonya megfőtt, de széjjel nem ment, tegyünk bele hat babér- 
levelet és készítsünk egy tojásnyi zsírból és egy fakanál lisztből rántást; öntsünk bele, mikor a 
legforróbb egy pohár hideg vizet, és azonnal fordítsuk a burgonya levébe. Főzzük a rántással 5 
perczig, akkor vegyük el a tűztől tálalásig. Tálaljuk tejfellel mély tálban, tegyünk a tetejére 
karmanádlit. 

Szemes paszuly. 

Vegyünk egy liter barna, hártyátlan paszulyt - vagy fehéret, de barna, gömbölyű szemű paszuly sokkal 
jobb a fehérnél; tegyük e paszulyt megmosva és takarítva, 3 liter tiszta hideg vizbe főni, és főzzük 
másfél órán át. A paszuly néha több, néha kevesebb idő alatt megfő és a levét rendesen nagyon lefövi, 
a sebes főzés miatt; akkor azonban mindég lehet tölteni bele hideg vizet, mert ugy hamarébb puha 
lesz. Ha egészen megfőtt a paszuly, készítsünk bele egy tojásnyi zsírból, egy nagy fakanál lisztből 
piros rántást; tegyünk a rántásba - ha már piros - egy fej apróra vágott vereshagymát; egy pohár hideg 
vizet öntsünk bele és ugy borítsuk a paszulyba; tegyünk sót és hat kanál erős eczetet is a levébe; 
főzzük öt perczig és akkor félre tehetjük. Tálaljuk tejfellel felül sertés oldalassal diszitve. 

Száraz borsó. 

Egy liter szepességi héjatlan borsót tegyünk 3 liter hideg vizbe főni, és addig tartsuk a tűzön, amig 
teljesen megpuhul, illetve pépszerű lesz. Ekkor készítsünk bele egy kanál lisztből és egy tojásnyi 
zsirból rántást; de csak alig egy kicsit pirítsuk meg, mert a borsó elveszti természetes édes izét, ha 
barna rántással van készítve. Mikor egészen forró a rántás, öntsünk közé egy pohár hideg vizet, aztán a 
rántást öntsük azonnal a borsó közé és keverjük fel, nehogy csomós maradjon, végül mielőbb vegyük 
el a tűztől, mert nagyon megkeményedik. Tálaljuk mély tálban és tegyünk a tetejére kolbászt vagy 
bornyu-szeletet. Ehhez lehet púpos rántottát is adni. 

Tojásos és sonkás burgonya. 

A szükséges mennyiségű burgonyát héjastól főzzük meg; megtisztítván, vagdaljuk fel karikákba. Egy 
porczellántálat kenjük ki zsírral - vagy vajat is használhatunk, aztán hintsük be fehér 
zsemlyemorzsával. A burgonyát szép sorba rakjuk rendbe és sózzuk meg, aztán tegyünk közé pár 
keményre főtt, karikára vágott tojást, ennek fölibe burgonyát és kevés sót. A második sor burgonya 
tetejére egy rend szeletbe vágott főtt sonkát, majd megint egy rend burgonyát és tojást. Addig 
ismételve ezen eljárást, mig az egész készletet a tálba raktuk. Akkor hintsük meg a tetejét sóval, 
zsemlye-morzsával és olvasztott zsirral vagy vajjal, - nem igen sokat téve rá; - végül fél liter tejfellel 
öntsük le az egészet és tegyük fél óráig forró sütőbe pirulni és tálaljuk abban a tálban, a melyben sült. 
Lehet ezt sonka nélkül is készíteni, - csak főtt tojás szeleteket vegyítve a burgonya közé. 

Szilva-lével. 

Két liter jól megmosott aszalt szilvát két liter tiszta vizben tegyünk főni, adjunk hozzá fél kiló füstölt 
sertés oldalast. Hajói megfőtt a hus és a szilva, készítsünk hozzá egy tojásnyi zsirból és egy fakanál 
lisztből szép világossárga rántást. A rántásba öntsünk egy pohárnyi hideg vizet és borítsuk azonnal a 

szilvába; tegyünk még bele, - ha nem elég édes - egy kanál czukorport és egy kávéskanál tört borsot; a 
rántással még 5 perczig főzzük, tálaljuk fel mély tálban. 

Szilva tálbafőtt. 

Négy liter aszalt szilvát mossunk jól meg, azután tegyük főni vizbe. Ha a szemek szépen 
megdagadtak, vegyük el a tűztől és szűrjük le a levét. A szilva magvát szedjük ki, és egy porczellán 
tálat kenjünk meg zsirral, vagy vajjal, azután hintsünk be zsemlyemorzsával; a szilvákat rakjuk szép 
sorban bele, rendenként, hintsük meg tejfellel, zsemlyemorzsával; törtfahéjat, igen kevés tört 
szegfűszeget és czitromhéját is hintsünk közé. Ha tele lett a tál, öntsünk a tetejére egy fél liter bort és 
egy fél liter tejfelt. Ha a tál nem telik meg lével, annyi szilvalevet kell reá önteni, hogy egészen ellepje 
a szilvát. Tegyük a sütőbe egy órára pirulni, aztán tálaljuk. 

Zöld-paszuly. 

A zöld-paszulyt - ha csak lehet - meg kell válogatni, hogy szálkást ne főzzünk, mert az Ízléstelen. A 
szép gyönge zöld-paszulyt tisztitsuk meg a két végét kissé levagdalván, és derékba törjük el. Nem szép 
és nem Ízletes, ha apró koczkákra van vagdosva. A zöld-paszulyt fel lehet hasogatni késsel hosszára is; 
de ezzel annyi baj van és olyan érdemetlen dolog, hogy azt nem ajánlom. Ha tehát a paszulyt 
megtisztítottuk, tegyük tálba s forró vizzel öntsük le, hogy a paszuly is forró legyen a megmosás után. 
A leforrázott paszulyt azonnal tegyük három liternyi forró vizbe, azután sózzuk meg, fedjük le és 
hadjuk egy fél óráig főni. Azalatt készítsünk hozzá rántást egy tojásnyi zsírból és két fakanál lisztből. 
Ha már elég piros a rántás, tegyünk bele egy fej apróra vágott vereshagymát és jó csipetnyi apróra 
vágott zöldpetrezselyem levelet; öntsünk bele egy pár pohár hideg vizet és azonnal töltsük a 
megpuhult zöldpaszulyra. A rántással is főzzük vagy tiz perczig; tegyünk bele Ízlésünk szerint eczetet 
és tálaláskor tegyünk tetejére tejfelt, és bármiféle sült pecsenyét. 

Vegyes zöldség. 

Használjunk ehhez egy-egy darabot a következő zöldségekből: egy jókora sárgarépát, zellert, 
petrezselyem-gyökeret, karalábét, kelkáposztát, burgonyát és zöldpaprikát; ezeket természetesen a 
szükséghez képest szaporítani kell. E zöldségeket tisztitsuk meg és vagdaljuk szép apró laskákra. Ha 
készen van, egy lábasba tegyük bele a felvágott vegyes zöldséget, sózzuk meg és fedjük be; kevés 
vizzel addig pároljuk, a mig - szép fehéren - megpuhul. Ezután hintsünk reá egy fakanál lisztet és ezzel 
gondosan keverjük fel, hogy szét ne törjön a zöldség. Eresszük fel kevés huslével, hintsük közé tört 
borsot egy pár kanál czukor-port; fedjük újra be és forraljuk fel a liszttel is, - de amint felforrott, 
azonnal vegyük el a tűztől. Tálalásig félre tehetjük: rántott bornyu lábat adjunk mellé. 

Kárfiol. 

Vegyünk egy pár nagy, fehér, kifejlett kárfiol-rózsát, melynek a szárát nyersen tisztitsuk meg, és 
tegyük buzogó forró sós vizbe főni; de csendes tűzön és sok vizben főzzük, hogy széjjel ne hulljon. 
Mikor puha lett, rakjuk szitára. A kárfiolt egész darabban - vagy szét szedve - tegyük vajjal kikent 
porczellán edénybe, csinosan berakosgatva; ha egész darabban hagyjuk, akkor mélyen, egészen a 
rózsáig vágjuk le a szárát és ugy tegyük a tálba. Hintsük meg szép, fehér zsemlyemorzsával és czukor 
porral, és öntsük le olvasztott vajjal, majd fél liternyi jó édes tejfellel és tegyük tálastól sütőbe. Mikor 
gyenge piros lesz, magába vagy sült csirkével adjuk asztalra. 

Spárga-tök. 

A spárga tököt szépen kell felvagdalni laska szeletekbe. Buzgó forró sós vizben egy-két perczig 
főzzük, aztán szedjük ki gyorsan szitára, hogy a vize lecsurogjon. Egy csinos tűzálló porczellántálat 
kenjük meg vajjal, hintsük be zsemlye morzsával, és a tököt rakjuk bele. Ha tele lett a tál, ismét 
hintsük meg felül vajjal és zsemlye-morzsával, aztán fél liter édes tejfejjel öntsük le és tegyük sütőbe, 
mig szépen megpirul, akkor tálalhatjuk. 



32 



Spárga. 



Használjunk gyönge spárgát, olyat a mely friss vágású, különben mind héjába vész el; tegyük azt főni 
sós vizbe. Mikor egészen megpuhult, tisztítsuk le a külső kemény héját. Ha szép friss a spárga, 
nyersen is letisztithatjuk; ugy még jobban lehámlik a héja. Egy tüzet álló porczellántálat kenjük ki 
vajjal, hintsük meg fehér zsemlyemorzsával; rakjuk a megfőtt spárgákat a tálba, - csinosan, lehetőleg 
hosszan kinyújtva, - öntsük le tejfellel és hintsük le zsemlyemorzsával. Ha édesen szeretjük, mielőtt a 
tejfelt rá öntöttük, egy kevés czukorport is szórjunk rája. Vagy lehet készíteni pusztán sós vizben 
megfőzve és friss olvasztott vajjal leöntve is. De mindkét esetben kevés ideig a meleg sütőbe tegyük, 
hogy a vaj átjárja a spárga-szálakat. Ha a spárgát tejfellel készitjük, meg is kell pirítani. Tálaláskor 
nem szokás mellé hust tenni, de vele együtt lehet rántott csirkét feladni. 

Komlóhajtás. 

Ezt csak a legkoraibb tavasszal lehet enni; kapni pedig csak kisebb vidéki városokban; különben igen 
kellemes és Ízletes tavaszi étel. Egy jókora kosár teljesen levél nélküli - fejletlen - komlóhajtást meleg 
vizben mossuk jól meg, aztán főzzük fel 3 liter forró vizben. Mikor egészen megpuhult, - a mi gyorsan 
történik - készítsünk hozzá egy tojásnyi zsírból és egy nagy fakanálnyi lisztből gyenge-piros rántást. 
Ha forró lett a rántás, tegyünk bele egy fej apróra vagdalt vöröshagymát és zöldpetrezselyem levelet. 
Öntsünk a rántásba egy pohár hideg vizet és borítsuk a forró komlóhajtásra; tegyünk bele izlés szerint 
sót és eczetet; főzzük a rántással is 5 perczig. Tejfellel és párolt sertés karmanádlival tegyük asztalra. 

Láboda vagy spenót. 

Vegyünk a szükséghez képest egy csomó labodát, mossuk meg sok vizben, (hogy homokos ne 
legyen); főzzük be buzgó forró vizbe. Ha egészen megpuhult, vegyük ki a levéből szűrővel; tegyük 
deszkára és ott vagdaljuk jól össze. Ezenkívül még ritka szitán is át kell törni, mert igy Ízletesebb. Egy 
lábasba tegyünk tojásnyi zsirt, és egy kanál lisztet rántásnak. Ha szép piros lett a rántás, tegyük bele a 
szitán áttört labodát. De 2 zsemlyét áztassunk meg hideg vizben. És a zsemlye vizét, miután teljesen 
megpuhult, csavarjuk ki és kéz között gyúrjuk jól el, hogy csomós ne legyen. E zsemlye pépet is 
tegyük a rántásos labodára és kavarjuk vele jól össze; sót és egy pár kanál tört czukorport is tegyünk 
bele, aztán higitsuk fel egy liter édes tejjel. Ha véletlenül kissé sürü lesz, lehet bele kevés vizet is 
önteni. Láng tűzre nem szabad rakni, mert nagyon könnyen megkozmásodik. Tálaláskor tegyünk reá 
bundás kenyeret vagy borjuszeletet. 

Szemes zöldborsó. 

Vegyünk egy tojásnyi zsirt, tegyük egy uj lábasba: azért újba, hogy a kopott vastól szinét el ne 
veszítse. Ha a zsir forró, öntsünk bele két liter zöldborsót, tegyünk reá kevés sót, majd három kanál 
czukorport és hat kanál vizet; mindezt kavarjuk fel gyakran: egyenlően gyors tűznél főzzük, soha be 
nem fedve, mert ha befedjük, megsárgul a borsó. Ha még nem puha a borsó, de vizét már elfőtte, egy 
pár kanállal időnként önthetünk reá vizet ismét, de soha sem sokat. Mikor aztán egészen megpuhultak 
a borsó szemek, hintsünk reá egy kanál lisztet és kavarjuk vele jól össze, hogy csomós ne legyen. Ezen 
kivül egy pár kanál hus levet is önthetünk még bele, hogy száraz, lénélküli ne legyen. Tálaláskor sült 
csirkével adjuk asztalra. 

Lencse bőjtösen. 

Egy liter szepességi lencsét minden gaztól gondosan tisztítsunk meg, azután tegyük oda főni három 
liter vizben. Miután már egészen puhára főtt, gondos kavarás közben öntsünk közé egy liter jó tejet; 
majd apránként egy kanál lisztet hintegessünk bele. Miután a tejet és lisztet beletettük, megsózhatjuk 
és folytonos kavarás közben főzzük öt perczig. Azért kell kavarni, hogy olyan legyen, mintha szitán 
törtük volna átal. - Ez az ugy nevezett böjtök lencse, de lehet - a szerint kinek milyen az izlése - 
rántással és eczettel is készíteni. 

Ludas-kása. 



Egy liba aprólékját tegyük főni 2 liter vizben; sót, sárgarépát petrezselyem gyökeret, zellert, 
vereshagymát egy-egy darabot és néhány szem borsot is tegyünk az aprólékba együtt főni. Ha a hus 
puha lett, szűrjük át szitán. Később a hust vegyük ki és tegyük meleg sós vizbe; a levében pedig 
főzzünk fél kiló megmosott rizskását csendes, egyenlő tűznél. Ha a husieves a rizsre kevés lenne, 
tehetünk bele annyi vizet, amennyitől a rizskása szépen kidagad. De vigyázni kell, nehogy péppé 
puhuljon. Mikor már majdnem készen van a rizs, tegyünk közé egy csepp sáfránt és egy kevés apróra 
vagdalt zöldpetrezselyem levelet. Akkor azután tegyük bele mindjárt a megfőtt lud aprólékát is. A főtt 
aprólékból tálaláskor e rizs tetején formáljunk koszorút, melynek éppen a közepére a szépen megsütött 
és fölvagdalt ludmájat helyezzük. 

Kucsmagomba töltve. 

Kucsmagomba csak kizárólag tavasszal van s akkor is rendszerint csupán homokos talajban tenyészik; 
olyan helyen aztán igen bőven terem. Ki kell választani a lehető legnagyobb és egyenlő formájú 
kucsmagombákat (számi tsunk 3-4 drbot egy személyre). A gombákat mossuk jól meg, hogy minden 
legapróbb ránczából kitisztuljon a homok; vigyázni kell, hogy mosás közben össze ne törjük. A szárát 
ki kell húzni és nem vágni, hogy szép kerek lyuk maradjon a helyén. Ezen üreget töltsük meg felvert 
galuskával, melyet a következő módon készitsünk el: Két személyre egy tojást számitsunk, üssük azt 
tálba, tegyünk minden tojáshoz egy kis diónyi zsirt, kevés sót és kevés tört borsot. Mindezeket annyi 
liszttel keverjük fel, hogy a tészta ne legyen igen puha, hanem a kanállal mégis bajosan bár, de 
kavarható legyen. Mintán e töltelékkel minden gombát megtöltöttük, készitsünk egy fazékba sós vizet, 
minden személyre 2 deczit számitván. Tegyük forrni és ha buzog a viz, rakjuk bele a megtöltött 
kucsmagombákat. Tiz perczig kell főzni. Készitsünk hozzá egy tojásnyi zsírból és egy nagy fakanál 
lisztből szép piros rántást. Ha már forró a rántás, öntsünk bele egy pohár hideg vizet, hogy csomós ne 
legyen; azután rögtön forditsuk a gomba közé, forraljuk a rántással is 5 perczig, aztán vegyük el a 
tűztől tálalásig. Tálaláskor töltsük mély tálba és frissen főtt, meleg szép szeletekbe vágott marha- 
nyelvet adjunk mellé - külön tálban. 

Aszalt lengyel gomba. 

Az aszalt gombából minden személyre számitsunk egy marékkal; mossuk jól meg és tegyük tiszta 
vizbe főni. Ha jól megfőtt, vagdaljuk fel szép vékony laskába, aztán tegyük vissza a levébe, melyhez 
egy személyre 2 deczi vizet számitsunk; tegyünk bele sót és személyenként egy kanállal eczetet is. 
Készitsünk hozzá (6 személvre) egy tojásnyi zsirból, egy nagy fakanál lisztből világossárga rántást; ha 
már egészen forró lett a rántás, öntsünk belé egy pohár hideg vizet; azután bátran belefordithatjuk a 
rántást a gombába és e keveréket - többször megkavarva - egy negyed óráig kell főzni. A tűztől a 
gombát tálalásig el kell venni. Mély tálban, tejfellel vegyitve szokás tálalni; többnyire kirántott borjú 
lábat szokás mellé adni. 

Becsináltak. 



Ezek az ételek már kimentek a divatból; de a ki csak ismeri, szereti. Jó régi magyar, falusi ételek ezek: 
félig leves, félig főzelék félék. Beteges, gyönge gyomrú embereknek a becsináltak kevés kivétellel 
igen alkalmasak. 

Rák "kokó"-val. 

Egy fél kiló megmosott finom rizst tegyünk lábasba egy kanálnyi forró zsirban; ha jól átmelegedett, 
öntsünk hozzá kevés buzgó forró vizet, sót, borsot és zöldpetrezselyem levelét apróra vágva; (csak 
annyi vizet öntsünk bele, hogy a rizs félig főjjön meg, de a szemek egészben és keményen 
maradjanak.) Azután vegyük le a tűzről és öntsük tálba. Ha télig kihűlt, üssünk reá egy vagy - ha a 
tömeg nagyobb - két egész nyers tojást; keverjük ezt jól össze a rizzsel, azután vegyünk néhány szépen 
megmosott, (e czélra összegyűjtött) tiszta egész tojás héját, melyeknek csak a fél végén legyen kis 
nyilás. Az elkészített rizskásával tömjük meg a tojáshéjakat és a rákok hátait; tegyük ezeket együtt 
forró zöldséges és sós vizbe. Mindez igen hamar megfő. Akkor készítsünk hozzá zsiros, zsemlyeszínű 
rántást, hogy a lé kissé sürü legyen. Kevés rizst a levélbe is kell tenni. Ezt lehet rák nélkül is, tojás 
héjba töltve késziteni. Sőt lehet köleskásával is, éppen ugy kezelve, mint a rizst. Ezt az ételt különösen 
Miskolcz vidéken kedvelik. 

Borjú agyvelő czitrommal. 

Két borja agyvelejét fél órára tegyünk sósvizbe főni, azután vegyük ki a vizből és hártyájától tisztitsuk 
meg; de ugy, hogy azért egészben maradjon. Majd fél liternyi meleg sósvizbe újra tegyük bele, és 
főzzük fel. Mig felforr, azalatt készitsünk hozzá 2 deczi tejfelből és egy kis kanál lisztből - egy tálban - 
habarást. Keverjük jól el, hogy csomós ne maradjon a tejfel között a liszt. Végül öntsük folytonos 
kavarás közben, a forró velő levét a tálba, és tegyük bele egy egész czitromnak a levét. Azonnal 
borítsuk vissza a levét; abba a lábasba, melyben főtt a velő; tovább ne főzzük, mert összeturósodik. 
Tálaljuk hosszas tálban czitrom szeletekkel. 

Sárga-répa sertés-hussal. 

Tegyünk oda fél kiló kövér dagadónak nevezett, darabokra vagdalt sertés hust 2 liter sósvizben főni. 
Ha a hus már félig megfőtt, tegyünk közé egy tányérnyi koczkára vágott szép szinű sárga répát, 
néhány czikk fokhagymát, négy kanál czukorport és egy kávéskanál törtborsot. Mikor a sárgarépa jól 
megfőtt, tegyünk bele hidegvizzel feleresztett jó zsiros és szép piros rántást. E rántással főzzük pár 
perczig. Tálalásig tegyük félre. 

Tárkonyos bárány. 

Egy negyedrész bárány elejét tegyünk főni két liter sós vizbe; mig fő, készitsünk hozzá egy tojásnyi 
zsirból és egy nagy fakanál lisztből, szép barna piros rántást. Mikor a rántás legforróbb, öntsünk bele 
egy pohár hideg vizet és azonnal forditsuk a forró bárány lébe; tegyünk bele egy kávéskanálnyi apróra 
vágott zöld tárkony levelet és 6 kanál jó bor-eczetet; főzzük fel öt perczig ezekkel is és tálalásig 
vegyük el a nagy melegről. Pár kanál tejfelt öntsünk bele és mély tálban adjuk asztalra. 

Köszmétés bárány. 

Egy negyedrész bárányt az elejéből többféle zöldséggel tegyünk két liter sós- vizbe főni. (Olyan 
zöldséget használjunk, a milyet a rendes levesbe szoktunk tenni.) Mig fő a bárányhus, azalatt 
készitsünk hozzá egy kanál lisztből és két deczi tejfelből mély tálban habarást és ha már a bárányhus 
puha, öntsük a levét, lassan folytonos kavarás közben, a habarás közé. A hust szedjük bele a tejfeles 

lébe és tegyük egy liter szépen megtisztított köszmétével, két kanál czukorporral és egy kávéskanálnyi 
apróra vágott zöldpetrezselyem levéllel ismét forrni. Ha a köszméte is megpuhult, vegyük el a tűztől 
tálalásig. Mély tálban adjuk asztalra. 

Bárány czitrommal. 

Tegyünk két liter vizbe egy negyedrész bárány hust, az elejéből; vagdaljuk darabkákba, tegyünk vizbe 
sót, kevés petrezselyem gyökeret, sárgarépát és zellert, egy kis fej vereshagymát és néhány szem egész 
borsot; ezekkel együtt főzzük a bárányhust 3 negyed óráig. Mialatt fő, készítsünk hozzá egy kanál 
lisztből és egy tojásnyi zsírból piros rántást. Mikor legjobban sül a rántás, öntsünk bele fél pohár hideg 
vizet és azonnal borítsuk a fövő bárány-hus leves közé. Miután két perczig főztük a rántással, szűrjük 
át szitán és a hust kiszedve a zöldség közül, tegyük a tiszta levesbe és két czitrom levét csavarjuk 
tálaláskor bele; előbb ne, mert keserű lesz. 

Köszmétés-csirke. 

Vegyünk két csirkét szépen megtisztitva; tegyük 2 liter sós-vizbe; egy darabka koczkára vágott fehér 
szalonnával, mert az igen jó izt ad neki; tegyünk bele apró zöldpetrezselymet is; és ha a csirke már 
megfőtt, egy liter éretlen köszmétét (tisztitva), öntsünk a forró csirkés lébe. Készítsünk hozzá 2 deczi 
jó tejfelből és 1 fakanálnyi lisztből mély tálban habarást. A tejfelt a liszttel el kell keverni, nehogy 
csomós legyen. A forró köszmétés csirkét öntsük lassan a tálban lévő habarásra, folytonosan kavarva; 
tegyünk bele egy kevés czukrot is, főzzük fel 5 perczig - aztán tálalásig vegyük el a tűztől. 

Karalábés-csirke. 

Két szépen megtisztított csirkét vadaljunk fel részeire; tegyük két liter sós vizbe. A csirkével 
egyidejűleg tegyünk a vizbe 6 szép gyönge koczkára vágott karalábét is Ha megfőtt, zöldpetrezselyem 
levelét és kevés törtborsot is tegyünk bele. Szép, piros rántással eresszük fel; ha felforrt a rántással 
együtt, tálalásig vegyük el a tűztől. 

Zöldborsó csirkével. 

Két kis csirkét szépen megtisztitva daraboljunk részeire és tegyük 2 liter sósvizbe főni. Mig a csirke 
fő, tegyünk lábasba egy tojásnyi zsirt, mely ha forró lesz, rakjunk bele egy jó nagytányérnyi, 
szálkájától megtisztított, csöves gyönge zöldborsót. Erre egy pohárnyi vizet, kevés sót és két kanál 
czukorport kell önteni; fedjük be, gyakran kavarjuk és lehető gyors tűznél készítsük el, mert különben 
zöld szinét könnyen elveszíti. Ha a borsó megpuhul, hintsünk reá egy jó fakanál lisztet; keverjük fel 
egyenlően, hogy csomós ne legyen közötte a liszt. A már megfőtt csirkét levestől együtt lassanként 
keverve öntsük a borsó közé. Mindezt pár perczig főzzük, azután tegyünk bele egy kevés felvágott 
zöldpetrezselyem-levelet. Tálaláskor a csirke hust rakjuk a borsó tetejére. 

Paradicsomos-csirke. 

Két szépen megtisztított csirkét vagdaljunk fel. Egy lábasba tegyünk egy tojásnyi zsirt és egy fej 
apróra vágott vereshagymát. Ha a zsir forró, rakjuk bele a csirkét; sózzuk meg és fedő alatt pároljuk fél 
óráig. Akkor tegyünk reá egy kanál lisztet, kavarjuk jól el, hogy csomós ne legyen; öntsünk bele, de 
lassan, egy liter megszűrt paradicsomlevet; pár kanál czukorport is tegyünk hozzá. Főzzük együtt a 
paradicsommal a csirkét 5 perczig. Ezt mély tálban szokás feladni. 

Mazsolás és gesztenyés nyelv. 

Főzzünk meg, és a külső hártyájától fosszunk meg két borjú nyelvet; vagdaljuk azt fel szép szeletekre, 
tegyük 1 liter forró sósvizbe. Rakjunk bele fél kiló héjától megtisztított, sült gesztenyét és 12 deka 
tiszta mazsolát. Főzzük ezekkel fel a nyelvet; és készítsünk bele egy kanál zsírból, egy nagy fakanál 

lisztből szép piros rántást; kevés hideg vizzel eresszük fel és öntsük gyorsan a fövő nyelvre; főzzük 
együtt a rántással 5 perczig. Legczélszerűbb mély tálban asztalra adni. 

Paczal. 

A gondosan megválasztott paczalt forró vizzel sok léből jól ki kell mosni, deszkán szép vékony 
laskára kell vagdalni, forró vizbe téve sóval jól megfőzni, aztán zöldségeket tenni közé. Egy fél liter jó 
tejfellel, pár kanál finom liszttel habarást készitsünk hozzá és pár keményre főtt tojást koczkára vágva 
elegyítsünk közé. A habarással gondosan feleresztjük, zöld-petrezselyem levelet aprítunk bele; 
mindezt felfőzzük, azután feltálalhatjuk. Van egy másik módja is, mely a következő: Tejfeles, habarás 
helyett készitsünk zsiros zsemleszin rántást, mellyel feleresztjük. Kevés czitromlével megsavanyitva 
tálaljuk fel. 

Borju-láb és fej tojással. 

A szépen megtisztitott borjú lábakat és fejet tegyük főni másfél liter vizbe egy órára, akkor szedjük ki 
levéből és a csontjait mind vegyük ki a hus közül, rakjuk aztán vissza a levébe, sózzuk meg illőleg és 
tegyük újra forrni. Azalatt készitsünk egy mély tálban habarást hozzá. Egy fejhez és négy lábhoz 
vegyünk két deczi jó tejfelt és 4 tojás sárgáját, egy jó kanál lisztet; ezeket keverjük jól össze, hogy 
csomós ne legyen, a forró húsos levet lassanként töltsük a habarás közé a tálba folytonos kavarás 
közben; aztán ha felvegyitettük, öntsük vissza a meleg fazékba, tegyük félre az erős tűztől, mert 
megturósodik a tojás benne; tálaláskor két egész czitrom levét csavarjuk bele. Tálalásig azért nem kell 
a czitrom levét bele tenni, mert megkeseredne. Mély tálban tálaljuk. 

Debreczeni mazsolás csirke. 

Debreczenbe nem történhet civislakodalom a mazsolás csirke nélkül; e gazdag, pikáns izű étel egészen 
debreczeni és évszázadok óta hagyományosan lakodalmi eledel. Nagy mennyiségbe szokták ott ezt a 
csirkét késziteni; de természetesen kis háztartásban készithetjük egy-két csirkéből is. 

Egy nagy kinőtt csirkét megtisztitva, fel kell vagdalni apró darabokra és fazékba két liter vizben kevés 
sóval tűzhöz kell tenni, hogy főjjön, azután egy kis uj cserép edénybe tegyünk egy egész czitromot 
hajával együtt karikákba felvágva. E czitromra öntsünk két deczi boreczetet, két deczi vizet és főzzük 
meg a czitromot jól ebben az eczetes vizben. A czitrommal és csirkével, egy idejüleg tegyük még főni 
egy harmadik kis edénybe 12 deka megmosott mazsolát, 12 deka czukorral, jó borban. Ha a csirke a 
czitrom és a mazsola megfőtt, öntsük a csirkére a levével együtt; a czitromot leve nélkül; csak a 
czitromszeleteket tegyük a csirkéhez. Készitsünk e csirkéhez egy nagy fakanál zsírból és egy nagy 
fakanál lisztből jó zsiros piros rántást; kevés hideg vizet öntsünk a rántásba s ugy fordítsuk a csirkére; 
a rántással együtt forraljuk fel vagy három perczig. Tálalás előtt meg kell kóstolni s ha nem elég jó az 
ize, kell még hozzá egy kevés bort és kevés czukrot tenni. 

Ezt a debreczeni lakodalmak alkalmával első ételnek szokták tálalni. 
Bosporus. 

A bosporus régi erdélyi étel; nagyon sok egyént ismertem a ki szenvedélyesen szerette e különös izü 
"becsináltat". 

Ha egy vendégségről megmarad egy tányér hideg sült hus, pulyka, kacsa, liba, más egyéb szárnyas 
pecsenye, a bosporust csakis ilyen maradék sültből szokás késziteni. 

Két liter vizet forraljunk fel egy három literes fazékban, sózzuk meg illőleg, azután készitsünk hozzá 
rántást egy fakanál zsirból egy nagy fakanál liszttel szép pirosra, öntsünk bele egy pohár hideg vizet, 
azután forditsuk a rántást a forró sós vizbe. A rántással együtt tegyük a lébe, a maradék hideg sültet is 
és annyi eczetet, hogy jó savanyu legyen a lé; végül hat czikk fokhagymát tisztítsunk meg és 
vagdaljuk jól össze, azután tegyük ezt is a húsos lébe, mindezeket tegyük tűzhöz, forraljuk fel jól, 
azután asztalra tálalhatjuk. 

Rák rizskásával. 



A tisztán megmosott, kitisztított és megtöltött rákokat rakjuk sósvizbe főni; ha felforrt jól, adjunk 
hozzá rizskását annyit, hogy ha megfő, egészen sürü legyen; egy jó kanál zsirt is tegyünk közé; 
továbbá egy fő vereshagymát és petrezselyem gyökeret, melyeket tálaláskor ki kell dobni belőle. Ha a 
rizs hig talál lenni kevés darakásával meg lehet gyorsan süriteni. A rizst tálaláskor egy csomóba kell 
egy kerek tálba tenni és a rákokat körülötte koszorúba kell rakni, hogy diszesen nézzen ki. A rizs 
tetejére friss vajban pirított zsemlye-morzsát öntsünk. 

Pecsenyék. 



Egyszerűbb háztartásokban rendesen kevés változatosságot lehet kifejteni a sült pecsenyék 
készitésében, mert nehezebb a hozzávalókat beszerezni. Én tehát csak oly pecsenyéket jegyeztem le, 
melyeket bármely vidéken meg lehet késziteni. Azokat a kicsavart izü húsokat soha se szerettem; és 
tapasztalásom szerint velem együtt senki sem tartja olyan jónak, mint a természetességben lehetőleg 
meghagyott friss hust. 

A "Luby" sült. 

Én ezt a sültet a szatmármegyei hires Luby család azon tagjátul tanultam, aki éppen önmaga 
komponálta e hiressé vált rendkívül jó izü eredeti pecsenyét. 

Vegyünk egy fél kiló tiszta sovány felsár pecsenyét és verjük ki fa bunkóval, a lehető legvékonyabbra, 
de nagyon kell ügyelni nehogy szét rongyosodjék a pecsenye, hanem egészben szép vékony szeletbe 
megmaradjon. Azután megint vegyünk fél kiló disznóhúst a mely egy kissé kövéres legyen, 
legalkalmasabb e czélra az úgynevezett tarjából vágatni egy darabot. Ezt is meg kell laposra verni 
gondosan, hogy széjjel ne rongyoljuk, végre egy fél kiló borju-felsár pecsenyét is egy darabba hagyva, 
laposra kell verni. Ha mind a három darab pecsenyét igy elkészitettük, sózzuk meg és tegyük deszkára, 
legalul a marhahús-szeletet, a marhahúsra tegyük a disznóhús szeletet, végre a bornyupecsenyét. Ha 
ezeket szépen egymás tetejére raktuk, göngyöljük szorosan össze ugy, hogy henger alakú kerek formát 
kapjon a pecsenye, ha ez meg van, jó szorosan csavargassuk körül tiszta lapos zsineggel, azért hogy a 
pecsenye sülés közben széjjel ne bomolhasson. A hengerbe kötött pecsenye sima részét meg kell két 
sorosan vékony szalonna szeletkékkel tűzdelni. (Mint a nyulat szokás.) 

Egy lábasba tegyünk tojásnyi zsirt, és ha a zsir felolvadt, tegyük bele hosszába a pecsenyét, mikor a 
lábasba tettük a hust, tegyünk reá hat fej laskára vágott vereshagymát és egy pohárnyi gyönge eczetet. 
Azután fedjük be a lábast és tegyük egyenlő de erős tűzre. Ha a leve elapad a húsnak, de még nem 
pirul, vegyük le a tűzről és a hagymás levet át kell szitán törni, ha áttörtük tegyük újra vissza a lábasba 
egy koczka czukorral együtt és a hust is tegyük megint hozzá, fedjük be újra és csak addig süssük 
gyors tűznél mig a pecsenye kezd kissé megpirulni, de ügyelni kell nehogy a zsirja megégjen, mert 
akkor el vész minden kellemes fűszere a pecsenyének. Ha szépen meg pirult a sült, vegyük ki a 
lábasból és a fonalát a mely összetartotta szedjük le róla, azután vágjuk szép kerek szeletekbe, rakjuk 
hosszú tálba és körítsük egészbe megpirított apró burgonyával. 

Beafsteak. 

Vegyünk egy kiló vesepecsenyét a vastag részéből, és hártyájától, inaitól tisztitsuk meg szépen; 
vagdaljuk fel gömbölyű fánk forma darabokba. Hintsük be egy kevés sóval, fa kalapácscsal lapitsuk 
meg, hogy csinos kerek formát nyerjen, de azért gömbölyű maradjon; hintsük be borssal és apró 
zöldpetrezselyemmel is. Reggel igy elkészítve, hagyjuk estig pinczében letakarva. Mikor szükséges, 
egy lapos vas edényben tegyünk tűzhöz egy fakanál zsirt. A füstölgő forró zsirban hirtelen süssük ki, 
hogy kivül piros legyen, de belől leves maradjon. Aki igy nem szereti, az süsse valamivel több ideig. 
A kisült pecsenyét hosszú tálba rakjuk végig, körülte felváltva, kanalanként tegyünk: tarhonyát, saláta- 
káposztát, rizskását burgonyát és esetleg még több ilyesfélét. Minden szelet húshoz egy talkerli 
sütőben sütött tojást is tegyünk, helyenként tormából kapart laskából rózsákat formáljunk. Egy-egy 
csipet fehér tormaszallagot letéve és egy kisebb csipetet vörös czéklalébe mártva, tegyünk reá; 
zöldpetrezselyem levélből két felül szárát rakunk, és egy-egy kicsi eczetes ugorkát is csinosan közbe 
rakva igen díszesen néz ki. Az igy tálalt beafsteak főleg vacsorára való étel. 

Marhahús paprikás. 

Két kiló felsárszélt és vese-pecsenyét, - mely jó kövéres - vagdaljunk fel egyforma, nem igen apró 
koczkákba, tegyük ezt vizbe s egy jó nagy kanál zsirt tegyünk lábasba forrni. Ha jó meleg a zsir, 

lökjünk bele 2 nagy fő koczkára vágott vereshagymát és egy kávés kanál szegedi paprikát, gyorsan 
felkavarva, azonnal tegyük bele a vizből kiszedett hust; sózzuk meg és öntsünk reá annyi hideg vizet, 
hogy ellepje a hust. Fedjük be a lábast és egyforma tűzön hagyjuk főni. Mikor már kevés lé van alatta, 
de még nem pirult meg, újra öntsünk bele annyi hideg vizet, hogy az edény félig legyen, egész addig 
ismételve ezt, a mig a hus izlés szerinti puha nem lesz. Mikor ezzel készen vagyunk, a jó és bő lébe 
tegyünk néhány koczkára vágott burgonyát nyersen, ügyelve, hogy el ne főjjön, és levét el ne süritse. 
Legyen tehát rajta mindég ennyi lé, hogy fellepje, de azért szép pirosságát látni lehessen. Ezt lehet 
burgonya nélkül is késziteni; csak annyi leve legyen, hogy soha meg ne pirulhasson. Hosszú tálban 
szokás asztalra adni. Legtöbbnyire felvert galuskát szoktak mellé adni. 

Vetrecze. 

A maradék marhahús-pecsenyét lehet újra késziteni a következő módon: forró zsirba tegyünk laskára 
felvágott hust; sózzuk meg és öntsünk egy kevés hideg vizet és néhány kanál eczetet reá. Ha jól elfőtte 
a levét és már zsirja kezd sülni, tegyünk közé egy kis borsót és pár fő laskára vágott vereshagymát. 
Mikor a hagyma kezd pirulni, fel lehet tálalni. Tegyünk mellé burgonya pirét. 

Zöldséges pecsenye. 

Egy kiló szép felsár szeletet tegyünk lábasba egy kanál zsirral, sóval és 2 deczi eczettel; tegyünk bele 
egy szál tiszta és kerekbevágott sárgarépát, petrezselyem gyökeret, karalábét, zellert, egy fő 
vereshagymát és néhány szem borsot; aztán tegyük tűzhöz az edényt és főzzük, a mig megpuhul; ha a 
leve elfő, mindég pótoljuk ki egy kevés hideg vizzel. Mikor a pecsenye már jó puha, tegyünk a 
lábasba 4 nagy burgonyát megtisztitva és karikákba vágva, öntsünk reá annyi vizet, hogy a burgonyát 
ellepje, fedjük újra le és kavarás nélkül főzzük mig a burgonya megpuhul és zsirja kiválik. E pecsenyét 
vágjuk szeletekbe, a zöldséget és burgonyát összekeverve adjuk mellé; ez igen Ízletes pecsenye. 

Lengyel rostélyos. 

Egy kiló sovány felsárból vágjunk szeleteket, verjük ki jól fakalapácscsal, sózzuk be, tegyünk egy 
lábasba egy kanál fagyos zsirt és egy sor pecsenyét rá; hintsük azt be egy kevés paprikával és laskára 
vágott vereshagymával. Néhány szem borsot, és későbben újra hust is tegyünk reá, de paprikát nem. 
Ha a hust hagymával sorba raktuk, öntsünk felül reá 3 deczi bort, 2 deczi eczetet, és néhány kanál 
hideg vizet. Fedjük be és főzzük, a mig a hus puha lesz. Időnként, ha szükségesnek mutatkozik, kevés 
bort és vizet öntsünk reá. Aztán süssük szép pirosra; de mindég forgatva a lábasban. Tálaljuk fel saját 
zsirjával; adjunk mellé makkaronit. 

Vereshagymás rostélyos. 

Vegyünk egy kiló rostélyosnak való marhahúst szeletekbe vágva, verjük meg puhára fabunkóval, 
sózzuk be, minden szelethez vágjunk laskára egy nagy vereshagymát és azt is sózzuk meg. Valamivel 
tálalás előtt kell gyorsan sütni, mert kiszárad és faggyú izt kap. Forró zsirba tegyük tehát bele a hust; 
ha félig megpirult, tegyük reá a hagymát - ügyelve, hogy el ne égjen. Rakjuk a pecsenyét tálba, a 
hagymát szórjuk reá s végül tegyünk mellé pirított apró burgonyát. 

Tejfeles rostélyos. 

A pecsenyét verjük meg jól, sózzuk be és süssük meg forró zsirban hirtelen; de nem kell sok zsirt 
használni, mert az nem jó és káros. Ha megpirult a hus, öntsünk reá hideg vizet, fedjük be és puhítsuk 
meg. Elég puha lesz, ha pár kanál hideg vizet teszünk hozzá. Mikor kész, öntsünk reá jó savanyu 
tejfelt. Vigyázni kell, nehogy sok levet eresszen. Egy külön kis edényben tegyünk kevés zsirt; ha forró 
a zsir, tegyünk bele félfej reszelt vereshagymát, egy késhegynyi vörös paprikát. Ha kitálaltuk a tejfeles 
pecsenyét, öntsük a paprikás zsirt tetejébe, mert ezáltal jó külsőt nyer. 

Fehér pecsenye. 



Két kiló gömbölyű fehérpecsenyét tegyünk nagy lábasba jól megsózva, egy nagy kanál zsírral, és egy 
egész fej czikkekbe szedett fokhagymával: töltsük a lábast félig hideg vizzel és tegyük a tűzhelynek 
olyan részére, ahol fedő alatt folytonosan és erősen főhessen. Ha kezd zsirt ereszteni, öntsünk reá 
azonnal egy fél liter hideg vizet, aztán hagyjuk addig főni, amig egészen puhává válik, ami aránylag 
kevés idő alatt megtörténik. Mikor ilyen kezelés által puha lett, hagyjuk minden oldalát megpirulni és 
csak tálalás előtt szeldeljük fel. Zsirját töltsük alá és mellé tegyünk felvert galuskát, vagy káposzta- 
salátát. Ha fokhagymát is teszünk rá, az egy csöppet sem érzik meg rajta, sőt a fokhagyma által igen 
kellemes izü pecsenyét nyerünk. 

Savanyu vesepecsenye. 

Két kiló szép, kövér vesepecsenyét tegyünk lábasba egy kanál zsirral, sóval, 2 babérlevéllel és néhány 
szem borssal; vereshagymát pár szegfűszeget, 2 deczi jó eczetet és egy liter hideg vizet öntsünk reá. 
Fedjük azt be és pirítsuk mindaddig - hideg vizet öntve reá, - mig elég puha nem lesz. Akkor fél liter 
tejfelbe tegyünk egy kávés kanál lisztet, habarjuk el és egy kávés kanál czukor port öntsünk a savanyu 
lébe; főzzük ezt jól fel. Tálaláskor szitán szűrjük át a levet; a felszelt pecsenyét czitrom-karikákkal 
diszitsük fel csinosan és tegyünk mellé tarhonyát, makkaronit vagy más ilyesmit. 

Szalonnával tűzdelt vesepecsenye. 

Egy szép, nagy vesepecsenyét tisztítsunk meg jól a kövérségétől, sózzuk meg és tört borssal hintsük 
be, azután vékonyra vágott szalonna-laskákkal tűzdeljük addig, mig belepi a hust a szalonna. A 
vékony szalonna darabkákat egy, erre a czélra készült, hegyes füzőtübe dugdossuk. (Ilyet minden 
vaskereskedésben kaphatunk.) Tegyük hosszában tepsibe, öntsünk alá néhány kanál vizet és kevés 
zsirt, azután helyezzük egy óra hosszáig sülni meleg sütőbe. A sütőből időnként vegyük ki és a tepsit 
forditsuk meg, hogy minden oldalát egyenlően érje a meleg. Koronként locsoljuk meg saját levével. 
Ha megsült, szép vastag szeletekbe vagdaljuk fel. A szeleteket tegyük szépen egymás mellé hosszú 
tálba, körítsük makkaronival, pirított burgonyával és eczetes ugorkával; a levéből is kell alá önteni egy 
keveset. 

Töltött fehérpecsenye. 

Vegyünk 2 kiló, lehetőleg vastag, fehérpecsenyét; éles késsel vágjuk ki közepéből a hust. A gömbölyű 
pecsenye hártyás külső része a mennyire lehetséges, vékony zacskó forma legyen. Az ebből kivágott 
pecsenyét tegyük deszkára és vagdaljuk jól meg; továbbá aprítsunk még a pecsenye közé 10 deka 
fehér szalonnát és három keményre főtt tojást is. Tegyünk e töltelékbe: egy kávés kanál tört borsot, 
sót, kevés apróra vágott czitromhéjat, és egy késhegynyi tört szerecsen dió virágot; a tölteléket egy 
egész nyers tojással gyúrjuk jól össze és tömjük meg vele a nyers fehér-pecsenyezacskót. Ha tele 
tömtük, varrjuk be czérnával a végét. A hust sózzuk meg és kevés borssal is hintsük be; tegyük egy 
kanál zsirral együtt lábasba, öntsünk még reá néhány kanál vizet is. Gyakran megforgatva pároljuk egy 
óra hosszáig, hogy minden oldala piros legyen. Ha a külső hus puha, lehet tálalni; de felvagdalni csak 
közvetlenül a tálalás előtt szabad. Szép, vékony szeletekbe vágjuk; egymás mellé csinosan rakva, 
hosszú tálban szokás tálalni. Körítsük párolt vegyes zöldséggel. 

Szénen, illetve rostélyon sült (Fleck.) 

Ehhez egy kiló, lehetőleg fiatal marhából dagadót, vagy a vesepecsenyének bőrös, leppentyüs részét 
használjuk, mert ez éppen ilyennek való, igen jó és puha pecsenye. A takarék tűzhelyből szedjünk ki a 
tűzhely lapjára egy jó nagy rakás parázs-szenet. Egy e czélra készült, alacsony, négy lábon álló 
dróthálót tegyünk a parázs-szénre. A drótháló, (melyet akármelyik drótostót pár hatosért megcsinál) 
legyen körülbelül 25 czentiméternyi s négyszegletű formája. A hust daraboljuk fel tányérnyi 
nagyságuakba, sózzuk meg és rakjuk a szén felett lévő dróthálóra egy sorjában. A drótháló alatt 
folyvást élesszük a tüzes szenet, mert ha folyvást erős tűzön nem sülhet, elromlik a pecsenye. Ha a 

pecsenye egyik fele szép pirosra sült, villával forditsuk meg; ha mind két fele megpirult, szedjük le 
csinos apró, fehér deszkákra. Tányér helyett minden személynek egy ilyen deszkán szokás e hust 
feltálalni, hogy ki-ki maga tetszése szerint vagdalhassa fel, azon forrón fogyasztván el. Paprikát, sót 
kell egy-egy kávés kanállal minden személy számára a deszkácska szélére önteni. Sütéskor rendkivül 
füstöl és kellemetlen szagot terjeszt; azért, ha csak lehet szabad helyen kell ezt sütni. Férfiak által 
nagyon kedvelt étel ez. Lehet ezt sütni juh-dagadóból is; az sokkal puhább; de lehet szép, nagy marha- 
rostélyosból is készíteni. Ha kövér a hus, annál jobb. 

Marha-pecsenye-gombócz. 

Egy kiló marha-pecsenyét vagdaljunk meg nagyon apróra. Azalatt 10 deka rizskását sós és zsiros 
vizben főzzünk meg; és kihűtve tegyük a vagdalt pecsenyéhez, fűszerezzük egy kávés kanál tört 
borssal, fél czitromnak reszelt héjával és sóval. Vagdaljunk még bele 15 deka szép fehér szalonnát is. 
Miután jól összegyúrtuk két egész nyers tojással, formáljunk belőle tojásnyi nagyságú gombóczokat. 
Ha mindez készen van, a deszkán kissé lapitsuk meg, hogy könnyebben átsülhessenek. Végül nem 
igen sok, de forró zsirban süssük ki. Ennek a levébe tejfelt és czitrom-levet is lehet tenni, de tejfel 
nélkül is tálalhatjuk; makkaronival, vagy tarhonyával köritsük. 

Vagdalt marha-pecsenye. 

Tegyünk deszkára egy kiló marhapecsenyét, és fél kiló kövéres sertés-hussal együtt vagdaljuk jól meg. 
Vigyázni kell, hogy semmi inas, vagy csomós rész ne maradjon benne. Akkor két zsemlyét áztassunk 
meg hideg vizben, és csavarjuk jól ki a vizet a zsemlyéből. Csak ha a zsemlye már teljesen viztől 
mentes, akkor gyúrjuk ugy össze, mintha tészta lenne; tegyük ezt a megvágott pecsenyéhez; 
ugyanakkor tegyünk a húsba egy kávés kanál sót, egy kávés kanál tört borsot, egy kávés kanál igen 
apróra vágott vereshagymát és két egész nyers tojást. Ezt a vegyüléket addig gyúrjuk, mig a fűszerek 
és a zsemlyerész egészen elkeveredik a hus között. Ha ez megtörtént, egy tepsit kenjünk ki fagyos 
zsírral és hintsük meg annyi liszttel, a mennyi a zsirra tapad. A hust gyúrjuk csinosan formálva, 
hosszúkás henger alakba; tegyük bele a zsiros tepsibe, egyengessük el ugy, mintha tészta lenne. Felül 
kenjük be fagyos zsírral és hintsük be liszttel. Azután tegyük a forró sütőbe; időnként locsoljuk meg 
zsiros vizzel. Fél óra alatt pirosra süthetjük. Ha készen van, a levébe önthetünk savanya tejfelt; ezzel is 
forraljuk kissé. Tálaláskor szép, vékony szeletekbe vagdaljuk fel. Hosszú tálban rakjuk ugy egymás 
mellé a szeleteket, mintha egész darab pecsenye lenne. Diszitsük ezt felül czitrom szeletekkel és 
öntsük alá a saját tejfeles levét; de ugorkát adva mellé, tejfel nélkül is készíthető. 

Borju-szelet. 

Borju-szeleteket csak a borjú felsár-részéből lehet szépet és jót készíteni. Két kiló felsár pecsenyének 
szedjük le minden inas és kövéres részét; vagdaljuk azt fel csinosan, egyenlően hosszúkás szeletekbe; 
deszkán fakalapácscsal verjük ki, de nem nagyon erőssen, mert elrongyosodik s ugy nem szép. 
Minden egyes szeletet sózzunk meg, mártsunk lisztbe és süssük ki nem sok, de igen forró zsirban, 
hirtelen. Mind a két felét gyorsan pirítsuk meg a forró zsirban és ha lehet, azonnal tálaljuk, mert csak 
akkor igazi jó izü. Köritsük tarhonyával, burgonyával, vagy párolt rizskásával. Tálaljuk hosszúkás 
tálban. 

Borju-vesés. 

Vegyük 3 kiló gyönge borjúból a vesés részét, mossuk azt meg, sózzuk be és felül hintsük meg apróra 
tört borssal. Kenjük be fagyos zsirral, és igy tegyük tepsibe sülni. Ha néha megforditjuk a tepsivel 
együtt, egy óra alatt megsül. Mikor nagyon sül, egy kevés vizet is önthetünk alá, nehogy 
megfüstölődjék. Tálalni a megsülés után frissen kell, nehogy elromoljék. Hosszú tálban szép 
szeletekbe vágva, szorossan egymás mellé illesztve rendezzük el és köritsük káposzta-salátával, vagy 
esetleg burgonyával. 

Bor ju-pör költ. 



Ehhez használhatunk hust a borjú elejéből éppen ugy, mint a bordás részekből. Vagdaljunk össze 2 
kilót nem igen apró darabkákba; mossuk azt meg és tegyünk egy lábasba tojásnyi zsirt. Ha ez a zsir 
forr, vagdaljunk fel apróra egy nagy fej vereshagymát és tegyük a forró zsirba; továbbá tegyünk bele 
egy bádog-kanál szép veres paprikát is. Később a felvagdalt borju-hust is tegyük a paprikás zsirba, 
majd sózzuk meg, egy pár kanál vizet is öntsünk bele és fedő alatt kavarva, pároljuk egy fél óráig. Ha 
elég puha, tálaljuk ki hosszú tálba; felvert galuskával vagy pirított burgonyával adjuk asztalra. 

Borju-tokány. 

Ehhez a borjúnak bármely részét lehet használni. Vegyünk 2 kiló borju-hust és vagdaljuk fel apró 
darabokba. Egy lábasba tegyünk egy tojásnyi zsirt; ha a zsir forró, tegyük bele a megmosott borju- 
hust; sózzuk meg, fedjük le és néha kavargassuk fel. Amikor már majdnem egészen elfőtte a vizet, 
tegyünk bele 6 nagy fej, vékony laskába vagdalt vereshagymát. Mikor a hus a hagymával együtt 
pirulni kezd, vegyük le és tálaljuk fel. A tokány csak ugy jó, ha alig kezd a hus pirulni, - inkább fehér 
legyen mint piros. Hosszú tálban burgonyával körítve tálaljuk. 

Borju-czomb. 

Vegyünk a borjú combjából 3 kilónyit; mossuk és sózzuk azt meg, tegyük lábasba, egy kanál forró 
zsirba, fedjük le és pároljuk egy óra hosszáig - villával gyakran megforgatva, hogy minden oldala szép 
pirosra süljön. Mikor már piros, félre tehetjük tálalásig. Ez akkor sem romlik el, ha egy darabig 
langyos meleg helyen áll. Tálalás előtt deszkára téve, jó éles késsel vagdaljuk fel széles szeletekbe. 
Tegyük hosszú tálba és köritsük burgonyával, vagy tarhonyával. 

Rántott borjú. 

Erre a czélra is jó a borjúnak akármilyen része; vagdaljuk fel a hust csinos, lapos szeletekre. A 
csontokat, lehetőleg még nyersen, ki kell belőle fejteni. Sózzuk meg és mártsuk darabonként lisztbe; 
aztán egy tányérba ütött és felhabart nyers-tojásban, végül szép apró zsemlye-morzsában hengergessük 
meg. Miután minden darabot igy elkészitettünk, tegyük bő forró zsirba sülni; mikor pirulni kezd, 
forgassuk meg a zsírban, (hogy minden oldala szép piros legyen.) Tegyük hosszú tálba, díszítsük 
zsírban kisült, zöld petrezselyem levelekkel és adjunk mellé ugorka-salátát. 

Töltött borjuszegy. 

Tegyünk deszkára egy borjú lapoczkát, melynek a felső vékony bőrét a szélén kezdve, előbb késsel, 
majd bádogkanál nyelével válasszuk el a hústól, ügyelve, hogy lehetőleg kis nyílást csináljunk, a 
töltelék betevése czéljából; aztán készítsünk bele tölteléket a következő módon: 6 keményre főtt tojást 
tegyünk deszkára és vagdaljuk jól össze, két egész zsemlét áztassunk meg tejben; a tejet csavarjuk ki 
belőle jól, és gyúrjuk a zsemlyét össze a tojással, később tegyünk bele 12 deka jól megvagdalt fehér 
szalonnát, és 2 nyers tojást üssünk közé, majd vegyünk sót, egy kávés-kanál tört borsot és egy kávés- 
kanál apró petrezselyem-levelet; ezeket gyúrjuk mind jól össze és tömjük bele a lapoczkába, - a bőr alá 
- szépen elsimítva, hogy az egész hus felületére egyenlően jusson a töltelék. Azután czérnával varrjuk 
be ott, a hol megtöltöttük és az egész hust sózzuk meg, tegyük tepsibe, azután zsírral kenjük be, süssük 
egy óráig; a saját levével gyakran locsolva. Tálalás előtt a czérnát és a húsban maradt csontokat 
könnyen ki lehet szedni, de e munka közben ügyeljünk reá, hogy a töltött hus szét ne roncsolódjék. 
Végül gondosan szeldeljük fel és hosszú tálban adjuk asztalra tarhonyával, vagy makkaronival. 

Borjú fehérpecsenye töltve. 

A borjú czombjából vágjunk le egy darabot, a fehér pecsenyéjével együtt. A fehérpecsenyét hasítsuk 
hosszába félig ugy, hogy jókora széles és lapos szelet kerekedjék belőle. Az ehhez való tölteléket a 
következő módon kell elkészíteni: egy darab borjúpecsenyét és egy darab fehér szalonnát vagdaljunk 



43 



jól össze, két zsemlyét áztassunk vizbe, azután csavarjuk ki jól és gyúrjuk fel a vágott hus közé; 
tegyünk bele 2 nyers tojást, sót, petrezselyem-levelet és tört borsot. Ezt a tölteléket össze kell jól 
gyúrni; a nagy szelet borjú pecsenyét a lehetőleg jól meg kell verni, de csak annyira, hogy lyukas ne 
legyen. A tölteléket tegyük végig nyújtva a közepére, aztán ugy varrjuk be czérnával, hogy szép 
vékony kolbász alakú hus legyen belőle; sózzuk és borsoljuk meg, tegyük zsiros tepsiben forró sütőbe 
sülni; locsoljuk időnként saját levével. Ha szép pirosra sült, vegyük ki és azon forrón tálaljuk hosszú 
tálban csinos rézsútos szeletekbe rakva. Tegyünk mellé fehér káposzta salátát. 

Borjú máj. 

Szép tiszta, fehér borju-májat vagdaljunk el lapos szeletekbe, sózzuk meg és mártsuk lisztbe, felvert 
nyers tojásba és zsemlye-morzsába; süssük ki bő, forró zsirban. Tálaljuk zöldborsóval vagy vegyes 
zöldséggel körítve. 

Borju-nyelv. 

Két borju-nyelvet főzzünk meg sós vizben, negyedórai főzés után vegyük ki a lébül és tegyük 
deszkára; húzzuk le a bőrét, tegyük vissza a levébe és főzzük egy óráig. A nyelvet ezután helyezzük 
deszkára és vagdaljuk fel egyenlő nagyságú, nem igen vékony rézsútos darabokra, sózzuk újra egy 
kissé meg, aztán mártsuk lisztbe és felvert nyers tojásba. Tegyünk egy lábasba tojásnyi zsirt forrni; ha 
jó forró a zsir, süssük meg benne gyorsan a nyelv szeleteket gyönge pirosra. Tálaljuk vörös czéklával, 
tormával és zöldpetrezselyem levéllel diszitve. 

Rántott csirke. 

Három kis csirkét, tollától szépen tisztitsunk meg, hogy a legkisebb toll se maradjon rajta. A csirkék 
beleit szedjük ki és a máját, zúzáját tisztítsuk meg a béltől; az epéjét pedig vágjuk le a májról. A csirke 
egyik szárnya közé tegyük a májat, a másikba pedig a zúzáját. A csirkét daraboljuk fel a szokott 
részeire és sózzuk meg. Egy tányérba tegyünk lisztet, egy másik tányérba üssünk bele 4 nyers tojást és 
habarjuk jól össze; a harmadik tányérba pedig reszeljünk bele 4 nagyon kemény zsemlyét. Legelőbb 
mártsuk be a csirke darabokat a lisztbe, azután tojásba és végül a zsemlyemorzsába. Miután minden 
egyes darabot beforgattunk, tegyünk egy nagy lábasba egy kilónyi zsirt forrni. Mikor jó forró a zsir 
(de ne hogy el égjen), akkor tegyük bele a csirke darabokat ugy, hogy egyszerre lehetőleg sokat 
kisüthessünk. A sütéskor arra is kell ügyelni, hogy igen gyors tűzön ne süljön, mert akkor belől nyers 
marad a hus, és az a rántott csirkénél igen Ízléstelen. Ha lassan sül, az sem jó, mert elég alatta a sok 
zsir, és a zsemlyemorzsa is össze-vissza szárad a húson. Ha a csirkéket mind szép pirosra kisütöttük, 
tegyük hosszú tálba. Abban a zsirban, a melyben, a csirke sült, és a mely még forró, süssünk 
zöldpetrezselyem levelet, és avval a csirkét felül hintsük be. Vigyázzunk, hogy a csirkét lehetőleg 
forrón, a sütés után, adjuk asztalra. A rántott csirke, nehogy sótlan maradjon, mert akkor édes és nem 
jó- 

Töltött csirke. 

Két nagy csirkét ugy vágjunk meg a nyakánál, hogy a feje le ne essék; vérét eresszük ki, és ha már 
nincs benne életjel, a nyakán, a megvágott helyen levő nyílásba, a bőr alá, dugjunk egy, mind a két 
végén levágott, jól szelelő tollszárat, azzal fújjuk fel a csirkét, de lassan, nagyon lassan, addig, mig 
lehető nagyra megnő; vigyázni kell reá, hogy a túlságos fuvástól ki ne hasadjon. Ha már eléggé nagy, 
egy zsineggel gyorsan kössük meg a nyakát, hogy a levegő, miután a fuvást elhagytuk, ki ne jöjjön 
belőle. A csirkét forró vizbe mártsuk bele és a tollait gondosan tépjük le, vigyázva, nehogy a vékony 
bőrt kiszakítsuk, mert akkor nem lehet megtölteni. Koppasztás után már nem baj, ha lelohad is a 
felfuvás. A csirkét melle alatt bontsuk fel, és a máját valamint a zúzát vegyük ki a bél közül, s mint 
majorságoknál rendesen szokás, tegyük a szárnyába. Az egész csirkét sózzuk meg és a bőre alatt 
töltsük meg a következő töltelékkel: 

Vegyünk három kemény zsemlyét, áztassuk azt meg hideg vizben; ha terjesen megázott, csavarjuk ki 
jól és tegyük tálba; rakjunk a zsemlye közé két egész nyers tojást, két keményrefőtt tojást 
összevagdalva, egy diónyi zsirt, sót, fél kávés-kanál tört borsot és egy kávéskanálnyi apró zöld 
petrezselyem-levelet; ezeket gyúrjuk jól össze. E keverékkel töltsük meg a csirkét mindenütt szép 
egyenlően; hátát czombját és mellét a bőr alatt rendezzük el jól, hogy egyenlő vastag legyen mindenütt 
a töltelék. Tegyük tepsibe, kenjük meg fagyos zsírral és pár kanál vizet öntsünk alá; helyezzük sütőbe 
és többször locsolva forgassuk meg, hogy egyenlően piruljon. Ilyen eljárás mellett, hajó tüzünk van, 
egy fél óra alatt megsül. Tálaláskor gondosan vagdaljuk fel és olyan formán rakjuk hosszú tálba, hogy 
ugy nézzen ki, mintha egy egész lenne; körítsük burgonyával és salátát adjunk mellé. 

Paprikás-csirke. 

Három jókora csirkét a tollától tisztítsunk meg, minden tollat, pehelyt a leggondosabban szedjünk ki a 
bőréből. A melle alatt vágjuk fel a beleit szedjük ki; a májat, zúzáját tisztitsuk meg és rakjuk a 
szárnyakba, azután vagdaljuk fel a csirkét darabokba. Egy nagy tojásnyi zsirt tegyünk akkora nagy 
lábasba, hogy miután a csirke részeket mind bele tettük, a helyszűke ne akadályozzon bennünket a 
kavargatásban. Ha a zsir forró lesz, tegyünk bele két fej apróra vágott vereshagymát és bádogkanálnyi 
szép piros paprikát, azután tegyük bele mindjárt a csirkét is, kavarjuk össze, sózzuk meg, öntsünk reá 
fél liter vizet, fedjük be és többször kavarva, pároljuk fél óráig. Eközben ügyeljünk, hogy széjjel ne 
főjjön. Ha megpuhult a csirke, készitsünk a levébe 3 deczi igen jó tejfelből és egy kávéskanál lisztből 
habarást; ezt öntsük a csirke levébe, kavarjuk össze jól, egy perczig főzzük együtt. Ha netalán a leve 
kevésnek bizonyulna, tehetünk még bele néhány kanál vizet is. Ez akkor se romlik el, ha egy álló óráig 
meleg helyen kell is maradnia. Tálaljuk fel hosszú tálban, körítsük tarhonyával vagy felvert 
galuskával. 

Pörkölt-csirke. 

Három nagyobb csirkét tisztitsunk meg szépen a tollától; belét szedjük ki, máját zúzáját tisztitsuk meg 
és tegyük a szárnyába; vagdaljuk fel részeire és sózzuk meg. Egy lábasba tegyünk egy tojásnyi zsirt 
forrni; ha felforrott a zsir, rakjunk bele két fej apróra vágott vereshagymát és a csirkét is tegyük bele a 
zsirba; kavarjuk meg többször; mikor sülni kezd, pár kanál vizet öntsünk reá. A mint megpuhult, 
tegyük gyors tűzre, hogy piruljon kissé. Mikor gyenge piros lett, asztalra adhatjuk; hosszú tálban 
adjuk, szolgáljunk fel mellé ugorka salátát; körítsük makkaronival. 

Kappan-sült. 

Két kappant forró vizbe mártva a tollától tisztitsunk meg szépen; vágjuk fel a melle alatt és a máját, 
zúzát vegyük ki és tisztogassuk le, aztán tegyük a szárnyába. A kappanokat kivül is, belül is jól meg 
kell sózni; a belsejébe tegyünk egy kevés majoránna füvet, kenjük be fagyos zsírral, tegyük tepsibe, 
öntsünk alá egy pár kanál vizet, és süssük jó tűznél másfél óráig; eközben locsoljuk és forgassuk. 
Tálaláskor vagdaljuk fel szépen, rakjuk hossza tálba, körítsük burgonya pirével és adjunk mellé 
ugorkát. 

Szalonnával sütött kappan. 

Vegyünk egy szép nagy kappant, tisztitsuk meg gondosan; a belét vegyük ki, a májat és zúzát tegyük a 
szárnyába, sózzuk meg kivül is belül is; kevés borssal is hintsük be. Czérnával néhány szelet szalonnát 
is erősitsünk reá. Azután tegyük a kappant egy olyan lábasba, a melybe már eleve egy kanálnyi zsirt 
tettünk; majd öntsünk reá két decziliter eczetet; továbbá tegyünk mindenféle fajta karikákba vagdalt 
zöldséget is reá, el nem felejtve egy fő vöröshagymát, mert ez okvetlenül szükséges. Ezt a sültet be 
kell fedni s egy óráig kell párolni. Akkor vegyük ki a kappant és tegyük más lábasba; a levet, a 
melyben főtt, szűrjük újra reá; a szalonna szeleteket pedig szedjük le róla, tegyük a levébe és pirítsuk 
meg sütőben fél óráig. Tálaláskor vagdaljuk fel és tegyünk a levébe egy kevés tejfelt, köritsük apró 
zsemlye gombóczokkal. Ez a pecsenye hidegen is nagyon Ízletes; vacsorára illetve téa mellé pláne, 
csupán hidegen szokás asztalra adni. Ilyen alkalomra aszpikkal és czitrom-szeletkékkel diszitsük fel. 

Kacsa sülve. 



A kacsát mielőtt sültnek felhasználjuk, legalább is egy hétig kell hizlalni. A kacsának a tollát tépjük le 
azután forrázzuk meg vizzel és gondosan szedjük ki belőle a legkissebb toll-maradványt is. A kacsát 
mindég a melle alatt hasitsuk fel: a belét vegyük ki, a máját és a zúzáját tisztítsuk meg és használtáig 
tegyük félre. A kacsát kivül belül sózzuk meg, tegyük tepsire, öntsünk alá egy kevés vizet, tegyük 
forró sütőbe egy óráig és többször forgatva süssük meg szép pirosra. Készitsünk mellé rizskását a 
májával és zúzájával vegyitve.*) Tálaláskor vagdaljuk fel és rakjuk hosszú tálba; körítsük a májas- 
rizskásával. 

Szelíd kacsa vad módra. 

A kissé sovány kacsát legczélszerűbb vad mártással késziteni, mert igy olyannyira jól elkészíthetjük, 
hogy meg sem lehet ismerni, hogy nem vadkacsa. A kacsát tisztítsuk meg tollától, belét vegyük ki; 
máját zúzáját tisztítsuk meg, és tegyük bele a szárnyába; sózzuk meg kivül belül, borssal is hintsük be; 
tegyünk egy lábasba zsirt, egy fej vereshagymát, zellert, petrezselyem gyökeret, sárgarépát, 2 deczi 
eczetet. A kacsát tegyük a lábasban levő zöldség közé, hogy egy kissé gyönge piros legyen, és 
pároljuk egy óráig. A zöldséget törjük át szitán és a mártásba mely áttörődött, tegyünk egy kis vágott 
czukrot; ha nem elég savanyu, még egy kevés eczetet is tehetünk bele; egy perczig forraljuk újra fel, 
azután öntsük a felvágott és tálba szépen elhelyezett kacsára; czitrom-szeletekkel diszitve adjuk fel. 

Pulyka sült. 

Egy jól kinőtt jércze-pulykát tisztítsunk meg, azután öntsük le forró vizzel, a melle alatt hasitsuk ki, és 
beleit gondosan kiszedve, máját és zúzáját tisztítsuk meg. Igen gondosan, ujjainkkal a nyakán 
benyúlva, vegyük ki az ételt tartó bögyét vigyázva, hogy a külső bőrt ne repesszük fel, mert a pulyka 
bögyét csak akkor tölthetjük jól meg. Az egész pulykát sózzuk meg kivül belül, készitsünk a bögyének 
tölteléket a következő módon: két egész zsemlyét áztassunk fél óráig tejben, azután csavarjuk ki jól, 
tegyük deszkára, vegyitsük fel három nyers tojással és 10 deka igen apróra vagdalt fehér szalonnával, 
3 keményre főtt és apróra vagdalt tojással; egy kávés kanál borsot, egy kávéskanál sót és apró 
zöldpetrezselyem-levelet is tegyünk bele; ezeket mind együtt gyúrjuk jól össze és tömjük a pulyka 
bögyébe. Felül a nyaknál kössük meg czérnával a bőrt, mert különben sütés közben könnyen kifordul 
a töltelék. Tegyük a pulykát tepsire, kenjük be vékonyan fagyos zsírral, öntsünk alá pár kanál vizet, 
eztán tegyük forró sütőbe másfél vagy 2 órára. Ezalatt többször forgassuk s mikor meg van, 
igyekezzünk minél melegebben felvagdalni, és tálaljuk hosszú tálba, alatta káposztával. A töltött 
bögyét külön kell nagy vékony szeletekbe vagdalni és a pecsenye körül káposztával vegyesen 
koszorúba rakni. 

Pörkölt pulyka. 

Egy megtisztitott pulykát vagdaljunk fel apró darabokra. Egy lábasban tegyünk egy tojásnyi zsirt 
forrni; ha a zsir forró lesz, tegyünk bele egy fej apróra vágott vereshagymát és egy kanál paprikát. A 
pulyka hust tegyük a paprikás zsirba, sózzuk meg, fedjük be és többször megkavarva pároljuk egy - 
vagy ha a pulyka vén - két óra hosszáig, amig megpirul. Közbe-közbe kevés vizet tegyünk bele; 
nehogy az elszáradás miatt piruljon meg a hus. Tálaljuk hosszú tálba és körítsük rizskásával, melyet 
vegyitsünk a pulykának össze vagdalt májával és zúzájával. 

Pulyka vagdalt hússal. 

Egy fiatal pulykát, amelyik nem nagyobb egy tyúknál, szépen tisztítsunk meg és forrázzuk le vizzel; 
ha gondosan megtisztítottuk, bontsuk ki a melle alatt, máját zúzáját vegyük ki a beleiből és tegyük 
sósvizbe főni félóráig. Azalatt a pulykát hátánál hasitsuk fel, a melle csontját vegyük ki, de ugy, hogy 

a husa ne roncsolódjon el; mégis ahonnét csak lehet, szedjük ki a csontjait, arra folyton ügyelve, hogy 
azért a pulyka ne veszitse el formáját. A czomb csontja maradjon benne. Miután a csontokat lehetőleg 
kiszedtük belőle, sózzuk meg kivül-belől és készitsünk bele a következő módon tölteléket: a megfőtt 
máját és zúzáját deszkán vagdaljuk jól össze, fél kiló borju-pecsenyét és fél kiló kövér sertés pecsenyét 
is vagdaljunk meg nyersen, két zsemlyét beáztatva és jól kicsavarva gyúrjunk össze, egy kis fej 
vereshagymát, néhány apróra vagdalt sampion-gombát, apróra vágott zöldpetrezselyem levelet, 4 
nyers tojást, 4 keményre főtt és megvagdalt tojást, egy kávéskanál tört borsot és ugyanannyi sót 
tegyünk e töltelékhez és mindezeket keverjük jól össze és töltsük meg vele az egész pulyka belső felét. 
Ha ez meg van, varrjuk a bőrt czérnával szépen a hátán össze, tegyük egy nagy fazék forró sós vizbe 
főni, egy órai főzés után - ha a pulyka már puha, - (de nehogy szét omoljon) tegyük egy mély hosszú 
tálba, a czérnát szedjük ki belőle, fektessük hátára és tegyük hűlni pinczébe vagy jégre. Ha teljesen 
kihűlt, nagyon éles késsel vágjuk szeletekbe, s rakjuk össze. A tálalásnál vigyázni kell, hogy a már 
fölvagdalt pulyka olyan formán maradjon egy csomóban, mintha az egész egy sértetlen pulyka volna. 
A tálba tett pulyka alá öntsünk egy ujnyi aszpik levet és hagyjuk a pulykán megfagyni. Diszitsük fel 
czitromszeletekkel, torma, veres czékla és zöldpetrezselyem-leveléből készült rózsákkal. E pecsenyét 
nagyobb ünnepi ebéd alkalmával leves után, vacsorakor pedig első ételnek lehet tálalni. 

Libasült. 

Fiatal libát, mely csak félig legyen kövér, szépen tisztitsuk meg, majd forró vizzel öntsük le. Ha már 
szép tiszta a liba, vágjuk fel a melle alatt és a máját gondosan vegyük ki. A májról és a zúzáról a 
kövérét és a beles részeket le kell szedni. Az epét ügyelve vágjuk le a májról; a libának két szárnyát, 
nyakát, a szárazlábat vagdaljuk le és használjuk fel ludaskásához, vagy valami féle becsinálthoz. Az 
egész libát sózzuk meg kivül belől, tegyük a hátára fektetve tepsibe; öntsünk alá kevés vizet és tegyük 
forró sütőbe, vagy másfél óráig sülni, - de gyakran forgassuk, hogy egyenlően süljön. Ha sok zsirja sül 
a tepsiben, öntsük le s tegyük félre a zsirt, hogy ne pörkölődjék meg a liba a hosszas sütés alatt. 
Tálaláskor csinosan vagdaljuk fel a libát és ugy rakjuk tálba, hogy egésznek nézzen ki. Tegyünk mellé 
makkaronit. 

Libamell fojtva. 

A liba melle, ha jól csináljuk annyira Ízletes, hogy - szükség esetén - őzderék helyett is fel lehet adni, 
ritkább vendég elébe. Két vagy három, bőrétől megtisztitott liba mellet tegyünk tálba és készitsünk 
hozzá páczlevet; fél liter eczetbe tegyünk egy fej vereshagymát, néhány szem borsot, kakuk-füvet és 
többféle karikákba vagdalt zöldséget. Ezeket fazékba téve, forraljuk fél óráig, aztán öntsük forró 
állapotban a libamellre; fedjük be, hagyjuk a pácz levet rajta egy óráig vagy ha éppen másnap 
szükséges, egy éjen át is lehet rajta. Mikor szükségünk van a pecsenyére, tegyük egy kanál zsírral 
együtt lábasba, a páczléből, szitán át, szűrjünk reá kevés levet, fedővel fedjük be és pároljuk egy óráig. 
Készitsünk habarást, három deczi tejfelből egy kávéskanál liszttel, öntsük ezt a liba mellre, de bő leve 
ne legyen: kissé forraljuk a tejfellel a hust. Tálaláskor a liba mellet vagdaljuk keresztbe őzderék 
formában. A mártást szűrjük reá, czitromszeletekkel diszitsük és körülte tegyünk felvert galuskát. 

Sült libamáj. 

Libamájat sütni csak akkor érdemes, ha szép nagy és kövér a máj, mert különben nagyon össze esik a 
sütés alatt. A libamájat sózzuk meg, egy tört borssal hintsük be, tegyünk egy lábasba kevés zsirt, és a 
forró zsirba egy kis fej apróra vágott vereshagymát. A hagyma után mindjárt tegyük a májat is a 
zsirba, és fedjük be. Pároljuk félóráig, azután a fedőt vegyük le róla és hirtelen süssük, hogy a zsírjába 
kissé megpiruljon. Mihelyt megsült, igyekezzünk azonnal tálalni, mert csak akkor jó puha a máj, ha 
sokáig nem áll megsülve. Saláta káposztát vagy ugorkát adjunk mellé. 

Az angol sült. 

Ez a pecsenye annál jobb, mennél nagyobb tömegben készül. Vegyünk tehát legalább 3 kilogrammnyi 
szép marha pecsenyét. Az angol sülthöz legczélszerübb a hátszint, a rostélyost vagy a virágos-tarját 

használni. Miután a hust jól megmostuk és megsóztuk, hintsük be apróra törött borssal. Egy mély 
lábasba tegyünk egy kanálnyi zsirt forrni. Mikor nagyon forró a zsir, az elkészitett pecsenyét akkor 
tegyük bele, de vizet ne öntsünk reá, hanem fedjük be azon szárazon és hagyjuk a jó erős tűzön 
párolódni. Ha mégis nagyon sülne a zsir, és majdnem égni kezdene, akkor a hus alá töltsünk egy pár 
kanál vizet, nehogy megfüstösödjék. Ezt a hust gyakran kell forgatni, hogy minden oldala ropogósra 
süljön. Ha jó két óra hosszáig gondozva sütjük, akkor elérjük azt, hogy a hus egészen puha lesz és a 
felvágáskor csaknem véres lé omlik ki belőle. Szép széles szeletekbe vagdaljuk és hosszú tálba rakjuk. 
Az angol sültet kapart tormával és pirított burgonyával adjuk; mustárt is tegyünk mellé. 

A marhahús tejfeles mártással. 

Két kiló felsár pecsenyét tegyünk megmosva és sózva egy nagy lábasba, továbbá egy befedett 
lábasban, kanálnyi zsírban rakjunk zellert petrezselyem-gyökeret, vereshagymát, borsot, 2 szem szegfű 
szeget, egy pohár eczetet és egy pohár vizet; hagyjuk főni 2 óráig. Ha a pecsenye puha lett, a zöldséget 
törjük át szitán és habarjunk bele 2 deczi tejfelt, egy kávés kanál liszttel, egy kávés kanál czukor-port; 
továbbá kevés eczetet is tegyünk még bele. E mártást öntsük a felvagdalt pecsenyére; főzzük fel együtt 
pár perczig. Ha barna mártást akarunk késziteni, egy koczka czukrot pirítsunk meg egészen sötét 
szinüre, egy kis eczettel oldjuk fel, és azt tegyük a tejfelesmártásba, akkor szebb szine lesz; rizskásával 
tálaljuk. 

A paprikás-szelet. 

Egy kiló felsár pecsenyét vagdaljunk fel széles szeletekre és verjük meg fakalapácscsal. Az ütésnél 
vigyázzunk, hogy csinos tömött formája megmaradjon. Azalatt mig az ütéssel elkészülünk, tegyünk 
egy lábasba tojásnyi zsirt, egy fej felvágott vereshagymát és egy jókora kávéskanálnyi szép veres 
paprikát keverjünk jól el a hagymás zsírban. E zsírban a besózott hus szeleteket rakjuk szép sorba. 
Miután valamennyit beletettük, fedjük be és hagyjuk csendesen sülni; mikor elkezd serczegni, öntsünk 
alá pár kanál vizet és időnként forgassuk meg a pecsenye szeleteket. Eközben ügyeljünk, hogy mindég 
jó bő leve legyen a húsnak; hosszú tálban tálaljuk és burgonyával körítsük 

Serpenyős rostélyos. 

Hat szelet rostélyost sózzunk meg s egy lábasba tegyünk egy kanál zsirt és két fő felvágott 
vereshagymát. A rostélyos szeleteket rakjuk a hagymás zsirba, fedjük be és pároljuk egy óráig. Párolás 
közben a hust folytonosan és ügyelve forgatgassuk és kevés vizzel töltögessük, nehogy a leve 
lesülvén, elszáradjon a hus. Mikor a rostélyos puha és szép lesz, akkor tálalhatjuk hosszú tálban, 
felvert galuskával koszorúzva. 

A főtt marha-nyelv. 

Egy szép (nagy) friss marha nyelvet tegyünk sós vizben főni, fél órai főzés után vegyük ki a vizből és 
deszkára téve, fejtsük le a nyelvnek könnyen leválasztható bőrét. A megtisztitott nyelvet tegyük vissza 
forró vizbe és főzzük tovább, legalább két óra hosszáig, mert csak akkor jó a frissen főtt nyelv, ha 
egészen puha. Mikor megpuhult, tegyük félre a nagy tűztől; de mikor felakarjuk adni, újra forraljuk 
fel, mert annál jobb a nyelv, minél forróbban adhatjuk asztalra; tálaláskor vagdaljuk fel szép vékony 
szeletekbe és hosszúkás tálba rakjuk ugy bele, mintha egész darabba lenne a nyelv. A nyelvet hintsük 
be frissen reszelt tormával és körítsük vajba pirított egész burgonyával; adhatunk mellé mustárt is, sőt 
azt legczélszerübb mellé adni, ha csak tormát nem teszünk reá. Leves után, vagy vacsorakor igen 
kedvelt étel. 

Marha pecsenye zöldséges mártással. 

Vegyünk 2 kiló felsár pecsenyét, sózzuk meg, tegyük lábasba egy kanál zsirral, kevés felvágott 
petrezselyem gyökér, sárga répa, vereshagyma, bors és zellerrel, fél pohár eczettel; fedjük be és 
pároljuk vagy két óra hosszáig; de folytonosan vizzel töltögetve, hogy alig süljön, inkább csak 

párolódjék; mikor aztán elég puha a hus, tegyük gyors tűzre, hogy szép piros szine legyen a 
zöldségnek és a pecsenyének; mikor ez meg lesz, akkor a pecsenyét hagyjuk a lábasban; ellenben a 
zöldségeket szitára téve, törjük azon átal a zöldséges zsírt és öntsük újra vissza a pecsenyére; egy 
kávés kanál czukorport is tegyünk a zöldséges mártásba, azután tálalásig vegyük el az erős tűztől mert 
könnyen megég a mártás és akkor elszárad a hus. Tálaljuk hosszú tálban felvagdalva, nagy széles 
szeletekben; a mártást öntsük reá és körítsük makkaronival. 

Erdélyi tokány. 

Két kiló marha felsárt vagdaljunk egyenlő, diónyi nagyságú darabokba. Lábasba tegyünk egy jó nagy 
kanál zsirt: ha forró lesz, rakjuk bele a megmosott pecsenyét, sózzuk meg és fedjük be, aztán hagyjuk 
párolódni egy jó óráig. Ha lesüli a levét, mindég egy kevés vizet öntsünk reá, hogy ne piruljon meg a 
hus, de ne is főjjön bő lében. Mikor aztán elég puha lett a pecsenye, de azért van rajta egy meritő 
kanálnyi lé, tegyünk bele 6 fej laskára vágott vereshagymát, azzal is süssük negyed óráig, de egy 
csöpp vizet sem szabad többé reá önteni, ha a hagyma már benne van. Mikor piros lesz, és zsirig sül, 
de még nem ropog a hus és a hagyma, akkor van készen. Hosszú tálban tarhonyával köritve tálaljuk. 
Egész Erdélyben ez a legkedveltebb sült húsok egyike; juh húsból és bárányhusból is éppen igy 
készül. 

Malaczsült. 

A kis malaczot általában nem tudják ropogós bőrűvé sütni; pedig ez könnyű dolog. Ha a kis malaczot 
megszúrtuk torkánál hosszú vékony pengéjű késsel és vérét tálba eltettük használatig; ha már nincs 
benne semmi életjel, legelőbb a fejét mártsuk egészen buzgó forró vizbe, és gyorsan ujjainkra sodorva, 
tépjük le róla a szőrt. Ha a feje tiszta a szőrtől, mártsuk még a két első lábát is folytonosan buzgó forró 
vizbe; azt is gyorsan le lehet tisztítani. Körméről a szaru részt tépjük le, és igy mindég kis részletekbe 
mártsuk forró vizbe, mig egészen szép fehérre le nem tisztitottuk. Végül hátulsó lába között hasát 
hosszan felmetszük és a beleit, a tüdőjét és a máját kiszedjük. Az egész kis malaczot kivül és belül 
megsózzuk és egy hosszú bádog tepsire tesszük, a hasára fektetve, a négy lábát szét húzva, hogy egész 
szilárdan nyújtózhasson. Az egész malaczot mindenütt, a hol csak lehet kenjük be fagyos zsírral, 
öntsünk a tepsibe néhány kanál vizet és akkor tegyük a forró sütőbe. Hagyjuk ott sülni másfél vagy két 
órán át. Ha a malacz nagyobb, időként vegyük ki a sütőből; de ne a pecsenyét, hanem a tepsit 
forgassuk meg a sütőben. A sültet néha locsolni is kell, de nem gyakran; különösen olyankor nem 
tanácsos locsolni, mikor pirulni kezd, mert ha ezt tesszük, megvonul a bőre és sohase lesz ropogós. 
Csak egy-egy kevés fagyos zsirt kell fakanállal reá kenegetni; ugy másfél óra múlva erős tüzet kell 
alkalmazni. Mikor már egészen átal sült a csendesebb tűznél, de még nem ropogós a bőre, ha akkor 
hirtelen tüz éri, azonnal ropogóssá lesz. Legtöbb esetben felhólyagzik a malaczbör, de az nem baj; - 
sokkal nagyobb baj ennél, mert rossz, ha vonult a bőr. Igyekezni kell tehát gyorsan, azon forrón 
feltálalni, mert az ugy jó. Tegyünk mellé veres saláta káposztát. 

Pörkölt-malacz. 

Egy kis malaczot a szőrétől szépen tisztítsunk meg; vegyük ki a belét és fejtsük ki belőle a máját, 
tüdejét, szivét és a lépjét. Mind ezeket valamint az egész malaczot is vagdaljuk apró darabkákba. Egy 
nagy lábasba tegyünk egy tojásnyi zsirt, vágjunk apróra egy nagy fej vereshagymát, és vessük a forró 
zsirba egy bádogkanál szép veres paprikával együtt. Mindjárt azután a malaczot is tegyünk a paprikás 
zsirba; sózzuk meg és öntsünk alá 3 deczi vizet; a hust fedjük be és gyakori kavarás közben pároljuk 
egy óra hosszáig. Arra ügyelni kell, hagy tálaláskor annyi leve legyen, hogy a hust ellepje. Hosszú 
tálba tegyük és körítsük felvert galuskával, tarhonyával, vagy burgonyával. 

Malacz pecsenye tordaiasan. 

A malacz-pecsenye tordaias módon készitve egész Erdélyben kedvelt eledel. Ehhez a sülthöz a hentes 
boltokban kilóval mért, nagyobb fajta malaczból vegyünk hust. Legjobb izű, mert nem igen kövér a 
tarja. Vagdaljunk tehát fel nyersen tarját vastag szeletekbe, jól vigyázva, hogy minden egyes darab 

bőrös legyen. E hust sózzuk meg. Egy nagyobb lábasba tegyünk tűzre fél kiló zsirt, mely ha nagyon 
forró lett rakjuk bele a pecsenye darabokat. Eközben ügyeljünk reá, hogy erős tüz felett legyen, mert 
különben nem lesz ropogós a malacz bőre. Ha a szeleteket mind megsütöttük, rakjuk csinosan hosszú 
tálban, egymás felébe helyezve, ugy, hogy a bőrös széle mindegyiknek felül legyen; tegyünk a tálba 
körül veres-saláta káposztát. Lehető forrón tálaljuk asztalra. 

Paprikás sertés fejből. 

Egy sertés-fejét nyersen tegyünk deszkára, a hasa közül minden csontot szedjünk ki. A csontjától 
megtisztitott hust vagdaljuk fel falatokba; - a fülét, orrát és a kövér bőrös részeit is. - Egy lábasba igen 
kevés zsirba, tegyünk egy apróra vágott fej vereshagymát és egy bádogkanálnyi paprikát. A felvágott 
sertés fejet mossuk meg és tegyük a paprikás zsirba, öntsünk reá annyi vizet, hogy a hust ellepje, 
sózzuk meg és fedjük be; többször megkavarva pároljuk másfél óráig; ha még ennyi idő alatt sem 
puhulna meg, pároljuk tovább, mig csak olyan nem lesz, mintha kis malacz húsából készült volna. Ha 
elfövi a levét, öntsünk alá esetleg több izben egy-egy kevés hideg vizet. Mikor tálalni akarjuk, legyen 
rajta bő paprikáslé. Az igy elkészitett sertésfej nagyon hasonlit a kis malaczpörkölthöz. Tálaljuk 
hosszú tálban; adjunk mellé ugorkát. 

Sertés-gerincz. 

(Karmanádli) 

Két kiló egészen friss sertésgerinczet mossunk meg és sózzuk be; aztán hintsük meg tört borssal; 
akinek tetszik szórja be kömény-maggal is. Tegyük tepsibe, kenjük meg fagyos zsírral, öntsünk alá 
kevés vizet, azután tegyük sütőbe; egy óráig süssük. Ez idő alatt többször forgassuk meg és locsoljuk 
le az alatta lévő zsiros lével. Tálaláskor vagdaljuk fel csinos vastag szeletekbe; e szeleteket rakjuk 
hosszú tálba, szorossan egymás mellé. Körítsük gombás rizskásával. 

Sertés-gerincz. 

(másképen) 

Egy kiló egészen friss és sovány sertésgerinczet vagdaljunk fel széles szeletekbe, tegyük deszkára és 
fakalapácscsal kissé lapitsuk meg, sózzuk be és forgassuk meg reszelt zsemlyemorzsában. A morzsát 
is verjük bele egy kissé fakalapácscsal a húsba, nehogy a sülés alatt leessék róla, Tegyünk lábasba egy 
fél kilónyi zsirt; ha nagyon forró a zsir, tegyük a hússzeleteket bele és gyors tűzön egymásután süssük 
ki. Forrón tálaljuk asztalra hosszú tálban. 

Sertés-szelet. 

Ha a sertés-szeletet a következő módon készitjük, a csalódásig hasonlit a borju-szelethez, 
ugyanannyira, hogy a legtöbb embert tévedésbe ejthetünk vele. 

Vegyünk teljesen sovány sertés felsárpecsenyéből két kilót, és a kövér, vagy inas részeket gondosan 
vagdaljuk le róla. (Ezeket a maradékokat a legjobban felhasználhatjuk töltöttkáposztához, vagy más 
ilyes főzelék féléhez.) A kövérétől megtisztitott nagy darab sovány húsból vagdaljunk szép nagy 
szeleteket, a melyeket deszkára téve fakalapácscsal veregessünk meg szépen, hogy igen lapos és 
rongyos ne legyen. A szeleteket sózzuk meg és forgassuk meg lisztben. Csak mikor szükségünk van 
reá, akkor szabad gyorsan, egymás után sütni a forró zsírban, és azonnal tálalni kell, mert csak ugy 
tökéletes jó, ha friss; körítsük makarónival. 

Sertés-czomb. 

Három kiló sertés-czombot mossunk meg, sózzuk be és hintsünk reá egy kávés-kanál törtborsot; 
tegyük lábasba, öntsünk reá két deczi vizet, tegyünk még a húsra hat czikk fokhagymát, fedjük be és 
süssük jó erős tűzön; gyakran forgassuk, hogy minden oldala megpuhuljon. Mikor a vizét lefőtte és 

már kezd tiszta zsirja lenni, akkor pirítsuk meg mind a két felét. Tálaláskor vagdaljuk fel széles 
szeletekbe, rakjuk hosszú tálba, körítsük saláta-káposztával és pirított burgonyával. 

Vad-husok. 



Kisebb és egyszerűbb izlésü házaknál nem túlságosan kedvelt ételek a vad-pecsenyék, de azért 
mindenhol van szükség néhány vad-hus elkészítésének tudására. Ha nagyobb vendégséget csapunk; ha 
ajándékba sok vadfélét kapunk, ami különösen erdős vidéken szokott megesni, ilyen esetekben elő kell 
venni a vad-hus készitési tudományunkat. Minthogy általában majdnem minden vad egyformán 
készül, azért a vad készitési módnak csak néhány variaczióját irom le. Álljanak itt: 

Az őz derék páczolva. 

Ha páczolni akarjuk az őz-hust, előbb szedjük le késsel a rajta levő külső hártyaszérü bőrt, tegyük 
tálba és öntsünk reá a következő módon készitett páczlevet: egy egész őz derékhoz tegyünk fazékba 
két liter vizet, egy liter eczetet, két bádog kanál sót, egy kanál borsot, 6 babérlevelet, egy nagy fej 
vereshagymát és 6 szem szegfű szeget. Ha ezeket együvé vegyitettük, tegyük a tűzhöz forrni, s miután 
negyed óráig főztük, - azon forrón - öntsük a tálban lévő őz-husra. Ezután fedjük be és tegyük hűvös 
helyre. így egy-két, sőt több napig is eltarthatjuk a hust; de naponta kétszer mindenesetre meg kell 
forgatni a levében. Már akkor is meg lehet sütni, ha csak egy napig állott is a páczban; de ha csak 
lehetséges, tartsuk tovább benne. Mikor a hust sütni akarjuk, tegyük deszkára és e czélra készült 
aczéltübe vont vékony szalonna szeletekkel tűzdeljük meg végig a gerincz mellett négy sorosan és 
oldalt is. Miután a hust szalonnával jól tele tűzdeltük, tegyük a tepsibe, és öntsünk reá a páczból egy 
liternyi szitán átszűrt levet. Tegyük be forró sütőbe egy órára sülni, többször meg kell locsolni. Ha a 
hus egy óra alatt sem lesz elég porhanyóvá, akkor tovább süthetjük, de nagyon ügyelni kell, nehogy 
szerfölött kiszárasszuk a pecsenyét. Egy tálba tegyünk egy bádog kanál lisztet, 2 deczi jó savanyu 
tejfelt; habarjuk ezt össze és öntsük az őz derék levébe; pár perczig forraljuk a levet a habarással is. 
Végre vagdaljuk fel az őz-derekat egy éles vaskos késsel keresztbe ugy, hogy a csont is ketté vágassék 
minden szeletnél; rakjuk hosszú tálba, diszitsük czitrom szeletekkel és a levét szűrjük a hus alá. így 
lehet készíteni az őz czombot, és majdnem mindenféle más vadhúst is. 

Páczolt nyul. 

Az őzczombnál leirt módon készítsünk a nyúlnak is páczot. Éppen ugy járjunk el a nyúllal; t.i. a 
szőrös bőrét lehúzva és az alatta lévő hártyás bőrét is - éles kis késsel. A nyulat gondosan takarítsuk le, 
ugy, hogy a hus ne sérüljön meg, azután tegyük tálba. A forró páczlevet öntsük reá és egy napig 
tartsuk a páczban, azután megsüthetjük. Szalonnával megtűzdelve tegyük tepsibe, a páczléből öntsünk 
alá 2 deczit, süssük addig, mig porhanyó lesz; de ne szárítsuk. Egy kávés kanál liszttel, két deczi 
tejfellel habarást csináljunk; öntsük a nyul levébe és pár perczig forraljuk vele együtt. Ha a nyulat 
tálalni akarjuk, keresztbe vágjuk fel, hogy minden szelet csinosan nézzen ki. Tegyük hosszú tálba, 
öntsük a levét megszűrve reá; körítsük makkaronival, felül pedig diszitsük czitrom karikákkal. 

Nyul pácz nélkül. 

Ha gyorsan van szükségünk nyul pecsenyére, el lehet azt is pácz nélkül készíteni és pedig ilyen 
formán. A nyúlnak a szőrös bőrét húzzuk le, a húsát tegyük deszkára és ott éles kis késsel szedjük le 
mindenünnen a nyul húsán lévő hártyás bőrt, mert ha az rajta maradna, a hasa kemény és szijjas lenne. 
Egy fazékba tegyünk egy liter nem igen erős eczetet, egy bádogkanál sót, egy kis kávés-kanál tört 
borsot, egy fej vereshagymát, négy babér levelet, öt szem szegfűszeget, kevés sárga répát, 
petrezselymet és zellert. Mindezeket együtt forraljuk fel és öntsük a tálba helyezett nyúlra; fedjük be 
és hagyjuk e levet fél óráig a nyúlon, azután tűzdeljük meg jó sűrűn szalonnával. Tegyük tepsibe, 
öntsük alá a szüretlen zöldséges eczetett s többször locsolva süssük ugy másfél óráig; de ha ez idő alatt 
sem lenne puha, tovább is süthetjük. Mikor megsült a nyul, 2 deczi tejfelbe egy kávés-kanál lisztet 
tegyünk, habarjuk el, öntsük a nyul levébe és pár perczig forraljuk fel együtt, azután szitán törjük át a 
puha zöldségeket és fűszert. A nyulat vagdaljuk fel keresztbe, a czombjait is osszuk el a nyul derék 

között csinosan felvagdalva; rakjuk hosszú tálba, a levét öntsük forrón alá díszítsük 
czitromszeletekkel, tegyünk mellé felvert galuskát. 

Nyul-paprikás. 

A nyul paprikáshoz nyul elejét lehet legjobban használni. A nyul elejét vagdaljuk fel apró darabokba 
és mossuk jól ki a vértől. Egy lábasba tegyünk egy tojásnyi zsirt, a mely ha forr, rakjunk bele két fej 
apróra vágott vereshagymát és egy bádog-kanál paprikát. A lábast fedjük be. Ha a levét elfövi, lehet 
reá kavarás közben néhány kanál vizet is önteni. Más különben hamar megpuhul igy a hus, de arra 
ügyelni kell, hogy nemcsak zsirja, hanem egy kevés leve is legyen. Tálaljuk hosszú tálban és adjuk fel 
tarhonyával körítve. 

Nyul babérral. 

Egy nyul elejét vagdaljuk fel apró darabokba, tegyük két liter sós vizbe főni. Elébb a vizbe rakjunk 
bele egy darab sárga répát egy darabka petrezselyem-gyökeret, egy kis zellert és hat szem borsot. 
Mikor a nyul-hus megfőtt, szűrjük a levét szitán keresztül, s a hust tegyük vissza a tiszta lébe. 
Készítsünk hozzá rántást egy tojásnyi zsírból és egy fakanálnyi lisztbál; pirítsuk meg világos-sárgára, 
öntsünk bele egy pohár hideg vizet, azután azonnal fordítsuk a nyul-husos lébe; tegyünk bele 6 babér- 
levelet, három kanál eczetet, főzzük fel a rántással újra a levet. Tálaláskor tehetünk bele pár kanál 
tejfelt is; ha pedig nem volna elég savanyu karikába vágott czitrom szeleteket is. De sem babérral sem 
a czitrommal nem kell főzni, mert akkor igen keserű lesz. Tálaljuk mély tálban. Estére való, első 
ételnek. 

Vad-liba. 

A vad-lud pecsenye legjobb ősszel, mert akkor sok fiatal van közötte, a melyek elég jó húsban vannak, 
ámbár ezek a vad madár félék sohasem valami kövérek. A vad-ludat tisztítsuk meg tollától, azután 
forrázzuk le vizzel; ha minden tolltokat kiszedtünk belőle, vágjuk fel a melle alatt. A belét szedjük ki, 
a májat és zúzáját tisztítsuk le, az egész hust mossuk jól meg és vékony szalonna szeletekkel tűzdeljük 
meg sűrűn, sózzuk be, tegyük tepsibe, és öntsünk alá 2 deczi eczetet, néhány szem borsot és vagy 
három darab babérlevelet; továbbá kevés petrezselyem-gyökeret apróra vágva, nemkülönben zellert és 
sárga-répát is. Süssük gondosan, többször meglocsolva, egészen addig, a mig szép piros lesz a lud. 
Tálaláskor vagdaljuk fel csinos darabokba, rakjuk össze hosszú tálban, ugy mintha egész lenne. 
Öntsük a levét szitán keresztül reá, hogy csak tiszta zsiros lében uszszék. Körítsük sós vizben főtt 
burgonyával, melyet vajjal önthetünk le. 

Vad-kacsa. 

Vagy három vad-kacsát tisztítsunk meg szépen a tollától, - minden tolltokot szedjünk ki belőle, - 
forrázzuk le, és a melle alatt vágjuk fel; máját zúzáját a belétől tisztitsuk meg és tegyük bele a 
szárnyába. Egy lábasba tegyünk egy tojásnyi zsirt. Ha forró a zsir, tegyük bele a kacsákat, a melyeket 
szalonna szeletekkel borítsunk be és fél pohár eczetet öntsünk alá. A kacsára tegyünk egy fej apróra 
vágott vereshagymát, egy kávés kanál borsot és egy babér levelet is. Fedjük be és pároljuk többször 
megforgatva egy óráig, hogy minden oldala megpuhuljon, akkor vegyük ki a lábasból és tegyük 
szalonna-szeletekkel együtt tepsibe. A levét szűrjük szitán által a kacsára és gyors tűzön pirítsuk 
negyed óráig; ügyeljünk, hogy el ne száradjon. Tálaláskor vagdaljuk fel szépen és rakjuk össze hosszú 
tálban. A szalonna szeleteket piritott kenyér darabkákra tegyük és azzal körítsük a tál szélét; czitrom- 
szeleteket is adhatunk mellé. 

Szalonka és szalonka-bél. 

A szalonka egyike a legkedveltebb vadmadaraknak; majd minden vidéken található, mert sok van. 
Kizárólag ősszel és tavasszal vadászszák. Egy tál pecsenyéhez sok kell belőle, mert apró és sülés 
közben nagyon össze esik. A szalonkákat tollúktól szépen tisztitsuk meg, forrázzuk le vizzel, minden 

legcsekélyebb tolltokot jól kiszedjünk belőle; de ugy, hogy a gyönge bőrét valamiképpen le ne 
rántsuk. A melle alatt vágjuk fel és a belét szedjük ki. A szalonka belét gondosan kezeljük, mert ezt 
sokan kitűnő ételnek tartják. Tehát ilyen formán járjunk el a készitésnél. A máját vegyük le a bélről; 
figyelemmel nézzük meg, hogy hol van a hosszú, vékony, kövér kinézésű fehér mája, amelyet szintén 
le kell szedni az élettartó bélről. A zúzát, máját, fehér máját mossuk jól meg és tegyük deszkára; a 
többi belét dobjuk el; a deszkán lévőt vagdaljuk jól össze, tegyünk bele igen kevés borsot, sót és 
vereshagymát. Egy kis lábasba tegyünk egy kávés-kanál zsirt, mely ha forró, a bél vagdalékot tegyük 
belé; pár perczig forraljuk fel, aztán tegyünk közé egy bádogkanál zsemlye morzsát; ezzel is 
melegítsük jól fel; végre tegyünk e keverékbe három kanál hus-levet, azután vegyük le a tűztől. 
Tálaláskor kenjük apró, zsírban pirított kenyér- vagy zsemlye-szeletekre. Miután a bél készítésével 
megvagyunk, a szalonkákat sózzuk meg s kötözzük be czérnával vékony, széles fehér szalonna 
szeletekkel, ugy, hogy a lehetőleg mindenütt belepje a madarat a szalonna-szelet. Tegyük tepsibe, 
öntsünk alá annyi kanál eczetet a hány a madár; továbbá néhány szemnyi fürtborsot, egy pár szemnyi 
tört szegfűszeget, kevés apróra vágott vereshagymát és ezekkel süssük meg; eközben többször 
forgassuk és a levével locsoljuk mindaddig, a mig gyönge piros lesz a madár. Ha készen van, szedjük 
le róla és vagdaljuk fel a madarakat; rakjuk hosszú tálba, a levet szűrjük reá és a tál körül tegyük a 
belével megkent, pirított kenyereket és a szalonna-szeletkéket. 

Fenyő-madár belestül. 

A fenyő-madár belestül éppen ugy készül, mint a szalonka; a bele is, a sütése is egyforma; éppen ugy 
kell köríteni zsirba pirított kenyér szeletre kent belső részeivel, mint a szalonkát. Szükség esetén 
minden személyre egy fenyő madár is elég; de minthogy kicsik lesznek a sütés után, személyenként 
két fenyőmadarat is számithatunk. 

A verebek. 

Vannak, akik nagyon szeretik e kis madarakat. Egész Franczia-országban olyan kedvelt étel, hogy 
majdnem kipusztították az egész országból. Ha vagy 50 verebet gondosan megtisztítottunk a tolláról; 
olyan formán, hogy forrázás után az egész bőre lemenjen a húsról: a fejeket és lábakat dobjuk el. A 
belét vessük ki, egy lábasba tegyünk egy kanálnyi zsirt; ha forrni kezd a zsir, dobjunk bele 3 fej 
vereshagymát. Tegyük a madarakat a hagymás zsirba egy kávéskanál tört borssal és sóval együtt; 
többször kavargatva addig süssük amig a levét elfőtte és a hagyma a hússal pirulni kezd. Tálaljuk 
gyorsan, hogy forró legyen és el ne száradjon. Tegyük hosszú tálba, körítsük tarka vegyes zöldséggel 
és veres czéklával. 

Halak. 



A szegedi halpaprikás. 

Az igazi halpaprikást csak eleven halból ajánlom készíteni, mert csak ugy nyeri meg hires különleges 
izét. Azért tehát ne is reménykedjék tökéletes halpaprikás előállitásában az, a kinek teljesen friss hal 
nem áll rendelkezésére. Vegyünk egy kisebb darab kecsegét, egy kis harcsát és egy potykát; ezeket 
tisztitsuk meg kivül jól késsel, a melyik halnak pánczélos a bőre, arról azt szedjük le; a mely hal pedig 
sima bőrű, az olyanról a nyálkás részt kell késsel levakarni. Minden halat a hasánál vágjunk fel; a belét 
vessük ki és az egész halat vagdaljuk fel két ujnyi darabokba. Egy lábasba tegyünk, három kisebb 
halhoz, 3 fő vékony laskára vágott vereshagymát. Ehhez a halhoz zsir nem kell. E halat megsózva, 
tegyük a hagymára, hintsük be egy bádogkanál igen szép, piros szegedi paprikával és öntsünk reá 
annyi vizet, a mennyi a halat ellepi, azután tegyük gyors-(láng-)tüzre, fedjük be és meg se kavarjuk 
addig, amig ki nem tálaljuk, mert kavarás közben szerte-szét omolna az igen gyorsan fövő, gyenge 
husu hal. Husz perczig kell neki főni és akkor készen van. 

Tálaláskor használjunk mély tálat, a melybe gyorsan egyszerre boritsuk ki a halat, hogy széjjel ne 
hulljon a husa. Kanalat is adjunk e paprikás mellé. 

Tejfeles halpaprikás. 

Ezt lehet akármilyen fajta halból készíteni, de legjobb kecsegéből, harcsából, vagy süllőből, mert 
ezeknek alig van csontjuk. Egy kilo halat gondosan tisztítsunk meg; kivül késsel megvakargatván, a 
belét szedjük ki és daraboljuk fel, azután sózzuk meg s egy lábasba tegyük egy tojásnyi zsirt; a zsirba 
egy nagy fej apróra vágott vereshagymát és egy kávéskanál szép piros (szegedi) paprikát. Ezeket 
együtt kavarjuk össze, tegyük a halat a paprikás zsirba és kavarjuk jól össze; azután öntsünk reá két 
deczi vizet és két deczi jó tejfelt; ezzel is kavarjuk össze és akkor tegyük "láng-tüzre" egy 
negyedórára, hogy gyorsan megfőjjön. Ezután már többé nem szabad kavarni, mert széjjel omlana, rut 
pép lenne belőle. Az asztalra jó forrón, hosszú tálban csinosan adjuk fel; ugy, mintha egészben 
lennének a halak, a levét öntsük alá. 

A rántott harcsa. 

A harcsát vágjuk szeletekbe és miután besóztuk, forgassuk meg lisztben; később mártsuk felvert 
tojásba, végül reszelt zsemlyemorzsába. Tegyünk egy lábasba nem igen sok, de nem is nagyon kevés 
zsirt; annyit, hogy a hal el ne pörkölődjék benne. A zsirt egy darabig tartsuk láng-tüzön és mikor forró, 
rakjuk bele a zsemlyemorzsás halszeleteket. Amint a halszeletnek a zsírban lévő fele megpirult, 
fordítsuk meg és ha mind a két oldala szép sárgára sült, szedjük ki hosszú tálba. A halszeleteket rakjuk 
egymás mellé. Sütés után czitrom szeletekkel megrakva, azon forrón tálaljuk fel. 

Az egészben megsütött apró hal. 

Bármilyen fajta apró halnak egészben való megsütési módja egyformán történik. Egy araszos 
hosszúságú apró halakat tisztítsunk meg szépen, késsel megvakargatva külső bőrét. A belét ki kell 
dobni, azután meg kell sózni, - majd deszkára kell rakni és mind a két oldalán két-két ujnyi széles közt 
hagyva, be kell vagdalni a bőrét jó éles késsel; de nem kell nagyon mély barázdákat vágni bele. 
Nagyon kevés verespaprikát is kell reá hinteni. A paprikát két ujjal kell elkenni a halon, hogy az egész 
hal szép rózsaszint kapjon. Egymás mellé rakva, tegyük tepsibe, öntsünk alá nem több, mint egy 
kanálnyi olvasztott zsirt - olajat vagy vajat. - Tegyük forró sütőbe, hagyjuk ott egy negyedórára sülni. 
De e negyedóra alatt egy pár kanál vizzel locsoljuk meg, ne hogy a hal bőre ránczos vagy száraz 
legyen. Ha megsült, tegyük szépen egymás mellé hosszú tálba. Vigyázni kell rá, hogy egészben 

maradjon. Csak a tálban vágjuk fel késsel, hogy formáját el ne veszítse. Körítsük zöldpaprika- 
salátával. 

Csuka fűszeresen. 

Egy darab két kilós csukát (esetleg süllőt), szépen meg kell tisztitani, (belét kidobni,) azután megsózni. 
Tegyük tepsibe a hátával fölfelé forditva; (ugy, mint mikor úszik.) Öntsünk reá két deczi eczetet, az 
eczetbe tegyünk 4 szem szegfűszeget, 20 szem borsot, két babérlevelet, egy fej felvágott vereshagymát 
és 1 0 deka tisztitott mazsolát; végre öntsünk még a tepsibe lévő fűszeres lébe 3 kanál kissé megpirított 
mézet. Ha igy elkészitettük a halat, tegyük sütőbe és fél óráig süssük, de eközben többször locsoljuk 
meg a levével. Mikor fel akarjuk tálalni, vagdaljuk fel jó éles késsel; rakjuk ugy a tálba, mintha 
egészben lenne. A fűszeres levélből szedjük ki a mazsolát, hintsük be vele a halat; a levébe tegyünk 
egy deka fehér zselatint, azután szitán szűrjük át e levet a hal alá; tegyük pár óráig hideg helyre, hogy 
a leve kocsonyává fagyjon. 

Süllő, vagy csuka töltve. 

Egy két kilós sülőt, vagy csukát (mindegy) szépen meg kell tisztitani. A belét vessük ki, sózzuk meg 
és készitsünk belé tölteléket a következő módon: négy darab szardellát jól ki kell áztatni és 
megtisztitani, azután igen apróra össze kell vagdalni; tegyük a felvagdalt szardellát tálba, adjunk hozzá 
egy kávéskanál felvágott zöldpetrezselyem-levelet, fél kávéskanál törtborsot, egy fő apróra vágott 
vereshagymát és egy tojásnyi vajat. Ezeket keverjük jól össze és kenjük be a megtisztitott hal belsőjét 
egészen e keverékkel. Egy tepsit kenjünk ki vajjal, hintsük be vékonyan liszttel és a halat hátával 
felfelé forditva, tegyük a tepsibe; továbbá a halat is kenjük be vékonyan vajjal, tegyük be a sütőbe 
csendesen sülni. Sülés közben a pirulni kezdő halat egy párszor locsoljuk meg az alatta lévő vajjal. 
Tálaláskor a halat vagdaljuk fel, de azért mégis ugy rakjak össze a hosszú tálban, mintha egészben 
lenne. A zsirját öntsük alá s adjunk mellé czitrom-szeleteket. vagy tatármártást. 

Hal-leves. 

Egy kilónyi bármilyen fajta halat szépen tisztitsunk meg; a belét vessük ki és daraboljuk fel, de nem 
igen apróra. Tegyünk tűzre két liter vizet, sózzuk meg és öntsünk bele 6 kanál eczetet; vágjunk fel 
karikákba két fő vereshagymát; azt is tegyük bele az eczetes vizbe és főzzük egy negyed óráig. Ez alatt 
készítsük egy tojásnyi zsírból, egy fakanál lisztből szép piros rántást, a melyet egy pohár hideg vízzel 
eresszünk fel és fordítsuk bele az eczetes vizbe; majd újra tegyük a levest főni; hajói forr, tegyük bele 
a haldarabokat is; főzzük együtt tíz perczig kavarás nélkül. Ha nem elég savanyu, tegyünk kevés 
eczetet hozzá. Ezt első ételnek tálaljuk, meleg tálban. (Kanalat is adunk mellé.) 

A hering melegen. 

Két szép, nagy heringet egy óráig gyenge meleg vizben jól ki kell áztatni. Miután a sót kiszivattuk 
belőle, hasítsuk végig a hasánál; a gerinczcsontjait ugy egészben ki lehet venni a hus közül. Majd 
ismét mossuk ki jól a sótól, tegyük deszkára és készitsünk hozzá a következő módon tölteléket: Husz 
deka fehér szalonnát deszkára téve vagdaljunk jól össze három keményre főtt tojással együtt, 
negyedrész czitromhéját és felvagdalt zöldpetrezselyem-levelet egy kávés kanállal, és hat kanálnyi 
friss zsemlyemorzsát keverjünk a tojásos szalonnába. Ha e tölteléket egyenlően felvegyitettük, tegyük 
bele a heringnek sótól jól kiáztatott ikráját is. Azután töltsük meg e töltelékkel a kihasított heringeket; 
ha szépen elegyengettük a heringben a tölteléket, varrjuk össze nagy, laza öltésekkel, hogy a sütés alatt 
ki ne fusson belőle a töltelék. Tegyük vajjal kikent tepsibe sülni. Csendes tűznél kell megpirítani, 
többször megforgatva, hogy mind a két oldala ropogósra süljön. Tálaláskor a czérnát szedjük ki a 
bevarrás helyéből, mert az Ízléstelen, és vagdaljuk fel éles késsel, csinosan; rakjuk hosszú tálba, ugy, 
mintha egész lenne a hering. 

A szárított tőkehal. 



Szárított halakat minden nagyobb csemege kereskedésben nagy választékban lehet kapni. Ha friss 
halunk nincs, ezt a hiányt valahogy a szárított hallal is lehet pótolni. Egy darab száritott tőkehalat 
főzzünk meg vizben. Mikor a hal egészen kidagadt, akkor van megfőve. Ha megfőtt, vegyük ki a 
vizből és tegyük deszkára; a bőrét húzzuk le és vagdaljuk fel egyenlő szeletekbe; ha nem elég sós, 
sózzuk kissé meg. A haldarabokat mártsuk először lisztbe, azután felvert tojásba és végül reszelt 
zsemlyemorzsába. Süssük ki forró zsirban szép sárgára, tálaljuk hosszú tálban, czitrom szeletekkel. 

Marinirozott-hal. 

Marinirozott-halat mindenféle halból lehet készíteni. Ha már a hal meg van sütve, de nem fogy el, a 
következő módon lehet értékesíteni: egy tiszta porczellán edénybe tegyünk boreczetet; ha igen erős az 
eczet, kevés vízzel vegyítsük. Tegyünk az eczetbe sót, néhány szem borsot, egy fej felvágott 
vereshagymát, néhány babérlevelet és többféle zöldséggyökeret karikára vágva. Ebbe a fűszeres 
eczetbe rakjuk bele az egyszerűen, vagy zsemlyemorzsában megsült halszeleteket. A hal igy készítve 
eláll pár napig is; lehet tálalni ászpikkal és czitrom szeletekkel. 

Rántott békaczomb. 

Némely vidéken annyira kedvelt eledel a békaczomb, hogy kora tavasszal, készen tisztítva árulják; a 
készen tisztítva megvett békaczombokat forrázzuk le forró vizzel, pár perczig hagyjuk állani a vizben, 
azután rakjuk ki tálba és sózzuk meg. Előbb lisztben mártsuk meg s csak azután a felvert tojásban és 
legvégül reszelt zsemlyemorzsában. Süssük ki, nem igen sok, de nem is nagyon kevés zsirban. 
Tálaljuk hosszú tálban; olajos zöldsalátánál körítsük. 

A pisztráng hidegen. 

Lapos lábasba tegyünk fél liter vizet, fél liter boreczetet, husz szem egész borsot, egy fej karikára 
vágott vereshagymát, egy kávés-kanál sót és három babérlevelet. Ezeket főzzük fel jól; ha forr, akkor 
tegyünk bele tiz darab, szépen megtisztított pisztrángot; főzzük e fűszeres lében, de csak tiz perczig, 
mert ha tovább fő, szerteszéjjel omlik. Ha megfőtt, vegyük el a tűztől és hagyjuk a levében meghűlni. 
Hidegen rakjuk hosszú tálba, mert ha hideg, könnyebben el lehet vele bánni. Tálaláskor diszitsük 
ászpikkal és tormarózsákkal. Ha ügyesen tálaljuk, nagyon jól néz ki. 

Saláták és díszítések. 



Minél egyszerűbb egy háztartás, annál kevesebb szükség van az ételek diszitésére. De ha könnyen 
tehetjük ne mulaszszuk el, mert a diszes tálalás mindég nagyon kellemes, étvágy gerjesztő látványt 
nyújt. 

Ászpikk. 

Négy darab bornyu-lábat és egy nagy darab friss sertésbőrt szépen tisztára mossunk meg; azután 
tegyük oda négy liter vizben egy kevés sóval főni. Mindaddig főzzük, mig a borjúlábakból a csont ki 
nem esik. Tehát folytonosan, de csendesen főzzük, nehogy a sebes főzéstől zavarossá legyen. Mikor a 
hus nagyon megfőtt, a négy literből két literre apadt levet szűrjük le. Ha nem elég sós a lé, tegyünk 
még kevés sót és annyi eczetet bele, hogy gyönge-savanykás izt kapjon. Egy koczka czukrot 
pörköljünk meg lábasban, szárazon egész barnára; ezt is oldjuk fel egy kis vizben, tegyük az ászpikk 
lébe, mert ez adja meg neki a szép, sötét-barna szint. Vagy festhetjük álkörmössel vörösre, sáfránnyal 
pedig világos-sárgára. Az ászpikknak leginkább ezt a három szint szokás adni. Miután bármilyen 
színnel megfestettük, tegyük a levet újra forrni és lökjünk bele 4 tábla fehér zselatint is. Ha felforrt, 
vegyük le a tűzről és üssünk bele egy vagy esetleg két nyers tojást. Egy faszéket forditsunk fel 
(lábaival felfelé) és a négy lábára erősítsünk zsineggel egy nagy, tiszta asztalkendőt; a szék ülésére 
tegyünk egy tálat, vagy diszes bádog formát. Az ászpikklevet öntsük az asztalkendőbe; a mi belőle 
mindjárt először lecsurog, azt öntsük újra vissza a kendőbe, mert az rendesen igen zavaros. A levet 
egész addig öntsük vissza a kendőbe, mig az alatta lévő formában kristály tiszta, átlátszó folyadék 
alakjában nem csorog. Ha mind átszűrődött a lé, tegyük a formát - vagy a tálat - melyben az ászpik 
van, használatig hideg helyre. Ha szükségünk van reá, mártsuk az edényt egy pillanatra forró vizbe és 
gyorsan borítsuk ki. Ez diszitéshez való. 

A magyar házimustár. 

Az u.n. magyar-mustár mindennemű francia mustárnál jobb, de csak ott szerezhető meg könnyen, a 
hol szőlő termesztéssel foglalkoznak. Készitési módja a következő: Egy liter édes, sűrűre főzött 
(barna) mustot forraljunk fel, másodszor is; ha forr, öntsük rá fél kilónyi azon frissen őrlött mustár- 
lisztre. (A mustár-lisztnek azért kell frissen őrlöttnek lenni, mert különben keserű a liszt.) A leforrázott 
mustár lisztet keverjük jó fél óráig folytonosan, hogy az ereje kissé párologjon el. Miután jól 
elkevertük, öntsünk belé csendesen annyi hideg főtt mustot, hogy csurgós hig legyen. A mustot 
vegyítsük jól el a mustár liszttel és öntsük nagy, szüknyaku üvegbe. Az üvegeket dugjuk be jól, mert 
ugy évekig eláll. 

Öntött saláta. 

Egy darab szép, nagy fejes-salátát vágjunk négy felé; mossuk jól meg a levelek közé jutott homoktól 
többszörös vizben. Egészen addig mossuk, a mig homok egyáltalában nem látszik a vizben. A tiszta 
salátát rakjuk tálba, tegyünk egy lábasba fél liter eczetet, (ha igen erős lenne az eczet, kevés vizzel 
gyöngitsük;) továbbá egy kávéskanál sót és egy tojásnyi zsirt is tegyünk az eczetre. Mikor forr az 
eczet, öntsük a tálba lévő salátára és tartsuk két perczig befedve. Ezután rakjuk a meglankadt, de nem 
igen leforrázott saláta-darabokat szépen elrendezve a salátás-tálba. Öntsünk a saláta tetejére hat kanál 
jó tejfelt. Ha valaki tepertős zsirral szereti, akkor azt is lehet a tejfel tetejére önteni. Ha tepertővel 
akarjuk késziteni, vegyünk 12 deka fehér szalonnát, vágjuk azt apró egyenlő koczkákba; olvasszuk 
meg és a tepertőt pirosra és ropogósra süssük ki. Mikor egészen forró a tepertő, akkor tegyük pár kanál 
zsirral együtt a saláta tetejére. 

Hideg saláta. 



A fejes salátákat vágjuk négy felé és mossuk jól meg a homoktól; e saláta czikkeket; rakjuk salátás 
tálba csinosan koszorúba. Készítsünk reá eczetet; hat fej salátához vegyünk hat kanál jó erős eczetet; 
tegyünk tálba három egészen keményre főtt, apróra vágott tojást. A tojást hat kanálnyi olajjal, egy 
kávéskanál czukorporral együtt törjük fel; ezt a vegyüléket keverjük össze az eczettel és ugy öntsük a 
tálba az elkészített saláta tetejére. 

A zeller és a burgonya saláta. 

(Vegyes saláta.) 

Hat darab nagy sárga burgonyát és három darab, a burgonyával egyforma nagyságú zellert, sósvizben 
főzzünk meg. A zellert és a burgonyát vágjuk fel szép egyenlően vékony szeletekre; rakjuk ki salátás 
tálban csinos koszorúba, egy burgonya és egy zeller-szeletet rakván egymás mellé. Diszitsük ezt 
helyenként piros czéklával és zöldpetrezselyem-levéllel. Öntsünk reá kevés boreczetet; kevés olajat is 
tehetünk a tetejére. 

A hering-saláta. 

Két tejes heringet jól ki kell a sótól áztatni, és több léből megmosni. A heringet szálkájától kitisztítva, 
vagdaljuk deszkán jól össze, és tegyünk bele fél kávéskanál tört borsot, két kanál finom táblaolajat és 
két kanál jó eczetet; ezeket vegyítsük jól össze. Két jókora alma-nagyságu fekete retket és két nagy 
almát tisztítsunk meg a héjától és ugy az almát valamint a retket, vágjuk fel egyenlő, késfoknyi vas- 
tagsága karikákba. A hering-keverékkel kenjük be a retek- szeleteknek az egyik oldalát; hasonlóképpen 
bánjunk el az almaszeletekkel. Ezen heringes szeleteket tegyük felváltva vörös czékla szeletekkel 
salátás tálba: köröskörül diszitsük fel zöldpetrezselyem-levéllel, vagy eczetes zöldugorkával. 

Vegyes saláta. 

Főzzünk meg sós vizben 6 személyre egy kávés-csészényi zöldborsót, ugyanannyi zöldpaszulyt, két 
annyi apró koczkákba vágott sárga burgonyát, egy csésze száraz fehér paszulyt és hat darab salátának 
a legkeményebb közepét. Mindezekhez hat tojást főzzünk meg egészen keményre. Két heringet igen 
jól tisztítsunk meg, illetőleg a sótól áztassuk ki és vagdaljuk fel apró szeletekbe. Ezután vegyünk elé 
egy lapos salátás tálat, a melynek a szélére rakjuk körül a következő zöldségeket, és pedig felváltva. 
Egy csomó zöldborsót, egy csomó fehér-paszulyt egy kis zöld-paszulyt és burgonyát; minden 
csomócska közé tegyünk egy negyedrész kemény tojást és egy szelet eczetes veres czéklát. Ezeket ugy 
rakjuk bele a tálba, hogy a zöld saláta részek lehetőleg közel ne legyenek egymáshoz. A tál közepére 
felhalmozva tegyünk valamelyik féléből; abból, a melyikből legtöbbet akarunk feltálalni. Tálalás előtt 
öntsük le eczetből, olajból és tojás-sárgából összehabart mártással. 

A tészták. 



Mindenütt azt tapasztaltam, hogy a gazdasszonyok a tészták készítését tartják legnehezebbnek, és arra 
legbüszkébbek, ha jó és díszes süteményt tudnak készíteni. E rovatban egy halmaz olyan tészta 
leírásával szolgálok, a melyeket leírás nyomán egytől-egyig könnyen meglehet készíteni. 

A fánk. 

Egy kiló legfinomabb liszthez alkalmazzunk négy deka teljesen friss élesztőt. Az élesztőt helyezzük 
egy fél literes csészébe, öntsünk reá annyi langyos-meleg tejet, hogy félig legyen a csésze tejjel. Ebbe 
az élesztős tejbe tegyünk egy kanál lisztet és egy kevés czukrot; keverjük ezeket jól össze. Hajó az 
élesztő, a tészta néhány perez alatt felfut az edényben. Ügyeljünk tehát reá, hogy ki ne fusson. Ha az 
élesztő az anyagot gyorsan meg nem növeli, meg ne próbáljunk vele fánkot készíteni, mert az 
haszontalan dolog lenne; a fánk jóságához főkellék a jó és sok élesztő. Tegyünk egy kiló lisztet mély 
tálba, vagy fateknőcskékbe. (Télen a fánkhoz való lisztet meleg helyen tartsuk.) A liszt közepébe 
fúrjunk egy kis gödröt; ebbe tegyünk bele 5 tojást egészen, két kanál ezukor port, egy tojásnyi irós- 
vajat, egy kávéskanál sót és 8 deczi meleg (de nem forró) tejet; végül a tálba a liszt közé még az 
élesztőt is bele kell tenni. Azután egyenlítsük össze mindezt gondosan, hogy egyenlő legyen. Mikor a 
fa-kanállal könnyen lehet keverni, akkor tegyünk még bele annyi lisztet, hogy kissé nehezen lehessen 
keverni. Ilyenkor aztán czélszerűbb kézzel dagasztani, mert ugy gyorsabban megy. A fánktésztát egy 
álló óráig verjük, vagy dagasszuk; illetve egészen addig, mig csak sürün nem hólyagzik és elválik a 
kéztől és az edénytől. Itt meg kell jegyeznem, hogy sikerülése majdnem kizárólag a jó élesztőtől és a 
tésztának kellő eldolgozásától függ. Ha jól összedagasztottuk a tésztát, takarjuk be egy tiszta ruhával 
és tegyük egyenlő hőmérsékletű, de nem igen meleg helyre. Mikor a tészta kezd gyorsan kikelni az 
edényből, borítsuk ki liszttel behintett, nagy nyujtó-deszkára; hintsük be felül is kevés liszttel, és a 
nyujtófával alig érintve a tésztát, kissé egyenlőre simítsuk meg, (de el ne lapítsuk); egy közép 
nagyságú fánk-vágóval vágjuk ki a fánkokat, a vagdalást, a tészta szélénél kezdve; jó vastag legyen 
minden egyes fánk, mert különben nem lesz szép gömbölyű. Mikor mind kimetszettük, rakjuk kissé 
belisztezett deszkára. Mig a fánk felvágásával foglalkozunk; azalatt egy lapos lábasban forraljunk fel 
másfél liternyi zsirt. Mielőtt a fánkot sütés czéljából a zsirba bele raknánk, meg kell a zsir forróságát 
próbálni, mert ha a zsir nem elég forró, elromlik a fánk. Ennek a próbája igen egyszerű: egy darab 
fánktésztát beledobunk a forró zsirba s ha e tészta benne azonnal pirulni kezd, a zsir alkalmas a 
fánksütésére. Az ily módon kipróbált zsirban elkezdhetjük sütögetni a fánkot; de a lábasba egyszerre 
csak annyi fánkot rakjunk, a mennyi könnyen elfér benne. Ha igen forró a zsir, az sem jó, mert a fánk 
azonnal, felnövés nélkül, összesül. Akkor jó sütni a fánkot, ha a zsirba dobált fánkok alól halvány 
rózsaszint kapnak, és szépen növekednek. Mikor kedvünk szerinti szint nyer a fánk zsirban lévő fele, 
fordítsuk meg s a lábast kissé erősebb tűzhöz toljuk. Ha már a fánk mind a két fele szép barna piros, 
szedjük ki (lyukas kanállal) és tegyük kerek tálba - széjjel rakva -, mert ha melegen egymásra tesszük, 
összelapul. Tálaláskor czukorporral hintsük be és rakjuk szépen egymás tetejére. (Lehet a fánkot 
apróba kivágva olvasztott mézbe majd mákmagba meghengergetni. így tálalva nagyon jól néz ki, és az 
ize is kitűnő, de költséges.) A fánk sikere tehát, a mint mondám, az élesztőtől, a kidolgozástól és 
sütéstől függ; azért tudják olyan kevesen jól csinálni, mert e kellékek közül valamelyiket elmulasztják. 

A bába-kalács. 

(Hires, jó örmény tészta.) 

Tegyünk egy mély tálba fél liter igen finom lisztet és egy fél liternyi forró tejet lassanként öntsük a 
lisztbe; eközben fakanállal folyvást kavargassuk; továbbá ugyancsak lassanként öntsünk a forrázott 
lisztbe jó fél liternyi tojást, a melynek legalább fele tiszta tojássárgája 
legyen. Hat deka finom élesztőt olvasszunk fel egy kevés langyos tejben és azt is öntsük a tojásos 
forrázott lisztbe. E tészta vegyülékbe igen kevés sót, egy negyed kilónyi ezukorport és negyed liter 
friss olvasztott vajat is keverjünk. Mindezeket kavarjuk el jól, habzásig, a mi jó fél órába kerül. Akkor 
tegyük langyos meleg helyre. A tál feneke forró helyre semmi esetre se kerüljön, mert akkor elég a 

tészta alja és vége lenne a bába-kalácsnak, nem sikerülne. Ha a tálban egészen szinig kelt a tészta, 
vegyük el a meleg helyről és újra keverjünk bele annyi finom lisztet, hogy jó puha, kanállal könnyen 
keverhető tészta legyen belőle. Keverjük ismét egy negyedóráig és mikor legjobban hólyagzik, 
kenjünk ki két czikkes rézformát vajjal, hintsük be a formákat zsemlyemorzsával és félig-félig öntsük 
e hig kalács tésztával, azután tegyük kissé meleg helyre. Mikor a forma telekelt, süssük meg forró 
sütőben a lehető legegyenlőbb tűznél, hogy sem hirtelen sem lassan ne süljön, mert ha gyorsan sül, a 
belsője sületlen marad; ha pedig lassan sül, összeesik és "szalonnás" lesz. Amikor meg van sülve, 
borítsuk ki deszkára. Hagyjuk kissé kihűlni, s csak aztán vágjuk fel egyenlő szeletekbe. Ennél az 
erdélyi örmény kalácsnál alig van jobb ozsonna sütemény. 

Az egyszerű kalács 

Egy kiló szép, fehér lisztet tegyünk mély tálba. Négy deka friss élesztőt fél pohár tejben felolvasztva, 
futassunk fel meleg helyen. Ha az élesztő gyorsan habzik és gyorsan kel, akkor nagyon jó. Ezt az 
élesztőt tegyük a tálban lévő lisztbe, azután öntsünk hat deczi meleg, de nem forró tejet, három kanál 
czukorport, kevés sót, egy tojásnyi friss olvasztott vajat és négy egész tojást. Mindezeket keverjük jól 
össze. Ha nagyon lágy lenne a tészta, lehet belé még egy kis lisztet tenni, mert az sem jó, ha igen 
kemény. Ismételten tegyünk bele egy kevés tejet és kézzel dagasszuk jó fél óráig folytonosan; addig 
mig jól leválik a tálról és erősen hólyagzik. Ekkor tegyük meleg helyre kelni. Ha megkelt a tészta, 
készítsünk belőle "fonatos"-kalácsot - vagy bele lehet rakni vajjal kikent formákba is, a melyet előbb 
zsemlyemorzsával meghintettünk. A formában is hagyjuk egy kevés ideig kelni. A tetejét tojásba 
mártott tollal kenjük meg, tegyük jó meleg sütőbe és addig süssük, a mig szép barna piros lesz. A 
sütőben a formát forgassuk meg többször, hogy a kalács egyenlően süljön. Miután megsült, borítsuk ki 
deszkára. Ha kissé meghűlt, csak akkor vagdaljuk szépen fel. 

A kürtös kalács. 

Egy kiló finom liszthez használjunk 6 egész tojást, egy nagy kanál irós-vajat, 3 deka élesztőt, 3 negyed 
liter meleg tejet, kevés czukrot és megfelelő sót. Ezeket jól fel kell egyeliteni, illetve legalább egy óra 
hosszáig dagasztani, mert különben ragacsos lesz. A tészta inkább kemény, mint lágy legyen. Ha félig 
meg kelt már a tészta, akkor meg lehet kezdeni a sütését. E tésztát, szabad tűznél parázs mellett kell 
sütni; de sütőben is kinozza némelyik. A kürtös-kalács sütése e czélra készített hosszunyelü fán 
történik. Ezt a fát előbb jól át kell forrósítani, aztán az ujjnyi vékonyan, kéz között sodrott hosszú 
tészta szálakat egy más személy segélyével sodorjuk a fára szép rendben, egymás mellé, hogy hézag 
ne maradjon. Mikor a fa egészen tele van göngyölve tésztával, kissé lapogassuk össze kézzel. Tojás 
fehéréből verjünk habot és habba mártott tollal kenjük be, majd hintsük be czukros mandulával és a 
mandulát kézzel tapogassuk bele. A kürtös-kalácsot akár sütőben akár szabad tüz mellett sütjük, 
mindkét esetben folytonosan forgatni valamint meleg zsirba mártott tollal locsolgatni kell mindaddig, 
a mig szépen egyenlően megpirul, mert ez annak a jele, hogy készen van. Mikor elkészült, a fa végét 
kissé asztalhoz kell ütni; ugy lehet szépen, egy darabban levenni a fáról. A kész kürtös-kalácsot meleg 
helyre, ruha közé kell tenni, a mig mind kisül. A kürtös-kalácsot lehet mandula nélkül is sütni, ugy, 
hogy csakis czukros tojás sárgájával kenjük be. 

A király-kalács. 

Üssünk bele egy jó mély tálba hat tojássárgáját és hat egész tojást; a tojás közé tegyünk 12 bádog- 
kanál tört czukorport; ezeket félóráig keverjük össze jól fakanállal s azután tegyünk hozzá 12 bádog- 
kanál finom lisztet és a hat tojás fehéréből már eleve fölvert habot. Miután mind ezeket csendesen 
össze kevertük, lassan keverve vegyitsünk még bele 12 bádogkanál olvasztott, lágy meleg irósvajat. 
Ezenkívül a tésztába szórjunk még fél maréknyi megtisztított apró mazsola szőlőt, és vagy 20 szem 
szintén megtisztított hosszura vágott mandulát is. Mikor ezzel elkészültünk, egy mélyecske és nem 
széles bádog tepsit kenjünk ki vajjal és hintsük be liszttel. A fennirt tésztát keverjük össze jól és ugy 
öntsük tepsibe. Erős tüz fölébe tegyük sülni sütőben negyed órára és gondosan, a legnagyobb 
figyelemmel süssük meg szép rózsaszínűre. Ha megsült, borítsuk ki tiszta deszkára; kevés ideig 
hagyjuk hűlni, s csak aztán vagdaljuk fel csinos rudacskákba. 

Az arany-galuska. 



Egy kiló finom lisztet, tegyünk kis fateknőbe; három deka friss élesztőt, négy kanál meleg tejjel és egy 
fakanál liszttel keverjünk össze csészében. Ha gyorsan megkél az élesztő, akkor bátran bele önthetjük 
a teknőcskében lévő lisztbe. Ezenkivül a lisztbe tegyünk még: hat egész tojást, egy tojásnyi tört- 
czukrot, egy tojásnyi friss irósvajat, kevés sót és 7 deczi meleg tejet; ezeket keverjük jól össze és 
dagasszuk körülbelül háromnegyed óra hosszáig, mert a tésztának nagyon sürün kell hólyagozni, 
akkor jó. Mikor a tészta már a kéztől könnyen elválik, akkor tegyük jó meleg helyre, ruhával beterítve. 
Mikor a tészta a teknőből egészen kiduzzadt, borítsuk ki egy liszttel behintett nagy nyújtó deszkára, 
azután vajba mártott tollszárral felül, az egész tömeg tésztát kenjük be jól. Végül vagdaljuk ki a tésztát 
pálinkás pohárral, vagy kicsi fánkmetsző bádoggal. Eközben hulladékok származnak, a melyeket össze 
kell gyúrni és újra ki kell vágni a metsző-bádoggal. Miután az egész tésztát a fentirt módon apró 
galuskákká vagdaltuk, vegyünk elő egy nagyobb fajta csinos, czikkes rézformát; és pedig azért 
rézformát, mert ez a bádog formánál sokkal jobb. A rézformát ugyanis vastagsága miatt lassabban éri a 
meleg, tehát nem ég benne olyan könnyen el a tészta. A formát kenjük ki vajjal, hintsük be reszelt 
zsemlye-morzsával, azután rakjuk az egész fenekét tele egymás mellé állított kis galuskákkal, és 
hintsük be héjától megtisztitott, tört mandulával, vaníliával vegyitett tört czukorral néhány szem tiszta 
mazsolával. Ezután is rakjunk reá egy sor galuskát; minden egyes galuskatésztát mártsunk be 
olvasztott vajjal kevert zsirba. Ilyenformán rakjuk rendenként, félignél valamivel feljebb a formát, 
minden sort behintve mazsolás, és mandulás czukorral. Ha ezt a módot követjük, a túlságos kelés miatt 
sohasem fog összefutni a tészta. Mikor sülni tesszük, ne legyen igen meleg a sütő, hogy lassanként 
melegedjék és keljen benne a tészta. De a sütőbe tétel után egy fél óra múlva már jó tüzet kell alá 
gyújtani, hogy egyenlően megpiruljon. A formát a sütőben időnként forgassuk meg. Ha gondosan 
sütöttük, egy órai sülés után készen kell lennie. A kész tésztát borítsuk ki kerek tálba s ha könnyen 
részeire lehet szedni, akkor sikerült a tészta. Különben egy darabban tálaljuk asztalra. Lehet alá tölteni 
tojásos-bormártást, de adhatunk mellé baraczk-lekvárt is. 

Csorgatott czukros tészta. 

Egy tálba tegyünk, félkiló finom lisztet és egy fertályfont (12 deka) czukorport. Ebbe a czukros 
lisztbe, lassanként kavarva üssünk bele egy pohár hideg tejet és egy pohár bort. Ha a lisztet jól 
elkevertük e folyadékokkal azután tegyünk a tésztába 15 tojás fehérét is. Ha kissé keményebb lenne a 
palacsinta tésztánál még egy kevés borral annyira fel kell higitani, hogy olyan legyen mint a sürü 
palacsinta. Egy késhegynyi sót is kell e tésztába tenni. Ekkor egy liter zsirt bele kell tenni egy két 
literes lábasba, lángtüzre, ha a zsir nagyon forró lesz, a tésztát tölcsérbe kell önteni és azon keresztül 
eresszük a forró vizbe, de olyan formán, hogy a tölcsért körbe forgatva tartsuk a forró zsir felébe, arra 
nagyon ügyeljünk, nehogy egymáshoz, vagy egymásra ragadjon a zsirba eresztett tészta szalag. A 
zsirba kevés ideig kell sülni e tésztának, csak éppen hogy sárga legyen és ne piros, mert akkor ha már 
sárgul, villával ki kell szedni a zsirból és egy ujnyi vékony tiszta fapálczára gyorsan reá kell 
göngyölni, mert csak addig hajlik a tészta mig forró. 

Azután le kell húzni a fapálczával és vaníliás czukorporral behintve, kell asztalra tálalni. A tálba 
csinosan össze rakva igen jól néz ki. 

Lehet hozzá, valami-féle czukrász gyümölcs izet is fel adni. 
A darázslép tészta. 

Egy kiló finom lisztet tegyünk deszkára, egy csészét pedig öntsünk félig tejjel, a melyben vegyítsünk 
fel 3 deka élesztőt és egy kanál lisztet. A mikor ez a keverék meleg helyre téve megkelt, öntsük a 
deszkára tett liszt közelébe. Ezután üssünk közé 5 egész tojást, 5 kanál czukorport, egy tojásnyi vajat, 
kevés sót és fél liter meleg tejet. Ezt a tésztát gyúrjuk jól össze s ha gyúrás közben igen keménnyé 
lenne, lehet közé még egy kevés tejet önteni. De puha ne legyen ez a tészta, mert akkor sokkal 
nehezebb elbánni vele. Miután a deszkán egy fel óra hosszáig gyúrtuk, liszteljük meg egy kis helyen a 
deszkát és tegyük arra a lisztezett helyre a tésztát és borítsuk be egy nagy edénynyel, nehogy - 
különösen télen - hideg levegő érje. Egy negyedórai pihenés után a tésztát nyújtsuk ki egy ujjnyi 

vastagságura, és vágjunk belőle három ujjnyi széles hosszúkás koczkákat. Minden egyes koczka 
közepére tegyünk egy kávéskanál málna vagy baraczk-lekvárt és sodorjuk össze. A mikor a tésztát ily 
módon már mind elkészítettük, egy czikkes rézformát vajjal kenjünk ki, zsemlye-morzsával hintsük be 
és rakjuk bele sorba - egymás mellé felállítva - az olvasztott vajba mártott és czukorporral behintett 
tészta rudacskákat. Ha a forma elég mély, még szebbé lehet e tésztát tenni azáltal, hogy két sorban 
helyezzük el benne. Ha, valaki a tésztákat mazsolával szereti, azt is szórhat közé. E tésztát a sütőben 
csendes tűznél fél óráig, és azután gyorstüznél szintén fél óráig süssük. Ha megpirult, borítsuk ki kerek 
tálba, és lehetőleg melegen tálaljuk. 

A cseh-fánk. 

("Talkerli") 

Tizenkét deczi tejben keverjünk fel: 6 tojássárgáját, hat kanál czukorport, 3 deka élesztőt, egy kiló 
lisztet, egy kanál vajat (vagy zsirt) és megfelelő mennyiségű sót. Ezt a keveréket addig kell verni, a 
mig hólyagzik. Ha nem elég hig a tészta, tegyünk még bele tejet, mert e tésztának palacsinta 
higságunak kell lennie. Mikor ez a tészta kezd kelni, mindjárt kezdhetjük a sütését. Erre nézve meg 
kell jegyeznem, hogy a cserépből készült talkerli forma sokkal czélszerübb, mint a vas; mert a vasban 
ez a tészta hamar hevülvén, belől sületlen marad, és kivül mégis megég. Ha forma kéznél nincs, 
kanalanként rakva palacsinta sütőben is kilehet sütni. Tehát mikor a talkerli tésztát mind kisütöttük 
forró zsirban, akkor osszuk kétfelé: az egyik felit, finom czukros lekvárral kenjük be és a másik felét 
ragaszuk reá. Az igy összeragasztott két-két talkerlit tálaláskor felül jól meg kell hinteni czukor-porral 

Az élesztős-sodralék. 

Két tojásnyi irós-vajat el kell dörzsölni egy tálban habzásig, közé kell ütni 10 tojás sárgáját és bele kell 
önteni fél liter meleg tejet, 4 deka jó élesztőt, 6 kanál czukor-port, kevés sót és egy kiló lisztet. A 
keményecske tésztát addig kell gyúrni, a mig csaknem hólyagzik és sima lesz egészen. Ezután 
késfoknyi vékonyságra kell elnyújtani, jól meg kell kenni vajjal, aztán be kell hinteni jó vastagon 
mandulás-czukorral, mazsolával vagy töröttczukros csokoládéval. A tésztát össze göngyölve, tepsire 
kell tenni, tojással be kell felül kenni, végül be kell hinteni mandulával. Ha a pléhen jól megkelt - mi 
lassan megy, - mert ez nehéz tészta, - csak akkor tegyük csendes tűznél sütőbe. (Csendes tüzet azért 
ajánlok, mert gyors tüz mellett belől könnyen sületlen marad.) Mikor kisült, kissé hűlni kell hagyni, 
azután szép szeletekbe vagdalva kell feltálalni. 

A mákos-gubó. 

Közönséges kalács tésztát, ha megkelt, vékony, gömbölyű pálczácskákba kell sodorni, és késsel apró 
darabokba vagdalni, majd lisztbe meghengergetni és ugy a mint van, süssük meg száraz tepsin sütőbe, 
halvány rózsaszínűre. Miután csendes sülés közben kiszáradtak a gubók, vegyük ki őket a tepsiből, 
tegyük tálba és forró vizzel öntsük le. A vizben csak addig hagyjuk, a mig puhulni kezd a tészta, de 
szét ne ázzék, tegyünk a lábasba egy kanál zsirt, mely ha forró lett, tegyük a leforrázott tésztát bele. 
Ezt a tésztát hintsük meg jól törött mákkal és édesitsük czukor-porral vagy mézzel. Karácson- 
Szombatján, estére szokás ezt a tésztát asztalra adni. Hódmező— Vásárhelyvidéken nagyon kedvelt 
eledel. 

Az élesztős-lepény. 

Egy kiló finom lisztet tegyünk tálba; 4 deka élesztőt egy kanál lisztet, néhány kanál tejjel pedig 
keverjünk fel egy csészében. E keveréket tiz perezre tegyük meleg helyre; ha emelkedik az élesztő, 
akkor már jó és lehet használni. Öntsük tehát az élesztőt a tálban levő liszt közepébe. A lisztbe még 
tegyünk 8 tojást, két tojásnyi friss vajat, fél kávés-kanálnyi sót, 6 kanál czukorport és egy liter meleg 
tejet. Ezeket keverjük össze jól és dagaszszuk (vagy kanállal verjük) ugy jó három negyedóra 
hosszáig. Ez a tészta inkább puha s könnyen bánható legyen. Ha egy liter tej kevés lenne a tésztába, 
tegyünk még közé annyi tejet, hogy a tészta könnyen bánható legyen. Keményre semmi esetre sem 
szabad csinálni. Miután jól eldagasztottuk e tésztát, egy nagyobb fajta tepsit kenjünk ki jól zsírral, 

(vagy vajjal) hintsük be kevés liszttel és amint van, - keletlenül - borítsuk bele a tésztát a tepsibe 
mindjárt. A tésztát a tepsiben egyengessük el azonnal vajba (vagy zsirba) mártogatott kanállal; hintsük 
meg gazdagon, mazsolával és czukros törtmandulával. Ezután tegyük egyenlően meleg helyre kelni. 
De a tepsit okvetlenül egyenes helyre állítsuk, mert ez a keletlen tészta a zsiros vason igen könnyen 
oldalt csúszik és akkor idétlen formát kapna s rosszul sülne e lepény. A sütőbe, sütés czéljából, csak 
akkor kell betenni a tésztát, a mikor a tepsiből már kezd kidagadni. Egy félóra alatt gyors, egyenlő 
tűzön szépen megsül. Addig ne vágjuk fel, a mig félig ki nem hült és a felvágáshoz akkor is jó éles 
kést használjunk, mert különben összesodródik a bele. Az élesztős-lepényt nagy koczkákba kell 
vagdalni. Ezt a tésztát lehet tojásos, tejfeles és czukros tehén-turóval is felül vastagon bekenni. 

Az élesztős palacsinta. 

Egy liter meleg, jó tejet tegyünk mély tálba és üstünk bele hat egész tojást. Négy deka élesztőt 
próbáljunk meg, jó e? Ha jó, azt is tegyünk a liszt közé. Ezenkívül a tálban levő tejhez 6 kanálnyi 
czukor-port, kevés sót és annyi lisztet keverjünk, hogy hig palacsinta tészta legyen belőle. Miután 
mindezeket jól összekevertük, tegyük gyengén meleg helyre, mikor a tészta kezd a tálban emelkedni, 
vegyük el a melegről. Egy literes nagyságú szük, mély lábasba, a melynek alja kicsiny kerületű 
legyen, tegyünk egy diónyi zsirt, állitsuk a lábast lángra és amikor a zsir forró, öntsünk bele egy nagy 
fakanál palacsinta-tésztát. Ezután mind a két felét piritsuk meg. Ha rendre kisütöttük, azonnal melegen 
tálaljuk fel baraczkizzel, de megjegyzendő, hogy üresen is jó, csak sokáig nem szabad készen állnia. 

A túrós koczka-tészta. 

Egy kiló finom lisztet tegyünk deszkára, a közepébe egyengessünk gödröt és abba tegyünk 4 deka 
kipróbált jóságú élesztőt, három kanál czukorport, egy kávéskanál sót, 6 egész tojást és annyi tejet, 
hogy a tészta sem kemény sem lágy ne legyen, vagyis egy liternyi meleg tejnél valamivel többet 
öntsünk bele; továbbá egy jó nagy tojásnyi fagyos zsirt is tegyünk közé; ezeket gyúrjuk össze, 
legalább jó félóráig kell gyúrni; mindaddig, amig hólyagot vet és a kezünkről könnyen leválik. Ekkor 
a deszkát hintsük be liszttel és a tésztát tegyük reá pihenni, a tésztát fedjük be egy tállal, a melyet csak 
egy negyed óra múlva vegyünk le róla. Ezután nyujtófával nyújtsuk el a tésztát ujnyi vastagságra, és 
fél kilónyi fagyos zsirt kenjük el rajta egyenlően. Ezek után a tésztát hajtogassuk össze négy felöl, 
hogy négyrétű, illetve négyszegletű csomóban maradjon; hagyjuk ismét negyed óra hosszáig pihenni, 
és újra nyújtsuk ki, de ezúttal már nem olyan vékonyra mint legelőbb. Mindezek után harmadszor is 
hajtogassuk össze, de több zsirt ne tegyünk bele. Miután már háromszor megrétegezve kinyújtottuk, 
tenyérnyi nagyságú koczkákba, tegyünk minden egyes koczka közepére: egy bádogkanálnyi tojással, 
tejfellel és czukorral összekevert jó, édes, friss tehéntúrót. Miután a túrót beleraktuk, a tészta négy 
csücskét fogjuk össze egy csomóba és szorítsuk meg, hogy össze álljon és a turó ki ne csorogjon 
belőle. Végül kenjük be tojással, rakjuk zsirral kikent tepsibe; süssük ki benne egyenlő, de nem lassú 
tűzön. Ezt a tésztát, (mely általában igen kedvelt és jó) lehet vajjal is késziteni, akár miféle czukros 
gyümölcs izzel is lehet tölteni. Ha szép gyenge, friss és ki nem száradt, akkor szedjük ki a sütőből. 

A paraszt-béles 

Egy kiló lisztet tegyünk tálba. Három deka élesztőt olvasszunk fel tejben és kevés liszttel tegyük 
meleg helyre; ha felfut, öntsük a lisztbe. Ezenkívül tegyünk még a lisztbe egy egész tojást, kávéskanál 
sót, fél liter meleg tejet, 3 deczi vizet és egy kis tojásnyi zsirt; ezeket keverjük jól el a tálban lévő 
liszttel. Ha nagyon puha volna, tegyünk bele annyi lisztet, hogy kenyértészta keménységű legyen. Fél 
óráig dagasszuk jó erősen, azután takarjuk be ruhával és meleg helyen hagyjuk félóráig. Mikor már 
emelkedni kezd, vegyük el a melegről, borítsuk lisztes deszkára, szakítsuk ki jókora tojásnyi 
czipócskákba, hengergessük meg lisztben és nyújtsuk ki egy ujnyi vastagságra. E kis kerek tésztáknak 
felét hintsük be jó vastagon zsiros és sós vizben megfőtt, de kihűtött köleskásával; az üres felét 
borítsuk reá. Ezt lehet szilvaizzel (lekvár) is tölteni. Lapos lábasba tegyünk egy kanálnyi zsirt forrni; 
ha forró a zsir, tegyük bele a tésztákat gyorsan. A tésztáknak mind a két oldalát folytonos fogatás 
közben piritsuk meg. Ez a tészta forrón tálalva asztalra, különösen vacsorakor, igen jó eledel. 

A réteges (élesztős) pogácsa. 

Egy kiló liszttel keverjünk el hat tojást, 3 deka élesztőt, megfelelő sót, két tojásnyi zsirt, fél pohár, 2 
decziliter tejfelt és annyi tejet, hogy a tészta sem kemény sem igen puha ne legyen. Mindezeket 
deszkán addig kell gyúrni, a mig hólyagzani kezd; kinyujtás után aztán be kell az egész tömeget kenni 
fél kilónyi fagyos zsirral, vagy lehet összevágott tepertővel is. E tésztát ugy hajtogassuk össze, hogy 
négyrétű legyen. Ekkor 15 perczig hagyjuk nyugodni. Később ismét nyújtsuk el nyujtófával lehető jó 
vékonyra és újra hajtogassuk össze. Közben 15 percznyi időközönként a tésztát háromszor 
egymásután nyújtsuk ki és hajtsuk össze. A tésztát végül két ujnyi vastagságura nyújtsuk ki; ennél 
sohasem vékonyabbra, sőt inkább vastagabb legyen, mert akkor nő fel szép magasra, akkor lesz szép 
réteges. Ha megfelelő vastagságura elnyújtottuk, vágjuk ki középnagyságú fánk-metszővel vagy 
kisebb pohárral, a formából kimaradt tészta darabokat újra gyúrjuk egybe és elnyújtva azt is vágjuk ki 
pogácsának, kenjük meg felül tojással és késsel czifrázzuk meg koczkásan, aztán tepsibe rakva süssük 
meg, nem igen forró sütőben. A sütőbe tétel után negyedóra múlva rakjunk alá erősebb tüzet, hogy 
felül szép barnapirosra süljön a pogácsa. 

A tepertős pogácsa. 

Egy kiló liszttel fél kiló jó apróra összevágott, friss tepertőt dörzsöljünk el, azután, tegyünk bele 3 
deka élesztőt, két egész tojást, egy kávéskanálnyi sót és deczi tejfelt. Mindezeket gyúrjuk jól össze, 
azután nyújtsuk ki kétujjnyi vastagra, és vágjuk ki középnagyságú pogácsáknak. A hulladék-tésztákat 
újra gyúrjuk össze s azt is vágjuk ki éppen ugy, mint a többit. A pogácsák tetejére késfokkal 
vagdaljunk koczkákat és kenjük be tojással; süssük meg rendes tüz mellett sütőben. 

A tepertős vakarcs. 

Ha a kenyeret nem sütjük is a háznál, azért tepertős-vakarcsot készíthetünk, külön e czélra gyúrt 
kenyértésztából. Egy kiló lisztet két deka élesztővel és annyi meleg sósvizzel, hogy kissé 
keményecske tészta legyen belőle, gyúrjunk jól össze és pedig tálban, mert csak tálban lehet jól 
eldagasztani. A tésztát fél órai folytonos dagasztás után tálastul együtt tegyük jó meleg helyre. Mikor a 
tészta a tálból kezd jól kiduzzadni, vegyük el a melegről és borítsuk ki deszkára. Ekkor egy fél kilónyi 
friss tepertőt vagdaljunk meg jól és e tepertőt gyúrjuk össze a tésztával ugy, hogy a tepertő a tésztával 
teljesen felvegyüljön. A tésztát ezután nyujtófával nyújtsuk ki, de csak annyira, hogy három ujjnyi 
vastag legyen. A kinyújtott tésztát hajtsuk össze, hogy fél-hold alakú legyen és az ivezett formájú 
oldalán lévő szélét vágjuk be itt-ott késsel fél ujnyi hosszúságban. Nem kell bekenni, csak ugy, amint 
van, tegyük száraz tepsire sülni. Csendes tűzön kell sütni, mert különben belől e vastag tészta könnyen 
sületlen marad. Ennek, hogy jó legyen, legalább egy órai sülés kell. A tepertős vakarcs forrón igen jó 
étel. 

Az élesztős, irós-tészta. 

Egy kiló finom liszthez vegyünk 6 egész tojást, 3 deka élesztőt, két kanálnyi czukorport és egy 
kávéskanálnyi sót. A felsorolt anyagokat keverjük össze jól és tegyünk bele annyi meleg tejet, hogy a 
tészta sem nagyon kemény, sem nagyon puha ne legyen. Miután jól elgyurtuk, hagyjuk kissé kelni és 
mikor a tészta terülni kezd, nyujtófával nyújtsuk egy ujjnyi vastagra. E tésztát kenjük be jól irós- vajjal, 
hajtogassuk be a négy sarkát ugy, hogy a közepén a négy szeglet találkozzék és hagyjuk újra pihenni 
10-15 perczig. Pihenés után megint nyújtsuk el és ismét kenjük be vajjal. Végül, miután kissé kelt, 
még egyszer el kell nyújtani ezúttal már alig kis ujnyi vastagságura. A tésztából szabdaljunk rövid alig 
egy arasz hosszúságú, két ujnyi széles rudacskákat. Minden egyes rudacskát be kell kenni tojással és 
be kell hinteni mandulával is. Görbe irós tészta pléhre, vagy lapos tepsire téve, süssük azonnal rendes 
tűzön, - kelés nélkül, mert csak ugy lesz szép réteges. 

Az irós-tészta. 



Egy kiló finom lisztet tegyünk deszkára és a közepébe - szokás szerint - csináljunk gödröt; abba 
tegyünk két pálinkás pohárnyi fehér rumot, félpohár bort, 5 egész tojást, 5 kanál tejfelt, egy 
kávéskanál sót és annyi lágymeleg-vizet, hogy a tészta sem lágy sem kemény ne legyen, hanem inkább 
olyan rétes lágyságu. Gyúrjuk el jól, három negyed óra hosszáig. Mikor nagyon hólyagzik, lisztes 
deszkára szép czipó alakban formálva tegyük le. E tésztával lehetőleg hideg helyen bánjunk, nehogy a 
vaj ellágyuljon benne, fedjük be tállal és fél órai pihenés után, nyújtó fával egy ujnyi vastagságura 
nyújtsuk el. Egy kiló igen friss és nagyon édes irós-vajat, mely egészen kemény és hideg legyen, 
vagdaljunk késsel apró lapocskákba és rakjuk a tésztára ugy, hogy e vaj lemezkék az egész tésztát 
beborítsák. Miután ezzel készen vagyunk, hajtsuk négy részbe a tésztát és hagyjuk nyugodni ismét 
negyed óra hosszáig. Ekkor arra ügyeljünk, hogy ne mozditsuk el helyéről a tésztát, hanem ugy 
nyújtsuk ki egy ujnyi vékonyra és hajtogassuk megint négy rétbe. De éppen azokat az oldalokat, és 
éppen ugy hajtsuk egymásra, mint először, mert csak akkor lesz szép leveles, ha erre vigyázunk. Az 
iróstésztát háromszor egymásután kell elnyújtani. A végső nyújtásnál egy ujnyi vastagra hagyjuk és 
megtüzesített hegyű késsel szabdaljunk belőle szép, nagy, rézsútos koczkákat, a melyeket felül be kell 
kenni tojással, de be lehet hinteni czukros mandulával is. A legjobban és egyenlően piritó sütőbe 
tegyük; de még a legjobb sütőnél is sokkal jobb a kemencze, mert egyik főkellék az irós-tészta 
sikeréhez a gyors és egyenlő tűznél való sütés. 

A félirós tészta. 

A félig vajas (vagy irós) tésztát sokkal könnyebben és biztosabban lehet késziteni, mint a másik fajta 
irós-tésztát. - Tegyünk deszkára egy kiló finom lisztet és szokás szerint csináljunk a liszt közepébe 
helyet a benne valóknak. Tegyünk a lisztbe öt egész tojást, egy deczi jó bort, megfelelő sót, hat kanál 
tejfelt, három kanál czukor-port és egy tojásnyi friss vajat. Ezeket gyúrjuk jól össze a liszttel, de ha 
igen kemény lenne a tészta, mert az egyik féle lisztbe sokkal több higitó anyag kell, mint a másik 
fajtába - tegyünk még bele annyi langyos tejet, hogy kemény rétes-tészta forma legyen belőle. 
Dolgozzuk ki jól, kéz között fél óráig gyúrva. Tegyük liszttel behintett deszkára és fedjük be tállal. 
Hagyjuk befedve negyedóráig és akkor nyujtófával nyújtsuk ki egy ujnyi vastagra. Az egész tésztát 
borítsuk be fél kilónyi, késsel vékony szeletekre vágott, friss kemény vajjal. Hajtsuk a tésztát 
négyrétben egymásra. Hagyjuk 15 perczig nyugodni, azután nyújtsuk el ismét annyira, a mennyire, 
csak anélkül lehet, hogy a vaj ki ne fakadjon a tésztából és újra hajtsuk össze négybe. Tehát háromszor 
vagy ha a körülmények megengedik négyszer is elnyújthatjuk. De legutoljára nem szabad vékonyra 
elnyújtani, mert a sütés alatt akkor szebben felnő, ha nem vékony a tészta. Mikor sütni akarjuk, 
vagdaljuk fel rendes késsel nem igen apró, hosszúkás, rézsútos koczkákba. Egy három literes lábasba 
tegyünk másfél liter zsirt forrni. A felforrott zsirba tegyünk annyi ilyen félirós-tészta koczkát, a 
mennyi még akkor is kényelmesen elférhet a zsirban, ha dagadni kezd a tészta. Süssük ki rendre 
egyenlő, de gyors láng-tüz felett, szép rózsaszínűre, folytonosan forgatva. Tálban a legszebb kinézésű 
tészták egyike és igen jó izü is. 

A toló-fánk. 

Egy nagyobb mély tálba egy kiló igen finom lisztet tegyünk és egy lábasba forraljunk fel egy liter jó 
tejsürüt, a melybe tegyünk: 12 deka czukrot. Ekkor a másik edényt, a tálat, a melyben a liszt van, 
valaki fogja meg jó erősen, hogy ne mozdulhasson ki a helyéből, egy másik pedig a fakanállal a lisztet 
kavarja folytonosan. Kavarás közben a liszt közé csorgatni kell lassan forró czukros-tejet; nehogy 
csomós legyen a liszt. Miután már az egész liter tejet bele öntöttük a lisztbe és még sem eléggé 
kezelhető a leforrázott tészta, tegyünk még bele egy kevés tejet; de nagyon ügyeljünk, nehogy puha 
legyen a tejes tészta, mert akkor zsiros lenne a toló-fánk. Olyan kemény tésztát kell tehát késziteni, 
hogy a fakanállal alig-alig birjuk elkeverni. (Ezt a tésztát még rézmorzsában is szokták keverni.) 
Miután már e tésztát egészen simára össze kevertük, tegyünk belé lassanként folytonos keverés közben 
15 tojás sárgáját, öt kanál friss olvasztott vajat, kevés sót és a ki szereti a fűszerest, az a czukorral 
kevés vaniliát is törhet bele, e közben ügyelni kell, mert a vanília megbarnítja és könnyen olyanná 
teheti a tésztát, mint ha szemetes volna. A vaniliás czukrot a tésztába tevés előtt meg kell tehát szitálni. 

A tojás fehérét habbá kell verni, és a habot lassanként tészta közé kell keverni. Ha a tojás habja igen 
meglágyitaná a tésztát, ne tegyük mind bele. Egy mély lábasba tegyünk másfél liter zsirt, s mikor a 
zsir erősen forró lesz, vegyünk elő egy jól kitörölt (száraz), toló-fánk nyomó bádogcsövet, a melyet 
mártsunk meg a forró zsírban és ugy tegyük tele tésztával. A megtöltött tolófánk nyomóbádogot 
tartsuk a forró zsir felébe és a toló-fával nyomjuk ki belőle a tésztát a zsirba, tetszésünk szerinti hosszú 
darabokba. Mikor szép piros a tészta, forgassuk meg. Egymásután és nagyon gyorsan süssük ki, mert 
ha csendes tűznél sütnők, zsiros lenne a tészta belsője. Ez a tészta régi divatú, igen jó, de nagyon 
nehéz készítésű, szép kinézésű sütemény. 

A rétes tészta. 

A gazdasszonyok ezt az igazi magyar süteményt sehol a világon, rajtunk kivül, nem tudják készíteni. 
Ehhez a legfrissebb és legfinomabb lisztet kell használni; ha a liszt valahol nedves kamarában, vagy 
pinczében sokáig állott, ne is kisértsünk meg belőle rétest gyúrni. Ennél a tésztánál ugyanis fő és első 
kellék a jó minőségű liszt. Egy kilónyi deszkára helyezett liszt közepébe csináljunk lyukat, üssünk 
bele egy egész tojást, egy kávéskanál sót, egy jó tojásnyi fagyos zsirt és egyelitsük el kézzel 
lassanként annyi, jó meleg de nem forró vizzel, a mennyit fel vészen. Olyan keménységűre kell 
csinálni, hogy kézzel dagasztva, igen könnyen gyúrhassuk. Ne hogy igen lágy legyen a tészta, mert ha 
lágy, mikor nyújtani akarjuk, biztosan össze-vissza szakad; tehát inkább kissé ruganyosan keményre 
kell egyenlíteni. Negyedóra hosszig gyúrjuk meg jól, akkor csináljunk belőle 3 darab czipót, tegyük 
azokat jól meglisztezett helyre a gyúródeszkán és tállal fedjük be; hagyjuk negyedóráig pihenni, 
azután vegyük le a tálat. A tésztát kenjük be vékonyan olvasztott zsírral, mert ugy könnyebben enged 
és jobban nyúlik; nyújtó fával előbb kissé lapitsuk meg, hogy szép egyenlően lehessen megkezdeni a 
nyújtását. Egy nagy, (esetleg deszkákkal pótolt) ebédlő asztalra terítsünk abroszt és a kissé meglapított 
tésztát tegyük az asztal közepére, aztán gondosan, egyenlően, minden oldalról egyformán, húzzuk ki a 
tésztát ugy, hogy nagyon vékonyan az egész nagy asztalt beborítsa. A tészta leg-szélét soha sem lehet 
kinyújtani, azt tehát körös-körül gondosan le kell szakítani a vékony tésztáról ugy, hogy minél 
kevesebb tészta kerüljön a szélébe. Az asztalon lévő vékony tésztát hagyjuk addig az abroszon, a mig 
jól megszikkad; de csörgössé ne száradjon, mert akkor összetörik s többé nem lehet használni. Ha 
negyedóráig ott hagytuk az asztalon - kivált meleg szobában - jó kell, hogy legyen a tészta. A tésztát 
meleg zsirba mártott bádog kanállal de még jobb tollal - locsoljuk meg mindenütt jól. Miután 
bezsíroztuk, hajtsuk egymásra a tésztát ugy, hogy a tészta négyszeres legyen. Ha igy elkészítettük a 
rétes tésztát, tehetünk bele különböző tölteléket, u.m.: túrót, almát, cseresznyét, crémet, diót, mákot, 
vagy többféle gyümölcsöt és czukros-lekvárakat, valamint tejbe főtt rizskását és köleskását is. Ha az 
összehajtott tésztát teleszórtuk töltelékkel, hajtogassuk nagy vastag tekercsbe. A hajtogatás ugy 
történik, hogy előbb egyik oldalon mind a két kézzel megfogjuk és fölemeljük az abrosz szélét, 
olyanformán, hogy a vékony tészta az emelés által magától eddig hengeredik, a mig egy tekercs lesz 
belőle, A tekercseket vágjuk olyan hosszú darabokba, mint a milyen hosszú tepsibe sütni akarjuk. A 
tepsi fenekére öntsünk pár kanálnyi zsirt és ha bele tettük a tésztát, ennek a tetejét is kenjük meg 
olvasztott zsírral. Ezután tegyük gyors tüz mellett sütőbe; negyed óra alatt olyan szép pirosra sül, hogy 
kivehetjük deszkára és felvághatjuk rézsútos darabokra. Végül hintsük meg czukor-porral. Ez a tészta 
ugy hidegen, mint melegen és megmelegítve egyaránt igen jó étel. 

A rétesbe való töltelékek. 
Krém töltelék. 

Egy liter édes tejsürüt tegyünk forrni vanilliával és czukorral fűszerezve; mig a tejsürü forr, készítsünk 
egy mély tálba fél liter finom lisztet, s a forró tejet lassanként csorgassuk a liszt közé. Csorgatás 
közben folytonosan keverjük fakanállal, hogy sürü pép legyen belőle. Egy kis késhegynyi sót és 6 
tojás sárgáját is tegyünk a pép közé. Miután a pépet ez utóbbiakkal is jól felkevertük, a hat tojás 
fehéréből vert kemény habot is tegyük közé. Ügyeljünk, hogy ez a krém jó édes legyen, mert a házilag 
készült tésztáknak rendesen az a fő hibájuk, hogy sohasem elég édesek. Ezzel a vegyülékkel kell aztán 
az összehajtogatott rétest megtölteni. Ha a rétest nem akarjuk sodorni, hanem csak lapos szeletbe 
akarjuk kisütni, akkor hajtogassuk olyan kicsire össze a tésztát, mint kétszer az a tepsi, a melyben sütni 
akarjuk. A tésztalapot vágjuk ketté; egyiket tegyük rá a zsiros tepsire - a krémtölteléket egyenlően 

igazítsuk el rajta - a másik tésztalapot pedig borítsuk a krémmel bekent tésztalapra; felül kenjük be 
tojással és hintsük meg czukorporral. süssük jó tüz mellett gyorsan, szép pirosra; de ügyeljünk, hogy 
nagyon ki ne száradjon a tészta. Jókora négyszegletes koczkákba vágva tálaljuk fel. 

Az alma töltelék. 

Egy kiló lisztből gyűrött rétesbe husz nagy alma kell. A réteshez való almákat tisztitsuk meg héjától és 
a torzsájánál kezdve vagdaljuk fel apró, lapos szeletekbe. Egy darab időre tegyük félre az almát és 
csak akkor czukrozzuk meg fahéj os czukor-porral, a mikor már azon nyersen a kész tésztára szórtuk, 
mert ha az almát előbb czukroznók meg, rendkivül sok levet eresztene és a tésztát elrontaná. Vannak, 
akik mindent mazsolásán szeretnek; azok mazsolát is tehetnek az alma közé. De én nem ajánlok 
mazsolát rakni közé, mert oknélküli dolog, minthogy az alma fűszere magában véve a legkellemesebb. 
- Az almával töltött rétest jobb összesodorva, mint laposan sütni. 

A túrós rétes. 

Egy nagy tányér jó édes (friss) tehéntúrót mély tálban gyúrjunk össze nagyon simára, tegyünk bele fél 
liter édeses, de sürü tejfelt, 4 egész tojást, kevés sót, három kanál czukor-port és egy tojásnyi zsirt. 
Ezeket keverjük jól össze és ugy szórjuk az összehajtott rétes tésztára. Ezt is jobb összesodorva, mint 
laposan kisütni. 

A máktöltelék. 

Fél kiló darált mákot tegyünk negyedkiló, vizben feloldott forró czukorba; öntsünk bele annyi tejet, a 
mennyivel elérjük, hogy nagyon omlós ne legyen a mák. E keveréket vegyük el a tűztől s mikor kihűlt, 
szórjuk a kész rétes tésztába. Ezt is jobb ha összesodorjuk és nem laposan készitjük a tésztát. A mákba 
czitromhéjat vagy bármi más fűszert tenni nem ajánlok, mert ezáltal elvesztené természetes izét; már 
pedig ez a legjobb iz. 

A dió töltelék. 

Egy jó nagy tányér dió belet meg kell törni igen apróra, negyed kiló czukrot mártsunk vizbe, tegyük 
tiszta lábasban forrni. A fenirt apróra tört diót e sziruppal keverjük jól el. Ha a keverék igen parázs, 
öntsünk közé egy kevés tejet; de ebbe sem szabad semmiféle fűszert tenni, mert a dió ize magában a 
legjobb. E vegyüléket tésztába sodorva süssük ki. 

Csiga rétes. 

(Régi erdélyi tészta.) 

A rendesen kinyújtott vékony rétes tésztát hajtogassuk négy rétbe; minden rétegét egy kicsit zsírozzuk 
meg. Az abroszon lévő összehajtott tésztának legszélére, fél ujnyi szélesen, igen vékonyan, késsel, 
kenjünk szilvaizet; azt a szilva izes szalagforma tésztát olyan keskenyen hajtsuk fel az üres tésztára, és 
vágjuk el késsel ugy, hogy egy ujjnyi forma széles szilvaizzel töltött tészta-szalagokat szabdaljunk az 
egész nagy rétes tésztából; ha evvel készen lettünk, a hosszú szilvaizzel töltött tésztaszalagokat 
vagdaljuk fel egy arasz hosszúságúakra és formáljunk belőlük S alakú szép kis apró csiga réteseket. 
Tegyünk egy lapos edénybe egy kanál zsirt láng tűzre; ha a zsir forró lesz, tegyük tele az edényt csiga 
rétesekkel. Ügyeljünk a sütésre, mert igen gyorsan piros lesz e finom száraz tészta; rakjuk lapos tálba s 
tálaljuk czukor nélkül; a kinek kell, az maga hintsen reá czukrot. 

Császár morzsa. 

Egy liter tejbe, 12 deka mazsolát, 5 egész tojást, kevés sót és 5 kanál czukorport tegyünk. Egy tálba, 
öntsünk fél kiló darát és a tojásos tejjel lassanként vegyítsük össze a darát; ebből hig tészta lesz, a 
melyet egy zsírral vastagon kikent tepsibe öntsünk s igy hidegen tegyük jó meleg sütőbe, de gyakran 

nézzük meg, mert ha kezd a tészta a tepsi széle felé kissé pirulni, azonnal egy késsel vagy bádog 
kanállal vagdaljuk össze-vissza az egész tésztát, egyúttal forgassuk is meg az apró rendetlen 
darabkákat, azután megint tegyük vissza a sütőbe, de néhány percznyi sütőbe hagyás után megint 
vegyük ki és kavarjuk össze, a tésztát újra apróbb darabokba morzsaljuk a kanál segélyével - ha száraz 
lenne a tészta, - kell alá egy kanál zsirt tenni, egész addig igy járjunk el e morzsa tésztával, mig szép 
egyenlő mogyorónyi nagyságú piros darabkákba megsütöttük, ügyeljünk reá, hogy fél óra alatt 
elkészitsük ezt a tésztát, mert ha lassan sül igen kiszárad, azáltal elvesziti minden jóságát, tálaláskor 
hintsük be vaníliás czukorporral. 

A debreczeni béles. 

Deszkára tegyünk egy kiló lisztet egy csomóba, csináljunk a közepébe lyukat, öntsünk e lyukba egy 
liter jó tejfelt, egy kávéskanál sót és két egész tojást; ezeket gyúrjuk jól össze kissé puha tésztának, 
liszteljük meg jól a deszkát és arra tegyük a tésztát, nyujtófával nyújtsuk ki egy ujnyi vastagságura. 
Tegyünk a kinyújtott tészta közepére fél kiló zsirt és negyed kiló lisztet, ezeket ott a tésztán 
egyenlítsük egészen össze és egyenlő vastagon kenjük be e lisztes zsirral az egész kinyújtott tésztát, 
hajtogassuk össze négy rétbe mint az iróstésztát. Tiz perczig ugy összehajtva hadjuk pihenni, akkor 
nyújtsuk újra el ujnyi vastagra, hajtsuk megint össze; ezt ismételjük háromszor. Végül nyújtsuk ki fél 
ujnyi vastagságura és akkor vagdaljuk araszos nagyságú négyszegű koczkákba. Minden koczka 
közepébe tegyünk egy bádog-kanálnyi tölteléket, hámozott összetört mandulából mazsolából és 
czukorból keverve. Lehet befőtt gyümölcs izet is tenni e tésztába, de ez nem olyan ajánlatos, mert 
össze áztatja s ezért megszivósitja a tésztát. Ha e tölteléket minden koczka tésztába bele raktuk, a 
tészta négy szegletét szorosan fogjuk össze, ujunkkal nyomjuk meg és a tenyerünkkel lapítsuk jól az 
egész tésztát, hogy a töltelék sehol se lássék ki belőle. Tegyük a tésztákat tepsibe egymás mellé rakva, 
egy zsirbamártott tollal kenjük meg felül mind. Gyorstüznél sütőben süssük meg szép halvány 
rózsaszínűre. Ez a tészta több napig el áll és mindég változatlanul jó; hidegen ugy, mint melegítve. 

A székely-béles. 

(Erdélyi tészta.) 

Egy kiló lisztet tegyünk deszkára, a közepébe csináljunk lyukat, a melybe öntsünk három deczi tejfelt, 
fél pohár bort, három tojást, egy kávéskanál sót, két tojásnyi zsirt és annyi meleg vizet, hogy 
keményke rétes-tésztát készithessünk belőle: Negyedóráig gyúrjuk jól össze, akkor szaggassunk belőle 
12 kis egyenlő czipót, tegyük lisztes deszkára és azonnal, egyenként nyújtsuk ki fával tányérnyi 
nagyságú formákba. Szórjuk be egy kevés zsirral, sodorjuk össze és gömbölyitsük csiga alakuakba; 
azután nyújtsuk ki a nyujtófával tányérnyi nagyságú kerekekbe. Ez a tészta sem vastag sem vékony ne 
legyen; lehet ugy körülbelül tollszárnyi vastagságú. Egy jó széles fenekű lábasban - olyanba, melybe a 
tészta kinyújtva könnyen belefér, tegyünk egy diónyi zsirt; ha a zsir lángtüznél felforrott, tegyük a 
rétest bele. Mikor a zsírját elsüli, egy keveset mindég kell alá tenni. E tésztát egyenlően forgatva, 
egymásután süssük ki szép pirosra. Lehetőleg forrón tálaljuk; de ez hidegen is igen jó. Tálaláskor 
egyet-egyet vágjunk fel négybe. 

A burgonya-rétes. 

(Szepesi étel). 

Egy kiló deszkára helyezett lisztbe tegyünk egy nagy tenyérnyi megfőtt és megreszelt burgonyát, két 
egész tojást és sót. Ezeket gyúrjuk össze jól és formáljunk belőle kis tojásnyi nagyságú czipócskákat, a 
melyeket lisztes deszkán nyújtsunk ki fával tányérnyi nagysága lepényekké. E lepényeket öntözzük 
meg zsirral, majd sodorjuk össze és újra nyújtsuk el késfoknyi vékonyságura; kevés, de forró zsirban 
süssük meg palacsinta sütőn, mind a két oldalát szép pirosra. Ez igen jó, gyorsan készíthető, olcsó és 
könnyű tészta. Megjegyzendő, hogy csak forrón jó; azonnal a kisütés után kell tehát asztalra adni. 

A palacsinta-tészta. 

Öntsünk egy tálba egy liter tejet, üssünk bele négy tojást és egy kávés-kanálnyi sót, keverjünk közé 
annyi lisztet, hogy keményecske, de azért kanállal elkeverhető tészta legyen belőle, s mikor a tészta 
már nem csomós, lassanként keverjünk hozzá annyi tejet, hogy sürü palacsinta tésztává képződjék. 
Hogy mikor jó, azt megpróbálhatjuk olyan formán, hogy forró és alig zsiros palacsinta-sütő közepébe, 
(melyet láng felett forrósitsunk meg,) öntsünk egy kanállal a tésztából és kissé oldalt jobbra-balra 
billentsük meg; ha a tészta még a forró vason is igen gyorsan szét foly, akkor még nem elég sürü, 
ellenben, ha nem igen akar elterülni, akkor még nagyon kemény a tészta. Tehát egyelőre annyi tejet 
tegyünk a tésztába, hogy inkább sürü legyen, mert tejet későbben lehet bele tenni, lisztet már nem, 
mert későbben bele rakott liszt a hig tésztával nem elegyedik el és csomós maradna. Ha a forró vason 
lassan, de egyenlően elterül a tészta, akkor levelén sültnek és palacsintának egyaránt alkalmas. A 
palacsintákat erős láng-tüzön gyorsan süssük; széleit késsel emeljük fel és nézzük meg az alsó felét, 
hogy elég piros-e. Ha már szép piros szint nyert, késsel forditsuk meg és néhány csepp zsirt 
csorgassuk alá, de rögtön, mert a tészta különben égett hólyagot vet. Nem szabad tehát a vasat 
szárazon hagyni. Mikor mind megsütöttük a palacsintákat, minden egyes darabot tegyünk deszkára és 
felét kenjük meg baraczkizzel vagy túróval. Ha bekentük, sodorjuk össze és tegyük egymás tetejére 
lapos tálba, majd fedjük be és tálalásig tegyük meleg helyre. A töltelékbe való túrót készítsük a 
következő módon: hat személyre egy jókora alma nagyságú édes tehéntúrót tegyünk tálba, keverjük 
ezt jól össze, hogy darabos ne legyen; tegyünk bele három egész nyers tojást, egy kanállal czukorport, 
kevés sót és két deczi jó tejfelt. Ezeket keverjük jól össze és kenjük be vele a palacsintát. 

A levelen-sült. 

(A legrégibb magyar tészta.) 

Most a mikor az idő és a munka mindenkinél pénz, még a gazdag vidéki földbirtokosok házaiban sem 
igen teszik, hogy a levelen-sült kedvéért két nő cselédet fél napig e tészta készítésével kizárólag 
foglalkoztassanak. Pedig a levelen-sült kiváló, sajátságos jó ize miatt, minden magyar uri háznál a 
legelső sütemény volt. A levelén sültet nem is lehet másképpen, csak nagy tömegben készíteni. 
Készítési módja különben a következő: használjunk hozzá kissé sürü palacsinta tésztát, szedjünk le 
frissen a kertből vagy száz nagy zöldkáposzta-levelet. E leveleket mossuk meg jól a portól és az apró 
kerti bogaraktól; tegyük ruhára, törölgessük meg szárazra, rakjuk széjjel egy nagy asztalra; minden 
egyes káposzta-levelet kenjünk be vajba mártott tiszta libatollal, azután tegyünk minden káposzta 
levélre egy nagy fakanál sürü palacsinta tésztát és kenjük el rajta ugy, hogy köröskörül az egész 
levelet - egy ujnyi hijján - befedje. A tésztára felül is hintsünk egy kis olvasztott vajat. Mig ezekkel 
készülődünk, azalatt egy nagy sütőkemenczébe jó, száraz fából tüzet kell rakni. Miután a kemenczébe 
egy kosár fa elégett, kotorjuk az egyik oldalra a lángoló üszköket, illetve a parazsat mind és csak 
kevés fával tápláljuk a tüzet. A sütő kemencze másik felében pedig hosszú kenyérvető-lapátra téve, 
valaki folytonosan a láng felé tartva süsse meg a levelen-sülteket mind, egymás után kisütni égő 
kemencze tűznél. Egy nő-cseléd a lapátot tartsa a tüz felé, a másik vegye el tőle a kész tésztát és késsel 
váltsa le a zöld levélről; az egyszer már használt leveleket többször nem lehet használni. A kész 
tésztákat a tálban egymásfelébe kell rakni; a tálat meleg helyen kell tartani, egészen addig, a mig mind 
kisült a tészta. Tizenkét személyre valót meg lehet készíteni 4 óra alatt, meg lehet enni tíz perez alatt. 

A zsemlye pudding. 

Vagdaljunk össze apró koczkákba három vizes zsemlyét és áztassuk meg annyi tejbe, a mennyit éppen 
felveszen; de széjjel ne ázzanak a koczkák. Egy mély tálba tegyünk tiz tojássárgáját, tiz kanál 
czukorport, 15 deka megtisztított mazsolát, tiz deka héjától megtisztított hosszura vágott mandulát, 
egy késhegynyi sót és egy tojásnyi friss irós-vajat, ezeket keverjük jól össze negyedóráig, akkor 
tegyünk bele három bádog kanál lisztet és a megáztatott zsemlyekoczkákat; elegyítsük ugy össze, 
hogy a tojásos tészta mindenütt egyenlően elkeveredjék a zsemlye koczkákkal, a tojás fehérét verjük 
fel jó kemény habnak s azt is keverjük a tészta közé. Egy tiszta asztalkendőnek közepét kenjük ki 
vajjal, vagy zsirral, jó terjedelmesen, a kész tésztát öntsük a zsiros asztalkendőbe, fogjuk össze a 
kendőt jó tágan, nehogy a tészta nagyon összeszoruljon, kössük szorosan meg erős fonallal, a fonal 

végére csináljunk egy hurkot, a melybe egy fakanál nyelét fűzzük bele és ugy eresszük forró vizbe a 
pudding tésztát, a kanalat tegyük keresztbe fazékon, az aztán nem engedi a kendőbe kötött tésztát a 
fazék fenekére leülni, hanem az egész tészta könnyen lebegve marad a forró vizben; igy főzzük erős 
tűznél fél óráig, akkor vegyük ki a vizből a kendőt, tegyük deszkára, oldozzuk le a fonalat róla és a 
megfőtt forró tésztát tegyük szép czikkes, vajjal kikent boritó formába, fedjük be és tegyük száraz, 
meleg helyre - de nem sütőbe, csak a tűzhelyen egy sarokba valamelyik edényre tálalásig, akkor 
forditsuk ki kerek tésztás tálba, szurdaljuk tele a tetejét hosszúkás mandulákkal, hogy szép tüskés 
legyen, öntsünk reá habosbor mártást. 

Bor mártással. 

(Bor sató) 

E mártást lehet használni akar miféle tálba főtt, vagy pudding félére. Egy liter rendes asztali borba 
tegyük egy fél czitromnak a héját egy késhegynyi tört fahéját, két szeg szegfűszeget, ezeket együtt 
forraljuk fel porczellán edénybe, mig a bor forró lesz, az alatt egy mély két literes fazékba üssünk bele 
20 tojás sárgáját, tegyünk még a tojáshoz 20 deka porczukrot, sodrófával habarjuk jó félóráig, mig 
egészen habos lesz a tojás sárgás czukor, ha a bor forró lassanként öntsük a tojásos czukorba, de 
folytonosan sodorjuk két kezünk között a sodrófával a bor mártást, igy az egész edény tele lesz sürü 
habos mártással, tovább főzni nem szabad, mert a tojás össze turosodna a borral, de gyönge meleg 
helyen tartsuk és tálalásig folytonosan sodorjuk a fával, ha ezt nem tennők, nem tudnók többé habossá 
verni. 

A puddingokra és tálba főttekre való tejmártás. 

("Chaudeo") 

Egy liter jó édes tejet forraljunk fel egy darab vaniliával. Egy szűk (magas) edénybe tegyünk tiz 
tojássárgáját és tiz kanál czukorport; ezeket sodrófával verjük mind addig, a mig a tojás a czukorral 
együtt habossá lesz, (a mi fél óra előtt meg nem történik.) Ekkor a forró tejet lassanként öntsük a 
czukros tojás közé és sodrófával folytonosan keverjük. Tartsuk tálalásig egyenlő meleg, de nem forró 
helyen és folytonosan sodorjuk a fával, mert ha igen meleg helyre tennők és elhagynók a tojásos tej 
keverését, akkor hasznavehetetlenül összeturósodnék. Éppen ezért nagyon ügyeljünk a mártás 
készitésére és csak a tálalás előtt kevéssel csináljuk meg. Ha véletlenül kevés lenne a tojás e 
mártáshoz, lehet a habossá vert tojásos czukor közé a tejjel való leforrázás előtt két kanálnyi kevés 
tejben megáztatott tiszta buza keményitőt is tenni. Ez nem ártalmas és mégis igen czélszerű, mert 
ezáltal ha kevés is a tejben a tojás, teljesen sürüvé lesz és a jó izét még sem vesziti el a mártás. Mikor a 
tálbafőttet (vagy puddingot) a formából kiborítjuk, akkor öntsük a körébe e folyadékot. 

A bor mártás. 

A bor mártáshoz üssünk 16 tojássárgáját egy mély edénybe és keverjünk fel vele habzásig huszonöt 
deka czukorport. Egy liter jó bort tegyünk cserép vagy porczellán edényben forrni. A borba tegyünk 
egy fél czitrom héjat és késhegynyi tört fahéjat. Miután ezt a fűszeres bort felforraltuk, öntsük lassan 
sodrófával folytonosan sodorva, a czukros tojás közé. E keveréket tegyük a forró tűzhely szélére, 
olyan helyre, hogy folytonosan jó meleg, de ne buzgó forró legyen. A bor mártást csak igen kevés 
idővel a tálalás előtt kell elkésziteni, mert ha áll, összeturósodik. E rövid idő alatt folytonosan sodorni 
kell, mert ugy lesz jó sürü és habos. 

A csokoládé mártás. 

Egy liter forró tejbe főzzünk be két tálba reszelt csokoládét és 12 deka czukrot. Hat tojás sárgáját 
tegyük mély porczellán edénybe, sodrófával keverjük habzásig és mikor már habzik, öntsük reá a forró 
csokoládét. A csokoládé mártást sodorjuk folytonosan, meleg helyen tartva, hogy jó habos legyen, 
egészen a tálalásig. 

A tálba főtt eper. 



Forraljunk fel egy fél liternyi tejet. Egy tálba tegyünk 6 tojássárgáját és 6 kanál czukorport; ezeket 
együtt keverjük negyed óráig, ezután tegyünk bele 6 bádogkanálnyi lisztet. A forró tejet folytonos 
kavarás mellett öntsük e tojásos és czukros lisztbe; e keverékbe csavarjunk bele egész czitromot, végül 
tegyünk bele egy liter szitán áttört friss erdei epret és a tojás fehérét habbá felverve. Mind ezeket 
keverjük össze jól, friss vajjal kenjünk meg belől egy czikkes formát azután hintsük be kissé liszttel. 
Öntsük bele ebbe a formába az epres vegyüléket, azután tegyük jó forró sütőbe, hogy gyorsan 
megsüljön, de nehogy a tüz túlságosan nagy legyen, mert akkor kivül égett, belől pedig nyerssé lesz. 
Fél órai gondos sütés mellett kész lehet. Mikor meg van sülve, azonnal tálalni kell. mert a legkisebb 
pihenés után összeroskad. Adjunk mellé piskótákat. 

A dara tálbafőtt tojássárgával. 

Másfél liter tejet 12 deka czukorral tegyünk lábasba forrni, ha buzog a tej, főzzünk bele nagyszemü 
darát tizenöt dekát. A darát lassanként pergessük folytonos kavarás közben a tejbe; ha egészen sürü 
lett a darától a tej, vegyük el a tűztől és öntsük tálba; a tálba levő darához keverjünk még tiz 
tojássárgáját, egy fél czitromnak apróra vágott héját, egy késegynyi sót és a tiz tojásnak fehéréből vert 
habot. Ha ezeket mind jól össze elegyítettük, vajjal belől kenjünk meg egy czikkes formát, öntsük a 
dara keveréket belé, tegyük csendes tüz mellett sütőbe; ha egy óra alatt szépen felnő és megpirul, ki 
borithatjuk kerek tálba; önthetünk körülötte czukros befőtt gyümölcs levet. 

A dara (vagy griz) tálbafőtt másképen. 

Egy liter tejet fel kell forralni; mikor e tej felforr, tegyünk bele 8 deka czukrot, egy darabka vaniliát 
(vagy czitromhéjat) és folytonos főzés és kavarás közben, szórjunk bele 8 deka nagyszemü darát, (a mi 
körülbelül 8 csapott kanálnyi darának felel meg.) A darát főzzük egészen addig, a mig teljesen 
kidagadt, de azért mégis kissé higacska marad. Sok darát főzni a tejben nem szabad, mert nem 
szükséges hogy a tészta sürü legyen. Mikor látjuk, hogy már kellőleg megfőtt, vegyük le a tűzről és 
tegyük tálba hűlni. Mikor már félig kihűlt, de még langyos meleg, csendesen (aprónként) keverjünk 
közé 8 tojás fehéréből vert kemény habot. Miután a habbal jól össze elegyítettük, vizzel 
megnedvesített belsejü czikkes formába öntsük, azután tálalásig tegyük hideg helyre vagy jégre. 
Mielőtt asztalra adnók, borítsuk ki kerek tálba és öntsünk reá tej -mártást. 

A csokoládé tálbafőtt. 

Egy liter forró tejbe tegyünk két közép nagyságú tábla reszelt csokoládét, nyolczad kilónyi czukrot és 
három egész zsemlét, mindezeket együtt addig főzzük folytonosan kavarva, mig a zsemlye a 
csokoládés tejben péppé válik. Ekkor vegyük el a tűztől, öntsük egy tálba, ott tegyünk bele egy 
tojásnyi vajat, 6 tojássárgáját és a hat tojás fehéréből vert habot. Ezeket keverjük össze szép 
egyenlően. Egy vajjal kikent czikkes tormát hintsünk meg zsemlyemorzsával és bele téve a csokoládés 
tésztát, végül gyors tüz fölött fél óra hosszáig süssük. Mikor megvan pirulva, borítsuk ki kerekded, 
mély tálba és öntsünk reá csokoládé, vagy tej mártást. 

A tejfel tálba főtt. 

Fél liter igen jó sürü tejfelt tegyünk mély tálba, kavarjunk közé hat kanál porczukrot hat tojás sárgáját, 
fél czitromnak reszelt héját és hat fakanál lisztet ezeket kavarjuk fél óráig jól össze, arra ügyeljünk, 
hogy a tészta inkább hig legyen mint sürü; (de nagyon hig se légyen.) Ha habosra vertük e tésztát, 
tegyük belé lassan össze elegyitve a hat tojás fehéréből vert habot is. Egy czikkes formát kenjünk meg 
vajjal, hintsük be zsemlye morzsával s a tejfeles tésztát öntsük a kikent formába; tegyük mérsékelt 
melegségű sütőbe, hogy egy óra alatt, csendesen egészen keresztül sülhessen. Mikor szépen 
felemelkedve megpirult, borítsuk ki kerek tálba. Önthetünk körülötte akár miféle czukros gyümölcs 
befőtt levet. 

A keményítő tálbafőtt. 

(Tojás nélkül) 

Egy liter tejet tegyünk egy darabka vaníliával és 6 kanál czukorporral forrni. Mialatt a tej felforr, 
azalatt egy tálban tiz deka buzakeményitőt oldjunk fel tizenkét kanál hideg tejben. Mikor a tej forrni 
kezd, folytonos kavarás közben csurgassuk bele a felhigitott keményitőt. Arra nagyon vigyázzunk, 
hogy a tej között darabos ne legyen a keményitő. Amint sürü lett a tej, szórjunk közé tiz deka 
megtisztitott és megmosott mazsolát, de ezt is keverjük el jól, nehogy a mazsola egy csomóban 
maradjon. Egy czikkes forma belsejét előbb nedvesítsük meg egy kissé vizzel s csak azután töltsük 
bele a keményitős-tésztát, a melyet jégre vagy hideg helyre kell tenni. Tálaláskor fordítsuk ki mély 
kerek tálba és öntsünk alá csokoládé-mártást. 

A rizskása tálbafőtt. 

Két liter tejet tegyünk forrni; ha forró lesz, vessünk bele 12 deka czukrot, egy darabka vanilliát és 25 
deka rizskását megmosva. A rizskását a tejbe főzzük egészen addig, mig egészen puhára kidagadnak a 
szemek és sürü lesz az egész tömeg; akkor vegyük el a tűztől, öntsük tálba keverjünk bele tiz 
tojássárgáját, egy tojásnyi vajat, öt deka mandulát megtisztítva és hosszura vágva, öt deka tiszta 
mazsola szőllőt és a tojás fehéréből vert habot is egyenlítsünk a tojásos rizs közé. Ha mindezeket 
egyenlően felvegyitettük, egy rézformát kenjünk meg zsirral, hintsük be zsemlye-morzsával s ugy 
fordítsuk bele a rizst; süssük csendes tűznél egy óráig; ha felemelkedett és megpirult, borítsuk ki kerek 
tálba, öntsünk reá czukros gyümölcslevet - vagy bormártást. 

A zsemlye-morzsás darakoczkák. 

Két liter tejet tegyünk tűzre negyed kiló czukorral. Ha forró lesz, lassan keverve, főzzünk bele vaniliát 
és fél kiló nagyszemü darát. Ha kissé sok volna a tejben a dara, kevés forróvizet öntsünk bele. 
Eközben vigyázni kell, nehogy sok tejet öntsünk bele, mert a tejes darának jó keménynek kell lenni. A 
darába, főzés közben, egy késhegynyi sót is tegyünk és mikor jól megfőztük, a tejbenfőtt darát 
borítsuk ki egy vizzel meglocsolt deszkára, azután - vizes kézzel - azon forrón lapítsuk el egészen 
simán és egyenlőn ujjnyi vastagra. Az ellapitott darát tegyük hűlni és mikor egészen meghűlt, 
vagdaljuk ki csinos - nem igen nagy - rézsútos koczkákba; mártsuk meg felvert tojásban azután 
zsemlye-morzsában. Süssük ki forró bő zsirban, mind a két oldalát szépen megpirítva. Ezt a tésztát 
éppen igy kezelve lehet rizskásából is csinálni. Ha rizskásával van készítve, szokás apró körtealakban 
is formálni; de sokkal könnyebb és jobb is koczkaalakban készíteni. E sütemény egyaránt jó frissen, 
hidegen valamint megmelegítve is. Tálaláskor fahajas czukorporral kell behinteni. 

Csörege kétféleképpen. 

Deszkára tegyünk egy kilo szép lisztet a közepébe egyengessük lyukat, abba üssünk belé 10 tojás 
sárgáját egy tojásnyi vajat, egy pálinkáspohár fehérszínű rumot vagy konyakot, kevés sót, egy tojásnyi 
porczukrot, végül annyi tejfelt keverjünk a liszt közé, hogy az egész tésztát könnyen össze 
gyúrhassuk; ha jól meggyúrtuk szakítsuk ki három darabba, azután minden tésztát nyújtsunk el 
nyujtófával jó vastag késfoknyi vastagságura, ha kinyújtottuk szabdaljuk ki derelye metszővel egy 
tenyérnyi nagyságú rézsútos koczkákba, minden koczkának a közepét vagdaljuk be a metszőaczéllal 
háromszor egy-egy ujnyi közt hagyva a bevagdalások között. Arra főleg ügyelni kell nehogy a 
tésztakoczkák széthulljanak. 

Egy három literes lábasba, egy kilonyi zsirt kell erős tűzre tenni, ha a zsir igen jó forró lesz, csakhamar 
rakjuk a tésztát bele; egyszerre 4-5 darabot is lehet kisütni. A sütésre nagyon kell ügyelni, mert 
rendkívül hamar pirul és ezért hamar meg is éghet, de igen gyorsan kell sütni, mert a csörege csak 
akkor ropogós ha hamar sül. 

A másik fajta csörege sokkal könnyebb és olcsóbb és azért mégis igen jó tészta. Egy kilo liszthez 
illőleg sót és annyi egész tojást kell tenni, a mennyivel jó puha tésztát gyúrhatunk; ezt a tésztát is 
szakítsuk ki három darabba, nyújtsuk el késfoknyi vastagra, vagdaljuk fel derelye metszővel, éppen 

ugy mint a hogy fent leirtani, egyébként is ugy kell eljárni evvel a tésztával is. így készitve a csörege 
hihetetlenül jóizű és könnyű tészta. 

A rózsa-fánk. 

Egy kiló lisztet tegyünk deszkára, a közepibe csináljunk gödröt, a melybe tegyünk egy kávéskanálnyi 
sót és annyi egész tojást, hogy rendes levesbe való tésztát gyúrhassunk belőle. Gyúrjuk e tésztát jól 
össze (félóráig), szakítsuk 3 darabba és nyújtsuk nem nagyon vékonyra. E tésztákat három különböző 
nagyságú metsző pohárral vagdaljuk fel. A legnagyobbik metsző-bádog (vagy pohár) akkora legyen, 
mint egy rendes fánk; a második valamivel kisebb; a harmadik pedig pálinkás pohárnyi nagyságú 
legyen. Minden egyes rózsafánkhoz 3 darab ilyen különböző nagyságú tészta szükséges. A 
legnagyobb darab tésztát legalul helyezzük el s a közepébe tojás fehérét cseppentsünk, arra tegyük a 
kisebb kerek tésztát, annak is kenjük be a közepét nagyon kevés tojásfehérével és erre ragasszuk reá a 
3-ik darab legkisebbik kerek tészta darabot. Az ilyen formán összeragasztott három darab tésztának a 
kellő közepét az ujjainkkal nyomkodjuk meg, hogy a tészták ragadjanak össze. A széleit négy felöl 
vágjuk késsel ugy, hogy mind a három kerek tésztából egy kicsi becsipődjék. Egy nagy lábasba 
tegyünk másfél liter zsirt, mely ha lángtüzre állitva forró lett, dobjuk bele egymásután, gyorsan a 
rózsafánkokat és szép pirosra süssük meg. Tálaláskor a felhalmozott tésztát barna, égetett czukorral 
csepegtessük meg. Ezáltal ugyanis nemcsak nagyon szép kinézést nyer, hanem valami eredeti jó izt is 
kap. 

A tejfel-koczka. 

(Tojás nélküli tészta.) 

Egy liter tejfellel egy tálban annyi lisztet gyúrjunk össze, mintha kemény rétes tésztát akarnánk 
készíteni. Egy kávéskanál són kivül semmi egyéb anyagot nem kell e tésztába tenni. A tésztát vegyük 
ki a tálból és helyezzük el meglisztezett deszkán. A deszkán hagyjuk betakarva fél óráig, de ha esetleg 
gyorsan van szükség a tésztára, akkor azonnal is kilehet nyújtani. Nyújtsuk ki (nyujtófával) késfoknyi 
vastagra. A kerek tészta-levél szélére, két-két ujnyi távolságra, rakjunk kis csomócska bármiféle 
gyümölcs izt (lekvárt), hajtsuk fel a tésztát két ujnyi szélesen a gyümölcs csomócskákra; ekkor derelye 
metszővel vágjuk ki koczkákba ugy, hogy minden egyes koczkának éppen a közepére essék a lekvár 
csomócska. Miután az egész tésztát a most leirt módon fölapróztuk, tegyünk egy lapos vas edénybe 
egy fakanálnyi zsirt, mikor a zsir forró lesz, tegyünk bele annyi tésztát, a mennyi a lábasban egymás 
mellett elfér és gyors láng-tüzön szép pirosra egymásután süssük ki. Ha csak lehet, azonnal tálaljuk 
fel, mert minél frissebb, annál jobb s ha sokáig áll, összeesik, pedig akkor nem szép és nem is jó. De 
gyors kezelés mellett a legjobb tészták egyike. 

A hájas pogácsa. 

Fél kilónyi friss hájat vizben meg kell főzni; negyedórai főzés után vegyük ki deszkára és vagdaljuk 
jól össze azon melegen. A vagdalás közben hintsünk bele fél kilónál valamivel több lisztet. Mikor már 
egészen kemény lett a liszttől a háj, tegyünk közé egy tojást, pár kanál tejfelt és fél kávéskanálnyi sót. 
Majd nyújtsuk el két ujnyi vastagságura, vágjuk ki közép nagyságú pogácsákba és felül késsel 
koczkázzuk meg. A pogácsák tetejét kenjük be tojással és süssük meg sütőben előbb gyenge, később 
erős tűznél. 

Az uti-pogácsa. 

Régen, a midőn még útra- valóról jobban kellett gondoskodni, mint ma, igen kedvelt volt ez a pogácsa; 
de ma is czélszerü eledel ez. Egy kiló lisztet fél kilónyi zsirt (vagy vajat), kéz között dörzsöljünk jól el; 
tegyünk bele két egész tojást, egy kávéskanál sót és annyi tejfelt, hogy a tészta inkább kemény, mint 
lágy legyen. A tésztát nyújtsuk ki deszkán két ujnyi vastagságura és vagdaljuk fel kis pohárral vagy 
kis bádog-metszővel. Minden pogácsát felül késsel czifrán koczkázunk meg és kenjük be tojással. 
Ennek jó forró sütőben kell gyorsan kisülni, mert apró lévén a tészta, hamar kiszáradna a lassú tűzön. 

Kisütött zsemlye. 

A császár-zsemlye héját reszeljük le; a zsemlyét három darabba vágjuk fel, vaníliás tejbe forgassuk 
meg, azután felvert tojásban, végre zsemlye-morzsában kell megforgatni és forró zsirban kisütni. 
Czukorporral szokás behinteni. Málna-izt adunk mellé külön csészében. 

Az alma-fánk. 

Egy liter hideg tejet öntsünk tálba, tegyünk a tejbe három egész tojást, hat kanál czukor-port, egy 
kávéskanál tört-fahajat, egy tojásnyi zsirt, egy késhegynyi sót. Ez anyagokba annyi lisztet keverjünk, 
hogy sürü palacsinta tészta legyen belőle. E tésztát nem kell sokáig keverni. Mikor megtörtént a 
felvegyités azonnal tehetünk bele megtisztitott és vékony szeletkékbe felapritott almát, a melyet 
egészen a torzsájáig bele aprózhatunk a tésztába. Ekkor keverjük jól össze az alma darabokat a 
tésztával, hogy a tésztában mindenütt egyenlően jusson az almából. Egy liter tejből kevert tésztához tiz 
közép-nagyságu almát kell felhasználni. Egy lapos lábasba tegyünk két tojásnyi zsirt láng tűzre forrni; 
ha igen meleg a zsir, kanalanként rakjuk tele almás tésztával, ugy, hogy minden egyes kanál tészta 
külön álljon egymástól. Az egyes tésztákat villával mozgassuk meg, mert ez a higacska tészta 
különben össze foly és formátlanná válik. Ha nem igen hig a tészta, és gondosan sütjük, a 
legcsinosabb zsemlyeszelet formán kell, hogy kinézzen. E tésztáknak mind a két oldalát szép egyenlő 
rózsaszínűre süssük meg. azután rakjuk egymás felébe és fahajas czukorporral hintsük meg a tetejét. 
Lehet még másképpen is késziteni e tésztát, és pedig igy: tisztítsunk meg jó nagy almákat héjától, 
fúrjuk ki a torzsáját és vágjuk kerek szeletekbe, azután az egyes almaszeleteket mártsuk be tésztába és 
ugy süssük ki, nem igen sok forró zsirban addig, a mig szép piros lesz mind a két oldala. így 
finomabb, - de amúgy könnyebb a készitése. 

A zsíros lepény. 

Tegyünk deszkára fél liter lisztet, két deczi czukorport; csináljunk a czukor és liszt közepébe lyukat, 
öntsünk belé két deczi jó tejfelt. Tegyünk még a lisztbe egy czitromnak a levét és apróra vágott héját, 
három tojásnyi zsirt és három egész tojást is adjunk a keverékhez; ezeket mind együvé vegyítve 
gyúrjuk jól össze kissé lágy tésztává. Egy darabot szakitsunk el a nagyobb tésztából és a nagyobb 
darab tésztát nyújtsuk ki fél ujjnyi vastagságura. Tegyük tepsibe, kenjük meg eper izzel vagy egyéb 
befőtt gyümölcscsel, a kisebbik darab tésztából sodorjunk reá kis ujnyi vastag pálczácskákat, rakjuk a 
lekvárral bekent tészta fölé koczkában, süssük ki lassú tűznél a sütőben. Ha gyenge pirosra megsül, 
boritsuk ki deszkára, vagdaljuk fel egy arasz hosszú és két ujjnyi keskeny szeletekbe, rakjuk kerek 
tálba, koczkában egymás fölé helyezve jó magasra. 

Túrós lepény. 

(Hódmezővásárhelyi tészta.) 

Egy kiló lisztet tegyünk deszkára, azután fél kilónyi zsirt dörzsöljünk el a liszttel; tegyünk a lisztbe 
három egész tojást és egy fél kávéskanál sót; ha kissé kemény lenne a tészta, annyi tejfelt is tehetünk 
belé, hogy összegyúrás után könnyen el lehessen a deszkán nyújtani; még pedig igen vékonyra 
nyújtsuk; egy jó késfoknyinál vastagabb ne legyen. Tegyük a kinyújtott tésztát tepsibe, készítsünk reá 
tölteléket igy: tálba tegyünk egy kilónyi édes tehén túrót, törjük azt jól el néhány kanál tejjel és kevés 
sóval és egy bádogkanál liszttel együtt, ugy, hogy lágy legyen a turó és a tésztára rá kenhető. Akkor 
tegyük a tepsiben levő tésztára és egyenlően terítsük el a tésztán a túrót; a tészta szélét köröskörül egy 
külön e czélra elvett darabbal koszorúzva szegjük be, ujjunkkal csipegessük meg, ugy hogy csinos 
koszorú formát nyerjen a tészta széle és ne ömölhessen ki rajta a tésztára tett hideg töltelék. A turó 
felébe öntünk egy liter tejfelt, melybe előbb hat egész tojást és kevés sót bele habartunk. Tegyük a 
tésztát csendes tűznél a sütőbe, hogy lassan átsülhessen és kissé megaludjon és piruljon rajta a tejfel. 
Ha megsült, vegyük ki a sütőből, de hagyjuk benne tálalásig a tepsiben, mert csak akkor lehet ott bent 
a tepsiben csinos nagy koczkákba felvagdalni, ha kissé kihűlt; megczukrozni nem kell, mert nem 
szokás, de czukrozva is igen jó tészta. 

A fahajas fánk. 



Egy kiló liszthez vegyünk 16 tojás sárgáját, egy tojásnyi vajat s egy nagy pálinkás pohár rumot, 6 
kanál czukorport, egy késhegynyi sót és fél liter tejfelt. Ezeket összekeverve, gyúrjunk belőle 
elnyújtani való lágyacska tésztát. Szakitsuk ki kis czipócskáknak; lisztes deszkán nyujtófával rendre 
nyújtsuk ki jó késfok vastagságura. Szabdaljunk a levél tésztákból rövid araszos hosszú és három ujj 
széles koczkákat. Tegyünk egy kiló zsirt lábasban, láng tűzre; ha forró lesz a zsir, tegyünk bele üresen 
két fahajas-fánk-sütő bádog csövet; pár perez múlva ha a bádog átmelegedett a zsírtól, vegyük ki, 
tekerjünk reá egy koczka tésztát és a fahajas-fánksütőre a nyelén lévő fonallal többszörösen csavarjuk 
be a tésztákat, a tésztás bádogot azután tegyük újra igen forró zsirba. Ha kezd a tészta pirulni, 
csavarjuk le róla a fonalat és forma nélkül eresszük vissza a tésztát a zsirba és igy, ha félig megsülve 
vesszük le a formáról, többé nem veszíti el csinos kürtő alakját. A fonal helye mindenütt ott marad a 
megsült tésztán. Eképen süssük ki rendre mind a tésztákat, azon forrón hintsük meg fahajas 
czukorporral, azután rakjuk tálba, csinosan össze-vissza. Igen jól néz ki és ugy hidegen, mint melegen 
nagyon jó, ámbár régi módi tészta. 

A málé-lepény. 

(Erdélyi tészta.) 

Egy kiló szitált kukoricza-lisztet tegyünk tálba, öntsünk bele egy liter langyos meleg tejet, hat kanál 
ezukrot, három egész tojást, egy nagy tojásnyi zsirt és egy késhegynyi sót. Ezeket keverjük jól össze, 
hogy kissé hig tészta legyen belőle. Ha éppen szükségesnek mutatkozik, tehetünk bele kevés vizet is. 
Ezt a tésztát nem kell elverni, mert az csak idő pazarlás lenne. A mint össze kevertük, öntsük bele egy 
fagyos zsírral jól kikent tepsibe és tegyük azonnal rendes tüz mellett sütőbe. Fél óra alatt, ha nem 
öntöttük igen vastagra, szép pirosra megsül. Az elkészült lepényt tegyük deszkára, vagdaljuk fel nagy 
koczkákba és melegen tálaljuk asztalra. 

Az össze kevert málé-liszt tésztát ennél még gyorsabban is ki lehet sütni. 

Tegyünk egy palacsinta sütőben egy kanálnyi zsirt láng-tüzre és mikor a zsir forró, rakjuk kanalanként 
zsemlye-szelet formákba a tésztát. Mikor a tésztának egyik fele gyors sütés mellett szép piros lett, 
forditsuk meg és csak azután szedjük ki a zsírból. így süssük ki rendre, ha a zsir elapad, a tészták alá a 
sütő vasba mindég tegyünk egy-egy kanállal nehogy szárazon sülve, megfüstölődjék. Ha igy készitjük 
a málét, - ezt kanalas málépogácsának hivják. Igen gyorsan készül és elég kellemes izü 
tészta. Legtöbben ki sem tudják találni hogy miből készül. 

A gyúrt tészták. 

Magyarország legtöbb részében a gyúrt túrós tésztákat tartják a legjobb és legmagyarabb tésztának és 
tényleg, hajó hozzávalóval készítik, igen ízletes étel is, de nem mindenki tudja méltányolni, zsíros és 
nehéz voltánál fogva. Nálunk, ha külföldi jeles vendégek érkeznek és azok számára traktát akarnak 
rendezni, a fő eledel okvetlenül a túrós galuska és a marha vagy bornyu pörkölt. Már aztán, hogy ne 
undorodnék el ilyen ételektől a párizsi gavallér, vagy más elfinyásodott izlésü nemzet fia! Nem való az 
ilyen ételt más nemzet fiára disputálni; mindég csodálkoztam rajta, hogy egy magyar gazdasszony 
miért nem ád süteménynek inkább csigarétest vagy turóst-bélest, sőt olyan kiváló alkalommal a kürtös 
kalácsot is inkább alkalmas késziteni. Ezek mind olyan különleges, bár régi, de remek, jó magyar 
tészták, hogy becsületére válnék akár egy párizsi hires czégnek is. Az olyan vendéglősné, aki 5, sőt 
több forintot is elkér egy ilyen külföldi vendéglátó vacsora előállításáért, ne restelje a magyar konyha 
becsületért egy egész délutánon keresztül csiga-rétest vagy kürtös kalácsot gyártani és pedig 
sajátkezüleg, mert akkor tudom, hogy nem fordítják a fejőket a fmyásan mosolyogva félre az idegen 
urak. Mert ezek a tészták nem zsírosak és kellemes izűek, Már pedig a francziának és a legtöbb 
külföldi embernek is az kell, hogy zsiros ne legyen, mert a más nemzet fiai jobbára csak a vajas 
étkeket szeretik. 

Juh túrós-tészta. 



Egy kiló lisztből gyúrjunk jó kemény tésztát, nyújtsuk ki, kissé vastagon azután vágjuk fel nagy 
koczkákba, tiz perczig főzzük egy nagy fazék forró vizben, akkor szedjük ki sürü kanállal a vizből, 
tegyünk nagy lábasba egy nagy fakanál zsirt, a forró tésztát tegyük a lábasban lévő zsirba; sózzuk meg 
és kavarjuk össze. Azért kell nagy lábasba tenni a tésztát és sok vizbe kifőzni, mert akkor nem ragad 
össze a turós-galuska. Tegyünk még a tészta közé fél kiló juh-turót és néhány kanál tejfelt; ezekkel is 
kavarjuk össze a tésztát. Tálaláskor kerek tálba tegyük és a tetejét hintsük be szalonna tepertővel. 

A tehén turós-tészta. 

Egy kiló lisztből gyúrt vastagra nyújtott tésztát vagdaljunk fel gömbölyű laskákba, főzzük meg bő 
forró vizben és szedjük ki tiz perez múlva lyukas kanállal a vizből; tegyük egy nagy lábasba, melyben 
legyen egy fakanálnyi zsir; tegyünk még a tészta közé két deczi édes tejfelt s evvel is kavarjuk össze a 
tésztát. Egy tányérba tegyünk fél kilónyi friss édes tehén túrót; adjunk hozzá két deczi jó tejfelt. A 
túrót a tejfellel együtt gyúrjuk igen jól össze, ugy hogy egész péppé váljék; akkor tegyük a lábasban 
lévő tésztára s a túrót kavarjuk el egyenlően a tészta között. Tálaljuk forrón kerek, tésztás tálban; 
tegyünk a tetejére szalonna tepertőt. 

A sodrott tészta. 

(Nudli) 

Egy fazékban főzzünk meg annyi burgonyát, hogy megtisztítva, megreszelve, legyen belőle egy tetejes 
tányérnyi jól össze nyomott, reszelt-burgonya. A reszelt-burgonyánál valamivel kevesebb lisztet 
tegyünk a reszelt burgonya közé és kevés sót, ezeket gyúrjuk össze. Miután ily módon a burgonyát a 
liszttel teljesen összegyúrtuk, a mi hamar és könnyen megy, - tegyük e tésztát lisztes deszkára és 
vagdaljunk belőle tojásnyi nagyságú darabkákat, a melyeket a meglisztezett deszkán tenyerünk között 
sodorjunk ujjnyi vastag pálezákba. Mindegy akármilyen hosszura elsodorjuk is, mert úgyis fel kell 
vagdalni még apróbbakba. E tészta rudacskákat kis diónyi darabkákba szabdaljuk fel és jól 
meglisztezett deszkán - jobb kezünk tenyerével a deszkára nyomva a tésztát - egyet sodorjunk rajta és 
e sodrás után egyúttal lökést adva neki, dobjuk előre azt a kis hosszúkássá vált tészta darabot az előtte 
lévő lisztes területre. Az ilyenformán elkészített burgonyás sodraiékokat dobjuk forró vizbe és 5-6 
perczig főzve lyukas-kanállal szedjük ki. Tegyük forró zsirba, vagy vajba; de megjegyzendő, hogy 
ahhoz nem kell sok zsir, vagy vaj, mert a zsir, (illetve a vaj) úgyis mind leszáll az edény aljára. Forrón 
tálaljuk asztalra és vajban pirított zsemlye-morzsával hintsük be a tetejét. 

A szilva izes derelye. 

Egy kilónyi lisztből - a rendes módon - gyúrjunk tésztát; de valamivel mégis lágyabbat, mint a 
közönséges tészta. E tésztát nyújtsuk ki olyan vékonyra, mint a levesbe való tésztát szoktuk. Egyszerre 
csak egy levél tésztát nyújtsunk ki, mert e lekváros derelyéhez nem lehet megszikkadt tésztát 
használni; csak egymásután, sorban készíthetjük el a frissen nyújtott levelekből a derelyéket. Minden 
levél tésztára egy-egy ujjnyi távolságra, kávéskanállal apró csomócskákban szép szorosan szilva izt 
kell rakni. A levél tésztát félig rakjuk igy tele szilva-izes csomócskákkal; a tészta másik - üres - felét 
pedig boritsuk a lekvárral megtöltött tésztára. Ilyen formán minden lekvár csomó kimagasló 
dombocskát fog képezni; e dombocskák körül a tésztát ujunkkal nyomkodjuk meg, azután rendre 
szalagonként vágjuk ki a tésztát éles derelye-metszővel. E szalagokat derelye metszővel aprózzuk fel 
koczka formákba, úgynevezett "derelyéknek". Nagy fazékban forró vizben főzzük meg. Főzés közben 
ügyeljünk, mert ez a tészta azonnal a forró viz tetejére szalad; de azért még nincs megfőve. Sokáig 
nem szabad főzni, ment akkor meg mind kifakad a lekvár belőle. Hat-hét pereznyi főzés után 
kiszedhetjük lyukas kanállal. A tetejét tálaláskor öntsük le forró zsirral és hintsük be pirított 
zsemlyemorzsával. Azon forrón kell asztalra adni. 

A káposztás koczka-tészta. 

Egy kiló lisztből gyúrjunk tésztát és nyújtsuk azt el középszerű vékonyságura, olyan formán, mintha 
vastagocska levesbe való tésztát akarnánk késziteni. Ezt a tésztát középszerű nagyságú koczkákba kell 
felvagdalni. Egy nagy fej szép fehér, kemény káposztát vágókéssel, deszkán vagdaljunk jól össze és 
sózzuk meg jól. Ha a káposzta levet ereszt, kéz között csavarjuk ki, ugy, hogy ne maradjon benn lé 
egy csöpp sem. Egy lábasba tegyünk tojásnyi zsirt forrni; a kicsavart káposztát tegyük a forró zsirba és 
pároljuk egy óra hosszáig fedő alatt. Párolás közben sokszor kavarjuk meg és mikor a káposzta kezd 
barnulni s már nagyon összeesett, - vegyük el a tűztől és tegyünk bele egy kávéskanál tört borsot. - Ha 
a tészta kifőtt, szűrőkanállal szedjük ki a vizből és rakjuk azonnal a párolt káposzta közé; sót és 
ízlésünk szerint zsirt is tegyünk bele. Kavarjuk jól össze, hogy a káposzta mindenütt egyenlően legyen 
a tészta között. Ez a tészta, meleg helyen tartva jó ideig eláll, csak hogy gyakran meg kell kavargatni. 

A sonkás tészta. 

Egy fél kilónyi lisztből gyúrjunk rendes nyújtani való tésztát. A sonkás tésztához való tésztát inkább 
vékonyra, mint vastagra kell nyújtani. Az elnyújtott tésztát vagdaljuk fel a rendes koczkákba, főzzük 
meg jó forró vizben. Mikor megfőtt, szedjük ki szűrő kanállal egy mély tálba. Miután a tésztát a vizből 
kiszedtük, azonnal tegyük bele a következő módon készült tölteléket: negyed kilónyi kövérrel vegyes 
sonkát vagdaljunk fel jól apróra és keverjük el a kifőtt tésztával, a melybe tegyünk illő mennyiségű 
sót, négy egész tojást, három deczi jó tejfelt és egy tojásnyi zsirt. Ezeket mind jól össze kell keverni a 
tésztával. A sonkás tészta külső boritékához való parázs tésztát a következő módon kell késziteni: 
negyed kiló lisztbe tegyünk két egész tojást, egy kanál czukorport, egy tojásnyi zsirt és annyi tejfelt, 
hogy a tészta kissé puha és elnyújtható legyen. A tésztát nyújtsuk el ugy kerek tál nagyságura, tegyük 
egy czikkes boritó formába, ugy hogy a tészta egészen a forma széléig felérjen és ebbe a 
parázstésztába öntsük bele a sonkával összekevert tésztát. Ilyen eljárás mellett a parázs tésztának széle 
marad, a melyet rá kell borítani a sonkás tésztára. Ezen tésztával teletöltött formát, tegyük csendes 
tűznél sütőbe; egy óra alatt megsül szép pirosra. Ha megsült, boritsuk ki kerek tálba. Ez főleg 
vacsorára való étel. 

A tejbefőtt laska. 

Egy kilónyi lisztből gyúrt tésztát vagdaljuk fel vékony, gömbölyű laskákba. Három liter tejet tegyünk 
forrni és mikor forró lesz, tegyünk bele egy darab vaniliát és egy tojásnyi czukrot, Majd főzzük belé a 
felvágott laska tésztát; kavarjuk folytonosan, a mig a tejet mind elitta a tészta. (Lángtüzre ne tegyük, 
mert azonnal kozmás lesz.) Ha egészen elfőtt a tej, tegyünk bele tetszés szerinti mennyiségű mazsolát. 
Egy czikkes formát kenjünk ki vajjal, hintsük meg zsemlyemorzsával és tegyük bele a tejbe főtt 
tésztát, azután tegyük gyors tűznél sütőbe és ha megpirult, boritsuk ki kerek tálba. Végül hintsük meg 
vaníliás czukur-porral. 

A darával készült tészta. 

Egy kilónyi lisztből gyúrt tésztát vágjunk ugy fel, mint a tehén túrós tésztához szokás gömbölyű 
laskákba. A darás tésztát sokkal jobb laska, mint koczkákba felvágott tésztából késziteni, mert ez nem 
ragad össze a főzés és állás közben, holott a koczka-tészta veszedelmesen kényes. Ha rendesen 
megfőztük a laskatésztát, tegyünk egy kanál zsirban nagy lábasba, hogy könnyen keverhessük. Mig a 
tészta kifő, azalatt készítsük el a hozzá való darát a következő módon: egy tojásnyi zsirt tegyünk forrni 
s később öntsünk a zsirba tiz deka nagyszemű darát. A darát erős tűzön igen ügyelve és folyton 
kavarva pirítsuk meg egyenlő rózsaszínűre és mikor a lehető legforróbb, öntsünk bele egy pohárnyi 
forró vizet, sózzuk jól meg és rögtön boritsuk a zsíros kifőtt tésztába; kavarjuk össze és tálaljuk fel 
forrón. 

A mákos tészta. 



A mákhoz való tésztát, éppen ugy vágjuk fel, mint a tehén túrós tésztához való tésztát szokás. Ha a 
laska tésztát jó bő vízben meg főztük, szedjük ki nagy lyukas fakanállal és tegyük azon forrón egy 
nagy lábasban zsirba. Egy kilónyi lisztből gyúrt tésztához egy jó tojásnyi zsir szükséges. Kavarjuk 
össze a tésztát a zsírral és egy késhegynyi sóval, azután öntsünk a tésztára negyed kilónyi darált 
mákmagot és annyi czukorport a mennyi Ízlésünkhöz éppen megfelel. Keverjük jól össze a tésztát a 
mákkal és azon forrón, frissen elkészítve tálaljuk föl, mert ha csak egy fél óráig áll is élvezhetetlenül 
elszárad, megzsirosodik és minden zamatját elveszíti. 

A tehénturós gombócz. 

Egy jó nagy tányérnyi friss, édes tehéntúrót tegyünk mély tálba és egy kávéskanálnyi sóval gyúrjuk 
annyira össze, hogy egy cseppet se legyen darabos; tegyünk e turó közé hat egész tojást, egy tojásnyi 
zsirt és annyi vizet, a mennyi négy üres tojás héjába belefér. Ezeket kavarjuk össze jól, azután tegyünk 
bele annyi lisztet, a mennyi által kissé keményecske tészta lehet belőle; de azért a tálban fakanállal 
mégis lehessen keverni. A túrós tésztát kanállal szakítsuk ki ízlés szerinti nagyságú darabkákba; 
leghelyesebb, ha egy tojásnyi darabokat formálunk belőle. Hintsünk meg egy deszkát liszttel s a 
lisztben hengergessük meg a tészta darabokat, kezünk között formáljunk belőle csinos kerekded 
gombóczokat. E tésztát nagy fazékban jó bő forró vizben kell megfőzni. 10-15 perez alatt készen van; 
különben a megfővés ideje a gombóezok nagyságától függ; ha a gombócz kicsi, hamar fő; ha nagy 
akkor valamivel lassabban; próbából egyet előbb ki kell a forró vizből venni, aztán késsel ketté kell 
vágni. Ha belől nyers, tovább kell főzni. Mikor készen van, tegyük forró vajba. Tálaljuk ki lapos tálba 
hintsük be a tetejét pirított zsemlye-morzsával s ugy adjuk asztalra. 

A bánáti gyümölcskenyér. 

Vegyünk 25 deka igen nagy szemű mazsolát, 25 deka datolya szilvát, 25 deka mandulát 25 deka 
czitronádot, 25 deka birsalma sajtot, 25 deka aszalt magolt szilvát, 25 deka vegyes finom ezukrozott 
déli gyümölcsöt, 50 deka fügét és 50 deka héjától megtisztított diót. Mindezen gyümölcsöket fel kell 
vágni lehetőleg egyenlő, de nem igen vékony laskákba. A felvagdalt gyümölcsöket tegyük tálba és 
hintsünk reá 2 deka törtfahéját, 2 deka törtszegfűszeget, és négy nagy almát héjától megtisztítva, 
vagdaljunk fel apró darabkákba; azt is keverjük a száraz, fölvágott gyümölcsök közé. E vegyes 
gyümölcsre öntsünk 4 deci jó rumot. Este készítsük el ezt az anyagot, hogy a tálba befedve egész éjjel 
ugy álljon és ideje legyen összeérni. Másnap reggel készítsünk hozzá egy kiló lisztből, 2 tojásból, 2 
kanál czukorból egy késhegynyi sóból, egy kanálnyi vajból, 3 deka élesztőből és fél liter tejből 
közönséges kalácstésztát. E tésztát verjük jól meg és tegyük langyos meleg helyre kelni. Ha a tészta 
megkelt, tegyük ki deszkára és nyújtsuk el két ujjnyi vastagságura. Ekkor a vegyes gyümölcsöt tegyük 
szép hosszan a tészta közepére; a tésztát sodorjuk össze a gyümölcscsel oly módon hogy hosszúkás 
pékkenyér formája legyen. A kalács-tészta a gyümölcsöknek csak burkolatul szolgáljon. A tésztát felül 
kenjük meg tojássárgájával s tegyük tepsibe. Csendes tűznél, lassan kell kisütni szép barnapirosra. 
Használatkor nagy lapos szeleteket kell belőle vagdalni. Ez a rendkívül finom csemege a temesvár- 
vidéki német ajkú családoknál karácsony estéjén szinte elmaradhatatlan étel. 

A gyümölcs-kenyér. 

(Német csemege.) 

Tegyünk egy tálba hat egész tojást, hat kanál porezukrot, tiz kanál liszttel; ezekből keverjünk tésztát, 
aztán tegyük közé a következő gyümölcsöket: 6 deka laskára vágott fügét. 6 deka ezukros narancshéját 
felvagdalva, 6 deka hosszában felszeldelt, hámozatlan mandulát, deka tiszta mazsolát, 6 deka laskára 
vágott czitronádot, 6 deka egész czikkben meghagyott diót; e gyümölcsöket keverjük jól össze a 
tojásos tésztával s ha kissé kemény lenne a tészta, fel lehet higitani tojással. Csak olyan keménynek 
szabad neki lenni, hogy a gyümölcsre reá ragadjon a tészta. Egy mély, kisded és hosszúkás formát ki 
kell kenni vajjal, be kell hinteni liszttel és a gyümölcsös tésztát csinos, hosszúkás, kisded kenyér 
alakba formálva, a tepsibe kell tenni. Ez a tészta ragadós és nehezen bánható, be kell tehát felül hinteni 

liszttel és lassú, de azért nem gyenge tüz mellett tegyük egy órára sütőbe. Ügyeljünk reá, hogy e 
tömött, nehéz tészta belől is átsüljön. Asztalra adás előtt vágjuk fel széles, vékony szeletekbe. 

A vaníliás perecz. 

Ez a tészta a házi édes tészták között a leghasználhatóbb, mert legkönnyebben előállítható sütemény. 
Tegyünk fél kiló lisztet deszkára, keverjünk közé negyed kiló zsirt, vagy vajat, negyed kiló 
czukorport, három egész tojást és annyi tejfelt, hogy a tészta kissé keményecske legyen. Gyúrjuk jól 
össze, nyújtsuk ki egy ujjnyi vastagra, vágjunk belőle fánk-metszővel közép nagyságú kereket; szúrjuk 
ki a kerekek közepét piczi pálinkás pohárral, vagy ahhoz való bádog szuróval (tiszta gyüszüvel) ugy, 
hogy a tésztákból pereczek formálódjanak; ha mind kivágtuk; a tészta hulladékokat újra gyúrjuk össze 
és újra készitsük el ugyanigy. Ha mind készen van, egy tojás fehéréből, verjünk hig habot és a 
pereczek egyik oldalát kenjük be vele, azután mártsuk belé czukorporral és vaníliával vegyes 
mandulába. Rakjuk egymás mellé tepsibe; tegyük csendes tűznél sütőbe, negyed órai sütés után, ha 
gyönge rózsaszínű lesz, vegyük ki és tegyük félre használatig. Több napon keresztül is eltartható. 

Vanília hajtás. 

Egy mély tálba tegyünk (egy fertály font) 12 deka vaníliával összetört, czukorport, csavarjunk bele 
egy czitromnak a levét. Két kanál lisztet, és két tojás fehérét habbá verve elegyítsünk a czitromos 
czukorba. Egy kissebbszerű tepsit rakjunk ki ostyával és arra öntsük ki azt a tésztát. Csak kés foknyi 
vastagságú legyen a tészta. Gyors tűznél sütőbe téve süssük meg, de csak sárgára és nem pirosra, 
mikor kezd szépen sárgulni vegyük ki, és deszkára téve szabdaljunk belőle, egy ujnyi széles 
szalagokat; ezeket a tésztaszalagokat csavargassuk reá egy ujnyi vastagsága, tiszta, fapálczácskákra, ha 
kihűl a tészta hozzuk le a fákról és ugy tálalhatjuk asztalra. 

A czukor perecz. 

(Téa tészta.) 

Fél kiló lisztet tegyünk deszkára, a közepébe csináljunk lyukat és öntsünk belé két deczi friss meleg 
vajat, felolvasztva. Tiz deka czukorport és fél czitromnak apróra vágott héját is tegyük belé. Ha ezeket 
jól össze kevertük tegyünk belé 3 tojást, gyúrjuk jól össze és sodorjunk belőle vékony, kis ujjnyi 
vastagságú pálczácskákat. Vagdaljuk fel darabokra; a szerint, hogy milyen pereczeket akarunk 
formálni kisebbre, vagy nagyobbra. Csináljunk a gömbölyű tészta darabkákból kis sós perecz 
formákat; rakjuk egymás mellé tepsibe és süssük ki igen halvány rózsaszínűre, erős tűznél, gyorsan, 
azután tegyük el használatig. 

A rácz pite. 

A rendes rétes tésztát, ha már jól kiszáradt az abroszon, hajtogassuk össze ugy, hogy négyrétű legyen. 
Az össze-hajtáskor a tészta minden rétegét fröcsköljük meg olvasztott vajjal. Egy tepsit kenjünk meg 
vékonyan vajjal, azután vágjunk bele egy akkora darabot, az összehajtogatott tésztából, mint a tepsi. 
Negyed kiló mazsolát és negyed kiló mandulát megtisztítva és összetörve, fél kiló czukorport 
keverjünk össze. Ezzel a tepsiben lévő tésztát tetszésünk szerinti bőségben hintsük be; kevés olvasztott 
vajat is szórjunk a mandulás tésztára; azután újra tegyünk egy lap rétes tésztát és kevés vajat a 
mandulára. A tészta fölibe megint tegyünk a töltelékből és igy járjunk el egész addig, mig a tésztánk és 
töltelékünk elfogy. A tészta legtetejére is hintsünk mandulás czukrot. Tegyük csendes tűznél sütőbe és 
csakis addig süssük, mig szép halavány rózsaszinü lesz a tésztája. Akkor borítsuk ki deszkára, 
vagdaljuk fel hosszszukás rudacskákba. Ezt a süteményt több napig el lehet tartani; ritka kellemes izü 
csemege. 



80 



A pozsonyi mákos (diós) patkó. 

Egy kiló lisztet tegyünk deszkára; elegyítsünk fel a liszttel fél kilónyi zsirt, azután gyúrjunk e zsiros 
lisztbe hat kanál czukorport, hat tojás sárgáját és annyi tejfelt, hogy a tészta kemény ne legyen, hanem 
inkább könnyen elnyujthatóvá váljon. Egy késhegynyi sót, egy kis pohár rumot, vagy konyakot is 
keverjünk a tésztába; ezen anyagokat gyúrjuk jól össze (negyed óra hosszáig), a mig a tészta szép sima 
lesz. Mikor sima lett, nyújtsuk ki késfoknyi vékonyra, vagdaljunk belőle araszos hosszú és három 
ujjnyi széles koczkákat. E koczkákat kenjük meg egy ujjnyi vastagon mák- vagy dió töltelékkel, 
melyet a következő módon készitsünk el: fél kiló daráitmákot (vagy apróra tört dió-belét), tegyünk 
negyed kilónyi, vizbe mártott és lángtüzein sziruppá forralt czukorba és czukroslében forgassuk meg. 
Ha igen parázs a töltelék, tegyünk közé egy kevés tejet. Miután a töltelékeket jól össze kevertük, 
vegyük el a tűztől és teljesen kihűlve, hidegen tegyük a tésztába. A koczkába vágott tésztát hosszában 
töltsük meg és aztán sodorjuk össze, vékony, duzzad, gömbölyű pálczákba. E pálczákat hajlítsuk meg 
patkó alakuakra és ugy rakjuk tepsibe, azután kenjük meg tojás sárgájával és sütőben süssük gyors 
tűznél, hogy ki ne száradjon. Ez a tészta több napig hiba nélkül eláll; de azért mégis legjobb frissen. 

Libazsíros sütemény. 

Tegyünk deszkára fél kiló lisztet és elegyitsük jól össze két deczi libazsírral. A zsiros lisztbe tegyünk 
öt kanálnyi czukorport, két deczi apróra tört diót, öt kanál jó ó-bort, kevés sót és annyi hideg vizet, 
hogy a tészta, miután összegyúrtuk, keményecske legyen. A tésztát nyújtsuk el egy ujjnyi 
vastagságura, vagdaljuk ki csinos rézsútos koczkába, hintsük be felül porczukorral, azután tegyük 
egyenlő, de nem igen gyors tűznél sütőbe. Mikor kissé pirulni kezd, vegyük ki. 

A porhanyó kis kifli. 

Tegyünk deszkára negyed kiló lisztet, 12 deka tört czukrot, 10 deka irósvajat. 10 deka hámozott tört 
mandulát, 4 keményre főtt tojássárgáját szitán áttörve, és négy egész nyers tojást; ezeket gyúrjuk jól 
össze, azután nyújtsuk ki késfoknyi vastagságura, majd vágjunk belőle apró koczkákat. E koczkákat 
töltsük meg dióval, melyet előbb czukor-szirupban megforgattunk, azután hajtsuk össze kis kifli 
alakban. A kifliket kenjük meg felül tojássárgájával és süssük meg gyors tűznél halvány rózsaszínűre. 

A mézes lepény. 

Tegyünk tálba fél kiló lisztet, a közepébe csináljunk lyukat, amelybe öntsünk egy fél liter mézet, 6 
egész tojást és négy deka hamuzsirt. Ezeket együtt fél óráig, kanállal jól el kell verni; akkor zsírral 
kenjünk meg vékonyan egy tepsit, hintsük meg liszttel és öntsük bele a mézes-tésztát, a melyet 
csendes tűznél lassan szárítva kell megsütni. Ha megsült, kevés ideig hagyjuk hűlni, azután vágjuk fel 
hosszú rudacskákba. 

A diós sütemény. 

Fél kiló liszthez vegyünk 4 egész tojást, fél pohár bort, két kanál czukorport, késhegynyi sót, egy 
tojásnyi zsirt. Ha jól össze gyúrtuk a tésztát, melynek kissé keményecskének kell lenni, szakitsuk ki 
liba tojásnyi darabokba (fél kiló lisztből lesz 4 darab), deszkán nyujtófával minden egyes darabot 
nyújtsunk ki késfoknyi vastagságura. Minden egyes levél tésztát egyenként hintsünk be olvasztott 
meleg zsirral és olvasztott meleg mézzel. Minél több a tésztán a méz, annál jobb. Zsirt nem kell reá 
igen bőven locsolni. Ha bemézeztük és zsiroztuk a levél tésztákat, hintsük be lehetőleg jó vastagon 
apróra tört dióval, azután sodorjuk össze egyenként külön és tegyük hosszában elhelyezve egymás 
mellé tepsibe. Felül kenjük be mézzel, azután tegyük jó meleg sütőbe sülni; ügyeljünk, hogy ki ne 
száradjon. Ha szép barnára megsült, vegyük ki és vagdaljuk fel csinos rézsútos koczkákba. Ez a tészta 
igen jó és sok ideig eláll. 

A diós rudak. 

Tegyünk negyed kilónyi lisztet deszkára, tegyünk közé negyed kiló vajat, negyed kiló porczukrot és 
két tojássárgáját; ezeket gyúrjuk össze tésztának, nyújtsuk ki fél ujjnyi vastagságura, tegyük tepsibe, 
süssük meg, de csak félig és akkor vegyük ki, kenjük be a következő töltelékkel: 12 deka porczukrot 
egy kevés vizzel tegyünk forrni. Mikor a czukor a vizben egészen felolvadt és sürü habot vet, tegyünk 
bele 8 deka igen apróra tört diót, egy késhegynyi apróra vágott czitromhéjat, egy czitromlevét és két 
tojássárgáját; ezeket keverjük jól össze a czukros dióval, azután a tésztára kenjük reá. A tésztát tegyük 
újra a meleg sütőbe addig, a mig a dió felül megjegeczesedik. Ekkor vegyük ki deszkára és vagdaljuk 
fel hosszú, vékony rudacskákba. 

A habos tészta. 

Fél kiló lisztet tegyünk deszkára s dörzsöljük össze fél kiló friss irós-vajjal, 7 tojás sárgájával, egy 
egész tojással. E tésztába gyúrjunk 15 deka porczukrot is; ha ezeket jól össze kevertük, nyújtsuk ki fél 
ujjnyi vastagságura, tegyük tepsibe sülni egyenlő de meleg sütőbe. Mikor a tészta már kezd egy kissé 
sárgulni, de még nem pirul, vegyük ki a sütőből. Mialatt a tészta sül, a fentemiitett hét tojás fehéréből, 
melynek a sárgáját már felhasználtuk, verjünk habot és ha jó kemény lett a hab, elegyitsük fel 7 evő 
kanálnyi czukorporral és 4 kanálnyi finom baraczklekvárral. Miután a habot ezekkel igen jól 
elkevertük, öntsük a félig megsült tésztára s hintsük be a habot felül czukorporral; tegyük újra igen 
meleg sütőbe. Mikor a hab felül kissé megpirult, kilehet venni, azután igen éles késsel vagdaljuk fel 
jókora koczkára. 

A fűszeres édes tészta. 

Tegyünk tálba negyed kiló zsirt és dörzsöljük el erőssen, egészen addig, mig habos lesz; akkor 
tegyünk bele hat egész tojást, negyed kiló porczukrot, egy fél czitrom apróra vágott héját és egy egész 
czitrom levét csavarjuk bele; egy kávéskanál szitált fahéjat és fél kávéskanálnyi szitált szegfűszeget is 
kavarjunk össze vele. Végül tegyünk e keverékbe fél kiló lisztet, s az egészből gyúrjunk tésztát. A 
tésztát tegyük lisztes deszkára, nyújtsuk ki egy ujjnyi vastagságura, tegyük tepsibe, kenjük meg 
valamiféle czukros befőtt izzel, azután felül czifrázzuk meg, koczkákba rakott tésztával, kenjük be 
tojássárgájával és süssük ki rendes melegségü sütőben csendesen. Ha megsült, tegyük ki deszkára és 
csak mikor félig kihűlt, akkora vagdaljuk fel hosszúkás vékony szeletekbe. Ez igen czélszerü, mert 
több ideig hiba nélkül eltartható tészta. 

Vajas torta. 

Egy tálba tegyünk 12 deka (egy fertály font) finom lisztet, 12 deka friss irósvajat, a vajat a liszttel jól 
össze kell keverni, egészen mig habzik, akkor tegyünk bele 8 tojás sárgáját és 12 deka czukor port, 12 
deka hámozott és apróra tört mandulát, egy czitrom levet és a héjat reszelve tegyük még a tészta közé, 
végül a 8 tojásfehérét habbá verve keverjük a tésztába. Egy kissebb féle tepsit, ki kell vajjal kenni és 
azután liszttel behinteni, ha ezt megtettük azután öntsük bele a torta tésztát, egyenlő de jó tűznél 
sütőbe téve süssük ki szép sárgás pirosra, ha megsült borítsuk ki deszkára, vágjuk két felé, az egyik 
felét kenjük meg baraczk izzel a másik felét borítsuk reá és ha kihűlt, vagdaljuk fel czikkekbe. 

A morzsa-torta. 

Egy tálba tegyünk tiz tojássárgáját és vaníliával összetúrt tiz kanálnyi czukorport. A tojássárgáját a 
czukorporral kavarjuk el negyedóráig habosra, azután egyenlítsük csendesen a czukros tojássárgához, 
a tiz tojás fehéréből vert habot, majd tiz kanálnyi száraz zsemlye-morzsát. Miután ezeket gyorsan 
össze vegyitettük, egy mély tepsi fenekét s oldalait kenjük ki vékonyan zsirral, azután hintsük be 
liszttel és öntsük bele a morzsás keveréket. A tepsit tegyük egyenlő, de erős tűznél sütőbe; negyedórai 
sülés után, ha pirulni kezd és felemelkedett, - vegyük ki a sütőből borítsuk ki deszkára. Miután a 
deszkán kissé meghűlt, kenjük be valamiféle gyümölcs lekvárral. A kész tésztát vágjuk két egyenlő 



82 



részbe és tegyük egymás tetejére, ugy, hogy a közte lévő lekvár össze ragassza és ez által szép magas 
legyen. Feltálalás előtt vagdaljuk fel éles késsel csinos czikkekbe. 

A csokoládés édes tészta. 

Tegyünk egy tálba tiz kanálnyi czukorport, tiz kanálnyi lisztet, 25 deka hámozatlan hosszúkás 
szeletekbe vágott mandulát, négy tábla reszelt csokoládét és végül hat tojás fehérét habbá verve; 
ezeket kavarjuk jól össze. Egy tepsit kenjünk ki vajjal, hintsük be liszttel és öntsük bele a csokoládés 
hig tésztát; egy ujjnyi vastagságban. Tegyük csendes tűznél sütőbe. Ezt a tésztát nem kell igen lassan 
sütni; legalább fél óra alatt, szépen fel kell emelkednie és kevéssé meg kell pirulnia. A sütőből kivéve, 
tegyük deszkára és vagdaljuk fel hosszú, vékony szeletekbe. A csemege tálban koczkásan, egymás 
felébe rakva helyezzük el. Ez egyike a legkönnyebb és legjobb tésztáknak. 

A csokoládé-torta. 

Egy tálba tegyünk. 10 tojássárgáját, tiz kanálnyi czukorport és tiz kanál reszelt csokoládét; ezeket 
keverjük fel habosra. Azután tegyük bele lassanként a tiz tojás fehéréből vert habot és öt kanál lisztet; 
ezeket keverjük szépen össze és öntsük vajjal kikent torta sütőbe, vagy mély négyszögletes tepsibe. 
Egyenlő jó tűznél fél óra alatt felemelkedik; mikor pirulni kezd, boritsuk ki deszkára. (Ha tepsiben 
sütjük, kenjük meg eper izzel.) De akár torta sütőben, akár tepsiben sütjük is, vágjuk két egyenlő 
részbe és tegyük egymásra ugy, hogy a lekvár összeragassza. Mikor kihűlt, éles késsel vágjuk szép 
egyenlő czikkekbe. 

A sodrott torta-lepény. 

Tegyünk egy tálba hat tojás sárgáját és hat kanálnyi czukorport; ezeket fakanállal kavarjuk jól össze 
habosra fél óra hosszáig. Ekkor a czukros tojást csendesen elegyitsük fel, a hat tojás fehéréből vert 
habbal és hat kanál liszttel. Egy széles tepsit kenjünk ki vékonyan zsirral, vagy vajjal, azután hintsük 
be liszttel és öntsük bele a torta-tésztát. Olyan tepsiben süssük, a melyben nem lesz a tészta vastagabb 
fél ujjnyinál, mert a sodrás csak ugy szép, ha nem igen vastag a torta-tészta. Tegyük sütőbe gyors 
tűzhöz és vigyázzunk reá, hogy egyenlően piruljon. Ha megsült, boritsuk ki deszkára, kénjük be az 
egész tésztát czukros baraczk, vagy eper befőtt lével; bánjunk el vele gyorsan, mert ha meghűl, nem 
lehet összesodorni. Miután bekentük a lekvárral, illetve befőtt lével, sodorjuk össze könnyedén. Ugy 
összesodorva tegyük pár perczig vissza a sütőbe, azután vegyük ki és ha meghűlt, vagdaljuk fel két 
ujjnyi széles szeletekbe. 

A dió-torta. 

Egy tálba tegyünk tiz tojás sárgáját és tiz kanálnyi czukorport; ezeket keverjük jól össze habosra, a mi 
körülbelül fél óra alatt következik be. Ekkor tegyünk bele tiz kanálnyi lisztet; aztán a tojás fehérének 
habját is elegyitsük lassanként a tojás sárgás czukor közé. A tojásos czukorhoz ne egyszerre elegyitsük 
a diót, lisztet és a tojáshabot hanem mindezeket felváltva keverjük össze, nehogy habnélkül igen 
kemény legyen a tészta. Tegyük vajjal kikent torta-formába - jó magasan öntve - és süssük sütőben 
csendes, egyenlő tüz mellett. Mikor szépen felemelkedett és megpirul, vegyük ki és vegyük le róla a 
torta-formát. Készitsünk reá czukor-jeget a következő módon. Három tojás fehérét három nagy 
kanálnyi por-czukorral keverjünk jól el, körülbelül egy óra hosszáig, mig könnyű hófehér és habos 
lesz. Ekkor papirtö leséren át csináljunk a torta tetejére csinos czifraságokat. Diszitsük fel befőtt 
gyümölcsökkel, aztán tegyük újra be meleg sütőbe, hagyjuk ott néhány perczig, hogy a ezukorhab 
megszáradjon rajta. Tálalás előtt vagdaljuk fel czikkekbe; de azért hagyjuk egy darabban. Az ilyen 
czukor-jeget és befőtt gyümölcs diszitést minden tortára alkalmazhatjuk. 

A pörkölt torta. 

Egy fél kilónyi porezukrot tegyünk egy egészen tiszta lábasba, a czukor közé keverjünk fél kiló igen 
szépen apróra vágott mandulát. A mandulát lehet hosszúkás lapos formába is vágni, de okvetlenül 

késsel kell deszkán megvagdalni, mert ha törjük nem lesz olyan szép és a legapróbb darabok könnyen 
megéghetnek. A lábasban levő czukros-mandulát tegyük csendes egyenlő lángtüzre s folytonosan 
kavarjuk egy hosszunyelű tiszta fakanállal; (egy pereire se hagyjuk félbe a mandula kavarását, a mig el 
nem kezd a ezukor olvadni, illetőleg pirulni). Pirítsuk meg szép sárgás barnára, de el ne égessük, mert 
akkor rossz izt kap. Miután a mandulát Ízlésünk szerint megpörköltük, tegyük czitromlével kikent 
czikkes formába igen gyorsan, mert különben rögtön megfagy. A forró mandulát a formához lehetőleg 
vékonyan ellapositva, egy fél czitrommal kell nyomkodni. De kitehetjük vizes deszkára is; ez esetben 
vizes nyujtófával a lehetőleg vékonyra kell nyújtani és ha megfagyott, forró kés élével koczkákba kell 
vágni; (ha hideg késsel vágnók, eltöredezne és nem lehetne egyenesen elvagdalni.) Ugyancsak forró 
késel kell a deszkáról is leváltani. Ha pedig czifra, borító formába nyomtuk ki, azt forró vizbe kell 
belemártani és azonnal kifordítani egy csinos üvegtálba. A használatkor fenn az asztalon kell aztán 
összetörni. 

A dalauzi. 

(Erdélyi, örmény csemege.) 

Fél liter mézet, tegyünk láng tűzre pörkölődni. Miután a méz folytonos keverés közben sötét-barnára 
megpörkölődött, (de el ne égjen a méz, mert akkor nem jó izü: hajói meg nem pörkölődik, akkor meg 
nem lesz kemény), tegyünk bele egy tányérnyi héjától megtisztított, de meg nem tört dióbelét és két 
deczi mákmagot, melyet előbb szárazon, kávé-pörkölőben kevéssé megpörköltünk. Kavarjuk ezeket 
jól össze és gyorsan kezeljük, hogy meghűlve keménnyé ne váljon. Egy deszkát vizezzünk be és a 
dalauzit arra rakjuk ki nem igen nagy, legfeljebb ökölnyi csomókba. E csomócskák tetejét hintsük be 
tarka borsó czukorral és a legközepébe felül, szúrjunk egy piros ezukros mandulát. A csomókat vizes 
kézzel nyomjuk össze, csinos kerek alakuakba, aztán tegyük hideg helyre. Ha teljesen kihűlt 
kalapácscsal, vagy késsel lehet vagdalni; de csak közvetlenül a fogyasztás előtt czélszerü szét vágni. 

A ezukros tört dió. 

Negyed kilónyi héjától megtisztított és apróra összetört diót tegyünk tálba. Negyed kiló ezukrot 
mártsunk meg vizben és tegyük azonnal lábasba felolvadni; a ezukorra nem kell több vizét tölteni, 
mert elég annyi, mennyit a bemártás utján felvesz. Ha a ezukor sziruppá fő és nagyon habzik, tegyük a 
tört diót bele, kavarjuk jól össze, öntsük ki tálba és tegyünk közé egy késhegynyi törtfahéjat egy pár 
szem tört szegfűszeget, kevés czitromhéját apróra vágva, egy kanál liszttel s végül két tojás fehéréből 
vert habot. Mind ezeket keverjük jól össze, tegyünk a tepsi aljára ostyát s formáljunk a tepsiben a tört 
dióból apró tömör csomócskákat. Egy órára tegyük sütőbe sülni, illetve kiszáradni. 

A mogyoró csemege. 

Huszonöt dekányi héjától megtisztított összetört mogyorót, tegyünk tálba; keverjünk e mogyoró közé 
négy kanál ezukorport, egy késhegynyi tört fahéjat, négy kanál lisztet és egy egész tojást. Ezeket 
együtt kavarjuk össze. Egy tepsinek az alját rakjuk ki ostyával egymástól két ujnyi távolságra, tegyük 
tele a tepsit jókora csomókba rakott mogyoró-tésztával. Lassan süssük, illetve szárítsuk ki; egy óráig 
hagyjuk sütőben. 

Az édeske. 

(Téa tészta.) 

Egy téás csésze ezukorporhoz tegyünk két téás csészényi lisztet, egy kávéskanál tört fahéját, fél annyi 
tört szegfűszeget, hat kanál olvasztott zsirt és végül annyi jó ó-bort, a mennyivel éppen össze 
állithatjuk. A tésztát nyújtsuk ki késfoknyi vastagságura, vagdaljuk ki fánk metszővel, fél hold alakú 
formába, kenjük meg felül olvasztott zsirral és hintsük be czukorral, süssük meg sütőben csendes 
tűznél ügyelve, hogy nagyon meg ne piruljon. 

A mandula csókocska. 



Fél kiló mandulát héjától megtisztítva, (ha forró vizbe lökjük, 5 perez alatt mind leszedhetjük a 
mandula héját) mozsárban törjünk meg, de nem porrá, hanem csak darabosra; fél kiló ezukrot is 
törjünk meg (de már ezt porrá) egy rudacska vaníliával, öntsük a ezukrot a mandulával együtt tálba. 
Három tojásnak fehérét verjük habbá és keverjük a ezukros mandulával össze. Az nem baj, ha 
szétfő lyós puha is az egész tömeg, mert kellőleg megszárad majd a sütőben. Tegyünk egy nagy tepsibe 
ostyát ugy, hogy az egész tepsi alját belepje. A mandulát az ostyára kanalanként, kis csomócskákba, 
egymástól két ujjnyi távolságnyira és a mennyire lehet magas csomókba rakjuk, mert a sülés alatt ugy 
is elterül. Tegyük sütőbe körülbelül egy órára igen gyönge tűznél száradni; ügyeljünk reá, hogy 
halvány sárga szint nyerjen. Ez a csemege nagyon sokáig eltartható. 

Tojásos perecz. 

Egy deszkára tegyünk (fél font) 25 deka finom lisztet 12 deka ezukorport, 12 deka meghámozott, tört 
mandulát; 6 tojássárgáját, 5 kanál édestejet, ezeket gyúrjuk jól össze, szakitsuk ki galamb tojásnyi 
nagyságuakba, azután a deszkán tenyerünkkel sodorjunk belőlök kis ujnyi vastagságú hengereket, 
ezekből formáljunk kis pereczeket. Tenyerünkkel lapitsuk kissé le, azután mártsuk habbá vert tojás 
fehérébe, rakjuk egymásmellé tepsibe, süssük meg csendes tűznél szép rózsaszinre. 

A gyümölcsös csókocskák. 

25 deka megtisztított hosszúkásra vágott mandulát, 25 deka ezukorport, 25 deka finom lisztet, egy 
czitromnak apróra vágott héját és két tojás fehéréből vert habot keverjünk össze. Ez anyagból 
formáljunk kis czipócskákat és tegyük tepsibe. Ha félig megsült, vegyük ki a sütőből és a közepére 
tegyünk egy-egy szem ezukros meggyet, vagy somot, aztán szárítsuk ki egészen. 

A mandula kártya. 

Fél kiló liszthez vegyünk negyed kilónyi héjatlan apróra tört mandulát, negyed kilónyi ezukorport, 3 
deka ezukros narancs-héját apróra megvagdalva, 4 tojás sárgáját és ugyannyi tojás fehérét habbá 
verve. Ez anyagot gyúrjuk össze jó keményecskére, nyújtsuk el kis ujjnyi vastagságura és szabdaljuk 
fel kisded négyszegű alakokba. A tetejére öt darab félbe vágott megtisztított mandulát tegyünk; egyet 
a közepére, négyet a négy szögletére kell nyomni. Süssük ki csendes tűznél sütőben. 

A bazár csókocskák. 

Negyed kilónyi lisztet tegyünk tálba, keverjünk közé negyed kiló ezukorport és hat tojás fehéréből vert 
habot. E keverékbe tegyünk egy téás csésze vegyes ezukros gyümölcs befőttet; úgymint: baraczkot, 
meggyet, somot, dinnyét, birsalmát, körtét. Végül 12 deka hámozatlan hosszúkásra vágott mandulát. 
Ezeket elegyítsük jól össze. Egy tepsi alját borítsunk be ostyával és rakjuk bele a gyümölcsös tésztát 
kanállal, egymástól két ujjnyi távolságra lehetőleg magas kerek, csomócskákba. Igen csendes tűznél, 
szárítva kell megsütni. 

A vanília fagylalt. 

Két liter tejet, mely jó sürü forralatlan, legyen, tegyünk tiszta porczellán edénybe tűzre; de ügyeljünk, 
hogy fel ne forrjon, csak jó meleg legyen. Egy tálba tegyünk husz tojás sárgáját, 20 deka porezukrot, 
fél rudacska apróra vágott vaníliát; ezeket a tálban fakanállal dörzsöljük el fél óráig erősen, hogy 
habos legyen. A tűzre tett tejet nagyon melegen, - de fel nem forralva - öntsük egyenlően lassan 
elkeverve a ezukros tojásra. Ha jól összekevertük, szűrjük át sürü szitán egy más edénybe és tegyük 
hűlni. Ha teljesen meghűlt, öntsük fagylalt készitő ón-medenczébe, mely kizárólag csak erre a czélra 
van csinálva és fedjük be. Egy nagy dézsát jéggel töltsünk meg; előbb a jeget törjük ökölnyi nagyságú 
darabokba, sózzuk jól meg, mert akkor nem olvad el olyan hamar. A fagylaltot tartó edénynek ássunk 
a jég közepébe mély lyukat, olyat a melybe az ón edény egész a fedeléig bele mélyedjen. Attól a 

percztől kezdve, a mint a jégbe tettük, a fagylaltot folytonosan forgatni kell. A fagylalt mennyiségétől 
függőleg, több vagy kevesebb óra alatt igy kezelve, elkészül. A forgatás alatt néhányszor le kell azon 
edény fedelét venni és lapos fakanállal az edény szélére fagyott anyagot, a lágyabb részbe kell kavarni; 
újra be kell fedni, s mind addig a jég között forgatni, mig simán teljesen össze tömörül a fagylalt. 
Mindenféle fagylaltot ilyen eljárással kell megfagyasztani. 

Kávé fagylalt. 

Egy liter tejsürüt melegítsünk meg, de fel ne forraljuk; ha már igen meleg lett a tej, öntsünk bele 3 
deczi igen jó erős pótkávétól mentes fekete kávét; tegyünk e tejes kávéba fél kiló czukrot, kavarjuk jól 
össze, tegyük ki hűlni; ha teljesen meghűlt, öntsük a fagylalt készítő ón edénybe és ugy kezeljük, mint 
a vanillia fagylaltot. 

Csokoládé fagylalt. 

Egy liter tejbe főzzünk meg három tábla finom csokoládét, tegyünk a tejbe fél kiló czukrot, kavarjuk 
jól össze, hűtsük ki s ha egészen hideg, tegyük a fagylalt tartó edénybe és ugy járjunk el a készítésével, 
mint a vanília fagylaltnál le van írva. 

Gyümölcs fagylaltok. 

Eper, baraczk, meggy, ribizli, málna, mind egyformán készülnek a következő módon: 

Egy kiló czukor borra öntsünk másfél liter szitán áttört gyümölcs levet, tegyük tűzre tiszta porczellán 
edényben főni; ha felforrt, vegyük el a tűztől, hűtsük meg; ha egészen hideg a folyadék, tegyük a 
fagylalt készítő ón edénybe, azután ugy járjunk el vele, mint a többi fagylalttal. 

A madártej. 

Tegyünk forrni egy liter czukros tejet s hat tojás fehérét verjünk habbá. Mikor szép kemény lett a hab, 
szakítsuk ki kanállal nagy gombóczokba és a habgombóczokat főzzük meg a forró tejben. Minden 
egyes hab-galuska alig egy perczig álljon a forró tejben. A tejből a habgaluskákat lyukas kanállal 
szedjük ki szitára. A tojás fehéréből vert habot mind igy sorban főzzük ki. A főzés után megmaradt 
tejbe tegyünk bele egy fél marék megtisztított mazsolát, kevés vaníliát és hat tojássárgáját jól 
összekeverve. De soká ne főzzük a tojással a tejet, mert túrós lesz. A tojásos tejet tegyük szép díszes 
porczellán tálba, rakjuk a tejben megfőtt habgaluskákat a tojásos tejre. E habgaluskákat hintsük be 
felül a megfőtt mazsolával és szurdaljuk meg mandulával; tálalásig tegyük pinczébe vagy jégre. 

Tejhab krémekhez és kávéba. 

Fél liter rendkivül sürü, tiszta édes tejszint kell egy mély szűk aljú tálba, vagy kis rézüstbe bele önteni. 
Egy jó kanál czukorport is kell a tejsürübe tenni, azután egy tiszta habverő dróttal fel kel verni, ugy 
mint a tojásfehérét szokás, egészen addig verjük mig csak szép tömött habbá nem válik az egész 
tej sürü. Ha igy készen van el lehet tenni hideg helyre egy napig is eltartható, mig aztán 
felhasználhatjuk. 

Meg kell jegyeznem, hogy habnak való tejszint minden legkissebb tisztátalanságtól meg kell óvni 
mert, amint valami bele esik, s a tál vagy a habverő nem ragyogó tiszta, azonnal nem verődik fel habbá 
a tejsürü. Különben a legfelsejéből lehet csak a tejnek, habot verni. Egy liter jó tejnek csak fél pohár 
felét lehet e czélra használni. És csak ha a reggeli tejnek délbe leszedjük a sűrűjét. 

A krémek. 

(Csokoládéból vaníliából és mandulából.) 

Egy fél liter tejet forraljunk fel és czukrozzuk jól meg, főzzünk bele hat kanál reszelt csokoládét és 3 
deka fehér zselatint. E keveréket tegyük hűlni. Fél liter igen jó tejsürüből verjünk kemény habot és 
elegyítsük össze a hideg csokoládés folyadékkal, tegyük díszes borító formába, azután rakjuk jégre, 
vagy hideg pinczébe. A forma alját tálalás előtt mártsuk meg forró vízben s a krémet ugy borítsuk ki 
egy magas lábon álló tálba; körítsük czukros befőtt gyümölcsökkel. Éppen így kell készíteni a vaníliás 
krémet is, csakhogy a csokoládé helyet tojássárgáját keverjünk a vaníliás és czukros tejbe. Hasonló a 
mandulakrém készítési módja is; de a mandula krémnél a tejbe tojás helyett tört mandulát kell főzni. 

Baraczk krém. 

Tegyünk tálba fél liternyi baraczk-lekvárt és negyed kiló porczukrot; ezeket együtt keverjük fel 
habzásig. Meleg tejben áztassunk meg 2 deka fehér zselatint s öntsük azt a czukros baraczkba. Fél liter 
igen jó tejsürüből verjünk kemény habot; ezt is keverjük össze a baraczkkal. E keveréket tegyük tiszta 
diszes formába, azután rakjuk jég közé, vagy hideg pinczébe. A formát tálaláskor mártsuk be forró 
vizbe, hogy a krém szépen kiboruljon. A krémet fordítsuk ki diszes üveg tálba s körítsük szépen 
elrendezett piskótával. Valamennyi gyümölcs krémnek ez a készítési módja. 

Az ostya sütés. 

Tegyünk tálba fél kiló lisztet, négy tojást, késhegynyi sót, fél kávéskanálnyi tört fahéját és 6 kanál 
porczukrot; ezeket tejjel habarjuk ugy össze, hogy olyan legyen mint a hig palacsinta tészta. Az ostya 
sütőt tegyük lángtüzre; mikor látjuk, hogy jó meleg, vegyük el a lángról, kenjük meg olvasztott vajba 
mártott tollal és tegyünk egy kanál tésztát az ostya sütő belső lapjára és azonnal zárjuk össze a vasat és 
tegyük újra a láng tűzre. Ha meleg a vas, (nagyon melegnek kell lennie), gyorsan megy az ostya sütés. 
Az ostyákat nem szabad megpirítani, csak halványsárgára sütni. A vasról a kész ostyát le kell venni 
késsel és újra a másikat sütni; ezt mindaddig kell folytatni, mig elfogy a tészta. Van az ostya-sütésnek 
egy másik, finomabb módja. A tésztájába több czukrot és egy kevés igen apróra tört mandulát kell 
keverni s mindjárt finomabb lesz az ostya. 

A kozmás ételekről. 



Nagyobb csapás nem igen érhet egy házi asszonyt mint az, ha valami étele elromlik - hát ha még 
megkozmásodik! Az asszonyok szerencsétlensége és csúffá tétele e szavakban: kozmás étel. 

Hát engem már nagy idő óta nem ért ilynemű keserűség; a hosszú gyakorlat s a lélekjelenlét miatt már 
csaknem nyomtalanul eltudom tüntetni a kozmás ételeknek rettentő füstös izét. 

Legelőször is különben azt ajánlom, ami által leginkább meg lehet gátolni a megkozmásodás 
katasztrófájától az ételeket. 

Semmi hüvelyes vetemény félét, borsót, paszulyt, lencsét, kását, zöldséggel párolt húsokat, tejbefőtt 
tésztákat és kásákat - sohasem szabad nyilt láng tűzre tenni; ha ilyesmit főzünk, a tűzhely karikáit 
sohase szedjük fel. De a főzelék féléket lehet lángtüznél forralni, ha rossz fővők- vagy 
nagyon sietős az elkészitésük, hanem akkor mindig bő viz legyen rajtok és folytonosan kavargassuk, 
mert ha magára hagyjuk, az okvetetlenül odasül. De ha egyszer rántással elkészítettük az ételt, többé 
semmi esetre tüzös vasra (plattén) vagy lángtüzre ne tegyük, mert hiába kavarjuk, hiába ügyelünk reá, 
egy fél perez alatt is odaéghet. Tehát ha mégis megesik a szerencsétlenség és kozmás lesz az ételünk, 
abban a perezben, a melybe észre vesszük, esetleg megértük a füstös szagát, rögtön vegyük le a tűzről 
a fazekat és egy kézügybe lévő nagy tiszta tálba borítsuk ki annak egész tartalmát. A mi az ételből az 
edény oldalaira beleragadt, azt nem szabad kaparni. 

Miután kiborítottuk belőle az ételt a fazekat vagy lábast, a mely kozmás lett, éles bádog kanállal, 
szóval ilyes konyha eszközzel tisztitsuk le jól s egész tisztára mossuk ki. A megkozmásodott étel pedig 
az alatt hadd párologjon és hűljön ki, mert ugy meglehetősen elillan a füstös kozmás szaga. Mikor a 
fazék tiszta lett, újra bele önthetjük az ételt és gyönge meleg helyre tegyük tálalásig. Ha savanyu lesz 
az étel, a mely megfüstölődött, sokkal könnyebben helyre lehet hozni, mert azt egy kis babérlevéllel, 
borssal, és eczettel fűszerezhetjük és akkor bizon alig van oly inyencz ki észre vegye a hibát. 

Természetesen okvetlenül szükséges nem ugyan abba az összeégett fazékba visszatenni az ételt, ha van 
kéznél más; erre alkalmas edény. A tejes ételeket nem lehet helyre hozni. A 
pecsenyék között megkozmásodott zöldséget el kell dobni és uj zsirt, uj zöldséget és uj levet kell 
(kevés zsirral) a megmosott pecsenyére önteni s ha a pecsenye külső része éppen feketére égett volna, 
azt a kis darabkát lehetőleg vékonyra le kell róla szedni, azután újra tegyük fel egyenlő tűzre hogy 
össze páraljon. Természetesen azt a finom, illatos tökéletes izét az igy reperált étel sohase kapja vissza 
többé, de legalább mégis élvezhetővé válhatik ily gondos kezelés mellett. 

Különlegességek. 



Ebben a rovatban össze van szedve, az általam különlegesnek tartott ételek és egyéb szükségesnek 
tapasztalt, de azért mégis nem nagyon elterjedt holmikból egy néhány. Nagyobb városokban nem igen 
van ezek legnagyobb részére szükség, de falun és kis városban bizony jó tudni minden olyast, a mi egy 
háztartásban szükséges, mert legyen bár akármennyi pénzünk, vannak dolgok a mit faluhelyen, semmi 
áron sem lehet megszerezni. 

A disznótor. 

Ilyenkor az egész ház talpon van, jó kedv kicsapongó hangulat uralkodik; a legöregebb embertől, a 
legkisebb gyerekig mindenki vig. Boros kancsó van minden ablak párkányán "kis kolbász" lóg minden 
gyerek kezében. A konyhában az asszonyok, egyre másra historizálnak rég letűnt szerelmi 
kalandjaikról, vagy az ifjabbak a most folyó édes történeteket adják elő, de azért természetesen 
mindég egy harmadik személyről szól az ének. Néhány személy vagdalja a nagy tömeg szalonnát 
tepertőnek és azonnal ki is olvasztják szép arany sárga szinü zsirnak. A nap hőse, a hentes, félelmesen 
magas hangulatban apritja - ritmusosan - a kolbász hust; mikor aztán szép apróra fel van vagdalva a 
hus, kezdődik a kolbász csinálás. A házi asszony jónak látja oda szóllani a hentesnek: El ne sózza kéd 
"Badé" uram azt a kolbászt, mert múltkor is megesett biz a' ugyancsak szégyenkeztem miatta. 

- Ne féljen a tekintetes asszony, nem ittam én még olyan sokat, majd csak ezután akarom még jól 
megforgatni a szomszédasszonyt. 

- Jó jó, ha a kolbász készen lesz nem bánom akárhogy mulat. 

Nyolcz óra van, jönnek a vendégek. Mind sorba nézik, milyen vastag volt a disznó szalonnája. 
Megbámulják a sok szép tiszta forró zsirt, aztán bemennek a szobába és várják a dus vacsorát. A 
vacsorát rendesen borlevessel, vagy jó húsos, kolbászos, káposztalevessel szokás megkezdeni. Leves 
után jő a toroskáposzta, vagy a sertés fejéből paprikás, sült felvert galuskával. Fánk vagy juhtúrós 
galuska, ilyenkor a legszokottabb tészta, azután egy nagy tál friss sült kolbász, ez után megint egy 
másik tál tüdős és véres hurka frissen sütve. Mindezek mellé igen jó az eczetben eltett vörös, paprikás 
káposzta. Végül tepertős pogácsát és kocsonyát szoktak feltálalni. 

Egy nagy tál szőllő, alma és sült gesztenye vagy sült tök valamint - ha van - czukros befőzött 
gyümölcsök szokták befejezni a dus lakomát. 

Bor sok és jó kell a disznótorok alkalmával, mert e rengeteg sok zsiros dolgot másképpen lehetetlen 
elfogyasztani. A pompás, piros, kócz ürmös, a jó "karczos" (fiatal bor,) csak ugy tünedeznek el az 
asztalra tett üvegekből, hanem csodálatos módon újra tele lesznek; a kifogyhatatlan jókedv 
fenntartására. Mindenkinek van valami elbeszélni valója, az ő saját - nemrégen leölt malaczával. Egyik 
60 krért vette egy év előtt sütni, azt a kis rongyosat és ki hitte volna 40 liter zsirja lett és mennyi 
pompás paprikás szalonnája, mert a jó gondviselés miatt, a sok jó tök, árpadara és a házi hulladék 
bezzeg nem ment kárba. 

így foly le a kedélyes est; mig az álom mégis csak beköszönt a tisztes családapák és anyák pilláira. 
Végre megszólalnak a hangok Jó éjt sógor, jó éjt ángyom, jó éjt mindnyájunknak. 

A disznó ölés. 

Már a kisebb vidéki városokban is kezdenek a hentesek halat tartani és nemsokára nyoma is alig fog 
lenni a hires disznó ölésnek; de most még van elég hely, a hol szükséges a disznó öléssel járó dolgokat 
tudni. Akiket érdekel, azok számára leirom, hogyan folyt le pár évtizeddel ezelőtt a kis városi, vagy 
falusi, jobb módú házakban a disznó ölés. 

Csikorgó téli hajnalban, a ropogós havon kell az inyenczség áldozatának elveszni. A hust többféle 
módon kell és lehet elkészíteni. Nagyon czélszerü tehát ha a feldolgozás után mindenféle töltelék 
azonnal jól megfagyhat. A leghidegebb kamarába, vagy ha az nincsen a padlásra kell minden 

disznóból kikerülő holmit behordani és ottan kell kezelni. A hentest reggel 5 órára kell a házhoz 
rendelni, mert ha korán hozzá nem készül az egész háznépe a disznó feldolgozásához, nem lehet 
mindent elkészíteni egy nap alatt. Pedig az igen nehéz és sok rendetlenséget okozó munkát, nagyon 
czélszerü minél hamarább bevégezni. 

A hentesnek és a szolgáló személyzetnek korán reggel, meleg paprikás bort, vagy jó házi pálinkát kell 
adni és egy tál előtte való nap készitett pogácsával, vagy béles félével kell az éhséget csillapitani. 

A disznóból a megöléskor egy edénybe kieresztett friss meleg vérbe egy bádog kanálnyi puha sót kell 
keverni, aztán a vért félre kell tenni a feldolgozásig. 

A disznót, ha csak lehetséges, mindig perzselni kell és nem forró vizzel teknőben leforrázva, 
megkoppasztani, mert a koppasztott bőrt sohasem lehet olyan Ízletesen elkészíteni, mintha perzselve 
van a sertés. 

Míg a hentes a disznónak a bőrét szépen megtisztítja, azalatt a gazdaasszony gondoskodjék több nagy 
fazék forró vizről, mert a disznó feltakaritásához igen sok forró vizre van szükség. 

Mikor a belet lehúzzák nagy fateknőbe kell tenni és azon melegen s gyorsan kell vele elbánni, mert ha 
kihűl a bél, nem lehet leválasztani a bél között lévő "fodor héjról". 

Ha a béllel hideg helyen akarunk elbánni mind széjjel szakad a bél és akkor nem lehet a belet szép 
tisztán kimosni s nem lehet belé kolbászt, tüdős és vérest tölteni. 

Ha a fodorhájról mind szépen gondosan lefejtettük a beleket, (a vékonyabb belet külön, a vastagabbat 
megint külön) daraboljuk fel másfél méternyi hosszúságúakra, egy ócska dézsa felett. Gyönge meleg 
vizet kell csuporba tenni és két személy e melegvízzel mossa ki a beleket. Egyik fogja meg és húzza 
széjjel a bél torkolatját, a másik öntse a bélbe a meleg vizet. A bél másik végét be kell fogni, hogy a 
viz rögtön ne futhasson ki rajta. Egypárszor meg kell lóbálni a bélben a vizet és csak azután kell a 
piszkos vizet kiereszteni belőle. 

Ha az összes belet igy nagyjából gyönge meleg vizzel kimostuk (forró vizzel azért nem kell mosni 
mert mind leforrázódnék a bél és szerte széjjel szakadna) a beleket fordítsuk ki mind, tegyük egy tiszta 
fateknőbe és hintsünk például egy disznó összes belére fél maroknyi puhasót. (Vizet nem kell reá 
önteni.) 

A sóval meghintett belet két kézzel folytonosan roncsolni és gyöngén dörzsölni kell. Negyedóránként 
3-4 liter gyönge meleg vizet kell reá önteni és ebből a vizből kiöblítve, újra kevés sót kell reá hinteni, 
és viz nélkül újra dörzsölni kell, negyedóra múlva megint le kell mosni vizzel, de aztán a vizet le kell 
róla önteni és megint szükséges kissé gyurogatni. Egész addig igy járjunk el mig a bélnek a legkisebb 
idegen szaga sem marad. Végre a sótól is ki kell jól mosni és viz nélkül egy tiszta tálba kell 
tenni a használatig. 

A vékonyabb kolbász belet könnyebb tisztára mosni, mert azt egy deszkára téve vastag késfokával, 
ügyelve, lassan kell megkaparni, de igen gondosan, nehogy a bél az erős kaparás miatt kiszakadják. A 
vékony bélben, belül olyan húsos anyag van, a melyet a legjobban ki lehet egy kés fokával tisztítani. 
Mikor tiszta a bél, fel kell fejni és ha szép átlátszó, akkor készen van. 

A gyomrot, a melybe a bőrsajtot szoktuk tölteni, éppen ugy kell megtisztítani, mint a vastagabb májas 
hurkának való belet. Ugyanebből a gyomorból lehet a sajt készítéséhez, szükséges a 1 1 á t * is 
csinálni. 

A disznó öléskor a legfontosabb a sonka készítése, de már leírtam más helyen. 



Ennek készítési módját lásd a "különlegességek" rovatában. Szerző 

A kolbász. 



Egy csomó friss disznóhúst - soványát és kövéret vegyesen - deszkára kell tenni és ott két kézzel, két 
széles bárd segélyével jól össze kell vagdalni. (Túlságosan apróra nem kell vágni, mert akkor száraz 
fürészporszerü lesz a kolbász.) 

Sót és tört borsot csak kóstolás után, gondosan kell a hus közé hinteni mert a sós kolbász igen rossz, 
valamint a sótalan sem Ízletes. Arra is kell ügyelni, hogy sok hagyma sem legyen túlságosan a kolbász 
húsban, mert az is kellemetlen. Tiz kilónyi húshoz nem kell több mint 5 nagy czikk fokhagyma jól 
megtörve és fél liter vizben megáztatva és csak a fokhagymás vizet kell a megvagdalt hus közé szűrni, 
a fokhagymát ki is lehet belőle dobni. Egyéb fűszert nem kell a kolbászba tenni, mint sót, borsot és 
kevés fokhagymát, néhol szokás paprikát is, de az meg festi a kolbászt és ha több ideig áll kiszárad a 
kolbász, soha sem olyan jó izű, mint ha csupán borssal készül. 

A fűszerekkel való felvegyités után jól össze kell a hust gyúrni; ha izét helyben hagytuk, a 
kolbásztöltő segélyével töltsük meg a kolbászhoz való beleket, ügyelve, hogy a lehetőleg szép hosszú 
szálakban maradjanak a húsok mert a párokba osztott kolbászok nagyon németesek, s 
inkább hasonlitván "virslihez", igazi magyar házakban csak fitymálást idézne elő, ha olyan kis silány 
araszos kolbászkákat tálalnának az asztalra! Miután mind elkészültek a kolbászok, egy rúdra szépen 
fel kell azokat rakni - egy-egy szálat négy rétbe hajtva. A megtöltés után nem kell vizben kiáztatni a 
kolbászokat, mert ugy igen sok táperő kiázik belőlük és különben nincs arra semmi szükség. Miután 
egy pár napig, a rúdon állva, megszikkadt a kolbász, már fel lehet a kéménybe rakni füstölődni. Hajó 
hideg füstöt használhatunk, 3 nap alatt, eléggé megfüstölődik. A kolbászokat igy füstölve fél évig is 
eltarthatjuk; - ugy kiszáradnak, mint a legjobb szalámi. 

A tüdös-hurka készítése. 

Egy 6 literes fazékba, tegyünk négy liter, vizet forrni; ha forró lett a viz, tegyük belé a disznó tüdejét, 
szivét és a nyelvét; főzzük mindezt jó erős tűznél egy óra hosszáig; ezután vegyük ki a forró vizből és 
tegyük egy nagy tál hideg vizbe. Ha pár perczig a hideg vizben állott, tegyük egy tiszta vágó-deszkára. 
A tüdőt a deszkán gondosan tépegessük le a gyökeréről. A tüdőt olyan szépen le lehet szedni a 
gyökeréről, hogy egészben megmarad a tüdő gyökérháza. A nyelvet is fel kell apróra vagdalni egészen 
a gége kezdetéig. A szivet szintén fel kell darabolni apróra. Ha mindezekkel készen vagyunk, ezt az 
anyagot egy éles vagdalóbárddal vagdaljuk össze. (A tüdő gyökerét, a gégével együtt, fel lehet 
használni káposztalevesbe; sokan igen szeretik.) Ezt a tüdős-hurkához való anyagot túlságos apróra 
nem kell vágni, mert akkor mint kolbász, ez is fűrészporszerű lesz. Lehet olyanforma apró, mint egy 
borsószem. Egy tüdőhöz, egy nyelvhez és egy szivhez vegyünk egy maréknyi kövér húsdarabokat a 
mit előbb negyedóráig főztünk: Ezt a kövérséget is vagdaljuk jól össze. Mindezeket a holmikat tegyük 
egy nagy tálba; vegyítsünk közé annyi sót, hogy sós ne legyen (készítés közben többször meg kell 
kóstolni, hogy el ne sózzuk, mert az ilyen töltelékfélét főleg a sok só vagy a sótalanság rontja el.) 
Tegyünk még bele egy tele kávéskanálnyi tört borsot, fél kávéskanálnyi tört szegfűszeget és fél kilónyi 
kevéssé felforralt rizskását; de ez utóbbit kihűtve. Ezeket keverjük mind jól össze a két kezünkkel és 
öntsünk még közzé fél liternyi zsiros meleg levet. Ezt a zsiros levet annak a fazéknak a tetejéről 
szedjük le, a melyikben a tüdőt és a kövérséget megfőztük. A tüdős keveréket feltöltés előtt kóstoljuk 
meg és ha izét helybenhagytuk, beletölthetjük a szép tisztára mosott vastagabbféle bélbe. A kolbász- 
töltő bádogcsőbe kell tenni a tüdős vagdalékot a cső végére reá kell húzni a belet. A beleket két-két 
arasznyi hosszuságuakba kell felszabdalni, aztán a kolbásztöltő bádogcsőbe kell tenni a tüdős 
vagdalékot és a cső végére reá kell húzni a bélt, ha telenyomtuk a beleket a töltelékkel, a két végét 
szép kis tiszta, hegyes faszegekkel akasszuk össze. A faszegeket háromszor is szúrjuk bele, ugy 
mintha varrnók, nehogy a zsiros töltelék főzés közben kifusson a bélből. - Ha mind megtöltöttük a 
tüdőst, rakjuk buzogó forró vizbe és főzzük egy negyedóráig; nem tovább, mert ha sokáig fő, minden 
zsirja kiforr és az baj. Tehát ha felforrt, szedjük ki egy nagy lyukas fakanállal bő hideg vizbe. Ha pár 
perczig a vizben hagytuk, vegyük ki, rakjuk deszkára és tegyük hideg helyre, esetleg kamarába. Ha az 
idő nem lágy, télben eláll az ilyen töltelék egy hétig is egészen frissen. Nagy gonddal kell megsütni, 
mert a megfordításkor igen könnyen kifakad és akkor sok kár esik benne, mivel nem lehet szépen 
felvagdalni. 

A véres hurka. 



Két liternyi disznóvért bele kell tenni egy nagy tálba, mikor a kövér disznót széjjel daraboljuk, mindig 
kerül holmi hulladék húsos kövérség a nyaka tájáról, mely kissé véres és egyébre nem alkalmas, mint 
a tüdős, májas és véres hurkákba izesitőnek, az ilyen kövérséget fel kell jól forralni - ugy, fél óráig; 
ebből a kövérségből apróra kell vagdalni egy liternyi csomát és a tálba lévő vérhez kell tenni. Hét 
zsemlét tejben meg kell áztatni egy óra hosszáig, azután széjjel kell morzsolni de nem kell kicsavarni, 
a mennyi tejet feliszik, annyi had maradjon benne. Ezt a tejes zsemle pépet is a vérbe kell önteni. 
Adjunk még e véres keverékhez negyed kilónyi szalonnát apró koczkákba vágva. 

Ezt el is lehet hagyni; de sokan szeretik, ha tálaláskor, a felvágás után szép tarkán kifehérlik a fekete 
alapból a szalonna-koczka. Az úgyis már kissé sós vérbe csak kevés sót kell tenni; ne hogy elsózzuk, 
arra nagyon kell ügyelni; inkább többször meg kell kóstolni. Két kávéskanál tört borsot, egy 
kávéskanál tört szegfű szeget és egy kávéskanál borsfű pelyvát, ugy mint némely helyen 
nevezik - csombord virág száraz fűszeres levelét kell a véres hurkába tenni. Ezt a füvet nem 
kell amajoránnával össze téveszteni, mert a véresbe a majoránna sehogy sem való, ha borsfű 
pelyva nincs a kéznél, inkább nem kell bele egyebet tenni a fent irt két fűszernél. 

Lehet a véresbe, zsemle helyett, egy kevéssé előbb felforralt rizskását is tenni, két liter vérhez egy 
negyed kilónyit. Ha a véres töltelék izét teljesen helybehagytuk, vegyük elő a hurka töltőt, húzzuk fel 
a csövére, a hét arasz hosszúságú darabokba elszabdalt belekbe töltsük a tölteléket. 

A végét kössük be erős czérnával és szorosan, nehogy a hig vér töltés közben kifusson belőle. Ha 
mind feltöltöttük az anyagot, kössük be szorosan a hurkák végeit és rakjuk buzogó forró vizbe, ugy 15 
perczig hagyjuk forrni, azután szedjük ki hideg vizbe és rakjuk ki deszkára; ugy tegyük el hűvös 
helyre kamrába; használatkor süssük meg lábasba téve, láng tűzön, szép pirosra. 

A májas készítés. 

Egy nagy fazékba, forró vizbe tegyük bele a disznómájat, főzzük egy óra hosszáig, akkor vegyük ki 
egy tál hideg vizbe; pár perez múlva szedjük ki a vizből is, tegyük vágódeszkára a májat s gyökereiről 
késsel vagdaljuk le, szép apró falatokba. 

Ennek a gyökerét - mely különben is kicsi, oda kell dobni a kutyának, mert keserű az epétől. 
Vágókéssel, jól össze kell vágni a máját a lehető apróra, mert a májas annál jobb, minél apróbban van 
vagdalva, ha e májat jól össze vagdaltuk, tegyük egy tálba, sózzuk meg de gondosan, nehogy sós 
legyen. Azután tegyünk bele még fél annyi összevagdalt, megfőzött kövérséget, mint maga a máj; mert 
ha nem elég zsiros a májas, nem jó. Ezenkívül tegyünk még bele két meghámozott és reszelt almát, 
egy fő vereshagymát, ezt is megreszelve. Fél kiló felforralt és kihütött rizskását is keverjünk közé, egy 
kávéskanál tört borsot és kávéskanállal szegfű szeget is adjunk hozzá. Végül ebbe is tegyünk a 
kövérhust tartalmazó fazék tetejéről leszedett zsiros léből, fél liternyit, - annyit, hogy az egész 
keveréket megpuhítsa. Keverjük jól össze ezt az anyagot, azután öntsük két araszos hosszuságuakba 
felvágott tiszta vastagabb féle bélbe. A beleket ha tele vannak, a két végükön akasszuk össze kis tiszta, 
e czélra készült faszegecskékkel; de jól ügyeljünk hogy a fa peczkeket többször átszúrjuk a belén, 
mintha megvarrnók, mert különben a kifőzés alatt mind kifutna belőle a zsir és a töltelék is. Ha készen 
vannak mind a májas hurka darabkák, rakjuk buzogó forró vizbe; egy negyed óráig főzzük, akkor 
szedjük ki egy nagy tál hideg vizbe kevés ideig ott hagyván szedjük ki tiszta deszkára és tegyük ki 
hideg kamrába használatig. 

Ha használni akarjuk, tegyük lábasba egy pár kanál vizzel és gyors tűzön pirítsuk meg szép ropogósra 
de ügyeljünk reá, hogy a megforditáskor ki ne fakadjon, mert akkor nem lehet szépen felvágni. 

A kásás hurka. 

Egy lábasba tegyünk egy liternyi nagyon zsiros fanyadó levet, annak a fazéknak a tetejéről 
merítsük ezt, a melybe, - disznóöléskor - a kövérségeket és a hurkákat kifőzzük. Ha forró az a zsiros 
lé, főzzünk bele fél liter tiszta köles kását. A zsiros lében egészen addig főzzük a sárga kását, a mig e 
szemek mind szépen kipattognak; de egész puhára nem szabad megfőzni, mert akkor nem állana 

tömören össze a hurka. Ha kipattogott a kása, vegyük el a tűztől és kevés sót, törött borsot hintsünk 
közé. Tegyünk még a kásába egy apróra összevagdalt maréknyi megfőzött kövérséget. Ha az izét 
jónak találjuk, töltsük a vastagabb féle bélbe, két araszos darabkákba szakítván a belet. Ezt is a hurka 
töltő segélyével kell megtölteni és a két végét tiszta, vékony faszegekkel jó szorossan be kell tűzni. Tiz 
perczig forró vizbe kell főzni, azután abból kiszedve, hideg helyre rakjuk és használatkor szép pirosra 
meg kell sütni. Megjegyzem, hogy a kásás hurka hideg időben sem áll el tovább pár napnál, mert a 
kása megsavanyodik, de frisibe igen jó étel. 

A hájszeles. 

A disznó hájnak mindkét oldalán van egy kis keskeny lepenyős husszalag: ezt három ujnyi szélesen, le 
kell vágni tálba, a hájból is csippentve hozzá egy kicsit. Ezt a hájszélét meg kell kissé sózni és kevés 
törtborssal behinteni, azután tele kell szórni nyers köleskásával, annyival, a mennyi éppen reá ragad a 
húsra. Ezután a legvastagabb, kövér tiszta végbélbe bele kell tömni kézzel, mert ezt nem lehet hurka 
töltővel csinálni, hanem könnyen csúszik az igy is, ha befelé toljuk a vastag hur végét. A hurt ugy 
csúsztassuk bele, a mint bal kézzel a hüvelyk és mutató uj között le tartjuk, evvel az eljárással kifordul 
a bél és benne marad a háj széle. Miután ezzel is készen vagyunk, a bél végét ennek is be kell kötni, 
ugy, mint a hurkákét és forró vizbe téve, félóráig főzni kell. Ha kiszedtük a vizből, tegyük hideg 
helyre; egy hétig is jól áll. 

Felhasználni legczélszerübb káposztában, különben is leginkább csakis töltött káposzta kedvéért 
szokták a háj szelest csinálni. Ha háj szelest főz valaki a töltött káposztában, okvetlenül szükséges 
másféle hust is bele főzni. 

A gömböcz. 

A disznónak tudvalevőleg van két nagy kerék böndője. Az egyik az, a mely be a bőrsajtot készitik, ez 
vastag, húsos, sima és nagy terjedelmű; a másik pedig vékony, fodros, kisebb és olyan állású, mint egy 
hólyagzacskó; ebbe szokás a gömböczöt tölteni. 

Fél liternyi vért tegyünk egy tálba, hintsünk bele kevés sót, borsot és tört szegfűszeget. Két fakanálnyi 
felforralt rizskását is tegyünk a vérbe; ha van, egy kis csipet borsfü pelyvát is. Fél kilónyi 
felforralt kövéres hust, vágjunk fel tojásnyi darabokba és azt is tegyük a fűszeres vérbe. Jól össze 
kevervén, töltsük ezt az anyagot a tisztára kimosott gömböcznek való bélbe, azután kössük be erős 
fonallal a végét és tegyük forró vizbe félóráig főni. Gondosan kell főzni, nehogy sok ideig fájjon, mert 
akkor kihasad. Ha megfőtt tegyük ki deszkára; hűvös helyen el áll egy hétig is. 

Mikor használni akarjuk, tegyük két liternyi sós vizbe; félórai főzés után készitsünk hozzá jó tejfeles 
habarást; tegyük a lébe, melyet azonban kellőleg meg kell eczetezni. Tálaláskor a gömböczöt 
vagdaljuk szép karikákba, tegyük mély tálba s a tejfeles levet öntsük reá és adjuk asztalra levesnek. 

A gömböczöt lehet ugy is asztalra adni, ha sós vizbe jól megfőzzük és szép karikákba vagdalva, 
hosszú tálba sorba egymás felébe rakjuk és frissen reszelt tormával bőven beszórjuk. így készítve 
vacsorára első ételnek igen alkalmas és jó. 

A disznófősajt. 

Egy egész disznó fejet azon frissen sós vizbe kell megfőzni annyira, hogy a csontokat ki lehessen a 
hus közül szedni. 

Egy tiszta asztalkendőt asztalra kell teriteni és a csontoktól megtisztított fejet, a bőrével a kendőre 
fektetve, egész nagyságába a kendő közepére kell teriteni, a disznó orrát és a fülét éles késsel le kell 
nyesni, olyan formán, hogy a fej a kendőn kerekded formájú legyen. A fület és orrát, valamint a 
hulladék húsdarabokat, szép keskeny laskákba kell felvagdalni. 

Egy liba májat, amelyet előbb sóval és borssal párolva megsütöttünk, szintén vagdaljunk keskeny 
laskákba, fél kiló sült bornyu hust is vágjuk ugy fel. 

Ezt a háromféle hust keverjük jól össze, kevés sóval fél kávéskanál tört borssal egy késhegynyi tört 
szerecsendió virággal, egy késhegynyi kakukkfűvirág pelyvával, egy nagy késhegynyi tört 
szegfűszeggel, egy csipetnyi reszelt czitromhéjával fűszerezve. Az asztalkendőre kiteritett disznó fejet 
is hintsük be ezekkel a fűszerekkel, de nagyon keveset tegyünk reá, nehogy túlságosan fűszeres 
legyen. Végre a laskára vágott keveréket tegyük a disznófej közepébe szépen elegyengetve, azután 
borítsuk össze a nagy darab fejet az apró húsok fölébe. 

Az asztalkendőt fogjuk össze és jó szorosan kössük meg egy fonállal, olyan formán, hogy a kendőbe 
lévő hus egy kerek sajt forma legyen. Végre tegyük egy tiszta deszkára a husosruhát az összekötésnél 
tárjuk ki a kendőt, azért, hogy ha reá teszünk egy másik deszkát csomóba ne legyen a ruha, hanem 
szép simán reá lehessen tenni a másik deszkát. A felső deszkára tegyünk valami nehéz tárgyat, például 
vagy 2-3 darab téglát. Tegyük az egész holmit hideg helyre egy éjszakán keresztül, akkor a disznó fő 
sajtot kivehetjük a ruhából és szép vékony szeletekbe felvágva teához reggel vagy estve igen jól 
használhatjuk. Hideg időben pár hétig is jól eláll. Valódi pástétom ize van. Akárki elébe fel lehet 
szolgálni. 

Megjegyzem, hogy az összerakáskor a disznófej forró legyen, mert ha kihűl a hus, nem fog össze 
állani szép szilárd sajt formába. 

Azt is megjegyzem, hogyha libamáj és bornyu hus nincsen kéznél, azok nélkül is lehet elkészíteni, 
úgyis jó, de azokkal soknál finomabb és egészen pástétomszerű. 

Bőrsajt. 

A disznónak két nagy gyomrát szépen meg kell mosni, azután késziteni kell bele a következő módon 
tölteléket: A friss disznófejet főzzük meg és főzzünk még hozzá egy csomó friss bőrt is; ezeket 
vagdaljuk fel, nem igen apró, hosszúkás darabkákba; tegyük egy tálba és öntsünk reá fél liternyi friss 
disznó vért; sózzuk meg és tört borssal valamint kevés tört szegfűszeggel fűszerezzük meg. A hust a 
vérrel és fűszerrel keverjük jól össze, ugy hogy mindenütt meg legyen festve a hus. E keveréket 
töltsük a tiszta gyomorba; a nyilást a melyen betöltöttük, varjuk be szorosan czérnával. Tegyük bele 
egy nagy fazék forró vizbe és főzzük egy fél óráig, aztán vegyük ki a forró vizből s tegyük deszkára; 
egy másik deszkát pedig tegyünk a, bőr-sajtra és valami nehéz tárgygyal nyomtassuk le. Hagyjuk 
lenyomtatva egy éjjelen át; reggel vegyük ki és tegyük el használatig. Télen egy pár hétig is jól el áll; 
de ha egy napig füstre tesszük, egy hónapig is igen jó izü marad. 

A kocsonya-készités. 

Kocsonyának legjobb a disznó négy körme, a füle és az orra, valamint a farka is alkalmas e czélra, de 
azokat jobban lehet értékesíteni, ha disznófejsajtot vagy paprikást csinálunk belőle. 

A körmöket szépen megtisztítva, kétfelé kell vágni, azután a négy körömhöz vegyünk négy liter vizet 
és a vizet egy tiszta porczellán-belsejü fazékba tegyük. Kopott vasfazékba nem szép szinű, barna és 
rózsaszínű lenne a kocsonya. A viz lehet hideg a melybe a körmöket beleraktuk, de csak igen kevéssé 
sózzuk meg, mert a főzés közben rendkívül elpárolgó vizből kevés lé marad meg és az sós lenne, ha 
előre nem gondolnók ezt meg. A vizbe tiz szem egész borsot és négy czikk fokhagymát is tegyünk, 
aztán állítsuk jó erős tűzre, ha forrni kezd a lé, szedjük le a habot és olyan helyre állítsuk a fazekat, a 
hol egyenlő de folytonosan csendesen főjjön a kocsonya, mert ha zuhog a lé, rut zavaros lesz a 
kocsonya leve. A körmöket egészen addig kell főzni, mig leapad a leve két liternyire vagy még 
kevesebbre, ha a hus mégse lenne elég puha, egy-egy kevés forró vizet lehet belé önteni, de az 
sohasem olyan jó mintha nem kell töltögetni. Mikor puha lett a hus és leakarjuk szűrni, kóstoljuk meg, 
elég sós-e s ha szükséges sózzuk meg kellőleg. A hust rakjuk ki tányérokra két fél körmöt téve egy 
tányérra, a levet csak azután szűrjük a húsra, szépen elosztva, hogy mindegyik tányérba egyenlően 
jusson lé. Sürü szitán kell a kocsonyalevet átszűrni, hogy a zsirja ne menjen keresztül a tányérba. Ha 
sok levet szeret valaki a kocsonyán, tegyen bőrdarabokat is a vizbe, akkor több lé is jól megalszik. Ha 
jó a kocsonya, 3 óra alatt szilárdan megalszik. 



94 



A királyhus. 

(Kaiserfleisch.) 

Ezt csak féléves malaczokból lehet készíteni, ha félig kövérek. 

A szépen leperzselt és megtisztított malacznak a hentes kiveszi sonkáit és leveszi a fejet. Azután egy 
araszos széles hasábokba felszabdalja, ugy a hogy megtermett a malacz. Ezeket a szijjazatokat be kell 
fokhagymás lével hinteni azután sóval beszórni. Egy malaczhoz fél kiló tört salétromot és nyolczad 
kiló tört borsot is kell venni, ezeket a fűszereket is a húsra kell hinteni, a bőrös és a belső oldalát is jól 
be kell evvel a páczczal dörzsölni. Az igy elkészitett hust egy teknőbe kell rakni és két hétig 
mindennap meg kell forgatni, két hét elteltével vegyük ki a levéből a borsot tiszta ruhával töröljük le 
róla és minden egyes hasábot borítsunk be egyrétű papírral, a papirt tűzzük össze gombostűvel. A 
húsokat kössük párosával, egy erős zsinegre, azután tegyük szabad kémény füstjére egy vagy esetleg 
két hétig füstölődni. Ha elegendő füst járta át, levehetjük és a papirból kifejthetjük. Ez a hus 
esztendeig is pompásan eláll és nem lesz barna a füsttől. 

A királyhust sütni, főzni, avagy kiszikkadt korában nyersen enni egyformán lehet. 
A paprikás szalonna. 

Ha vastag szalonnából akarunk vékony paprikás szalonnát csinálni, az esetben a vastag szalonnát le 
kell jól nyesni s a bőr felett csak egy ujjnyi széles szalonnát kell hagyni. 

Természetesen hogy a fiatal és nem kihizott disznóból sokkal jobb a vékony szalonna, de ha olyan 
épen nincsen rendelkezésünkre, a vastag szalonnából is lehet vékonyat gyártani. 

Tenyérnyi széles szijjazatokba kell felvágni a szalonnát, azután egy kevés, igen gyengén fokhagymás 
és nagyon erősen paprikás, piros vizzel be kell az egész szalonna fehérét festeni, s csak e festés után 
kell a szalonnát jól megsózni és szép sorba egymásfelé rakni. Hideg időben két-három hétig állhat ugy 
a paprikás szalonna s ha egyszer megfagyhat, akkor még jobb lesz. Végre papirba kötözve hideg füstre 
kell aggatni egy hétig lehet a füstön, azután ha leszedik a papirt le kell róla fejteni és ugy kell szellős 
helyen felakasztva tartani. 

Az alta készítése. 

Nagyon ritka eset, hogy "altá"-ra, szükség legyen, de ahol kell, nagyon jó, ha tudják késziteni. 

Sajtokhoz szükséges leginkább. Vagy juh tenyésztéskor, az egyszerű sajt készítéséhez elmaradhatatlan 
anyag az alta. 

Télen, disznóöléskor, a disznónak böndőjét ki kell hasítani, (azt a melyikbe a bőrsajtot is szokás 
tölteni) azután meleg vizzel a tisztátalanságot belőle ki kell mosni. Ha egyszer kimostuk a bundát, nem 
kell tovább vele babrálni, hanem félmarék sót kell reá hinteni és nagy tányérba kell tenni, hadd álljon 
egy hétig a sóba. 

Egy hét múlva vegyük ki a sós léből és tegyük a fózőtűzhely hátulsó részére, egy külső tiszta nyirfa 
vesszőre, amelyen lehetőleg széjjel terítsük, hogy a levegő minden akadály nélkül járhassa a vesszőre 
kiterített sós böndőt. Egészen addig tartsak ezt a holmit a szárító helyen, mig csak csont keményre 
nem aszik. Ha teljesen meg lesz keményedve a böndő, le kell venni a fagalyról és össze kell vagdalni, 
apró, négykrajczárnyi nagyságú darabkákba. Kis faapritó baltával könnyen össze lehet vagdalni. Egy 
bő szájú, de bedugható üvegbe rakjuk bele ezt a száraz belet, azután önteni kell reá fél liter erős 
boreczetet. Ha a böndő nagy, lehet egy liternyi eczetet is reá önteni. Az üveget jól bedugva meleg 
szobába kell tartani. Két hónap múlva megérik annyira az átó, hogy lehet használni. Harmincz liter 
tejhez elég két kanál átó. Mikor a tejbe öntjük az átót, jól össze kell kavarni vele együtt a tejet. Ha az 
átó jó, egy óra alatt meg kell aludnia a tejnek. 

Lehet megátani kicsibe is tejet. Ha van tiz liter tehén tejünk, abba önthetünk egy kiskanál átat. Ha a tej 
megalszik, szedjük le a felét bálmasnak, az aludttejet meg öntsük tiszta ruha zacskóba és akasszuk fel 
szögre, hogy le csurogjon a savó és ebből igen jó édes turó lesz. 

A komlós kenyér sütése. 



Minden kenyérhez vegyünk egy fél maréknyi komlós korpát és áztassuk azt meg gyenge meleg 
vizben. Egy dagasztó teknőbe mérjünk ki, minden kenyérhez 5 liternyi lisztet. Tegyük e lisztet a teknő 
egyik végébe, a másik üres részébe pedig, öntsünk egy liternyi lisztet, a melybe sürü szitán szűrjük 
keresztül a megáztatott és jól kigyúrt komlós korpa-levét. A komlós levet keverjük jól össze liszttel 
kissé lágy tésztának. Ha felvegyitettük, fedjük be ruhával a tésztát és hagyjuk kelni egy óra hosszáig. 
Ha annyi idő alatt meg nem kel és igen szépen fel nem nő, akkor a komlós korpa nem jó és kár lenne 
vele a kenyeret elrontani; de ha megkél, hagyjuk ott a teknő végében s a teknő másik végében levő 
lisztbe öntsünk lassanként annyi jó meleg sós vizet, hogy a tészta sem lágy sem kemény ne legyen, 
hanem inkább nehezen dagasztható, szijjas tömeggé váljon. Ezt a tésztát felgyűrt ujjú ruhában, puszta 
karral kell a két ököl segélyével megdagasztani. Ha a lisztet a kellő mennyiségű meleg sós vizzel 
felvegyitettük, akkor keverjük közé a kovászt. Az összeelegyitéstől kezdve a tésztát folytonosan 
dagasztani, gyúrni és öklözni kell egy jó óra hosszáig, - például 3 kenyérhez való tésztának a 
dagasztását nem lehet egy óránál előbb elhagyni, mert a jó kenyér előállítására a legelső kellék a 
kiválóan lelkiismeretes dagasztás. Mikor a kézről a tészta teljesen tisztára leválik; mikor az egész 
tömeg tészta sima és hólyagos lesz, akkor elhagyhatjuk a dagasztását. puhával fedjük be és fél óra 
múlva, a mikor kezd emelkedni, akkor kell a sütő kemenczébe begyújtani. Jó erős tüzet kell égetni; 
legalább is három negyedóráig hadd égjen a jó száraz fa. Azalatt, mig a tüz ég, a kenyér-tésztát 
nyujtódeszkán el kell egyenlő nagy darabokba osztani és a kenyér-ruhákat meglisztelve, szakajtó 
kosarakba kell tenni. A kenyereket csinosan és formásán kell összegyúrni és ugy kell belerakni a 
kosarakba. Ha a kemenczében jól parázs szénig égett a fa, húzzuk ki a tüzet szén- vonóval a kemencze 
szájába. Tegyünk lapátra egy szál fehér tollat s nyújtsuk be a forró kemenczébe, ha rögtön kihúzzuk a 
lapátot és a toll már is szénné égett, ugy várni kell néhány perczig a kenyérnek a kemenczébe való 
bevetésével, mert ha nem várunk, a kenyér héja megég. A kenyeret kellő időben borítsuk ki a kosárból 
a lisztes lapátra, azután vessük be a lapáton lecsúsztatva egymás után s egymás mellé a kenyereket a 
sütőkemenczébe. Ha mind bevetettük a kenyereket, s kemencze száján lévő ajtót csukjuk be és 
hagyjuk háboritlanul sülni, másfél óráig vagy ha több van és nagyobbak a kenyerek, két óráig is, de 
tovább nem, mert akkor elromlik. 

A komlós korpa készítése. 

Ma már, minthogy az egész világ élesztővel dolgozik, egészen kiment a divatból a jóizü komlós korpa. 

Egy pár fakanál lisztből meleg vizzel, só nélkül kissé lágy tésztát kell gyúrni. Ezt a kis tésztát egy 
cseréptálba beletéve, másnapig meleg helyre kell tenni; egy éjszaka elteltével egészen megsavanyodik 
és jó kovásszá válik; ezt kell aztán a komlós korpába beletenni. Egy tál tiszta búzából kiszitált korpát 
tegyünk kis fateknőbe. Egy kis fazékba öntsünk fél liter bort, néhány zsálya-levelet, két marék száraz 
komló virágot és fél liter vizet. Ezeket a fűszeres növényeket a vizes borral forraljuk fel; mikor buzog, 
öntsük rá a tálban lévő korpára és egy fakanállal kavarjuk jól össze. Kissé hagyjuk meghűlni a korpát 
és csak azután gyúrjuk közé a fent leirt tészta-kovászt. Ezt az anyagot igen jól össze kell elegyíteni, 
ugy hogy a tészta teljesen feloszoljon a korpa között. Ennek a keveréknek nem kell tészta puhaságura 
válni; csak arra törekedjünk, hogy jó parázs, csaknem szétomlós legyen, de ha a két kezünkkel jól 
összenyomjuk, mégis kis tojásnyi gombóczokat formálhassunk belőle. Ha mind megcsináltuk a 
komlóskorpát apró gombóczokba, tegyük szépen egymásmellé, - de nem egymás tetejére, - egy nagy 
lapos kosár fedelére. Régen minden háznál e czélra külön volt készitve gyékényből egy nagy kerek 
komló szárító kosár. A komlóskorpát tiszta, napos, igen meleg nyári időben szokás késziteni és az 
egyenesen reá sütő naptól lehetőleg védett helyen kell kiszárítani, mert ha a nap igen élesen süti, 
megperzseli a kovász csiráját és az egész komlóskorpa haszontalanná válik. Ha sokáig szárad, akkor 
meg elpenészedik. Mikor a komlós gombóczoknak a külső része egészen megszárad, akkor össze kell 
őket tördelni, hogy a belső részek is szépen kiszáradhassanak. Ha jól kiszáradt, vászonzacskóba kell 
tenni és szellős helyre kell akasztani, mert különben megpenészedik. Minden rendes nagyságú 
kenyérhez fél marék komlóskorpát kell felhasználni. 

A bálmos. 



A bálmost másutt sohasem láttam készíteni, csak kizárólag Erdélynek azon részeiben a hol a juh 
tenyésztés nagyban virágzik. De lehet késziteni jó tehén tejből, vagy bivaly tejsürüből is, hanem az 
igazi ize csak a juhtejfelből készült bálmosnak van meg. Készitési módja a következő: A frissen 
beoltott nagy dézsa juhtejnek a sürü tejfelét lékeli szedni s egy liternyi beoltott tejsürüt tiszta lábasban 
tűzre kell tenni; ha a tejsürü felforrott, kevés sót is hintsünk a tejbe. A forró tejsürüt a jobb kézbe 
fogott fakanállal folytonosan kavarjuk, a bal kézzel pedig hintsünk bele lassankint fél liternyi szép, 
sárga málélisztet. A máléliszt fél órai főzés és kavarás után tésztává süriti a tejfelt s a vajrész kiválik a 
tészta közül. Ha nagyon jó a tejsürü, akkor sok vaj válik ki belőle és természetesen minél vajasabb, 
annál jobb lesz a bálmos. Kerek tálba kanalanként kell kirakni koszorú formába és az alatta lévő vajat 
a közepébe kell önteni. A bálmost - mint fentebb emlitém - lehet tehén tejsürüből is késziteni, de ez 
esetben a lehető legjobb, habnak való tejszint kell hozzá használni. A bálmost vacsorára, vagy leves 
után való ételnek kell asztalra tálalni. 

A must kolbász. 

(Bánáti csemege.) 

Egy liter finom lisztet habarjunk fel jó édes főtt musttal, hogy csorgós hig legyen. Két liter mustot 
cserép lábasba tegyünk forrni, 25 deka czukrot, kevés szegfűszeget törve és fahéjat is tegyünk a must 
közé. A felhigitott lisztet csendesen főzzük a must közé s ha jól fő tegyünk még bele 12 deka finomra 
tört és szitált keményitőt. Ha jó sürüre megfőztük e pépet, folytonosan keverve, egy szál házi czérnára 
fűzzünk fel sürün czikkekbe hagyott diót, vagy mandulát. Ezt a mandulás czérnát mártsuk a meleg 
mustos pépbe, azután akasszuk ki a napra. Kevés idő múlva kihűl és azonnal megkocsonyásodik; 
ekkor újra mártsuk a pépbe és ismét hütsük ki, ezt mind addig ismételve, a mig szalámi vastagságú 
lesz és hosszú rudakba tömörül. Mig a lábas kiürül igy ellehet késziteni. A kész must kolbászokat 
aztán szegre akasztva meleg kályha mellett addig hagyjuk meleg helyen, mig egészen megkeményszik. 
Végül tegyük el kamrába; használatkor (uzsonnára) vagdaljuk szeletekbe. 

A puliczka. 

(Erdélyi étel.) 

Három literes fazékba tegyünk két liter vizet forrni láng-tüzre. Ha erősen buzog a viz, vessünk bele 
egy kávéskanál sót, kézbe fogott nagyocska fakanállal, e közben a vizet folytonosan kavarni kell és a 
bal kézzel ugyancsak folytonosan s nem egyszerre kell eresztgetni a vizbe másfél liternyi málé-lisztet. 
Fél órai szakadatlan főzés és kavarás után készen van a puliszka. Ha a puliszkát valaki tejjel akarja 
asztalra adni, akkor ügyelni kell, hogy ne legyen igen kemény; azt már főzés közben meg lehet Ítélni; 
mert, ha igen kemény lenne, kavarni sem lehet jól. Túróval készitve lehet keményebben is főzni. (A 
székely földön általában nagyon keményre szeretik főzni a puliczkát.) A teljes puliszkához, 
kanalanként kell kirakni a forró puliszkát; vizbe mártott bádog kanállal, czitrom alakú gombóczokat 
lehet belőle formálni. Koszorúba kell rakni és nagy kerek tálban kell asztalra adni. Egy porczellán 
kannába hideg forralatlan tejsürüt kell feladni hozzá. A túrós puliszkát a következő módon kell 
késziteni: Egy lábasba tegyünk pár kanálnyi olvasztott zsirt, vagy vajat, azután öt kanálnyi puliszkát el 
kell a lábas fenekén lapítani és jó bőven juh-turót kell reá tenni. Ismételten meg kell zsírozni, s fölibe 
megint puliszkát kell rakni; egészen addig kell ezt ismételni, mig a lábas tele lesz. Ekkor tegyük be 
pirulni forró sütőbe fél órára. Mikor a külső része meg pirult, vegyük ki és boritsuk ki kerek tálba, ugy 
adjuk asztalra. 

A "debreczeni" kolbász készítése. 

A "debreczeni" kolbászhoz kövér és sovány disznó hust vegyesen kell használni. A hust egy hosszú, 
kerek fenekű teknőbe tegyük bele, egész nagy darabokban meghagyva. A két kézbe két éles, hosszú 
pengéjű kést fogjunk és azzal a hust hosszában addig vagdaljuk, mig az egész hus szép apró részekre 
oszlik. A kolbász hus igy készitve sokkal jobb, mint bárddal megvagdalva. A "debreczeni" kolbászt 
nem szokás igen apróra vágott húsból késziteni, mert ha nem apró a hus, levesebb a kolbász. Mikor a 

hust megvagdaltuk, tegyünk bele paprikát sót és borsot ízlésünk szerint; de ügyelve hogy túlságosan 
meg ne fűszerezzük. Kevés apróra vágott fokhagymát is lehet bele tenni, de a foghagyma el is 
maradhat. Tiz kiló húshoz tegyünk egy liter vizet is, azzal együtt gyúrjuk jól el a fűszeres hust, azután 
a kolbász töltő bádog csövet tegyük tele hússal, a cső végére húzzuk fel a szépen kitisztitott 
kolbászhoz való disznó belét és töltsük meg jó keményen a hússal a kolbászokat, egy napig hagyjuk 
szikkadni és csak azután tegyük füstre, a hol elég ha két napig áll. Használatig rakjuk jó szellős 
kamarába. 

A sonka és a marha-nyelv páczolás. 

Egy frissen kivágott sonkát sózzunk be jól, azután hintsünk reá egy bádogkanál törtborsot, fél marék 
törtsalétromot, 6 babérlevelet és 6 czikk fokhagymát összezúzva dörzsöljünk reá. A sonkára fél kanál 
fenyőmagot és néhány szem koliándrum magot is tehetünk, ha nem idegenkedünk a fűszeres sonka 
izétől. (Az úgynevezett prágai sonkát fűszeresen páczolják.) Az igy elkészitett sonkákat tegyük egy 
dézsába, öntsünk reá vizet, de csak annyit, hogy félig lepje el a sonkákat. Tartsuk e páczlében két hétig 
a hust, de ez idő alatt minden nap meg kell forgatni. Két hét múlva akasszuk füstre, hajó hideg füstön 
tarthatjuk az sokkal jobb, mint a hirtelen (meleg) füstölés. Elég ha a sonka a füstön 3-4 napig áll; 
azután leszedhetjük és jó szellős kamarában eltarthatjuk fél évig is. (A marha nyelvet éppen igy kell 
páczolni és megfüstölni.) 

A "virsli" készítés. 

Egy kiló marha felsárpecsenyét tegyünk deszkára és fakalapácscsal zúzzuk egészen széjjel. Az 
összetörés közben a hus közül kiválik minden eres rész; csupán a szép tiszta törthust kell felhasználni 
és ehhez a húshoz vagdaljunk meg, jó apróra negyed kiló fehér sósszalonnát. Ezt a szalonnát a hússal 
gyúrjuk nagyon jól össze és tegyünk bele egy kávéskanálnyi tört borsot. Két czikk foghagymát 
zúzzunk széjjel, tegyük fél pohár vizbe, azután ezt a vizet szitán szűrjük átal a szalonnás húsba. A hust 
illőleg (jól) megsózva, gyúrjuk össze a vizzel. A használható belek tisztításával foglalkozó hentestől 
vegyünk pár méter hosszú tiszta, (virslinek való) juhbelet. A belet húzzuk fel a kolbász-töltő bádog- 
szerszám vékonyabbik csövére és ugy töltsük meg a virslinek való hússal. Miután egy araszos 
hosszúságú hurt telenyomtunk hússal, a belet csavarjuk meg párszor és igy folytassuk a töltést 
mindaddig, a mig az utolsó arasznyi bélt is megcsavarván, tele töltöttük. Ha a hust mind feltöltöttük, 
kössük be a virsli végét czérnával, hogy a leve ki ne fusson. Tegyük a virsliket kéménybe egy félóráig 
füstre. Mikor a füstről leszedtük azonnal meg lehet főzni. Reszelt tormával kell asztalra adni. 

A zsir olvasztás. 

Nagyon sokszor hallottam a gazdasszony okat panaszkodni, hogy nem tudják miért, de mindég 
elromlott az általuk olvasztott zsir. Ennek az az oka, hogy rendesen rézüstben szokták a nagy 
tömeg zsirt olvasztani; pedig ha zsirt réz edényben olvasztják, bizonyosan megavasodik. Az apró, 
koczkákba vágott szalonnát nagy vasfazékakba kell tenni és láng-tüzön kell olvasztani, mindaddig, 
mig a zsir bőven nem kezd olvadni. Eközben kavarjuk fel sokszor és csak akkor szedjük ki a tepertőt a 
zsírból, ha már kezd szép pirosra sülni. A zsirt nem szabad faedényben el tenni, csak uj cserép 
fazékban, vagy nagy bádog edényben. 

Meleg és hideg italok 



Csokoládé. 

Egy liter tejet forraljunk fel, tegyünk bele 6 kanál czukorport és 3 tábla reszelt csokoládét. Ha mindez 
jól felfő, habarjunk közé 4 tojássárgáját; kevés ideig - sodrófával folytonosan kavarva - főzzük, aztán 
öntsük ki azon forrón csészékbe. Uzsonnára adjuk fel, finom sárga kalácsot téve mellé. A tojássárgája 
helyett, lehet egy kanalnyi finom tejbe áztatott keményitőt is főzni a csokoládéba; sodrófával fel kell 
habozni mig egészen sürü lesz. 

Az édes ürmös készítése. 

(Hegyaljai mód szerint.) 

Egy 100 literes, erős, 6 vas abroncsai ellátott kis hordóba, fél fenekét kivéve, tegyünk a legszebb ép, s 
nagy fekete fürtű szőllőket - rendenkint rakva, hogy a szemek össze ne törjenek. Minden sor közé 
tegyünk kevés fehér ürmöt, hogy igen keserű ne legyen, - fél marék fehér és fekete mustár magot is 
körülbelül 25 dekát; továbbá 10 deka szegfűszeget, 10 deka fahéjat, (eltördelve), 6 szál tormát 
(felhasogatva), két marék száraz narancs és czitrom héjat, 3 drb. felszeldelt birsalmát és fél kilónyi 
mazsolaszőlőt. Miután ezeket a fűszereket egyenlően felosztva a szőllő közé raktuk, fenekeltessük be 
újra a hordót. Azután az aknáján át öntsük tele a hordót egy éves borral, végre erősen dugaszoljuk le, 
vas darabbal leszegezve, kapcsoljuk a dugót a hordóhoz. Ekkor tegyük le pinczébe. Csak deczember 
végén bontsuk fel és rostélyos csapot üssünk a hordóba. Minden egyes liter bornak a leszűrése után, 
ugyanannyi fehér bort öntsünk helyette a hordóba. Az ürmös bor igy kezelve fél évig is igen jó édes és 
sötét veres marad. 

Dió pálinka. 

Egy 3 literes bőszáju üvegbe tegyünk karikára vágott 20 gyenge zöld diót, 20 szem szegfűszeget, két 
darab fahéjat és fél kiló czukrot. Ezeket kevés vizzel felfőzve, öntsük az üvegbe és töltsük tele az 
üveget seprő, vagy törkölypálinkával. Az üvegeket időnként rázzuk fel. Pár hét alatt össze érik; 
gyomor fájdalom ellen igen hathatós gyógyszer. 

Puncs. 

Fél kiló koczkába vágott czukorral dörzsöljük le két narancsnak és két czitromnak a héját. A czukrot 
azután mozsárban törjük porrá és tegyük puncsos tálba. A czukorhoz üssünk 12 tojás-sárgáját és a 
czukrostojást sodrófával fél óráig keverjük, hogy habos legyen, akkor lassanként folytonosan sodorva 
a tojásosczukrot, öntsünk közé 6 téás csészényi forró téát, és 12 kanálnyi igen finom rumot. E 
keveréket sodorjuk negyedóra hosszáig erőssen és folytonosan. A puncsot aztán kitölthetjük a puncsos 
poharakba. A sürü habot mindig felülről kell kiszedni a pohárba. Ha a puncsot folytonosan sodorjuk, 
mindig jó habos marad és igen sok pohárral telik belőle. Ha rum helyett kész puncs eszencziát töltünk 
a tojásos lébe, természetesen még jobb a puncs. 

Meleg limonádé. 

Egy mély edénybe tegyünk 6 tojássárgáját, 6 kanál czukorport s ezeket sodrófával verjük habbá; 
tegyünk bele egy czitrom reszelt héját és egy egész narancs héját; 2 czitrom levét és egy narancs levét 
csavarjuk bele. Öntsünk közé fél liter forró teát; sodorjuk sodrófával, mig jól habzik, nehogy össze 
turosodjék benne a tojás. Adjuk asztalra puncsos pohárban. 

Hideg puncs. 



Minden pohár hideg vizhez tegyünk egy ujjnyi jó és erős rumot, fél czitromnak a levét, egy kanál 
czukorport, egy késhegynyi szódaport; ezeket keverjük jól el, azután öntsük pohárba. 

Almabor. 

Az almabor mennél finomabb fajú almából készitjük, annál jobb és állandóbb. Egy puttón almát 
favályuban, fabunkóval jól össze kell törni, azután bor-szürő-zsákba jól ki kell a levét nyomni. Hat 
liter almaléhez egy kanálnyi borkövet tegyünk, hogy hamarébb megforrjon. Fél kiló kökényt nyersen 
törjük össze és tegyük ezt is az almaié közé egy nagy üvegbe, fél kiló czukorporral; az üveget 
bedugatlanul ritka ruhával kössük be, mig egészen kiforr és megtisztul, - csak ekkor szűrjük le apró 
üvegekbe. Dugaszoljuk jól be, tegyük hűs pinczébe. 

Vegyes gyümölcs-pálinka. 

Negyed kiló czukrot mártsuk meg vizbe, tegyük tiszta lábasban láng-tüzre forrni; mikor a czukor 
forrni kezd, öntsük bele a következőleg készitett gyümölcs levet: egy kis tányérnyi érett fekete 
cseresnyét, ugyanannyi málnát és epret törjünk által szitán; ez a gyümölcs lé legyen egy fél liternyi. 
Amint már a czukor elolvadt, azonnal öntsük a gyümölcs-levet a forró czukorba s ugyanakkor tegyünk 
még e keverékhez két liter jó, tiszta pálinkát. Ezeket együtt főzzük még fél óra hosszáig, akkor öntsük 
üvegbe és dugjuk be. Egy hétig minden nap rázzuk fel az üveget, azután szűrjük átal sürü ruhán és 
tegyük megint tiszta üvegbe. Használjuk vendégség alkalmával, délelőtt piskótával felszolgálva. 

Vaníliás pálinka. 

Negyed kiló czukrot vizbe kell mártani és azonnal egy porczellán lábasba kell tenni, hogy egészen 
elolvadjon. A lábast tegyük láng-tüzre s mikor a czukor elkezd forrni, mindjárt tegyünk bele fél rud 
apróra vágott vaníliát és másfél liter pálinkát; a pálinka lehet akár minő fajú, csak tiszta és hamisítatlan 
legyen. Hagyjuk főni a czukorral a pálinkát és mikor forró lett, tegyünk bele negyed kiló mandulát, 
héjától meghámozva és mozsárban jól megtörve. Miután a pálinka a mandulával együtt negyed óráig 
főtt, tegyünk még bele egy kis pálinkás pohár sötét veres álkörmöst, (álkörmöst minden patikában 
lehet kapni s nagyon olcsó.) Ezt a pálinka keveréket öntsük üvegbe és dugjuk be jól; minden nap 
egyszer rázzuk fel erősen, hogy a leülepedett mandula a pálinkával össze keveredjen. Egy hét múlva 
finom ruhán szűrjük keresztül és újra tegyük üvegbe, jól ledugaszolva. Az igy készült házipálinka a 
legkellemesebb izü csemege italok közé tartozik. 

Narancs pálinka. 

Negyed kiló czukorral dörzsöljünk le két czitromnak és két narancsnak a héját, azután tegyük a 
czukrot a lábasba és öntsünk a czukorra csak épen annyi vizet, a mennyit felvesz. A narancs és czitrom 
levét csavarjuk bele a czukros vizbe, tegyük aztán láng-tüzre forrni. Mikor erőssen kezd a czukor főni, 
öntsünk bele két liter pálinkát és ezt főzzük fel a czukorral, negyed óráig. Negyed óra múlva vegyük el 
a tűztől, öntsük üvegbe, egy hétig rázzuk fel minden nap, azután szűrjük átal sürü ruhán és újra tegyük 
tiszta üvegbe. 

Köménymagos vagy (Ánizsos) pálinka. 

Negyed kiló czukrot vizbe mártva, tegyünk tiszta lábasba, láng-tüzre forrni. Mikor egészen felolvadt a 
czukor és forrni kezd, öntsünk bele két liter tiszta jó pálinkát. Főzzük fel a czukorral együtt a pálinkát 
és egy fakanálnyi kömény- vagy ánizs magot. Hagyjuk a tűzön e pálinka-keveréket, folytonosan főzve 
negyed óráig; akkor öntsük üvegbe és egy hétig mindennap rázzuk jól fel. Végül szűrjük át tömött 
ruhán s tegyük újra tiszta üvegbe. Ez a pálinka kisebb gyomor bántalmak ellen is jó. 

Eczet készítés. 



A kukoricza csutkából, a szőlő zöld indójából, a kukoricza szemekből, a lencséből, az aszalt somból és 
aszalt meggyből tiszta eczet-ágyat lehet készíteni. Egy hatliteres üvegbe eczet ágyhoz való anyagot 
készítsünk, két liternyi tömeget; a fent irt anyagokból akármelyiket választhatjuk. Tegyünk egy tálba 
és öntsünk reá 2 liter boreczetet, mely buzgó forró legyen. Hagyjuk az eczetet az ágyával együtt 
kihűlni, azután öntsük mindenestől egy hat literes eczetes üvegbe; tegyünk hozzá két fakanálnyi mézet 
és egy pár liter eczetességre hajló bort. Félig töltve, csak egy kis fátyol ruhával bekötve hagyjuk az 
eczetet 2-4 hétig, hogy minél jobban megsavanyodjék. Csak akkor töltsük tele az üveget borral, ha 
megkóstolván, érezzük, hogy már nagyon jó savanyu lett az eczetágyon lévő bor. Egy-két hónapig 
nem czélszerű hozzá nyúlni az ilyen fiatal eczethez; de ha egyszer az ágya jó erőssé vált, minden 
hónapban, le lehet tölteni róla 4 liter eczetet. Helyébe azonban rögtön öntsünk ugyanannyi bort. Ha 
igy gondosan kezelve bánunk az eczettel, soká nem romlik el és mindig elegendő, igen Ízletes főzni 
való eczetet szolgáltat. Egy kisebb háztartásnak két üveg eczet untig elég. 

Birs-alma sajt. 

Egy kiló megfőtt, ritka szitán áttört birsalmához fél kiló czukorport és fél czitrom apróra vágott héját 
tegyük főni. Ha jól felfőztük, vegyük le és kenjük jó vastagon porczellán tányérokra. Meleg helyre a 
kályha mellé rakjuk pár napra, a mig egészen kiszárad. Ekkor vagdaljuk ki csinos, czifra kicsi és 
különböző alakú bádog tésztametszőkkel; ugy tegyük el használatig üvegbe rakva. 

Birs-alma sajt más módon. 

Egy kiló czukorra annyi vizet öntsünk a mennyit a czukor felveszen; aztán főzzük fel egészen sürüre. 
Ekkor tegyünk bele egy kiló meghámozott, megfőzött és szitán átnyomott birs-almát, egy darab 
vaníliát; kevés ideig főzzük a czukorral. Végül szép alakú bádog-formába öntsük s tegyük meleg 
helyre mig igen lassan átlátszóvá szikkad. A formából ki kell borítani s csak használatkor kell 
felszabdalni. 

Télére eltett zöld paszuly. 

A leggyengébb hártyátlan paszulyt a két végén meg kell tisztítani, forró vizben félig meg kell főzni, 
vigyázva, hogy egész puha ne legyen, mert ugy jó, ha a szál paszulyok épen megmaradnak. A 
megfőzött paszulyt szitára szedjük ki habszedő kanállal, hogy ugyanabba a vizbe, a melyben főtt és a 
mely már forró, még több paszulyt is lehessen azonnal befőzni. Ha a paszuly kissé hűlni kezd a szitán, 
rakjuk be szépen bőszáju literes vagy nagyobb üvegekbe. Készítsünk hozzá levet a saját levéből, a 
melyben főtt; szedjünk e léből edénybe néhány kanállal és sózzuk meg jól; továbbá eczettel a levet 
meg kell savanyítani és el kell jól elegyíteni, azután e paszulyos edényeket színig tele kell vele tölteni 
olyanformán, hogy a paszulyon felül még vagy két ujjnyi paszulytól ment üres lé legyen, mert főzés 
közben leapad s akkor hamarébb elromlik. Ha minden üveget megtöltöttünk, öntsünk a lé tetejére egy 
ujjnyi zsirt, kössük be hólyaggal jó szorosan, azután tegyük forró vizbe s főzzük ki jól vagy egy óra 
hosszáig. Ekkor vegyük le a tűzről, fedjük be ruhával és hagyjuk a vizzel együtt kihűlni, azután 
elrakhatjuk. 

A czitrom és a narancs eltartása. 

Pinczében, egy tiszta, száraz szögleten állítsunk fel nyelénél fogva a földre (seprőjével felfelé) egy 
tiszta uj, nyír-ágból kötött seprűt; annak galyai közé rakjuk a czitromokat és a narancsokat. így még 
meleg nyári napokon is eláll pár hétig s ennél jobb eltartási módot nem is ismerek. 

Hogy kell a szilvát eltartani? 



Egy szük szájú cserép edényt, a melynek füle van, ollóval vágjunk tele fáról kézzel való érintés nélkül 
leszedett, szép érett, de nem puha beszterczei szilvával. A száját dugjuk be jókora parafa-dugóval és 
pecsételjük vagy szurkáljuk le jól, hogy teljesen légmentes legyen. A szilvával tele rakott edényt 
kötelén vagy vékony lánczon eresszük le kútba, egészen bele a vizbe; ugy eláll a tél közepéig. 

Hogyan kell a tojást eltartani? 

Egy cserép- vagy faedénybe egy arasznyi oltott meszet kell tenni, azután tele kell önteni vizzel. A 
meszet a vizzel jól el kell kavarni. A téli eltartásra szánt tojásokat egyszerűen eresszük e meszes vizbe, 
a melyben 3-4 hónapig lehető frissességében is eláll. A mész leszáll az edény aljára, időnként tehát fel 
kell kavarni, ne hogy igen leülepedjék. 

A dinnye eltartása. 

A későn érő kemény héjú sárga- vagy görög dinnyét, szárával együtt kell levágni és ruhával 
megtörölve egy faládába szitált hamu közé kell rakni, olyan távolságnyira, hogy egyik a másikát ne 
érintse. Ezután még be is kell fedni hamuval. Végül a láda fedelét borítsuk reá és a pinczébe rakjuk le. 
Az ily módon elrakott dinnye egész késő télen is élvezhető gyümölcsöt szolgáltat. 

Hogy kell az avas zsirt jóvá tenni? 

A romlott zsirt egy lábasban tűzhöz kell tenni, hogy felmelegedjék. Ha egészen felolvadt és jó meleg a 
zsir, 8 liter zsirhoz tegyünk fél kiló kenyeret, 2 fej vereshagymát (egészben hagyva) és egy maréknyi 
zöldpetrezselyem levelet, összekötve; ezekkel együtt a zsirt egészen addig kell forralni, a mig a kenyér 
benne megpirult. Ekkor le kell szűrni tiszta uj edénybe; de az edény nehogy fából való legyen, mert 
abban a zsir leghamarább megavasodik. Evvel az eljárással a zsir annyira kitisztul kellemetlen izétől és 
szagától, hogy csak a legkényesebb czukros tésztákhoz nem lehet használni; minden egyébhez 
használható. 

Kovászos ugorka télre. 

Szép egyenlő, sem nagy sem kicsi ugorkákat, rakjunk szépen egy nagyobbacska bő szájú üvegbe; az 
üveg fenekére tegyünk meggyfa- levelet, borsfüvet, kaprot, kevés ánizst és egy kis szelet zsemlyét. 
Forraljuk fel vizzel és sóval, azután tegyük hűlni; mikor langyos meleg lett, öntsük bele az ugorkás 
üvegbe, kössük be az üveg száját hólyaggal, tegyük árnyékos, de szabad s meleg helyre. Tetején 
folytonosan vizes vászon ruhadarabot tartsunk, hogy le ne apadjon a leve, mert akkor hamar elromlik. 
Naponta egyszer kissé rázogassuk meg az üveget, hogy vegyüljön a leve. Két hétig tartsuk igy meleg 
szellős helyen, azután helyezzük hűvös kamrába. Vigyázni kell reá, mert télen felbontás után nem áll 
el sok ideig; ezért nem jó nagy edényben elrakni. Lehet ezt kis fahordócskába is igy eltenni; csakhogy 
ez esetben minden egyes ugorkát szőllőlevélbe csomagoljunk s egy mogyorónyi timsót lökjünk a 
levélbe. A hordóba zsemlyét semmi esetre ne tegyük. A hordó dugóját igen erősen verjük le, sőt a 
nyilásánál gyékénynyel szurkáljuk is körül. Két hétig kell a napon tartani s kétszer naponta meg kell 
hengergetni. A dugó körül mindig legyen viz, hogy a leve le ne apadjon; két hét múlva eresszük le a 
kútba, kis vékony lánczon. Télen kitűnően eláll igy az ugorka. 

Kovászos ugorka más módon. 

Egy 5 literes tiszta ugorkás üvegbe tegyünk (legalól) egy szelet zsemlyét, a zsemlyére pedig vagy 6 
meggyfa-levelet, egy szálacska kaprot, borsfüvet, szőllő-indát és egy borsónyi timsót, végül ugorkával 
rakjuk tele az üveget, csinosan sorba igazítva. A kovászos ugorkához olyan ugorkát válogassunk, a 
melyek sem nagyok sem kicsinyek ne legyenek, legjobbak a hosszú vékony u.n. kigyóugorkák. 
Általában inkább nagyobb fajta ugorkából szoktak késziteni a kovászos ugorkát. Miután az üveget 
nyakhajlásig tele raktuk, tegyünk bele 5 tele kávéskanálnyi sót. A kovászos ugorka mindig inkább sós 

legyen, mint sótalan. Az üveget öntsük tele langyos meleg vízzel, azután kössük be a száját (t.i. az 
üvegnek) vízben megáztatott marhahólyaggal, igen jól szorosan, többszörösen reá csavarva a vékony 
zsineget. Egy nagy fazékba tegyünk egy összehajtogatott konyharuhát, arra tegyük reá a tele ugorkás- 
üveget, azután öntsünk a fazékba annyi langyos-meleg vizet, hogy az ugorkás-üveget lehetőleg 
magasan ellepje. 

Az ugorkás fazekakat tegyük tűzre és tartsuk ott mindaddig, mig az ugorka leve gyöngyözni kezd. A 
gyöngyözés annak a jele, hogy a viz a forrponthoz közeledik; de vigyázni kell, hogy fel ne forrjon. 
Arra is ügyeljünk, hogy sok ideig ne tartsuk az ugorkát melegen, mert akkor ellágyul. A tüzretételtől 
kezdve a felmelegítésig legfeljebb egy óra teljen el. Ha tehát forró lett az ugorka, vegyük el a tűztől, 
tegyük a fazékat félre és terítsük be egy vastag, ruhával és hagyjuk a ruha alatt kihűlni. Hűlés után 
vegyük ki a vízből, tegyük a lehető leghűvösebb helyre, mert ha jó helye nincsen, az így készült 
kovászos ugorka igen hamar elromlik. 

Az ugorka saláta. 

Az ugorka salátának az ize, szaga, színe tökéletesen frissen s jól megmarad, ha a következő módon 
tesszük el: Miután a közép nagyságú ugorkákat a héjától megtisztítottuk, vagdaljuk fel; (semmi esetre 
se gyaluljuk, mert ugy igen vékony lenne.) A felvagdalt ugorkát egy nagy tálban, ha egy óráig állt 
sóban kéz között csavarjuk lehetőleg jól ki. Egy bő szájú üvegbe legalól tegyünk egy ujjnyi vastagon 
darabos sót; aztán a sóra rakjunk egy rend két ujjnyi magasságú kicsavart ugorkát s ismét egy ujjnyi 
sót; ezt az eljárást mindaddig kell ismételni, a mig az üveg tele lesz. Ha áll, megapad; de hetek múlva 
is szaporíthatjuk mert az nem árt, ha nem egyszerre készül is; csak hogy legfelül mindég s ó r é t e g 
legyen. (A sót nem kell sajnálni.) Az ugorkás edényt nem is kell bekötni, csak befedni szükséges; télen 
aztán a szükséges mennyiséget szedjük ki az üvegből és tegyük friss hideg vizbe. Ha délre szükséges, 
már reggel; ha estére, akkor délben kell be áztatni. Három, sőt négy léből is ki kell mosni és pár óráig 
kell ázni hagyni. A vizet mindaddig változtatni kell rajta, amig csak a kellő jó sós izét meg nem kapja. 
(Néha ugy kiázik, hogy még meg is kell sózni.) Végül eczetet, borsot és fokhagymát tegyünk reá, 
mikor tálalni akarjuk. Az ily módon eltett ugorka olyan Ízletes, hogy a ki nem tudja, könnyen azt 
hiheti, hogy a tövéről metszett ugorkát eszik. 

Eczetes ugorka üvegben. 

Lehetőleg egyenlő, szép, kis ugorkákat rakjunk be üvegbe; borsfű, kapor, ánizs, babérlevél, meggyfa- 
galylyal és fekete borssal keverve egy kis darab czukrot és sót is lökjünk bele és töltsük tele gyönge 
(vizes) eczettel. Zöld paprikát is lehet közé rakni. Az üveget kössük be hólyag-papirral és ugy főzzük 
ki vizben, mint a befőttet szokás, azután tegyük kamrába. 

Paprikás piros káposzta. 

Apró, de keményfejü piros káposztát vágjunk fel czikkekbe. Tegyünk tele káposztával egy 4 literes 
ugorkás üveget, hintsünk közé egy kávéskanál szép veres paprikát és egy kanál sót; azután öntsük az 
üveget tele nem igen erős eczettel; kössük be az üveg száját hólyag-papirral, tegyük a kamarába, egy 
hét múlva már használni lehet akár miféle pecsenyéhez; férfiak által igen kedvelt saláta ez, mely nem 
áll el tovább, mint legfeljebb 2-3 hétig. Hanem mindég lehet újra készíteni, mert káposzta van egész 
télen. 

Tök-káposzta üvegben. 

Jó nagy tömeg gyenge tököt előbb meg kell tisztítani, azután meg kell gyalulni. Azért kell sokat 
használni, mert igen össze megy. Be kell sózni és kissé timsóval is meg kell hinteni; e szerekkel 
ellátva, fél óráig álljon. Fél óra múlva kevéssé ki kell belőle csavarni a levet, azután hideg vizbe kell 
tenni. Miután hideg vizben kimostuk, szedjük ki: aztán jól, a menyire csak lehet, csavarjuk ki belőle 
minden levét. Az üvegbe soronként kell berakni - a rétegeket kissé meg kell sózogatni. Az üveget nem 
kell egészen tele rakni, hanem annyi ürt kell neki hagyni, hogy a levét oda feladhassa. Az üveg száját 

kössük be jól s tegyük egy hétre ablakba, napos helyre; naponta forgassuk meg. Egy hét múlva 
kamrába kell tenni és pedig hűvös helyre. Télben használatra rántásos tiszta levet kell hozzá késziteni. 
E lébe az üvegből csak néhány maroknyi tökkáposztát kell tenni, mert úgyis elég savanyu. Különben 
kinek milyen az izlése, annyit tehet bele. 

Sóska mártás üvegben. 

Kerek vagy nagy labodáju sóskát jól össze kell vágni, aztán egy kanálnyi forró zsirba bele téve, 
gyakori kavarás közben addig kell sütni; a mig egészen tömör, lé nélküli lesz. Mikor ilyen lett, rakjuk 
lapos, bőszáju üvegekbe szépen elegyengetve, hogy a sóska és az üveg között üreg ne maradjon, mert 
akkor igen hamar megpenészedik. A tetejére öntsünk olvasztott zsirt, aztán kössük jól be; de ezt ne 
főzzük ki vizben, hanem csak ugy tegyük el kamarába téli használatig. 

Hagyma eczetbe téve. 

Az eczetben eltett hagymát télen lencséhez, tört paszulyhoz és friss disznó pecsenyéhez kell feladni. 
Az eczetes hagymának különös kellemes ize van. Ehhez nem kell igen nagy, legfeljebb csak diónyi 
nagyságú vereshagymát használni. Miután e hagymákat a külső héjától megtisztogattuk, rakjuk 
üvegbe, bors szemet szórva közé; kevés kaprot, borsfüvet és sót is kell belé tenni; az üveget gyenge, 
vizzel feleresztett eczettel öntsük tele s a hagymát 2 hétig hagyjuk befedve; a mint átjárta az eczet, 
azonnal használhatjuk. 

Édes zöldpaprika eczettel. 

Vegyünk egy csomó zöld- és egy csomó szép veres nagy, édes szerb paprikát; a magvát és a belét 
kilökve, vágjuk fel laskára és sózzuk meg. Miután a sóban egy óráig állott, kéz között csavarjuk ki s 
rakjuk üvegbe soronkint; egy sor zöld, egy sor vörös paprikát, mig tele lesz az üveg. Eközben kissé 
meg kell nyomkodni, hogy lazán ne legyen benne a paprika. Ha tele van, öntsünk reá forró, sós, de 
gyönge eczetet és legfelül töltsünk reá egy pár ujjnyi finom tábla-olajat. Végül kössük be hólyag- 
papirral s tegyük azonnal kamarába használatig 

Eczetes ugorka-saláta. 

Közép nagyságú ugorkákat vágjunk karikára héjastól együtt; sózzuk még jól és hagyjuk a sóban egy 
óráig állani, azután csavarjuk ki a levét, tegyük a szokott fűszer füvekkel üvegbe jól megnyomva, 
öntsük egészen tele, gyenge - sóval felforralt - forró eczettel; ennek a tetejére egy ujjnyi finom tábla- 
olajat öntsünk s főzzük ki vizben igen kevés ideig éppen ugy, mint a befőttet szokás. Miután kihűlt, 
kamarába kell tenni. 

Vegyes zöldség saláta. 

Egy 5 literes ugorkás üvegbe rakjunk meggyfa levelet, szőlő-levelet, kaprot, borsfüvet, kevés tormát 
és egy borsószemnyi timsót. Erre rakjunk egy sor igen szép, apró ugorkát, az ugorka felébe tegyünk 
apró, de szépen megtisztított s egészben hagyott, sárgarépát, fehér petrezselyem gyökeret, apró kicsi, 
fehér és tisztított hagymákat és sárga szinű zöld paszuly csöveket; e vegyes zöldségre rakjunk újra 
szintén ugorkákat, az üvegbe szerte széjjel hintsünk egész szem fekete borsot, itt-ott diszitsük friss, 
apró piros paprikával; igy rakjuk tele az egész ugorkás üveget, arra különösen vigyázva, hogy szépen 
legyen elrendezve a vegyes zöldség, mert ugy nagyon jól néz ki. Mikor az üveg tele van rakva, töltsük 
szinig gyönge eczettel; ha erős az eczet, vizzel vegyitsük fel. Sózzuk meg egy kávéskanálnyi sóval, 
azután kössük be az ugorkás üveget marha hólyaggal. A hólyagot szorítsuk le erős fonállal. Az 
ugorkás üveget főzzük ki jókora fazék vizben ruhával leterítve, éppen ugy, mint a befőttet szoktuk. 

Aszalt körte. 



Aszalni bármiféle körte jó és ha bő gyümölcstermés van, kivált falun, - igen megérdemli a bajlódást. 
Fojtós körtét, mely másképen nem élvezhető, igy igen jól lehet értékesiteni. A körtéket nagy fazékba 
kell tenni és hideg vizet kell reá önteni. Hajói felfőtt, ki kell borítani deszkára és meg kell hámozni. A 
meghámozott körtét rakjuk száritó-deszkára sorba és tegyük gyengén befűtött sütő-kemenczébe, a 
honnan miután egészen összehúzódik, kiszedjük, megforditjuk másik felére és ismételten rendbe rakva 
a deszkán megint betesszük ugyancsak kevéssé fűtött kemenczébe. Másnap megint szedjük ki és két 
kis tiszta deszka közé téve, kézzel kell reá nehezedni, hogy kissé meglapuljon. Ha mindet igy 
lepréseltük, újra a deszkára tesszük és erős napon többször meg forgatva kiszárítjuk, hogy szép világos 
barnaságát ne váltsa fel a körte igen rut fekete színnel. Mikor egészen megszáradt, czélszerü a 
legszebbeket bemártani sürü czukor szirupba, mert igy igen szép lesz s az ize is sokkal finomabb. 
Nagy üveg kantába, vagy vászon zacskókba szellős helyre rakjuk el, hogy a levegő átjárja, mert 
zárthelyen idő nap előtt megpenészedik. 

Aszalt zöld kukoricza. 

Egy nagy fazékba tegyünk szép, egyenlő gyenge esős kukoriczát, egy rend zöld csuhát hagyva rajta. 
Miután felfőztük, szedjük ki a vizből s aszaló deszkára rakván, tegyük gyengén fűtött kemenczébe, a 
honnan csak másnap szedjük ki. Ekkor forgassuk meg és tegyük ismét fűtött kemenczébe, egy napig 
hagyjuk ott, azután szedjük ki másodszor is és hajó meleg napok járnak, a nap heve mellett aszaljuk 
gyakran megforgatva, mindaddig, a mig csont keménységű nem lesz a szeme. Borult időjárás esetén 
fűtött kemenczében kell szárítani, gyorsan, mert hamar megpenészedik. Ha mind megszáradt, tegyük 
vászon-zacskóban, szellős helyre akasztva. Télen, amikor használni akarjuk, forró vizben ugy 
csuhástól együtt főzzük meg. Mikor a kemény kukoricza-szemek mind kidagadnak és jó puhák 
lesznek, szedjük le róluk a csuhát és forrón tálaljuk fel, asztalkendővel leborítva. Az aszalt zöld 
kukoricza általánosan kedvelt és nem közönséges csemege. 

Zöld paszuly aszalva. 

Szép, gyenge, hosszuesövü hártyátlan paszulyt forraljunk fel sós vizben. A felfőtt paszulyt rakjuk 
tiszta aszaló deszkára s tegyük ki az erős napra, ott hamar megszárad. Esős időben fűtött 
sütőkemenczébe, vagy főzés után, a tűzhelyre kell tenni. De akár napon, akár tűz mellett aszaltuk is, a 
kész paszulyt vászonzacskóba, szellős helyre kell akasztani. Télben éppen ugy kell megfőzni rendes 
puhára és rántással, mintha csak friss, nyári zöld paszulyt készítenénk. (Ennek a módját lásd a 
tartalomjegyzékben.) 

Aszalt paradicsom. 

A jól megérett vörös paradicsomot kétfelé kell vágni, aztán szárító deszkára kell rakni. Gyengén fűtött 
sütőkemenczébe vagy - főzés után - a tűzhely sütőjébe tegyük 24 órára aszalni; de a nap melege 
mellett is kellőleg megszikkad. Huszonnégy óra múlva forgassuk meg, mert akkor sokkal szebb marad 
a szine. Téli használatig rakjuk vászonzacskókba, szellős helyre. 

Tinóri (vagy hiriba) gomba aszalva. 

Ez a gomba mennél ifjabb és apróbb, annál jobb, mert aszalva fiatalja a húsosabb. A tinóri gombát fel 
kell fűzni vastag tűvel háziczérnára s a napra kitéve kell szárítani, ügyelve, hogy a gombák 
egymást ne érjék. Éjjelre mindég a tűzhely sütőjébe kell rakni; igy igen hamar megaszik. 
Ha az időjárás nem elég szép, illetve nem eléggé napfényes, a gombaaszalás nem sikerül, mert igen 
rövid idő alatt, alig egy nap alatt, a gomba elromlik. 

A szappan-főzés. 



Tegyünk egy üstbe 16 liter eső-vizet, öntsünk bele két és fél kiló kőszódát. (Nem az úgynevezett 
szappan-főző olcsó szódát, mert azzal, aki gyakorlatlan a szappan főzésben, könnyen elronthatja az 
egész szappanhoz való anyagot.) A szódával együtt a zsiradékot is tegyük bele a hideg vizbe. A 
szappanhoz való zsiradék lehet akár miféle a háznál összegyűlt s egyébre hasznavehetetlen zsir-anyag, 
u.m: kövérhus részek, avas tepertő. De az igy összegyűlt zsírhoz okvetetlenül kell faggyút is venni 
annyit, hogy egy negyed része a szappanhoz való anyagnak tiszta faggyú legyen, mert különben a 
szappan sem elég szép tiszta, sem elég szilárd nem lesz. A 16 liter szódás vizbe tegyünk 7 kiló 
zsiradékot, ezeket az anyagokat össze elegyitve, tegyük az üstöt (vagy a nagy fazékat) láng-tüzre és 
csendesen főzzük fel, folytonosan kavargatva; egy perczig sem szabad a kavarást félbe hagyni két 
teljes órán átal, mert különben mind kifut a szappan, minthogy a szappanos rész a tetejére száll a főzés 
közben. Mikor készen van, a lug ki-ki buggyan a szappan közül; ha ezt látjuk, akkor egy asztalfiókot 
terítsünk be vastag vászon-ruhával és a fiók üregébe a ruhára szedjük ki a forró szappant nagy fa- 
kanállal, vigyázva, hogy a barna és alól lévő lúgból ne szedjünk a szappan közé. A szappan 
kiszedésével gyorsan kell eljárni, mert hamar meghűl s akkor nem lehet felül szépen elsimitani. Egy 
éjszakán át hagyjuk a fiókban, azután kiboríthatjuk. Vagdaljuk fel azonnal darabokba dróttal, mert ha 
kiszárad, nem lehet könnyen elbánni vele. 

Hogyan lehet az égési sebet gyorsan enyhíteni? 

Ha valaki égési sebet szenved, mely nem nagyon mély, abban a pillanatban mártsa meg hideg vizben 
sebét és rögtön hintse be, jó vastagon, tiszta száraz liszttel. Ha elegendő nem ragad reá egyszerre, 
kétszer is vizezze meg és tapasszon reá lisztet, a mennyit lehet. Egy-két perczig keservesen fáj a seb, 
de bámulatos hamar kezd csillapodni. Ha nagyobb a seb, egy-két napig nem szabad róla leáztatni a 
lisztet. Ilyen eljárás mellett az egész seb nem hólyagzik fel és nyomtalanul begyógyul pár nap alatt, 
Nagy sérüléssel természetesen orvoshoz kell fordulni. 

Hogyan lehet a kéménytüzet eloltani? 

Minden konyhában legyen kéznél egy csomag kénkővirág. Ha a kürtő véletlenül kigyúl, azonnal szét 
kell kaparni a tűzhelyen a parázsot s a tűzbe egy jó marék kén- virágot kell önteni s erre a kigyúlt 
kémény tüze azonnal el fog aludni. Ezen tűz elleni orvos szer által vidéken kis városokban sokszor 
nagy szerencsétlenségeknek lehet elejét venni. 

Mosdószer 

A meleg konyhán felhevült arczra az alább irt mosdószer igen jótékonyan hat és semmiképpen sem 
ártalmas. 

Tegyünk egy liter közönséges pálinkába, tiz krajczár ára kánfort és négy czitromnak kicsavart levét. 
Fél kiló rizskását sütőbe vagy valami meleg helyen száritsuk ki annyira, hogy mozsárban lehessen 
törni. Ha megtörtük, sürü szitán ejtsük át és azt a szép, puha lisztet tegyük a czitromos és kánforos 
pálinkába; rázzuk jól fel, öntsük szük szájú üvegbe és dugjuk jól be. Használatkor ismét rázzuk fel jól 
az üveget. Minden nap főzés után, délben, estve és reggel, kis darab szivacsot mártsunk bele egy 
tányérkába töltött mosdóba, arczunkat áztassuk meg jól a nedves szivacscsal, azután ne töröljük le; a 
szesz úgyis gyorsan elpárolog. 

Befőttek. 



Mostanában már annyira elterjedt a befőtt készítése, hogy e tudománya minden háznál nélkülözhetlen 
szükséggé vált. Én csak a rendesnél kissé nehezebben elkészíthető befőtteket fogom itt bejegyezni, de 
e befőtteket magyarázataim nyomán mégis mindenki könnyen elkészítheti. 

Többféle, egyformán elkészíthető befőtt. 

Cseresznye, meggy, ribizli, köszméte, málna, veres-szilva, hámozott félig érett beszterczei szilva, 
szeder, őszi baraczk, som, berkenye és több más rendes befőzni való gyümölcsöt mind egyformán 
lehet elkészíteni, és pedig a következő módon: Tiszta üvegbe rakjunk annyi gyümölcsöt, a mennyi 
csak belefér. Az üvegeket a berakás közben meg kell rázogatni, mert ha meg nem rázzuk, a főzés után 
az üveg félig sem lesz gyümölcscsel. Már pedig ugy a befőtt főzés sem nem szép, sem nem 
gazdaságos. 

Nyolcz közép nagyságú befőttes üveghez tegyünk egy lábasba egy kiló czukrot; öntsünk e czukorra 
négy olyan nagyságú üvegnyi vizet, a milyen nagyságban a gyümölcsöt éppen elrakni akarjuk. Nem 
szükséges, hogy az üveg egészen tele legyen vizzel. A czukros vizet hirtelen láng tűzön forraljuk fel. 

Az üvegeket előbb rakjuk tele gyümölcscsel, s ha már a czukros viz buzog, öntsük azon forrón a 
gyümölcsökre. Amint az üvegeket tele öntögettük, rögtön kössük be mindeniknek a száját megáztatott 
marha hólyaggal, sokszorosan leszorítva, vékony zsineggel. Egy nagy fazékba legalól tegyünk egy 
összehajtogatott konyha-ruhát; az üvegeket állítsuk e ruhára egymás mellé. Az üvegeknek egyforma 
magasaknak kell lenni. A rendbe rakott övegeket fedjük le egy másik konyha-ruhával és öntsünk reá 
annyi meleg vizet, hogy a léből az üvegek nyaka csak egy tenyérnyire maradjon ki. Az üvegekkel tele 
rakott fazekat tegyük gyors, erős tűzre főni; de igen kevés ideig, csak addig főzzük, a mig az üvegek 
nyakát kezünk - ha reá tesszük - ki nem állja. Ekkor vegyük le a tűzről a befőttes fazékot s az üvegeket 
hagyjuk a fazékban egészen addig a ruhával lefedve, a mig egészen kihűlnek; azután rakjuk el száraz 
helyre, mert nedves helyen minden befőtt penészt kapván, elromlik. 

Sárga dinnye haj befőtt. 

Befőttnek csak a legkeményebb és a legvastagabb héjú sárga dinnye jó. - Egy zöldbélü vagy 
narancssárga bélü dinnyének vastag haját tisztítsuk meg külső kérgétől, s vagdaljuk fel szép csinos, 
hosszúkás darabokba. Egy ujjnyi hosszú és egy ujjnyi széles darabkák a legcsinosabbak. Egy kiló 
czukorra csak annyi vizet öntsünk, a mennyit a czukor felszivhat. Ezt a vizes czukrot tegyük a tűzhöz, 
egy körülbelül két literes porczellánozott vaslábasba. Mikor a czukor elolvad és forrni kezd, azonnal 
tegyünk bele egy tányérnyi felvagdalt sárga dinnye-héját. E héjakat kavarjuk fel a czukros lében és 
fedjük azután be. Hagyjuk igy befedve jó tűznél főni félóra hosszáig. Félóra után vegyük el a tűztől és 
befedve hagyjuk kihűlni. Másnap szedjük ki szürő-kanállal a dinnyét a levéből. A dinnye-levet főzzük 
megint gyors tűznél egész addig, mig sürü lesz. Ekkor ismét tegyük bele a kiszedett sárga dinnyét s 
megint fedjük be és tegyük félre, hogy kihűljön. Ha újra sok levet eresztene, megint ugy járjunk el 
vele, mint előbb. Ki kell venni a dinnyét, meg kell sűríteni a levét és megint bele lökni a dinnyét. 
Harmadszor már egyenesen az üvegbe kell rakni a dinnye héjakat, szépen diszesen sorba és ugy kell az 
üvegbe forrázni a sürü czukros levet. Kössük be ezt is azon melegen hólyaggal jó szorosan, és tegyük 
fazékba ruha közé. A fazekat öntsük félig meleg- vizzel, azután fedjük be az üvegeket ruhával. Főzzük 
fel (fél óráig tartó tűzön), aztán vegyük el a fazekat a tűztől és hagyjuk kihűlni. Végül rakjuk el oda, a 
hol tartani akarjuk; legjobb hűvös kamrában tartani. 

A görög dinnye befőtt. 

Egészen tiszta, 3 literes porczellánozott belsejü lábasba tegyünk egy liter vizet és egy kilo czukrot. 
Szép piros bélü, de vastag héjú görög dinnyének a héját tisztitsuk meg a külső, kemény és zöld 
kérgétől, azután vagdaljuk fel nagy, egyenlő koczkákba. Egy jókora tejes tányér koczkába vágott 

dinnye hajat tegyünk a hideg czukros vizbe; tegyünk még a czukros vizbe, a dinnye héja közé, egy 
egész czitromot, és egész narancsot, mindkettőt karikákba vágva; továbbá fél vaníliát is vagdaljunk a 
dinnye közé. Arra ügyelni kell, hogy a lábasban a czukros vizbe tett dinnye héját egészen ellepje a viz. 
Attól nem kell félni, (hogy ha a reczept szerint járunk el,) mintha a dinnye héjból igen sokat tettünk 
volna a czukorhoz mérne, mert az igy készült dinnye befőtt nagyon gazdaságos, de azért mégis finom 
és sikerülő csemege. - Ezt a hidegen összerakott anyagot fedjük be és tegyük egyenlő de erős tűzre. 
Hagyjuk főni 2 vagy 3 óráig is. Ha nagyobb tömeget készitünk egyszerre, természetesen tovább kell 
főzni; - de egészen gondatlanul: ki sem kell fedni, meg sem kell kavarni; csak főjjön folytonosan egész 
addig, a mig a leve barnás szinű és mézszerű sürü lesz, a dinnye haj pedig átlátszó tiszta, szép szinűvé 
válik. Egy kilónyi czukorban megfőzött dinnye hajból lesz 3 rendes üveg befőtt. A dinnye hajat rakjuk 
üvegekbe, kössük be az üveg száját szorosan s erőssen hólyaggal. Egy fazékba tegyünk ruhát, a 
befőtteket rakjuk e ruhára és öntsünk annyi vizet a fazékba, hogy a befőttes üvegek nyaka egy 
tenyérnyire ki legyen a vizből. Borítsuk be az üvegeket vizes ruhával s tegyük jó erős tűzhöz főni. 
Főzzük kevés ideig; fél óra alatt rendesen forró lesz az üveg nyaka. Ekkor le kell venni a tűztől és 
fazekastól együtt kell félre tenni egész addig, a mig a fazék viz kihűl. Végül ki kell szedni a befőtteket 
a vizből - azután tehetjük oda a hol tartani akarjuk. Párolva mindenféle befőttet igy kell kifőzni. 

A czukorba főtt baraczk. 

Egy kiló czukrot mártsunk meg vizbe s tegyük lábasba; főzzük fel; ha felfőtt, azonnal tegyünk bele 
egy tetejes tányér meghámozott és kétfelé vágott őszi- vagy kajszin-baraczkot. Kavarjuk meg, fedjük 
be, vegyük el a tűztől s ha fedő alatt kihűlt, szedjük ki a léből a baraczkot lyukas kanállal. A meghigult 
czukros levet főzzük fel újra egészen addig, a mig megint teljesen sürü lett. Ekkor a baraczkot rakjuk 
üvegbe és a sürü czukros levét öntsük reá. Az üveg száját kössük be szorosan hólyaggal s főzzük ki 
gőzben, mint a hogy a görög dinnyénél le van irva. 

Kajszin baraczk befőtt. 

Félig érett baraczkokat vékonyan meg kell hámozni és kettőbe vágva a magvát ki kell vetni, vaslapátra 
szenet kell tenni, a szénre kénkő virágot hinteni; a megtisztitott baraczkot egy rostába kell tenni és a 
kénkő füstjének felébe kell tartani, 5-6 perczig. Ez nehéz művelet, mert az embert, a ki a rostát a füst 
felébe tartja, a kén igen fojtogatja. A fejét és az ajkat be kell tehát takarni és a lélekzetet vissza kell 
fojtani. Ezután a baraczkot langyos meleg bő vizben kell lemosni és azután csinosan, rendben, üvegbe 
kell rakni. Ha tele lett az üveg, meg kell jól rázni, hogy lehetőleg sokat tehessünk bele, mert nem néz 
jól ki a befőtt, ha félig üres az üveg. Lábasba tegyünk vizet s ebbe egy kiló czukrot; főzzük ezt fel s 
mihelyt forró lett a czukros viz, azonnal öntsük a baraczkokra. Az üvegek száját kössük be szorosan és 
erősítsük meg vékony zsineggel. Tegyük kifőzni gyenge meleg vizbe, ruha közé betakargatva, de 
ügyeljünk, hogy csak annyi ideig főzzük, a mig a baraczkos üvegek nyaka forró lesz. Ekkor az edényt 
el kell venni a tűztől és letakarva levében kell meghűlni hagyni. Végül tegyük el állandó helyére. 

Magolt ribizli. 

Szép, nagy szemű ribizlit jól megmosva, tisztitsunk meg és egy szita felett mely alatt porczellán tál 
legyen, kéz között - dörzsölés nélkül - nyomjuk ki a levét, mely a tálba csorog. A magvát és héját 
kezünkből cserép edénybe tett tiszta hideg vizbe dobjuk. Ha egy jó csomó ribizlit igy kezeltünk, a 
levét öntsük czukorporra. Egy literhez egy kiló czukrot adva főzzük fel. A ribizli könnyű üres héja 
felszáll a viz tetejére s a magva leül. A héját szűrővel leszedjük, jól kinyomjuk a vizét és bele tesszük a 
czukroslébe; felfőzzük és üvegbe öntjük a hol megalszik. 

A körte befőtt. 

Akár az apró, akár a nagy körtét egyformán jól belehet főzni. Az apró körtéket egészben kell hagyni, a 
kis szárával együtt, de a héjától szépen megtisztítva. Ellenben a nagy fajta körtét tisztítás után négyfelé 
kell vágni. De akár kicsi akár nagy körtét használunk, a kajszin baraczknál leirt mód szerint 
kénkővirág füstje felett kell megforgatni, azután ki kell mosni. Nem baj ha barna lesz is, mert a kifőzés 

után megfehéredik. Rakjuk üvegbe, de arra ügyelni kell, hogy mikorra a körtét üvegbe rakhatjuk, a 
forró czukorlé készen legyen. Amint a körtéket csinosan elhelyeztük az üvegben és jól lezártuk, hogy 
minél több gyümölcs férjen el benne, azonnal öntsük tele forró czukorlével. A czukor levet minden 
befőtthöz a következő módon kell késziteni: egy kiló czukrot lábasba téve, öntsünk reá másfél liter 
vizet, főzzük fel és bármely befőttre azon forrón öntsük. Az üveg száját rögtön kössük be hólyaggal 
szorossan; többszörös vékony zsineget csavarjunk az üveg nyakára. Főzzük ki vizben a baraczk és 
dinnye leírásánál előadott mód szerint. 

Birsalma befőtt. 

Egy csomó birsalmát meg kell héjától tisztitani és fel kell czikkelni. Ha az összes birsalmát, a 
mennyire szükségünk van, igy elkészitettük, tegyük forró vizbe láng-tüzhöz s főzzük tiz perczig. 
Tizpercznyi főzés után rakjuk üvegekbe és öntsünk reá forró czukorlevet, (8 rendes üveghez egy kiló 
czukorra 4 üveg vizet öntve, készitsünk czukor-levet,) Kössük be az üvegek száját hólyaggal és erős 
fonallal, azután főzzük ki az e könyvben másutt már többször leirt mód szerint. így készítve a birsalma 
sohase barnul meg és nem marad kemény. 

Hámozott dió befőtt. 

Gyenge de nagy diókat hámozzunk meg a külső zöld héjától, hogy meg ne barnuljon; tegyük jó 
savanyu czitromos vizbe. Ha mind meghámoztuk, főzzük fel kissé czukros vizben s mikor félig puha 
lett tegyünk közé czitrom- és narancs-héját, szegfűszeget és fahéját. Mindezt üvegbe rakva, öntsünk 
reá egészen sürü szirupot, kössük be s főzzük fel meleg vizben, mint egyéb befőttet szokás. így 
nemcsak szép világos lesz a dió, hanem jó is. 

Rendes dió befőtt. 

Vagy száz darab közép nagyságú diót áztassunk be hideg vizbe. Reggel és estére mindég friss vizet 
öntsünk reá. De előbb kötőtűvel szurkáljuk össze a négy oldalát. Három hétig áztatva szépen 
megbarnul és elvesziti erős keserűségét. Ekkor minden dióba szúrjunk egy szegfűszeget egy darabka 
fahéjat egy kis czitrom és narancs-héjat. Ha mind elkészitettük, főzzük fel kevés ideig vizben, de 
ügyeljünk nehogy igen megpuhuljon vagy nagyon megránczosodjék. Szedjük ki a vizből és tegyük 
másfél kiló czukorból főzött egészen sürü szirupba; ebben is főzzük fel kevéssé. Befedve hagyjuk ugy 
egy éjjen át, azután a diót rakjuk üvegbe és a levét süritsük addig, a mig méz formán fonódik. Ha ilyen 
a lé, öntsük az üvegben lévő dióra s az üveget kössük be hólyaggal. Forraljuk fel vizben s hagyjuk 
abban kihűlni; ugy tegyük el télire. 

Zöld ringlót. 

Minden szem ringlótát gombostűvel lehetőleg sok helyen szurdaljunk össze Ha mind megszurdaltuk, 
tegyük buzgó forró vizbe, a melybe kevés timsót, pár kanál eczetet és egy gombostü-fejnyi kék-követ 
is tehetünk. Ha jól felmelegedett a gyümölcs, vegyük tiszta meleg vizbe, fedjük be s a fedőt jól 
nyomtassuk le, hogy egy ringlót se maradjon ki a vizből, mert az, a melyik kimarad, azonnal 
megbarnul. Egy éjen át álljon befedve a vizében. Másnap rakjuk üvegbe, jól megveregetve, hogy 
lehetőleg sok férjen egy üvegbe, mert a félig üres üveg rosszul néz ki. Öntsünk reá tiszta, igen jó édes 
szirupot; fél kiló czukorhoz annyi vizet használjunk, hogy 3 rendes üveg legyen vele tele. Kössük be 
marha-hólyaggal, és nem hólyagpapirossal, mert a marha-hólyag biztosabb. Főzzük ki ruha között 
csendesen forró vizben. Csak addig kell főzni, a mig az üveg nyaka olyan forró, hogy a puszta kéz 
nem állja. Az igy készült ringlótnak soha sem hámlik le a héja; szép zöldes-sárga és kemény marad. 
Akkor is igy kell késziteni, ha sürü czukorban akarjuk főzni. 

Rummal eltett vegyes gyümölcs. 

Egy négy literes ugorkás-üvegbe tegyünk bele legalól, két ujjnyi szélesen epret. Az epret hintsük meg 
czukorporral jó vastagon és tegyünk a czukros eper felébe ugyancsak két ujjnyi szélesen cseresznyét; 

ezt is hintsük be vastagon czukorporral. Minthogy többféle gyümölcs érik egyszerre, idény szerint 
mindegyikből egyenlő mennyiséget tegyünk az üvegbe és egyformán czukrozzuk meg; de 
mindannyiszor rumot is kell önteni minden réteg gyümölcs felibe annyit, hogy a czukros gyümölcsöt 
ellepje. Egész nyáron át igy kell az üvegbe rakni az éppen érő gyümölcsöt, mindaddig, a mig tele lesz 
az üveg a legízletesebb vegyes, (rumos) gyümölcscsel. Sem bekötni sem kifőzni ezt a gyümölcsöt nem 
kell, csak befedni. Az igy készitett gyümölcs, különösen férfiak előtt kedvelt csemege. 

Meggy eczettel. 

Rendes befőttes üveget rakjunk tele száratlan meggyel, hintsünk reá 4 nagy kanál czukor-port, kevés 
fahéjat, szegfűszeget és narancs és czitrom héjat; tegyünk közé két kanál finom boreczetet és kössük 
be szorossan; tegyük ablakba, a hol a nap érheti. Egy hétig álljon a napos helyen; ez idő alatt annyi 
levet ereszt, hogy az üveg tele lesz. Ezt nem szükséges vizben kifőzni. A kamarában, hűvös helyen 
kell tartani. 

Birsalma sürü czukorban. 

Egy kiló czukorra fél liter vizet töltünk, egy darab vaníliát vagdalva bele; ha felfő, annyi meghámozott 
s karikára vágott birsalmát tegyünk bele, hogy a lé ellepje; főzzük kavarás nélkül csendesen 
mindaddig, a mig szép halvány rózsaszin nem lesz. Ekkor öntsük üvegbe, kössük be és főzzük ki 
meleg vizben. Ha kihűl, rakjuk kamarába. 

Magolt meggy czukorban. 

Egy fél kiló czukrot porrá kell törni s egy liter magvatlan meggyet kell bele tenni. Tiszta porczellán 
lábasban, jó tűzön főzzük egy óráig. Ekkor öntsük üvegbe és főzzük ki a szokott mód szerint, tegyük 
kamarába. 

Apró arany alma czukorban. 

Egy kiló czukrot mártsunk be vizbe, tegyük főni s ha forr, tegyünk annyi apró arany almát bele, a 
mennyit ellep a czukor. Főzzük igen kevés ideig - kavargatva, - fedjük be, hagyjuk más napig hűlni. 
Másnap a gyümölcsöt kiszedve, a levét süritsük meg s újra öntsük az almára; kössük be, főzzük ki 
vizben a szokott mód szerint. 

Birsalma eczettel. 

Egy kiló czukorra öntsünk negyed liter vizet és ennél valamivel kevesebb eczetet is főzzük fel; ha forr, 
tegyünk bele annyi hámozott és karikára rágott birsalmát, a mennyit jól ellep a czukros lé. Főzzük, a 
mig a birsalma gyenge rózsaszínű és sürü lesz, akkor öntsük üvegbe, kössük be szorossan és főzzük ki 
forró vizben. Addig hagyjuk a vizben, a mig kihűl, s csak azután tegyük kamarába. 

Kajszin baraczk eczettel. 

Egy kiló czukorba öntsünk fél liter vizet, félannyi jó boreczetet, kevés szegfűszeget és fahéjat. Ha 
mindez jól fő, tegyünk bele annyi magvas kajszin-baraczkot héjától megtisztítva a mennyit csak ellep 
a czukros lé. Kevés ideig főzzük, kavarva, hogy minden gyümölcs egyenlően felmelegedjék. Ekkor 
vegyük le a tűzről s befedve hagyjuk másnapig. Másnap rakjuk a baraczkokat nagy üvegekbe; a levét - 
mielőtt reá öntenénk, - süritsük meg jól, azután kössük be s tegyük főni vizben. Ha kihűlt, rakjuk 
kamarába. 

Sárga-dinnyehéj a eczettel. 

Éppen ugy készül, mint a kajszin-baraczk. A dinnyét szép nagyocska, egész czikkekbe vágva főzzük 
be. Az eczetes gyümölcsök finom pecsenyék mellé is igen alkalmasak 

Az elromlott befőttek értékesítése. 

Egy gondos háziasszonynak minden héten szemlét kell tartani a befőttjei felett, mert akkor 
megláthatja, hogy nem romlanak-e el itt-ott a befőttek? 

Ha összegyűl 3-4, vagy több penészes befőtt, (akár miféle befőtt legyen is az) a penészt le kell róla 
gondosan szedni és a befőttet egy tiszta lábasba kell összeönteni. E befőtt keveréket erős tűzön addig 
kell főzni, a mig sürü lekvárrá válik. Ha magvas gyümölcsök is voltak közötte, szitán át kell törni. 
Ellenben ha nincsen mag a lekvár között, bele kell egyenesen üvegbe tenni és a szokott mód szerint 
(gőzben) ki kell főzni. Az igy készült izek a legjobbak; sokszor akarattal sem lehetne ilyen pompás, 
zamatos czukros gyümölcs-izet előállítani. Az ilyen gyümölcs-izet lehet krémnek, fagylaltnak, vagy 
akármiféle tészta-tölteléknek használni. 

Őszibaraczk-iz. 

Fél kiló legérettebb őszi baraczkot szitán áttörve, tegyünk ugyanannyi czukorpor közé és főzzük, mig 
jól összesűrűsödik Tegyünk bele pár kanál vörös ál-körmöst, mert anélkül az őszibaraczk rut és 
színtelen. Rakjuk üvegbe, kössük be hólyagpapirral és főzzük ki forró vizben, mint más befőttet 
szokás. 

A czukros (jegeczes) gyümölcsök. 

(Őszibaraczk, kajszin-baraczk és a körte.) 

Ezek mind egyformán készülnek. Egy kiló czukorra öntsünk egy liter vizet, főzzük fel s ha buzog, 
öntsük rá a fedeles leveses tálba rakott gyümölcsre. A baraczkok sem nagyon érettek, sem zöldek ne 
legyenek. A körtét meg kell hámozni és külön tálba késziteni; máskülönben az ize felvegyül. A 
baraczkokat nem kell hámozni, csak magvát kell gondosan kis fakéssel kitaszítani, de ugy, hogy a 
baraczk szét ne bomoljon. A forró czukrot a gyümölcsre kell tölteni és azonnal befedve, másnapig 
hidegen kell hagyni. A levet másnap kell leszűrni és megsüriteni forrón, ismét a gyümölcsre kell 
önteni. Ezt 8 napig kell ismételni, a mig leve már nem is lesz. Ekkor a gyümölcsöt jó forró napra kell 
tenni, hogy egészen megszáradjon. Rakjuk üvegbe és az üveg száját vékony ruhával kössük be. 
(Mindenféle nagyobb fajta gyümölcsöt lehet igy megszárítani: Ringlótot, nagyszemü olasz szilvát, 
almát, fügét stb.) 

Paradicsom üvegben. 

Szép piros és érett paradicsomot egy nagy fazékba kell egészben (szépen) bele rakni. A fazekat tele 
kell önteni hideg vizzel és sebes tűznél gyorsan kell felfőzni. Ha felforrt, vegyük le a tüzröl és szűrő 
szitára öntsük ki, ugy, hogy minden levét leszűrjük és csak a tiszta, a húsos paradicsom maradjon a 
szitában. A húsos paradicsomot törjük által a szitán, rakjuk rendes befőttes üvegekbe, hólyaggal 
kössük be; ezt is főzzük ki vizben, mint minden más befőttet szokás. Ez a legczélszerübb módja a 
paradicsom elrakásnak, mert igy nemcsak legszaporább, de nem is hamar romlik. A paradicsom 
eltartásnak van még egy, a legjobb és legszebb, de igen szaporátlan módja s ez a hátránya. S mégis 
annak a kinek helye, ideje és sok üvege van ezt a módot legjobban ajánlhatom. Literes üvegeket jól 
tele kell rakni érett és szétzúzott paradicsommal. Sót avagy levet nem kell reá önteni, csak hólyaggal 
jól bekötve egy jó óráig vizben kifőzni, mig felényire lelohad. Ekkor hagyjuk kihűlni, mint más 
befőttet; télen szitán áttörve használjuk. Csalódásig olyan marad, mintha friss volna. 

Ünnepi ebédek. 



Habár hazánkban is rég letűnt már a nagy lakomák kora, még sem lehet mindég kikerülni, hogy 
hébekorba ünnepélyes ebédet, vagy vacsorát ne adjunk. Az általam rendezett nagyobb 
vendéglátásokon azt tapasztaltam, hogy ilyen alkalmakkor nem szükséges túlságosan sok féle ételt 
felszolgálni. De arra nagyon kell ügyelni egy jó gazdasszonynak, hogy minden egyes étel tökéletesen 
jól sikerüljön; hogy elegendő mennyiség legyen belőle; hogy a háziasszony vidám, kedélyes arczczal 
fogadja vendégeit és az elkerülhetlenül előforduló hiányokért, vagy más pótolhatatlan hibákért soha, 
de soha ne mentegetőzzék. Az ünnepélyesen hangolt, vig társaság ugy sem hajlandó a hiányokat észre 
venni. Ha aztán a háziasszony vendégeit kifogástalan vidám egyszerűséggel fogadja, akkor a 
vendégeknek nem jut eszébe holmi apró hibákat észrevenni, vagy a háta megért megszóllani. Vigyázni 
kell a nagyobb vendéglátáskor arra is, hogy a meghivott vendégek a kitűzött órában pontosan 
asztalhoz ülhessenek, mert higyjék el nekem hölgyeim, nincsen valami lehangolóbb, sőt mondhatnám 
kinosabb egy étkezésre meghivott társaságra nézve, mint az, ha az a csoport éhes vendég, 
erőszakolt társalgást kénytelen folytatni. Tehát a tálalásra nézve legelső és feltétlen kötelessége 
egy jó háziasszonynak a gépszerű pontosság. Hogy ezt elérhessük, csak annyi féle és olyan ételt 
készitsünk, a mennyinek megcsinálására van elég időnk és cselédségünk. 

A háziasszony sohase üljön az asztal-főn mereven és közönyösen. Ha a háziasszonyra ott künn a 
konyhában egy-egy pillanatra erős szükség van, ha a konyhán nincsen elég ügyes és megbízható 
kisegitője egy háziasszonynak: akkor nevetséges, ha ilyen fajta úrnőt és igy akar valaki játszani. 
(Effélének pedig voltam személyesen tanuja igen sokszor.) Ha a házinő egy pillanatra kilebben a 
késedelem okát szemügyre venni, azt senki se veszi észre; de ha egyik étel a másik után, fél órai 
időközben kerül az asztalra, az minden vendéget felboszant és méltán. 

Fő uri vagy igen vagyonos háztartásban az ilyenekre nem szükséges figyelni, mert a vagyon és a jól 
fizetett személyzet igen elegánsan elintézi, hogy az ilyen apróságok napvilágra ne kerüljenek. 

Tehát egy vendégség alkalmával fóelvek ezek legyenek: jó kedv, gondatlan és szívélyes hangulat; 
pontosság az étkezés órájára; kellő bősége az ételnek, sok virág az asztalon és elég gyümölcs a 
lehetőleg diszes tálakban. Jó borok és bőséges csemegék. Ezek teszik a vendégségeket, nemcsak 
élvezhetővé, hanem fényessé is. 

Az asztal terítés. 

Első sorban arra kell súlyt fektetni, hogy az asztal a meghivott vendégek számához mérve elegendőleg 
tágas legyen, mert a szorosan való ülés a legjobb étvágyat is képes elrontani. Az asztalt mindenesetre 
hófehér sha csak lehet finom damaszk abrosszal kell beteríteni, mert a szines szélű - időszaki 
divatú - abroszok soha sem hatnak a szemre olyan vonzóan mint a hófehér teríték. A czifrán 
összehajtott asztalkendőkre nincsen semmi szükség; tegyük ezeket csak egyszerűen szögletre hajtva, 
balkéz felől, a tányér mellé. Jobb kéz felöl tegyünk, minden támaszték nélkül, kést, villát és kanalat. 
Az evőeszközöket minden fogás étel után le kell szedni és a másik 
ételhez újra tisztán kell felrakni. Egy nagy vizes poharat kell minden 
személyre, az illető tányérja elébe tenni. 

A poharak finom, vékony üvegű és lehetőleg diszes alakúak legyenek. 

A hányféle bort adunk az asztalra, annyi apró poharat tegyünk a nagy vizes pohár mellé. Az asztal 
közepén végig, egyenlő távolságra tegyünk három virág-pohárban, illatos tarka virág bokrétákat. Ha 
bokrétákat valami okért nem szerezhetünk, tehetünk az asztalra egy pár cserépben nyiló virágot is; de 
ez esetben a cserepet gondosan, diszes papirral el kell rejteni. (Csinált virágot vagy papirrózsákat 
semmi szin alatt se rakjunk asztalunkra, mert a franczia regényekben komikusan leirt párizsi 
menyegzőkőn, melyeket utcza végi vendéglőkben rendeznek, mindég ilyen papir csokrok 
szerepelnek.) 

Többféle czukor-süteményt, torta-tésztákat, hideg sülteket és más csemege féléket, továbbá a 
gyümölcsöket, és a salátákat mind jó előre fel kell rakni az asztalra, csinos diszes tálakban ügyesen 
csoportositva. Magas állványos üveg-tálak, a melyek három tányérral is el vannak látva igen diszesitik 
a teritett asztalt; ha a krémeket és a gyümölcsöket ilyenekbe tálaljuk, ezáltal egészen fényessé tesszük 
asztalunkat. 

Csemege-késeket és apró kanalakat, valamint a por-czukrot rejtő csinos edényeket mind fel kell rakni 
az asztalra; nemkülönben a diszes mustáros csészét, a sót borsot és a paprikát tartó edényeket, s az 
eczet-olajtartó-kannácskákat, fogpiszkálókat is. Mindezeket egyenlően beosztva helyezzük el az 
asztalon, a tányérokhoz közel. Ha az étel felhordáshoz és a kiszolgálatra alkalmas cselédség felett 
rendelkezünk, az természetesen a legjobb; de ha nincsen elég ügyes személyzet, azon esetben jobb, ha 
az ételes tálakat a vendégek egymásnak kézről kézre adják. Végül aztán le kell tenni az ételes tálat az 
asztalra, egy e czélra hagyott üres helyre, honnét fel lehet újra venni, ha szükségessé válik valakit 
megint az ételből megkínálni. A kinálást a gazdasszony maga eszközölje s nagyon ne erőszakolja. 

Nagy ebéd. 

(Télen.) 

Első fogás barna leves tejgaluskával; leves után: velős zsemlye szeletek és ászpikkal diszitett hideg hal 
Főzelék: kolozsvári töltött káposzta. Pecsenye: libasült vegyes salátával és nyulderék páczolva tejfeles 
mártással, czitrom szeletekkel és makarónival körítve. Tészta: fánk és fél iróstészta, baraczk-krém 
körítve mogyoró csókocskákkal, csokoládés édes tésztával és sodrott tortalepénnyel. Gyümölcs: szőlő, 
alma, körte, narancs, dió; ezzel egyidejűleg sajt. Igen kiváló ás ajánlható a mezőségi sajt, mely pompás 
puha, édes és vajas; vagy a szepességi ostyeptka, mely kissé sós és száraz voltánál fogva, a csemege 
borok mellé kellemes összhangot képez. 

A külföldi sajtokat nem ajánlom, mert sehol a világon annyi kitűnő sajtot nem készitenek, mint nálunk 
a felvidéken és Erdélyben; de a téves közhit miatt kénytelenek azt idegen hangzású nevekre 
keresztelve, áruba bocsátani. 

Végül a fekete kávét az asztaltól felkelve, a nappali szobában kell felszolgálni, a hol a férfiakat a 
szivarra gyújtásra is minden esetben fel kell szólitani. 

Nagy vacsora. 

(Télen.) 

Első ételnek tálaljunk asztalra hideg halat ászpikkal és májonézzal diszitve. A halhoz sonkával is 
szolgáljunk, a melyet tojással, hagymával és torma morzsákkal diszitsünk fel. Ezután ropogósra sült 
bőrű malacz pecsenyét adjunk, felvert galuskával és saláta káposztával. Tészta lehet tehén-turós-laska 
és csörege, vagy rongyos béles is. Pecsenyének liba-mell vad módra készítve tejfeles mártással és 
makkaronival körítve; csemegének csokoládés és mandulás tészta gyümölcskenyér, szőlő, alma, körte 
és többféle befőtt gyümölcs, melyet sülthöz is kínálhatunk, mert sokan vannak, akik a sült mellé is 
szeretik az édes gyümölcsöt. Kárpáti sajtot, vajat és retket is tegyünk az asztalra. A téa folytonosan és 
nagy kannában álljon mindenkinek rendelkezésére, egy pár teához való fél édes száraz tésztával. Ha 
még pazarabb ellátást akarunk kifejteni és késő éjjelig tart a vendégség, puncsot is készitsünk 
piskótával felszolgálva. 

Nagy ebéd. 

(Tavasszal.) 

Zöld borsó leves tejfellel és kisütött tésztával; utána: vagdalt fűszeres fótthus tatármártással és tejfeles 
spárga. Pecsenye: töltött csirke apró pirított burgonyával körítve; öntött salátát kell mellé adni; pirosra 
sütött, szalonnával tűzdelt vese pecsenye; e mellé felvert galuskát és mustárt kell adni. Tészta: 
mandulás kürtös-kalács, toló-fánk, madár tej, dió torta és bazár csókocskák, üveg tálakba többféle 
befőtt gyümölcs és az u.n. schwartzenbergi sajt, - mely többnyire a felvidéken készül. 

Nagy vacsora. 

(Tavasszal.) 

Első ételnek adunk hideg, vagdalt hússal töltött pulykát, ászpikkal és torma rózsával diszitve. A 
pulykával együtt tálaljunk fel füstölt marhanyelvet, melyhez metélő-hagyma mártást külön kínáljunk. 
Ezután adjunk rántott csirkét, sült petrezselyem levéllel; ugorka salátával és öntött salátával kínáljuk. 
Ezt kövesse vízben főzött, meleg debreczeni-kolbász reszelt tormával. Mustárt is adjunk mellé; fenyő- 
madarakat, vagy szalonkát is készítsünk és czitrom szeletekkel diszitve adjuk asztalra. Csemegének 
diós-sütemény, mandula csókocskák, vanília krém, birsalma sajt, többféle gyümölcs befőtt, vajjal 
felszolgált sült burgonya, sajt, téa és téa-tészták szolgálandók fel. 

Nagy ebéd. 

(Nyáron.) 

Vegyes zöldség leves gombával és kárfiollal. Leves után: rák rizskásával töltve és töltött tojás 
pecsenye, kacsa sült, zöldborsóval, párolt sárga répával és felvont galuskával köritve. Fehér marha- 
pecsenye töltve tarhonyával, pirított burgonyával köritve és ugorkával felszolgálva. Tészta: csiga-rétes 
baraczk izzel töltve (és töltelék nélkül is) és almafánk. Csemegék: fagylalt, gyümölcsből: vagy kávé- 
krém, pörkölt mandula torta és czukor perecz. Végül dinnyék és mindenféle éppen akkor érő, de még 
csak újság számba menő vegyes gyümölcs, díszesen egy nagy állványos tálban felrakva. A sajtokat 
nyáron csak kivételesen szeretik; de azért a teritett asztalra mindenkor fel lehet tenni sőt szükséges is, 
hogy egy-két sajt legyen. A fekete kávét az ebédlő melletti szobában kell felszolgálni. 

Nagy vacsora. 

(Nyáron.) 

Első étel legyen borjú fehér-pecsenye hidegen, vegyes zöldséggel köritve és ászpikkal diszitve, azután 
kacsa pecsenye hidegen, gyümölcs befőttel kínálva; ezt követheti paprikás csirke tejfeles mártással és 
tarhonyával, angol sültgombával és rizszsel, ugorka salátával felszolgálva. Tészta: habos sütemény és 
pozsonyi kifli. Csemegének eper, málna, vagy kávé krém, piskótával köritve, édes tészták, vegyes 
gyümölcsök és sajtok. 

Nagy ebéd. 

(Ősszel.) 

Tört máj-leves, kisütött tésztával - vagy májgombócz leves: utána tojásos gomba és tejfeles kárfiol. 
Pecsenye: pulyka sült töltött beggyel vörös káposzta-salátával és tört burgonyával köritve és kovászos 
ugorkával felszolgálva. Sült borjú vesés, tüdős-rizskásával köritve és czéklával felszolgálva. Tészta: 
zsemlyepuding bor-mártással és élesztős sodralék. Pecsenyének hirtelen sült vese pecsenye szeletek, 
többféle időszerű zöldséggel köritve, végül sült kappan pecsenye alma-kompóttal. Mandulás és vajas 
édes tészták s valami gyümölcs-krém is legyen az asztalon. Főtt kukoricza, dinnyék, szőllő, friss dió, 
fekete kávé - mind igen kedveltek őszi ebédeken. 

Nagy vacsora. 

(Ősszel ) 

Első étel legyen, libasült hidegen ászpikkal diszitve és kovászos ugorkával felszolgálva, azután sertés 
pecsenye vad módra készítve, vékonyan nagy szeletekbe vagdalva; csipke rózsa lekvárt kell mellé 
szolgálni. Ezt kövesse böftök, a lehető legtöbbféle körítéssel díszesen tálalva; minden személy 
számára egy ökörszemnek sütött tojást készítsünk mellé. A böftököt minden személy számára külön 
tálaljuk kis hosszúkás, egy személyre való tálacskákban. Sültnek kirántott halat is adhatunk. A tészta 
legyen túrós és krémes béles; a csemege méz, retek, friss dió, szőllő és mindenféle gyümölcs. Végül 
többféle czukros, hideg tészta sajt és téa. 

Utóirat. 



Azt mondják, hogy a nők képtelenek irni utóirat nélkül. Hogy az egész világnak igaza legyen, 
könyvemhez ime én is csatolok utóiratot. Ez a fészkelődésem talán abból, a megérthető, 
nyugtalanságból ered, hogy mióta ennek a szakácskönyvnek az első kiadása megjelent, sok jó 
emberem és asszonyom kérdőre vont: ugyan miért nem vettem be könyvembe néhány jeles angol, 
franczia vagy német szakácskönyvből is a nekem tetsző jelesebb különlegességek leírását. 

Ugy jóakaróimnak valamint az érdeklődő tisztelt közönségnek ime igy feleltem: 

Semmit sem szeretek a mi nem eredeti; semmi sem lelkesít a mi nem hazai. Az egyszerűség és egyenes 
igazság volt örökké ideálom. 

Nem vezettem főúri házat soha, nem vágytam a más fényénél sütkérezni semmi esetben. 

Van már tuczat számra olyan szakács-könyv, melyet nem lehet megérteni, vagy pedig nagyszabása 
drága összetételei miatt, utasításait sok-sok családnak lehetetlen követni. Ebben a második kiadásban 
is, - habár különösen a "különlegességek" czime alatt, sokkal bővebb az elsőnél, - bizonyára van még 
hiány is és ha e hiányokra reá mutatnak, nem veszem rossz néven. S ha valaha abban a szerencsés 
helyzetben lehetnék, hogy még egy harmadik kiadást rendezhetnék sajtó alá, legszívesebben helyre 
pótolnám a tudtomon kívül ejtett hiányokat, mert hibák nem hiszem, hogy lennének benne. 

Még csak azt az egygyet jegyzem meg, hogy e könyvnek ugy hiányai, mint érdemei kizárólag tőlem 
eredtek, mert fordítás, vagy előttem ismeretlen dolgok leírása nincsen e könyvemben. Magyar e könyv 
az ételeiben és szellemében egyiránt s mint ilyen mü iránt kérem a tisztelt közönség nagybecsű 
pártfogását. 

Budapest, 1892. április hó 1-én. 

Zilahy Ágnes 

